
Valentin-napon, egy fárasztó nap után egy csokor virágra, egy doboz csokoládéra és a házi készítésű curry ellenállhatatlan illatára hazatérni – szívmelengető érzés. Számomra azonban, aki jelenleg egyedülálló vagyok, és az anyámmal élek, ez minden volt, csak éppen nem szívmelengető. És nem is meglepetés. Sajnos.

– Meglepetés! – kiáltotta anyám, és kipattintotta a prosecco dugóját, amíg én kibújtam a csuromvizes edzőcipőmből, kiráztam a hajamból az esővizet, és felfogtam, hogy a két személyre terített étkezőasztal mellett áll.

– Ez meg mi? – kérdeztem, és nagyon ügyeltem, hogy a hangomból inkább a hála érződjön ki, ne a teljes elkeseredettség.

– Mégsem ülhetünk itt egész este, hogy magunkat sajnáljuk, nem igaz? – lelkendezett. – Mi, a Tennyson lányok, a kedvenc csirkecurrynk és mindenféle finomság. Minek nekünk férfi?

Bár elvi síkon egyetértettem vele – nagy bajban lennék, ha férfira lenne szükségem, ugyanis évek óta nincs –, valójában aznap este randim volt. Egy indiai étteremben.

A ƒrancba.

Az örökkévalóság óta ez volt az első randim, és le kellett mondanom.

Két másodpercig haboztam, míg próbáltam kitalálni egy ideillő választ. Ennyi idő elég is volt anyámnak, hogy a mosolya lehervadjon.

– Hű, ez fantasztikusan néz ki! Gyönyörű virágok! Nagyon köszönöm, Anya.

Megkönnyebbülten igazgatta kézzel kötött pulóverét – halványszürke pulcsi volt, apró, rózsaszín szívecskékkel –, ami tíz évvel ezelőtt divatos volt, de mostanra már kifakult, és elnyűttnek tűnt. Álláig érő, őszes bubifrizuráját hajszárítóval szárította formára, és éles vonásait kiemelendő, még egy kis rúzst is kent az ajkára.

Az én szívem viszont elnehezült.

– Gyorsan átöltözöm, ha nem gond.

Az OlvasOK nevű, felnőttek írás- és olvasásfejlesztésével foglalkozó alapítványnál dolgoztam, és az egész napomat egy lepukkant közösségi házban töltöttem Nottingham másik végén. Biztos voltam benne, hogy az áporodott izzadságszag hazáig kísért.

– Tessék. – Anya egy pohár proseccót nyújtott felém. – Csak nyugodtan! Én nem megyek sehova.

Amint felértem a lépcsőn, levetköztem, köntösbe bújtam, és üzentem Stephnek, aki tizennyolc éve a legjobb barátnőm.

 

SEGÍTS! Anya vacsorát főzött, virágot és csokoládét vett!
Mit mondjak Marknak?

 

Jóformán még el sem küldtem az üzenetet, máris érkezett a válasza.

 

Mondd neki, hogy alig várod, hogy találkozzatok,
AHOGY EGY HÉTTEL EZELŐTT MEGBESZÉLTÉTEK.

 

Remegve vettem levegőt. Mark az egyik könyvtár vezetője volt, ahol a tanítványaimmal találkoztam. Már néhány hónapja beszélgettünk, igaz, kicsit feszengve. Leginkább könyvekről, majd folytattuk az időjárással, a helyi hírekkel és végül az éttermekkel – így tért rá, meglehetősen esetlen módon, hogy elhívjon randizni. Kedvesnek tűnt, bár néha túl komolyan vette magát. De gyönyörű, barna szeme volt. Ha sikerül a tekintetemet az arca felső részén tartani, és nem azt szuggerálom, hogy folyton az ajkát harapdálja, akkor valószínűsíthetően, sőt, szinte biztosan vonzódni kezdek hozzá.

Közel két év után ez volt az első randim. Még ha ki is derül, hogy nem Mark az igazi, akkor is szükségem volt egy kis gyakorlásra.

Szükségem volt olyan társasági életre, ami nem a hatvanhárom éves anyám vagy a friss házas legjobb barátnőm köré szerveződik.

Erre mégsem tudok elmenni…

 

Nem tudok menni!

 

Válaszoltam Stephnek, de közben azt kívántam, bárcsak rábeszélne valahogy. Steph válaszüzenetei csak úgy özönlöttek rám:

 

NE, NE, NE! EL KELL MENNED!
Nem hagyhatod, hogy megint ezt csinálja veled!
Konkrétan könyörgök, hogy menj el!
Drew is könyörögve kér.
Mondd meg az anyádnak az igazat, kapcsold ki
a telefonodat, és MENJ, ÉREZD JÓL MAGAD!

 

Idegesen beszívtam a levegőt.

 

Szólnom kellett volna neki,
hogy már van programom.

 

Egy újabb villámgyors válasz:

 

Elfelejtetted a fogorvosos esetet?

 

Soha nem felejtem el a fogorvosos esetet.

 

Ollie, nem hagyhatod veszni
a Valentin-napi randidat!
Megtiltom, hogy lemondd!

 

Sietve beálltam a zuhany alá, és próbáltam visszatartani a könnyeimet, amelyek, ha őszinte akarok lenni, már évek óta gyűltek bennem. Amíg készülődtem, Steph további üzenetekkel bombázott. Arra se vettem a fáradságot, hogy megírjam neki, nem is bírom annyira Markot. Hogy udvariatlan és kegyetlen dolog lenne Valentin-napon egyedül hagyni anyámat, aki két évtizede szenved a magánytól. Hogy úgyis tönkretennék az estémet a telefonomat mutáns baktériumok módjára ellepő üzenetei.

Aztán Steph utolsó üzenete úgy csapott belém, mintha gyomorszájon vágtak volna:

 

Ha továbbra is engedsz neki, lőttek az Álomlistádnak.

 

Fekete, bő szárú nadrágot és halványkék, nyakban megkötős topot vettem fel. Rézvörös hajamat lágy hullámokba szárítottam, szürke szememet finoman kiemeltem egy szemceruzával. Nagy levegőt vettem, mint valami mélytengeri búvár, belebújtam a vastag sarkú cipőmbe, és felkészültem az ütközetre.

Anyám türelmetlenül várta a lépcső alján, hogy lemenjek. Amint beléptem az étkezőbe, már be is hozott két, ételekkel megpakolt tálat. A szamósza és a bhaji már az asztalon várakozott.

– Nahát, de gyönyörű vagy! Milyen kár, hogy ma este nincs randevúd!

– Igazság szerint van, Anya. – Hogy ne hátráljak ki, amint meglátom anyámat, üzentem Marknak, hogy családi vészhelyzet adódott, és fél órát kések, de mindenképp megyek.

– Mi? – kérdezte, és fancsali képet vágott. – Te meg miről beszélsz?

– Az egyik barátom a munkahelyemről elhívott, hogy igyunk meg együtt valamit. Először veled vacsorázom, aztán elmegyek. – Ez nem volt teljesen igaz, és a hazugságom miatt így kétszer kell vacsoráznom egy este alatt, de ebben a pillanatban ez volt a legkisebb gondom.

– Elmész? Itt hagysz egyedül? Miután ennyit fáradoztam érted?! – Arcáról eltűnt a mosoly, és vörös foltok jelentek meg a helyén.

– Nem. Azt mondtam, hogy veled vacsorázom, utána pedig elmegyek. Ha előre megkérdezel, jeleztem volna, hogy már van programom.

– Ha előre megkérdezlek? – Remegő kezét a mellére szorította. – Eszembe sem jutott, hogy nem árulod el, ha randevúzni mész. Nem is tudtam, hogy van valaki, aki tetszik neked.

– Ez a randevú az utolsó pillanatban jött össze. – Bosszantott, hogy remeg a hangom. Ha elmondtam volna neki, hogy programom van, csak még több ideje lett volna kitalálni az érvelést, amivel rávesz, hogy lemondjam a randit. Két évvel ezelőtt szörnyű fogfájás tört rá, pont azon a napon, amikor Stephfel el akartunk utazni hétvégére. Mire elvittem a fogorvosi ügyeletre, és kiderült, hogy nem is olyan vészes, és akár várhatna hétfőig is, már lekéstük az amszterdami járatot.

– De én ezt már napok óta szerveztem. Mondd meg neki, hogy nem érsz rá!

– Nem. Sajnálom, de nem mondom le a Valentin-napi randimat, hogy még egy estét az anyámmal töltsek. Csak vacsorázzunk meg, aztán elmegyek. Nem olyan nagy ügy.

Ekkor következett a sírás. Lerogyott a székre, és úgy ingatta a fejét, mint aki nem érti, mi történik vele.

– Nem, semmi baj. Persze. Csak csalódott vagyok. Kiválasztottam egy filmet, és utána koktélozni akartam. Persze hogy a munkahelyi barátodat választod az ostoba anyád helyett. Ne is törődj a vacsorával! Menj, és érezd jól magad nélkülem! Én megleszek.

Néhányszor megdörgölte a mellkasát, és elfintorodott, hogy jelezze, a „ƒájdalmak” visszatértek. Ahogy sejtettem. Bűntudatot éreztem, amiért megbántottam, de most először erősebb volt a manipulációja miatt érzett keserűségem.

– Jól van. Nagyon kedves tőled, Anya. Majd holnap megbeszéljük, és akkor eltöltünk együtt egy kellemes estét.

Hirtelen felkapta a fejét. Képtelen volt leplezni, mennyire meglepődött, hogy csak úgy ráhagyom.

– Jó. – Könnyes szeme az asztalról rám, majd az ajtóra villant. – Megtennéd, hogy visszaviszed ezt a sok mindent a konyhába? Csak, óóóó, nem érzem jól magam, szúr a mellkasom.

Mély levegőt vett, majd kifújta, mintha így akarná enyhíteni a gyötrelmeit.

– Semmi gond.

Elengedtem a fülem mellett az egyre erősödő zihálást és nyögdécselést, egymás után hordtam a konyhába, és tettem a hűtőbe az ételeket.

– Minden rendben. Az asztalt holnapig úgy hagyhatjuk, ahogy van. Tessék. – Egy pohár vizet és egy aszpirint nyújtottam felé. – Feküdj le a kanapéra, és pihenj egy kicsit! Az általában segít a mellkasi fájdalmon.

Nem tudom, ki lepődött meg jobban, amikor még utoljára megigazítottam az öltözékemet, felkaptam a táskámat, és kiléptem az ajtón. Hiba volt megállni és fülelni úgy, hogy az egyik kezemet még a kilincsen tartottam.

– Áááá! Óóóó! – Anyám sikolyait tisztán hallottam a folyósóról. – Olivia, elmentél már? Csak… a mellkasom… kell egy… kérlek, ne…

Behunytam a szemem. Pillanatnyi csend. Arra várt, hogy visszarohanjak. Amikor nem mozdultam, elkezdett hangosabban kiabálni.

– Ne, semmi baj. Menj, érezd jól magad! Csak… hívom… a mentőket… Ha nem gond, írd meg Linda néninek… Félek egyedül kórházba menni… Áúúú… Óóóó!

Igen, kilencvenöt százalékban biztos voltam benne, hogy csak színészkedik. Igen, már hallottam ilyet, sőt rosszabbat is. De mégsem tudtam csak úgy elindulni, és egyedül hagyni őt, amíg ideérnek a mentők.

Amikor hallottam, hogy a diszpécserrel beszél, visszaléptem, és becsuktam az ajtót. Elővettem neki egy takarót, Marknak pedig megfogalmaztam ugyanazt a szánalmas bocsánatkérő üzenetet, amit már annyiszor megírtam. Közben életre szóló döntést hoztam.

Ez volt az utolsó alkalom, hogy anyám irányította az életemet.

Az utolsó.

Betelt a pohár.

Másnap délután háromkor végeztem a munkával. Fél órával később már Sherwoodban voltam (Nottingham külvárosában, ami nem összetévesztendő az erdővel), leszálltam a buszról, és egyenesen a boltba mentem.

Anyám nővére, Linda néni vezette a Gomblyuk kézműves- és rövidáruboltot, ami kiváló helyen, Sherwood gourmet pékségei és ginbárjai között várta a vevőket. Linda néni üzleti érzéke és tehetsége, hogy mindig egy lépéssel a kor előtt jár, lehetővé tette, hogy a Gomblyuk ne csak egy átlagos kisbolt legyen, hanem egy több mint három évtizede virágzó kézművesműhely is. Anyám is ott dolgozott, de amikor néhány éve előjöttek a „fájdalmai”, a munkaideje és a lelkesedése is lecsökkent, így tehetséges és keresett kézművesből fásult eladónővé vált. Ma nem volt bent, ezért jöttem ide.

Beléptem a viktoriánus stílusú ajtón, és egy telt házas workshop kellős közepén találtam magam. Sok nő ült egy nagy asztal körül gyapjúgombolyagok fölé hajolva, és élénk csevegés közepette csattogtatták a kötőtűiket. Amint Linda meglátott, felpattant, de azért még megállt, hogy megdicsérje valakinek a munkáját, majd odalépett a pulthoz, ahol álldogáltam.

– Hogy van? – mosolygott, közben lila keretes szemüvege félig – lecsúszott az orrára. Ugyanolyan vékony testalkata és éles vonásai voltak, mint anyámnak, de a haját, amelyben már sokkal több volt az ősz hajszál, mindig copfba fonva hordta, és egy horgolótűt vagy egy szalagot tűzött bele, ami éppen a keze ügyébe került.

– Estére csodálatos módon felépült.

– Ó, drágám. – Együttérzően megszorította a karomat. – Van tea a kannában, és rengeteg sütemény. – Odalépett a frissítőkkel teli pulthoz, és két bögrét tett az asztalra.

– Szerinted mi történne vele, ha egyszer csak elköltöznék? – kérdeztem, mire Linda, kezében a teáskannával, egy pillanatra megállt.

– Szerintem inkább azzal foglalkozz, veled mi történne, és hogyan alakulna az életed! – Óvatosan rám nézett. – Hogy anyáddal mi lesz, az legyen az ő gondja.

Az előző este, amikor egy romantikus vígjátékot nézve ettük a curryt, ami inkább sírásra késztetett, mint nevetésre, csak ezen járt az agyam.

– Még belegondolni se merek, hogyan boldogulna nélkülem.

– Ha elköltözöl, az nem azt jelenti, hogy megszakítasz vele minden kapcsolatot. A legtöbb ember így csinálja, Ollie. Megtalálják a saját helyüket, aztán hétvégente és karácsonykor hazajönnek. Mint az unokatestvéreid.

– De ha a „fájdalmai” kiújulnak és felerősödnek, olyan gyakran kell majd hazajönnöm, hogy könnyebb lenne inkább el sem menni.

– És mi a másik lehetőség? Maradsz, és feláldozod a boldogságodat az övéért?

– Nem vagyok boldogtalan…

A nagynéném felhúzta a szemöldökét.

– Csak azért, mert nem engeded meg magadnak, hogy bármit is érezz. Nem találgatok, hogy szeretnél-e a jövőben családot. De régebben sokat beszéltél róla, amikor Jonathannel voltál.

Jonathan.

A neve hallatán még mindig összeszorult a szívem.

Odavittük az italunkat és a süteményt az egyik üres asztalhoz, és leültünk.

– Szeretnék megismerkedni valakivel. Van egy egész listám azokról a dolgokról, amiket meg akarok tenni, ha végre elköltözöm. Olyasmik, amiket nem az anyámmal szeretnék csinálni.

Linda kérdőn nézett rám.

– Valóban?

– Úgy értem… Például szeretnék egy kiskutyát. Vagy szeretnék a csillagos ég alatt kempingezni. Szeretnék egy bulit rendezni, ahol hangosan nevetünk, és csupa olyan barátom jön el, akik széttolják a bútorokat, hogy helyet csináljanak a tánchoz. – Sóhajtottam, majd beleharaptam a karamellás süteménybe. – Annyi elképzelésem van arról, hogy milyen lesz az életem, ha megtalálom azt a valakit, akivel majd leélhetem. De minél öregebb leszek, annál távolabbinak tűnik minden ilyen tervem. Hogyan találjak partnert, ha még az első randira sem tudok elmenni?

Linda belekortyolt a teájába.

– Talán ideje abbahagyni a várakozást.

Nem tette hozzá, amit mindketten tudtunk – esélyem sincs férfit találni, aki betársulna mellém a jelenlegi életembe, hacsak nem akar betársulni az anyám mellé is. Jonathant az utolsó évemben ismertem meg a Nottinghami Egyetemen (ahová naponta ingáztam otthonról). Akkoriban valószínűleg természetesnek vettem, hogy anyámmal ennyire közel állunk egymáshoz, hiszen olyan sokáig csak egymásra számíthattunk. Ahogy komolyabbá vált a kapcsolat köztem és Jonathan között, elkezdődtek anyám rejtélyes fájdalmai. És ahogy a betegsége súlyosbodott a szorongással együtt, nekem végül újra és újra anyámat kellett előtérbe helyeznem Jonathannel szemben.

Minél gyengébb lett, annál világosabban éreztem, mennyire szüksége van rám. Jonathannek többször is elmondta, hogy én vagyok „a férfi a házban”, és miután egyre kevesebbet dolgozott a boltban, logikusnak tűnt, hogy a házzal kapcsolatos kiadásokat is én fizetem. Néhány hónap múlva olyan állapotba került, hogy már nem tudott vezetni, onnantól nekem kellett őt fuvaroznom.

Jonathan három évig rendkívül türelmes volt. Amikor a huszonnegyedik születésnapomon megkérte a kezemet, azt mondtam, hogy nem hagyhatom el anyámat, amikor ennyire beteg. A következő évben még kétszer próbálkozott, mert biztos volt benne, hogy működhet a kapcsolatunk, és még azt is felajánlotta, hogy fizet valakit, aki besegít Anyának a háztartási teendőkben. Haboztam, és halogattam a választ, végül Jonathannek elfogyott a türelme. Azt mondta, hogy bár nagyon szeret, nem bírja elviselni, hogy mindig a második helyen áll. Túl fájdalmas látnia, hogy benne ragadtam egy szerinte mérgező kapcsolatban, és közölte, hogy ha nem vagyok hajlandó meghúzni a határaimat, akkor nem fog működni a kapcsolatunk.

Megdöbbentem. Hogy merte azt kérni tőlem, hogy húzzam meg a határaimat, amikor anyám ennyire beteg volt, és még azt sem tudtuk pontosan, mi baja.

Hogy mert arra kényszeríteni, hogy válasszak közte és Anya között?

Amikor óvatosan megjegyezte, hogy anyám csak tudat alatt beképzeli magának ezeket a tüneteket, mert fél, hogy elveszít, határtalan dühöt éreztem. És amikor a vita során Jonathan még tovább ment, és azzal vádolta anyámat, hogy nagyon is tudatosan csinálja, amit csinál, minden véget ért. A kapcsolatunk menthetetlen volt.

Igen, valószínűleg azért is reagáltam olyan hevesen, mert egy szörnyű pillanatig én is ugyanezt gondoltam.

A Jonathannel történt szakítás utáni napokban, miközben a kanapén sírtam, és egy hatalmas doboz jégkrémmel vigasztaltam összetört szívemet, anyám fájdalmai enyhülni kezdtek. Elhessegettem magamtól minden gondolatot, ami azt súgta, hogy Jonathannek igaza volt. Anyám jobban lett, és csak ez érdekelt.

* * *

Linda néni tanácsán elgondolkodva bandukoltam hazafelé a kellemetlenül szitáló esőben az 1920-as években épült ikerházakkal teli utcában, ahol az egész életemet töltöttem. Természetesen igaza volt – ha nem költekezem, elég pénzt keresek ahhoz, hogy megéljek, tehát a pénz nem ok arra, hogy a házasságig várjak a kiköltözéssel. De Anya mindig ezt sulykolta belém: „Majd ha férjhez mész, és saját lakásod lesz…”

Anyával többnyire jó volt a kapcsolatunk. Ha elmennék, biztosan összeomlana, én pedig nem tudtam eldönteni, megéri-e. Ha beszélnék vele, és tisztáznám a határokat, talán javulna a helyzet – és talán el sem kellene költöznöm.

Ráadásul még soha nem töltöttem egyetlen napot sem egyedül. Mi van, ha utálom?

Már a dolog logisztikája is fárasztónak tűnt: elmondani Anyának, összepakolni, elintézni a papírmunkát, új lakást keresni… és ez még csak a kezdet, ekkor még el sem indultam.

De ahogy felküzdöttem magam a keskeny betonúton, egy pillanatra eljátszottam a gondolattal: milyen lenne, ha az a ház, ami rám vár, üres lenne? Levenném a cipőmet, lehuppannék a kanapéra, és élvezném a nyugodt csendet. Azt néznék a tévében, amit csak akarok – a végtelenítve futó szappanoperák helyett. Azt ennék, amit akarok, amikor akarok, és nem kellene hatkor asztalhoz ülnöm.

Amióta az eszemet tudom, most először tennék valamit az életben kizárólag magamért.

Egy elviselhetetlen, önző liba vagyok, hogy egyáltalán megfordul ilyesmi a fejemben?

* * *

Akárhogy is, a hét hátralévő részében másra sem tudtam gondolni. Szombat reggel, miután Anya elindult a Gomblyukba dolgozni, átmentem Stephhez, aki megígérte, hogy a szokásos hétvégi reggelit készíti nekem: palacsintát, bacont, tojást és egy tál bogyós gyümölcsöt.

Az öccse, Nicky nyitott ajtót.

– Szia, Ollie! – kiáltotta, és rögtön visszarohant a konyhába. – Most nem érek rá!

Követtem a folyosón, miközben kinyitotta a hátsó ajtót, és kirohant.

– Drew biciklizni viszi – magyarázta Steph a fejét rázva. – Először a sisakot! – kiáltotta az ajtón keresztül. – Drew, figyelsz rá?

– Minden rendben! – Drew megjelent az ajtóban, kinyújtotta a kezét, elcsent egy szelet bacont, majd amikor a barátnőm előrehajolt, hogy rácsapjon a kezére, megragadta Stephet, és megcsókolta.

– Nyugodj meg, és jó étvágyat a reggelihez!

– Majd akkor nyugszom meg, ha abbahagyod a bámulásomat, és rendesen odafigyelsz az öcsémre.

Drew rám vigyorgott, párszor megemelte a szemöldökét, majd eltűnt a kertben.

Steph a Down-szindrómás testvére miatt várt olyan sokat, míg feleségül ment a fiúhoz, akivel tizenhét éves koruk óta szerették egymást. Tulajdonképpen Nickyt is ő nevelte fel, ahogy a két másik öccsét is. Rendíthetetlenül hitt benne, hogy ki fognak törni abból a sorsból, amit mindenki más elkerülhetetlennek vélt a vegyes származású fiúkkal kapcsolatban – egy olyan sorsból, amit egy bűnözők uralta lakótelep, az üres kamrapolcok, egy börtöntöltelék apa és egy olyan Anya jelentett, aki bárkibe kétségbeesetten csimpaszkodott, akit mellé fújt a szél.

Most, hogy Jordan már rezidens orvos, Simeon informatikából doktorál, Nicky pedig fogyatékkal élőknek járó támogatott lakhatásban részesül, Steph tavaly lobogó hajjal rohant az oltár elé.

Készített két kapucsínót a kávégéppel, amit tőlem kaptak nászajándékba, azután leült mellém az asztalhoz, és telt idomaival bepréselődött a reggelizősarokba.

– Gondoltam, talán szeretnél beszélgetni anélkül, hogy Éliás és Tóbiás két másodpercenként közbekotyogna.

Elvettem magamnak egy palacsintát és egy kanál rántottát. Steph elég jól ismert ahhoz, hogy megfejtse a hét folyamán küldött rövid üzeneteim mögött kavargó érzelmeimet.

– Beszéltél Markkal? – kérdezte, hogy a számomra könnyebb témával nyisson.

Összerezzentem.

– Csütörtökön látványosan került a könyvtárban, aztán küldött egy üzenetet, hogy úgy döntött, ad még egy esélyt a volt barátnőjének. Nem akarta, hogy kényelmetlenül érezzem magam, mert a lány a könyvtárban dolgozik, és lehet, hogy összefutunk.

– Jaj.

– Igen. Rögtön tudtam, kiről beszél. Ő az a nagyon lelkes, mosolygós típus, aki minden mondatát kérdéssel fejezi be, és én már eleve kicsit utáltam…

Steph gúnyosan felnevetett.

– Legyen hát az övé. Mark csak egy próba volt, hogy újra randizni kezdj. Soha nem lett volna az a férfi, akivel megvalósíthatod az Álomlistádat…

Sóhajtottam. Valószínűleg igaza volt.

– Tudod, hogy igazam van.

– Oké, de bármi is volt Mark, nem ez a lényeg, igaz?

Most Steph sóhajtott.

– Mit fogsz csinálni? Ez a helyzet magától nem fog megváltozni. Ő nem lesz jobban, ha te minden alkalommal eldobsz mindent, amikor valamilyen új fájdalmat képzel be magának.

Éreztem, ahogy a vállam előregörnyed, és a belső szerveim szinte összerándulnak a szembesítés hatására.

– Beteg!

– Igen, krónikus önzőségben szenved. És fojtogató anyai szindrómában. – Egy darab ropogós baconnel letörölte a tányérjáról a szirup maradékát.

Megráztam a fejem.

– Elfogadom, hogy a fájdalmak többnyire lelki eredetűek, talán még tudatosak is, de ez csak annak a jele, hogy mennyire kétségbeesett, és fél attól, hogy egyedül marad. Már a gondolatát is utálom, hogy el akarok menni.

Steph hangja ellágyult.

– Manipulál, hogy soha ne legyen kapcsolatod, mert azt reméli, így örökre mellette maradsz. Jonathannek igaza volt, ez mindent megmérgez. Elmondhatatlanul dühös és szomorú vagyok, amiért hagyod, hogy valaki így bánjon veled.

Hátradőltem, a reggelim liftezni kezdett a gyomromban. Steph a hátam mögött egyeztetett Linda nénivel?

– Tudom, hogy ami a héten történt, nem normális. De ilyesmi már régen nem fordult elő. Legtöbbször nagyon jól kijövünk.

– Mert legtöbbször azt teszed, amit ő akar, és meg sem próbálsz randizni.

– Akkor költözzek el?

Steph behajlította az ujjait, és beletúrt fekete fürtjeibe.

– Nem ez a kérdés. Hajlandó vagy elköltözni most, ahelyett, hogy a titokzatos álomférfira vársz, aki talán soha nem fog megjelenni az életedben?

Komoran néztem magam elé, majd végül összeszedtem a bátorságomat, és suttogva válaszoltam:

– Azt hiszem, igen.

– Fantasztikus! – kiáltotta Steph. – Végre!

Én nem voltam ennyire elragadtatva. Egy szomorú könnycsepp gördült végig az arcomon.

– De mi van, ha soha nem történik meg? Mi van, ha soha nem találom meg az álomférfit, akivel teljes lesz a listám? Mi van, ha Anya miatt képtelen vagyok egészséges kapcsolatra? – A pulóverem ujjával letörölgettem a könnyeimet.

Az Álomlistát még hatodik osztályban kezdtem el írni. Tizenkét dolgot gyűjtöttem össze, amit meg akartam tenni, ha végre olyan szerelmes leszek, mint Steph és Drew. Az idő múlásával a lista néhány pontja megváltozott (például a nyolcadik pontot töröltem: „Megnézni a Glee – Sztárok leszünk! brit turnéját”, és azt írtam helyette, hogy „Egy nyári este egy szabadtéri színházban”). De a lista tizenkét éven át vándorolt egyik naplómból a másikba, a hátsó lapok közé.

Steph csalódottan rázta a fejét, és bekapott egy marék áfonyát.

– Hiába magyarázom neked évek óta? Miért kell neked ƒérfi ahhoz, hogy teljesítsd az Álomlistádat? Miért nem csinálod egyedül? Mire befejezed, olyan független, érdekes és magabiztos leszel, hogy sorba fognak állni az álompasik, és segítenek neked egy újat írni.

Tudom. Szánalmas. Szánalmas vagyok, hogy azt hiszem, szükségem van valakire az Álomlista teljesítéséhez – ami valójában az áloméletem – ahelyett, hogy magam vágnék bele. De az a huszonkilenc év egy anyával, aki nem mert egyedül elmenni a szupermarketbe, és kihívta a mentőket, csak hogy egy este ne legyen egyedül, engem is függőségre nevelt.

Rémisztőnek tűnt a gondolat, hogy magamban vágjak neki az ismeretlennek, és valósítsam meg az álmaimat.

Ám még jobban megrémisztett az a gondolat, hogy soha nem fogok nekivágni.

Amíg zokogtam, Steph közelebb húzódott az asztalhoz, és átkarolt, egy perc múlva pedig Nicky is berohant, izzadt arccal, és ő is csatlakozott az öleléshez. Linda néni küldött egy üzenetet, hogy gondol rám, és tudtam, hogy még ha ki is lépek a Tennyson-csapatból, soha nem leszek egyedül.

* * *

Lehet, hogy még így sem tettem volna semmit, lehet, hogy hagytam volna, hogy teljen az idő, gyűljenek a kifogások, és végül visszacsússzak a régi szokásokba, ha aznap este Anya nem állt volna elő egy újabb meglepetéssel.

– El kell kezdenünk megtervezni a szülinapodat – mondta izgatott várakozástól csillogó szemmel.

– Addig még van pár hónap. – Szeptemberben lesz a harmincadik születésnapom. – Még ki sem találtam, mit szeretnék.

– Nem hagyhatod az utolsó pillanatra – nevetett anyám. – Ha rendesen meg akarjuk ünnepelni, sok teendőnk lesz.

– Lehet, hogy nem szeretnék nagy ünnepséget. – Kényelmetlenül mocorogtam a kanapé kopott, megsüllyedt oldalán. Már évek óta ugyanazon a helyen ültem.

– Ugyan már! Tudom, hogy akarod. – Anya felállt, különös táncot lejtett, színpadias mozdulattal a hátsó zsebébe nyúlt, és elővett két jegyet. – A Sok hűhó semmiértet játsszák a Wollaton Hall szabadtéri színpadán egy héttel a születésnapod után! – Ragyogott az arca. Én nem mosolyogtam. – De a születésnapodon is lesz buli. Jelmezes, esetleg valamilyen retró témával a gyerekkorodból, az egyik kedvenc könyvedből, vagy ilyesmi. És koktélbár! Kikölcsönözhetnénk egy olyan táncos videójátékot. Jó móka lesz!

– Mi?!

– Tudom. Ne mondd, hogy anyád nem ismer!

Összerándult a gyomrom.

– Nem mondom. De azt igen, hogy az anyám turkál a cuccaim között. – Nem véletlenül sorolta ezeket az ötleteket. Soha nem említettem neki, hogy ilyesmikre vágyom. Soha nem szerveztünk magunknak ilyen programokat, hiszen mindig azt tettük, amit ő akart: elkirándultunk a tengerpartra, kézművesvásárokra jártunk, és csipkefüggönyös kávézókban majszoltuk a teasüteményeket.

Láttam a szemében megvillanó bűntudatot, azután rögtön visszatért a harsány zavarodottságához.

– Nem tudom, miről beszélsz.

A szabadtéri színház, a Harry Potter-tematikájú buli (ezt még nem frissítettem), valamint a koktélbár és a Just Dance videójáték is szerepelt az Álomlistámon, amit az éjjeliszekrényem fiókjába rejtettem.

– Még csak be sem ismered? – A düh ólmos fáradtságként telepedett rám. Helyes volt a Valentin-napi döntésem. Ez nem mehet így tovább.

– Mit? – idegesen járatta a tekintetét a szobában, épp csak az én szemembe nem nézett egy pillanatra sem, mire felfogta, hogy innen nincs visszaút. – Jól van, jól van! A kedvenc melltartómat kerestem, és azt hittem, nálad van. A napló kiesett az éjjeliszekrény fiókjából, és pont a listádnál nyílt ki. Nem akartam belenézni, de nem tudtam megállni, hogy ne vessek rá egy pillantást, amikor visszatettem a rejtekhelyére… De hát ez tökéletes, nem? Örülsz neki? Megünnepelhetjük az álomszületésnapodat!

Vitatkozhattam volna, de nem láttam értelmét. Egy pillanatra lehunytam a szemem, azután felálltam, és otthagytam őt.

* * *

Az éjszaka nagy részében nem jött álom a szememre, csak forgolódtam. Reggelre meghoztam a döntést. Tudtam, hogy Steph nem lesz maradéktalanul elégedett, mert a lépés nem annyira drasztikus, de azt tettem, amire képes voltam.

Elköltözöm. Volt valami előnye is annak, hogy gyakorlatilag nem volt magánéletem: rendelkeztem némi megtakarítással, amit eddig nem akartam elszórni egy olyan költözésre, amibe belevágok, de idővel esetleg meggondolom magam. Ha költözöm, akkor saját házba költözöm, az albérlet szóba sem jöhet. És olyan házat választok, ami a lehető legközelebb áll az Álomlistában elképzelt otthonomhoz.

Nem hagyom Anyát egyedül senyvedni, nem fogok úgy bánni vele, ahogy apám tette. Találok neki albérlőt (akármennyi időbe is telik), és az összes gyakorlati dolgot – például a számlák befizetését – elintézem.

Erről viszont mindaddig nem szólok neki egy szót sem, amíg nem lesz biztos, és nem kapom a kezembe az új ház kulcsát. Szeretnék olyan közel költözni, hogy időnként beugorhassak hozzá, de elég messze ahhoz, hogy teljesen új életet kezdhessek. És nem árulom el neki az új címemet, amíg nem leszek biztos benne, hogy tiszteletben tartja a döntésemet.

Aznap reggel, miután felkeltem, izgalommal vegyes félelem töltött el. Fel-felvillantak előttem az új életem képei – úgy láttam magam előtt az egészet, mint egy nagyon izgalmas film előzetesét, amiben én játszom a főszerepet.

Valahányszor elbizonytalanodtam, és maga alá temetett a fojtogató bűntudat, eszembe jutott az Álomlistám, és úgy kapaszkodtam bele, mint a magamnak tett eskümbe. A saját életemre tettem hűségesküt – az életre, ami akkor vár rám, ha elég bátor és elszánt vagyok, hogy elinduljak, és felépítsem magamnak.

És a listámon szereplő tervek közül anyámnak egyikhez sem lesz köze.

Nagy levegőt vettem. Hosszadalmas és egy kissé lélekölő keresgélés után most végre ott álltam a ház előtt, amiről elhittem, hogy ez az Álomlistámon szereplő ház. Vagy hogy pontosabban fogalmazzak: a ház, amely a legközelebb áll ahhoz az álomházhoz, amire futja is a büdzsémből. A három összekapcsolt házikóból álló sor legszélén állt a halvány szürkéskék ajtó, egyetlen nagyobb járólapnyi távolságra a járdától.

A külső falakat frissen festették hófehérre, és a régi stílusú ablakokat körülölelő loncon ezer apró rózsaszín rügy virított. Még be sem kopogtam, amikor az ingatlanügynök, arcán udvarias mosollyal, már nyitotta is az ajtót.

– Ms. Tennyson, kérem, fáradjon beljebb!

Hevesen zakatoló szívvel léptem rá a tölgyfa padlóra, és magamba szívtam a frissen lakkozott fa, a dohos levegő és a millió lehetőség illatát. Az ingatlanügynök bevezetett a hangulatos nappaliba – itt még több padlódeszka volt, fehér falakkal és egy kőkandallóval, körülötte beépített polcokkal –, majd megmutatta a konyhával egybenyitott étkezőt, azután a földszinten található kisszobát, ami a kis gardrób és a lépcső alatti kamra mellett kapott helyet. A konyhát, a ház egészéhez hasonlóan, az ingatlanügynök szavaival „rusztikus bájjal és modern csavarral” rendezték be. Ez azt jelentette, hogy több nyitott polc is volt benne, valamint egy régimódi, mély mosogató, egy hatalmas sütő és sötétkék konyhaszekrények – utóbbi szép kontrasztot alkotott a fehér falakkal. Egy tisztességes méretű asztal is elfért a konyhában, ahonnan ajtó nyílt a kertre. Megpróbáltam eljátszani, hogy nagyon töröm a fejem, de belül szinte remegtem az örömtől.

– Mint láthatja, a jelenlegi tulajdonosok alapos felújítást végeztek, mielőtt úgy döntöttek, hogy eladják a házat. Az új berendezési tárgyak és felszerelések mellett a fűtésrendszert és a villanyvezetékeket is a legmodernebb elvárásoknak megfelelően újították fel. – Ezt illusztrálandó, felkapcsolta a polcok alatti világítást. – A ház azért ilyen olcsó, mert a tulajdonosok minél hamarabb el szeretnék adni. A környéken nem talál ehhez hasonló ingatlant. Szerintem a hét végére el fog kelni.

Ezt azért némileg túlzásnak találtam. Az Utolsó Ház néven emlegetett szélső kis házat nagyon is piaci áron hirdették meg, még egy ilyen apró ingatlanhoz képest is, de ennek leginkább az volt az oka, hogy egy rozoga házsor végén állt, egy lepusztult faluban Nottinghamshire-ben, amelynek a szerencsétlen neve – Bigley Bottom – inkább elriasztotta a kényesebb ízlésű házvásárlókat, akik szívesebben költöztek egy, a neve alapján kedélyesebb helynek ígérkező településre.

Nekem viszont tökéletesen megfelelt. Múlt hónapban területi vezetővé léptettek elő az OlvasOK új közép-notthinghamshire-i kirendeltségének élére – ami ugyan még meg sem nyitott, és meg sem kezdte a működését –, mindenesetre a fizetésemből megengedhettem magamnak egy ilyen kedves kis házat. Az én feladatom volt az olvasástanítással foglalkozó szakemberekből álló csapat toborzása és felügyelete, valamint saját diákok és ügyfelek felkutatása és tanítása. A legtöbb környékbeli falutól eltérően Bigley Bottomben megmaradt az aprócska könyvtár, amely tapasztalatom szerint a legjobb hely egy ilyen bázis kiépítéséhez.

A hely egy másik alapvető kritériumnak is megfelelt, amit az áloméletem megtervezésekor tűztem ki magam elé: félórányi autóútra volt Nottinghamtől, tehát elég közel ahhoz, hogy beugorjak egy csésze teára, de ahhoz mégis eléggé mélyen bent a nottinghamshire-i vidéken, hogy anyám soha ne akarjon utánam jönni.

Még egy utolsó pillantást vetettem a konyhára, és láttam magam előtt, ahogy az egyelőre még csak a képzeletemben létező barátaim körbeülik az asztalt, és elfogyasztják a nagy-nagy szeretettel és lelkesedéssel elkészített vacsorát. Az ingatlanügynököt követve felmentem az emeletre, és megcsodáltam a második hálószoba vajsárga falait és halványszürke padlóját. Ez lehetne az én tökéletes itthoni irodám. Még egy kanapéágyat is be lehetne szorítani ide, hiszen az is szerepelt az Álomlistámon, ha az egyelőre csak a képzeletemben élő barátaim esetleg nálam alszanak.

Az ingatlanügynök megállt a hálószoba előtt, és elővette a legmegnyerőbb saleses mosolyát.

– Előre szólok: ez az egyetlen szoba, amit a tulajdonosok még nem fejeztek be. De szerintem a ház többi része jól mutatja, milyen fantasztikus lehetőségek rejlenek benne. Így akár a saját ízlése szerint is berendezheti, ha úgy dönt, hogy átalakítja.

Ha úgy döntök, hogy átalakítom?

A hálószoba falát hámló, penészes tapéta borította. A kopott, rózsaszín szőnyegen különböző azonosíthatatlan foltok éktelenkedtek. Volt benne egy repedt kandalló, a beépített szekrény ütött-kopott ajtaját pedig csak a szentlélek tartotta a zsanérokon. Az egész helyiséget a lepusztultság átható szaga lengte be.

– Tökéletes – mondtam, mert képtelen voltam tovább megőrizni az érzelemmentesség látszatát.

Tényleg? – Az ingatlanügynök felhúzott szemöldöke mögül lehullott a profi saleses maszkja.

Az Álomlistám harmadik pontja az volt, hogy „Házvásárlás felújítás céljából”, ám így, hogy egyedül állok neki a listám megvalósításának, egyetlen szoba felújítása sokkal kivitelezhetőbbnek tűnt.

– Nos, ha tetszik a szoba, akkor ezt imádni fogja. – A nagy ablakra mutatott. – Ha bármilyen kérdése van, lent leszek.

Átmentem a szobán, összekulcsoltam a kezemet, és boldogan sóhajtottam. Az összes ok közül, amiért meg akartam venni ezt a házat, ez volt a legfontosabb. A hálószoba a hátsó kertre nézett. A három ház kertjét nem kerítés vagy sövény választotta el egymástól, hanem csak egy sor szép virág, és így egy nagy, közös teret alkottak. Mivel ilyen könnyen át lehetett látni (sőt, át is lehetett lépni) egyik kertből a másikba, nyilván jó fej szomszédoknak kellett lenniük, nem?

Még ennél is jobban tetszett, hogy a kert végén egy sövény futott végig, amelynek közepén egy kapu nyílt. A kapun túl pedig mérföldeken át sehol senki és semmi, csak a táj: fák, madarak, szarvasok és bármi, ami előfordult itt, a Sherwoodi-erdő tőszomszédságában.

Az Utolsó Ház közvetlenül a bigley-i parkerdő határán állt, amiben több mint ezer hektáron tekeregtek az erdei ösvények és kerékpárutak. Csak néztem a végeláthatatlanul elterülő erdőség fölött táncoló napfényt, és elhatároztam, hogy az egészet felfedezem.

Egy kérdésem volt az ingatlanügynök felé: mi a ƒenéért akarja BÁRKI eladni ezt az álomházat, akinek egy csepp esze is van?

– Miért adják el ilyen sietve a tulajdonosok? – kérdeztem, miután visszatértem a konyhába.

– Megnyerték az Eurojackpotot, és Monacóba költöztek. Minél hamarabb szeretnének mindent elintézni. – Rám pillantott. – Tudom, hogy most a szokásos ingatlanügynökös rábeszélőszöveggel kellene előállnom, hogy meggyőzzem, de őszintén mondom: ennyi pénzért nem talál jobbat. Még Bigley Bottomben sem – tette hozzá némi iróniával a hangjában. – Őszintén szólva, ha nem tesz ajánlatot, lehet, hogy magam veszem meg.

Még egyszer megtöltöttem a tüdőmet a friss, vidéki levegővel, egy pillanatra lehunytam a szemem, majd remegő hangon kimondtam az irányárat.

Eldöntöttem, hogy költözöm.

* * *

De előtte még volt egy fontos dolgom. Különben úgy fogok járni, hogy egy olyan ház jelzáloghitelét törlesztem, amibe az életben nem merek beköltözni. Hogy rávegyem magam a cselekvésre, több lépésből álló akciótervet eszeltem ki. A terv következő szakasza ma este fog megvalósulni.

Már épp indultam hazafelé, amikor egy tíz-tizenegy éves kislány biciklizett el a ház sarkánál, az utca másik oldalán. Megállt, és rám nézett. Én éppen akkor nyitottam ki az autót, hogy beszálljak. Ő félénken felém biccentett, és halványan elmosolyodott, azután továbbindult az ellenkező irányba, a falu felé. Néztem, ahogy elsuhan a szabadság felé, pólója lobogott a késő délutáni szélben, és abban a pillanatban pontosan tudtam, mit érezhet.

* * *

– Ki is ez a barátnőd? – kérdezte Anya lebiggyesztett szájjal, miközben három nagy tálat vett ki a szekrényből.

– Karina a neve.

– A munkahelyeden ismerted meg?

– Igen. – Felemeltem a chili con carne fazekának fedelét, és megkevertem.

– Kivinnéd az asztalra a tejfölt is?

Anya csak állt ott, a tálakat a hasához szorítva.

– Szóval nem tud olvasni?

– Két éve, amikor elkezdte az órákat, nehezen ment neki. Most készül leérettségizni irodalomból és nyelvtanból.

Anyám a homlokát ráncolta, nem volt meggyőződve arról, hogy egy érettségivel nem rendelkező nő megfelelő vacsoravendég lehet nálunk. Mosolyogtam, és reszeltem tovább a sajtot. Bíztam Karinában, hogy majd meggyőzi anyámat.

– Ha megkérdezed, szívesen elmeséli. Sőt, mindenképp kérdezd meg. Jó történet.

Anyám felszisszent, de legalább befejezte a terítést. Észrevettem, hogy a kedvenc, kézzel hímzett terítőjét vette elő. Emiatt még bizakodóbb lettem.

Pontosan hatkor, a Karinával megbeszélt időpontban csengettek. Karina a friss levegő fuvallatával, hatalmas mosollyal, egy csokor rózsával (Anya kedvencével) és egy doboz Quality Street márkájú csokoládéval lépett be a házunkba.

– Ó! Ez igazán kedves tőled! – mondta Anya, akit annyira meglepett a gesztus, hogy megfeledkezett a távolságtartó magatartásáról. – Imádom az epres krémeset!

– Mi? – kiáltotta Karina, ukrán akcentusa csak úgy visszhangzott a mennyezeten. – Azért hoztam ilyet, mert ezek a kedvenceim. De az epres krémet nem szeretem. Milyen tökéletes!

Anya meglepetten pislogott.

– Hadd vegyem el a kabátodat!

Mire a chili con carnét és a rizses tálat is kihoztam a saláta és a ropogós kenyér mellé, Anya már szemügyre vette Karina kötényruháját, amely tökéletesen illett telt alkatához.

– Nagyon szép a varrás – mondta, és közelebbről is megnézte az elülső zsebeket díszítő hímzést.

– Ó, köszönöm! – Karina még szélesebben mosolygott. – Sokáig tartott, de megérte a fáradságot.

– Te varrtad? – hőkölt hátra Anya, és összehúzta a szemét.

– Persze! Minden ruhámat magam varrom. Nem tudok szabásmintából dolgozni, ezért néha lassabban haladok, mint szeretnék, de jobb, mint pénzt adni a világ másik végén rabszolgamunkával gyártott vackokra.

– Igen. – Anya izgatottan hallgatta őt. Gondolatban győzelmem jeleként a levegőbe csaptam az öklömmel, majd beljebb invitáltam Karinát, hogy foglaljon helyet.

Elég volt pár nyitókérdés, és anyám meg Karina máris úgy csevegtek, mintha régi barátok lennének. Egy korosztály voltak, mindketten rajongtak a szappanoperákért, és undorítóan sok tejjel és cukorral itták a teát. Karina ugyan nem vált el, az ő férje, Mr. Rivers, másfél évvel korábban meghalt.

– Sajnálom – mondta Anya.

– Ne sajnáld! – Karina megrázta rövidre vágott, ősz haját. – Nem kedveltem. Sem azt a nőt, akivel minden vasárnap teniszezni járt… Állítólag. Nyilván valami egészen mást játszottak.

– Megcsalt? – kérdezte Anya, megfeledkezve a szája előtt tartott fokhagymás kenyérről.

– Harmincegy éven át. Hol igen, hol nem. Leginkább igen. De hát… tudod, hogy van ez.

– Tudom. – Anyám bizony tudta. – Miért nem hagytad el? Karina vállat vont.

– Ő irányította az életünket, minden az ő nevén volt. Hogyan tudna megélni egyedül egy részmunkaidős ápolónő, aki alig tud olvasni?

– Miért nem tudtál olvasni? – kérdezte anyám. Élesen ránéztem. Én mondtam neki, hogy nyugodtan kérdezze meg, de finomabban is fogalmazhatott volna. – Szemmel láthatóan nagyon intelligens nő vagy – tette hozzá finomításképpen, majd zavartan beleharapott a kenyérbe, így kénytelen volt teli szájjal folytatni. – Ahhoz, hogy valaki szabásminta nélkül varrjon meg ilyen szépen egy ruhát, nagyon ügyesnek kell ám lenni!

– Köszönöm. – Karina bólintott. – Ollie segítségével tavaly végre megtudtam, hogy súlyos diszlexiám van. Előtte mindenhol azzal szembesültem, hogy buta vagyok. Szerintem Mr. Rivers is ezért vett feleségül: egy engedelmes kis feleséget akart, aki hálásan takarít utána, főz rá, és kérdés nélkül simogatja az egóját. Ha az embernek elégszer ismételgetik, hogy haszontalan, végül elhiszi magáról, és fel is adja a próbálkozást. Csak miután meghalt, és nem volt más választásom, találtam rá az OlvasOK-programra.

– De legalább rátaláltál! – mondta Anya, és elkezdte leszedni a tányérokat.

– Az attól függ, hogy mit értesz azalatt, hogy legalább – válaszolta Karina. – Még mindig nehezen boldogulok a nyomtatványok kitöltésével, és a számítógéppel sem igazán tudok bánni. Nem könnyű egyedül élni.

– Nincsenek gyerekeid?

Karina keserűen mosolygott.

– Annyi eszem azért volt, hogy nem szültem gyereket egy szerelem nélküli, boldogtalan házasságba.

Mire befejeztük a pavlovát, már nem is számoltam, hányszor hagyta el Anya száját:

– Ez milyen finom!

Miközben Karina felvette a kabátját, anyámhoz fordult, és megfogta a kezét.

– Köszönöm, hogy eljöhettem az otthonodba, Tina. Ezekben a csodálatos órákban úgy éreztem, hogy talán találtam egy barátot. És őszintén szólva, nagy szükségem van rá. Remélem, még találkozunk.

Anya örömében fülig pirult, és egyetértően bólintott, de ahhoz túl izgatott volt, hogy válaszoljon is.

– Legközelebb én hozom a vacsorát. – Karina rám kacsintott, és elment.

* * *

Másnap a reggelinél úgy döntöttem, érdemes még egy kicsit tovább dolgozni a tervemen. Belekortyoltam a kávémba, hogy erőt merítsek, majd belevágtam.

– Arra gondoltam, hogy Karina gyakrabban jöhetne hozzánk, ha neked is jó. Mondjuk hetente egyszer?

– Ó! – Anya felnézett a pirítósról, amit éppen vajazott.

– Ahogy ő is említette, nehéz neki egyedül. Nagyon jól jönne neki segítség a papírmunkában és a nyomtatványok kitöltésében. Talán mi segíthetnénk. Tudom, hogy te megérted, milyen ez, és neked legalább ott volt Linda néni és Geoff bácsi. Az ő egész családja Európában van.

Hosszú csend következett, és egy pillanatig idegességemben azon tűnődtem, talán túl messzire mentem.

Anya beleharapott a pirítósba, megrágta, majd lenyelte.

– Arra gondoltam, hogy talán elvihetném magammal a Gomblyukba. Az a kötényruha gyönyörű volt, de mivel szabásminta alapján nem tud varrni, adhatnék neki pár órát. – Belekortyolt a teájába. – Szerdán megkérdezem, hogy lenne-e hozzá kedve.

– Jó ötlet – nyugtáztam visszafogott mosollyal, de a megkönnyebbülés vad táncot járt a mellkasomban.

Másfél hónappal később, május első hetében átvettem álmaim házának kulcsait. A délutánt Stephfel töltöttem, az izgatottságtól dobogó szívvel végigjártam a még üres szobákat, és megterveztem, hova kerüljenek a meglévő holmijaim és a még megvásárolni kívánt tárgyak. Szinte előbb tanultam meg varrni, mint olvasni, és már kiválasztottam a függönyök és a párnák anyagát is. Az előző tulajdonosok ott hagyták a nagy nyeremény előtt vásárolt bútoraikat, így a nappaliban volt már egy piros kockás kanapé kis asztalkákkal, a konyhában pedig egy régi pajtaajtóból átalakított asztal, a hozzá illő székekkel. Az emeleten rengeteg beépített szekrény volt, de a hálószobában álló ósdi, megereszkedett franciaágyat ki kellett cserélni.

Steph hozott egy üveg proseccót és két műanyag borospoharat, és ragaszkodott hozzá, hogy leüljünk a konyhában, és koccintsunk a jövőbeli reményekre és álmokra.

– Ne aggódj a hazavezetés miatt, alkoholmentes – mondta, és másodszor is megtöltötte a poharamat.

– Gondoltam. – Steph a szülei alkoholproblémái miatt absztinens volt.

Az első korty után elővette a laptopját.

– Rendben, most, hogy ez hivatalosan is megtörtént, ideje rögzítenünk néhány alapszabályt.

– Mit? – Ahogy rám emelte acélos tekintetét, azt kívántam, bárcsak lenne alkohol a proseccóban.

– Ismerlek, Ollie Tennyson, és tudom, milyen nehéz felülírni a befolyásolható korban kialakult szokásokat.

Steph gyermekvédelmi szociális munkás volt, olyan gyerekekkel dolgozott, akiknek a szülei nem voltak képesek vagy nem akartak foglalkozni velük. Nagyszerű szakember volt, de kissé irritálónak találtam, hogy az évek során felhalmozott, jelentős pszichológiai ismereteit most rajtam alkalmazza.

– Huszonkilenc évet töltöttél azzal, hogy megfelelj az anyádnak, és közben ügyesen háttérbe szorítottad a saját vágyaidat, szükségleteidet és véleményedet. Le kell fektetnünk bizonyos szabályokat, hogy ne azért szakadj el anyádtól, hogy aztán az első adandó alkalommal ráakaszkodj valamilyen fazonra, aki majd leural.

– Úgy állítasz be, mintha egy mindenre alkalmatlan tengeri csiga lennék.

– Te mondtad, nem én. Mindegy, a lényeg az, hogy amíg az Álomlistádon ki nem pipálod az összes tételt, szigorúan tartanod kell magadat a Férfitilalmi Egyezmény szabályaihoz.

– A mihez?

– Kell egy kis idő, hogy végre kizárólag magadra koncentrálj. Ahogy mondtam, most leginkább időre és térre lesz szükséged, hogy begyakorold, miként lehetsz önmagad. Így mire befejezed a listádat, rájössz, milyen életre is vágysz, milyen nő vagy, és soha többé nem kell majd más elképzeléseihez alkalmazkodnod.

Elgondolkodtam Steph szavain. Való igaz: a gondolat, hogy egyedül éljek, és mindenben a magam ura legyek, úgy hatott rám, mintha kihúzták volna a talajt a lábam alól, és zuhannék az ismeretlen, félelmetes üresség felé. Időnként elementáris erővel tört rám a kísértés, hogy keressek valakit, aki segít eldönteni, mit és hogyan tegyek. Miután még egy kicsit beszélgettük, Steph leírta a Férfitilalmi Egyezmény fogadalmi esküjét:

 

Én, Olivia Anne Tennyson, ezennel fogadom, hogy betartom a Férfitilalmi Egyezményben megfogalmazott szabályokat, amíg a naplóban jelenleg szereplő Álomlistám minden egyes pontját maradéktalanul meg nem valósítom.

A Férfitilalmi Egyezmény szabályzata kimondja, hogy:

Nem randizom, és nem fogadok el randevúmeghívást, még akkor sem, ha nevezett randevút el lehet halasztani az Álomlista teljesítéséig.

Nem csókolózom, nem ölelkezem, nem fogom meg a kezét, és nem létesítek semmilyen fizikai kapcsolatot olyan férfival, akivel nem teljesen plátói a viszonyom.

Nem regisztrálok semmilyen társkereső alkalmazásra, weboldalra vagy más, randevúszerzésre alkalmas eszközre.

Minden értelemben teljesen egyedülálló maradok.

Ha bármikor kétségeim támadnának valamely cselekedetem kapcsán, hogy azzal megsértem-e az itt leírtakat, azonnal konzultálok Stephanie Prince-szel, és minden esetben elfogadom a döntését.

 

Mielőtt észbe kaptam volna, már alá is írtam a Férfitilalmi Egyezmény esküjét, Steph pedig elmentette a személyes felhőjébe, hogy később még véletlenül se tudjam módosítani.

* * *

Jó, hogy a prosecco alkoholmentes volt. Már így is éreztem, hogy az izgalomtól és a pánik okozta rettegéstől fokozatosan előjön a migrénem. Ez ugyan az én házam, de ha valahogy nem találom meg magamban az erőt, hogy önállóan hozzak döntéseket az életemben, soha nem teremtek belőle magamnak igazi otthont.

Hogy ne süppedjek önsajnálatba, Steph sokadik provokatív megjegyzésének hatására megegyeztem Karinával, hogy ma este végrehajtjuk a terv következő lépését. A kiborulásra, a hisztériára és a sürgősségin tett tiszteletkörre mindenesetre előre felkészültem.

– Gyerünk! – mondta Steph, miután elmosogattuk a poharakat. – Sétáljuk le a stresszt, mielőtt visszamegyünk!

– Szerintem nincs az a hosszú séta, ami ezt a stresszmennyiséget ellensúlyozná.

– Jaj, ugyan már! Egy kis kiruccanás a természetbe, a jó levegőre, és helyrebillen a lelked.

Keresztülmentünk a pázsiton, és kiléptünk a hátsó kapun az erdő felé. Meleg, szűrt májusi napfény fogadott, és ahogy a kanyargós ösvényeken sétáltunk a fák között, a levelek árnyékot vetettek a földre. Mély lélegzetet vettem, beszippantottam a föld, a fenyők és a galagonyavirágok illatát, és be kellett látnom, hogy Stephnek igaza volt. Itt, az erdő csendjében eltűnt az izmaimból a feszültség, és megnyugodtak a gondolataim.

Egy mókus és pár apró, pufók barna madár kivételével nem láttunk más élőlényt, majd miután befordultunk egy hatalmas fatörzs mellett, egy kék harangvirágokkal borított tisztás szélén találtuk magunkat.

– Hihetetlen, hogy gyakorlatilag ez a hátsó kerte… – Steph elharapta a mondat végét, felém fordult, és csak nézett rám elkerekedett szemmel és tátott szájjal.

Kihasználva azt a fél másodpercet, amíg haboztam, Steph tekintetében a meglepettség gonosz csillogássá változott, mire én is elképedve néztem rá – de én inkább vészjóslóan.

– Meg ne próbáld!

Ő erre megvonta a vállát, majd tettetett zavarral és egy „mi, hogy én?” arckifejezéssel a mellkasára tette az egyik kezét. Legszívesebben visszabújtam volna a fa mögé. Főleg, amikor megragadtam a karját, és indulásra készen megfordultam, ő pedig ahelyett, hogy velem tartott volna, határozottan a tisztás felé lépett.

– Hellóóóó! – kiáltotta.

A gyomrom libikókázni kezdett.

A tisztás másik oldalán álló férfi leengedte a kezében tartott láncfűrészt, és megfordult, hogy megnézze, ki óbégat úgy, mint egy tinédzser, aki mindenáron szelfizni szeretne a kedvenc fiúbandájával. Széles mellkasa meztelen volt, kopott farmerje lecsúszott a csípőjén. Próbáltam nyelni egyet, de úgy tűnt, minden csepp nyál eltűnt a számból – még Steph helyett is én szégyenkeztem.

A férfi letette a láncfűrészt a földre, és felkapta a kockás ingét, amivel csak még jobban zavarba hozott. Olyan testalkata volt, amire csak kemény munkával lehet szert tenni, nem pedig konditeremben, és így, hogy az ing elöl kissé nyitva maradt, látni engedve a kemény mellkasát borító apró szőrszálakat, szinte rosszabb volt, mint ha félmeztelen lett volna.

A ƒrancba, Ollie! Most még véletlenül se gondolj olyan szavakra, hogy „meztelen”! Talán az aktuális gondolataim hivatalosan még nem számítottak a Férfitilalmi Egyezmény megszegésének – de szerintem simán számíthattak volna annak.

A férfi aztán levette magáról a narancssárga, arcvédős sisakot is, és így legalább már nem a mellkasával voltam elfoglalva. Beletúrt a kócos, hol sötétebb, hol világosabb árnyalatokkal tarkított barna hajába, és kissé zavartan, de tökéletesnek mondható, elbűvölő mosollyal ránk nézett.

Ó, istenem.

Steph szemében mosoly villant.

– Ha ez nem motivál arra, hogy összekapd magad, és villámgyorsan teljesítsd az Álomlistád minden egyes pontját, akkor nem tudom, mi fog – mormolta a szája sarkából.

– Segíthetek? – kérdezte a férfi. Hangja meleg és mély volt, tökéletesen illett a többi részéhez.

– Remélem – mondta Steph, és közelebb lépett. Csak amikor a férfi finoman felemelte a kezét, akkor vettem észre a tölgyfa árnyékában fekvő két collie-t.

– Most költöztünk ide. Akarom mondani: a barátnőm, Ollie költözött ide. Most vette meg az egyik házat itt, közvetlenül az erdő szélén.

A férfi bólintott, jelezve, hogy ismeri a házat. Csendben, de eltökélten imádkoztam, nehogy Steph megadja neki a címemet és a telefonszámomat.

– Egy szó, mint száz, igen, eltévedtünk. Meg tudnád mondani, hogyan jutunk vissza leggyorsabban az útra?

– A Hatherstone Lane-re? Ami bevisz a faluba?

– Igen! Arra. Az Utolsó Házhoz.

– Ha azon az ösvényen mentek végig, akkor nagyjából tizenöt perc múlva odaértek. – Megállt, és rám nézett, én pedig továbbra is úgy álltam Steph takarásában, mintha egy mások előtt vállalhatatlan kolonc lennék. – Talán húsz. Attól függ, mennyire vagytok hozzászokva az effajta sétákhoz.

– Ó, mi nagyon sokat sétálunk. Ollie itt, mellettem, na ő például rengeteget sétál. Igaz, Ollie?

Felhúzta az egyik szemöldökét, és mosolyogva várta, hogy megerősítsem ezt a hazugságot.

– Hát… Igen. De azért én inkább a városban szoktam sétálgatni. A járdán. Én nem igazán… Nem sokat… Mindegy, köszönjük a segítséget!

Aztán megfordultam, és sietve elindultam a férfi által mutatott ösvényen, meg sem várva, hogy Steph velem tart-e.

– Ó, te jó ég! – lelkendezett, miután utolérte rohanó lépteimet, és sikerült abbahagynia a kuncogást. – Te teljesen belezúgtál a sármos erdőlakóba!

– Tessék? – lihegtem a maradék szuflámmal. – Nem én flörtöltem vele szégyentelenül.

– Hát, pedig inkább neked kellett volna – vágott vissza Steph. – Szándékosan hagytam ki a flörtölést a Férfitilalmi Egyezmény esküjéből. Ugyanis gyakorlásra van szükséged. Mark mellett soha nem pirultál el így.

– Nem pirultam el, csak kimelegedtem, miközben megpróbáltam elmenekülni egy döbbenetesen kínos helyzetből.

– Jaj, csillapodj már le! Csak útba igazítást kértem tőle.

Nem is válaszoltam, csak csendben lépkedtem tovább, amíg fel nem tűntek előttünk a házak.

– De nagyon jóképű volt, ezt be kell ismerned – mondta végül Steph. – Egy pillanatra azt hittem, hogy belebotlottunk a Szexi Erdészek és Erdőőrök című jótékonysági naptár május havi fotózásába.

Próbáltam nagyon szigorúan nézni, elővettem a kulcsomat, és kinyitottam a kaput. Aztán persze kibuggyant belőlem a nevetés.

– Oké, beismerem, hogy ez az erdőben elénk toppanó férfi nagyon tetszett. Most boldog vagy?

Steph belém karolt, így vágtunk át a kerten.

– Boldogabb már nem is lehetnék… Amennyiben nem futamodtál meg, és nem mondtad le a ma esti vacsorát. Remélem, hogy Miszter Május ösztönzőleg hat majd rád, hogy elköltözz, és teljesítsd a listádban foglaltakat. Lehet, hogy ez a vidék tele van vonzó férfiakkal, akik mindenféle szerszámmal ügyesen bánnak.

– Ha így is van, nekem ezer dolgom lesz, nem érek rá ilyesmivel foglalkozni.

A könyökével meglökte az oldalamat.

– Megjegyzem, az Egyezmény arról sem rendelkezik, hogy ne vehetnél észre valakit.

Miközben a hátsó ajtó kulcsát keresgéltem a táskámban, még egyszer körülnéztem az új kertemben. Reméltem, hogy legalább egy szikrányit átmenthetek magamnak az erdőben átélt nyugalomból. Korábban nem vettem észre, de a tőlem legtávolabb eső telken megláttam a kislányt, akivel legutóbb is összefutottam. Egy halványkék pokrócon feküdt, és a könyvét a feje fölé tartva igyekezett kitakarni a napot. Túl messze volt, hogy tisztán lássam, de A hobbit borítóját bárhol felismerném. Okos lány. Mosolyogva kinyitottam az ajtót, összeszedtem a táskáinkat, és elindultam, hogy szembenézzek a saját sárkányommal.

* * *

Lehet, hogy számítónak tűnök, de már megkértem Karinát, hogy költözzön be anyámhoz. Amikor március elején egy kávé és egy pudingos fánk mellett először beszéltem neki az Álomlistámmal kapcsolatos dilemmáimról, ő azonnal felajánlotta a segítségét.

– Karina – kezdtem a lehető leghiggadtabban, pedig legszívesebben átöleltem volna, és fennhangon mondtam volna neki: „Igen, segíts! Kérlek.” – Épp most ecseteltem neked, hogy anyám egy kontrollmániás, manipulatív hipochonder, kóros kötődési zavarral. Értetted, amit a Valentin-napi randimról meséltem?

– Persze hogy értettem – mosolygott rám. – De én nem vagyok a lánya, velem nem lesznek ilyen problémái. És te értetted, amit Mr. Riversről meséltem neked? Az ilyen érzelmi játékokkal könnyedén meg tudok birkózni. Ő is egy alapvetően kedves embernek tűnt, igaz?

Bólintottam.

– Hát, igen, de nem tudom, anyám hogyan reagál majd, amikor elköltözöm. Lehet, hogy összeomlik.

– Akkor felkészítjük rá, jó? Mutassuk meg neki, hogy nélküled is élhet önálló életet, és óvatosan vezessük rá. – Csillogó szemmel nézett rám. – Ollie, megmentetted az életemet. Te adtad a kezembe a kulcsot, ami megnyitotta az ajtót a saját álmaimhoz. Hogy képes legyek pénzt felvenni az ATM-ből, vagy meg tudjak írni egy születésnapi üdvözlőlapot. Régebben be sem ültem volna egy ilyen kávézóba, mert már attól elfogott a dermesztő rémület, hogy el kell olvasnom az étlapot. Ez a legkevesebb, amit megtehetek hálám jeléül.

– Nekem az olvasásfejlesztés a munkám, Karina. Azért már megkaptam a fizetésem.

Hevesen rázta a fejét.

– Nem. Arra bármelyik olvasásfejlesztő szakember képes lett volna. Te ennél sokkal többet tettél. Önbizalmat adtál, hogy higgyek magamban. Azzal, hogy barátodnak választottál, engem, a buta, tanácstalan öregasszonyt, segítettél, hogy megváltozzon az életem. Én pedig nem fogok tétlenül ülni, amikor végre viszonozhatom, amit értem tettél.

Kinyitottam, majd becsuktam a számat, mert nem tudtam, mit válaszoljak.

– Eszembe sem jutna, hogy rád pakoljam ezt a terhet, amíg személyesen meg nem tapasztalod, milyen ember az anyám. Elmondok neked minden jót, rosszat, és a legborzalmasabb dolgokat is, aztán szeretném, ha találkoznál vele, és megismernéd. Utána pedig üljünk le még egyszer, és térjünk vissza a témára. Most szabadultál meg egy több évtizedes szörnyű kapcsolattól. Nem hagyom, hogy belelépj egy másikba.

Karina ekkor magába zuhant, és hosszú idő óta először fedte fel a mosolya mögött rejlő fájdalmat és küzdelmet.

– Rendben, ezt teljesen megértem. De el kell mondanom, hogy nem annyira önzetlen érdekek vezérelnek, mint ahogy most látszik. Nagyon magányosnak érzem magam, egyedül élek. Ijesztő. Jó, hogy tudok olvasni, de még mindig sok minden van, amit nem vagyok képes megoldani önállóan. Csináltam pár butaságot, és a főbérlőmmel nem igazán jó a viszonyom.

Kinyúltam, és megfogtam a barátnőm kezét. Végül én törtem meg a csendet:

– Átjössz hozzánk vacsorára szerdán?

* * *

Most, két hónappal később, elérkezett az idő, felkészültünk az előre kitervelt támadásunkra. Igen, ehhez némi manipulációra volt szükség, de hát a tűz ellen tűzzel kell harcolni, nem igaz?

Karina alig tudta visszafogni izgalmát. Engem szinte megbénított a feszült várakozás.

– Hogy vagy, Tina? – kérdezte Karina, és felaprította az asztalra kikészített salátát.

– Nagyon jól, köszönöm. Az elmúlt hetekben nem szorít a mellkasom. – Anya kinyitotta a sütő ajtaját, hogy megnézze, megsült-e a quiche. – És te?

– Jaj, én nem túl jól – válaszolta Karina, és igyekezett uralkodni magán, nehogy a hanghordozása lebuktassa, és kiderüljön, hogy úgy várta ezt a pillanatot, mint egy türelmetlen kisgyerek a karácsonyestét. – Majd vacsora közben elmesélem.

Pár perccel később a kertben, a rozoga műanyag asztalnál ülve Karina már ki is öntötte a lelkét. Reméltem, hogy pár perc kötelező műcsevejjel előbb jó hangulatba hozzuk anyámat, de hamar kiderült, hogy Karina képtelen várni.

– Említettem, hogy problémáim vannak a főbérlőmmel.

Anyával együtt bólintottam. Már hallottuk, hát persze, nem is egyszer.

– Nos, a helyzet kritikusra fordult. Amikor legutóbb panaszkodtam neki a fürdőszobai vízszivárgásról, a tönkrement hűtőről és a kiégett lámpáról, elküldte a javítási számlát, mondván: nálam romlottak el, az én felelősségem. Még szerelőt sem hívott, hogy kijavítsák a hibákat, de máris ki akarta velem fizettetni a költségeket.

Ez tényleg így történt, annyi különbséggel, hogy három különböző számláról volt szó, amelyeket Karina a tél folyamán kapott kézhez. Egyiket sem fizette ki. Azóta pedig lett új hűtője.

– Ez borzasztó! – kiáltotta Anya, és őszintén felháborodott azon, hogy valaki így bánik az ő barátnőjével.

– Ugye? – kérdezte Karina pislogva. – Nem igazán tudom, hogyan működnek a dolgok ebben az országban.

– Nem szabad kifizetned neki – morogta Anya.

– Nem tudom kifizetni neki. – Karina szomorúan rázta a fejét. – Most közölte, hogy költözzek el. Minél hamarabb új lakást kell találnom.

– Micsoda? – Anya néhány másodpercig gondolkodott. Karinával együtt lélegzet-visszafojtva vártuk, hogy anyám magától jusson el a végkövetkeztetésig. – Akkor mit csinálsz? Hová mész?

– Nem tudom. – Karina szipogott, és a szemét törölgette, hogy fokozza a drámai hatást. – Körülnéztem, amennyire csak tudtam, de nem találtam olyan helyet, ami elég közel van a munkahelyemhez, és még meg is tudom fizetni. Sokat segítene, ha találnék egy kedves lakótársat, de rettegnék, ha idegenekkel kellene összeköltöznöm. Annyi kellemetlen ember van, bármi megtörténhet.

Anya egyenes háttal ült, és homlokráncolva gondolkodott.

Gyerünk, Anya, ajánld ƒel!

– Megkérdezhetem a Gomblyukban, hátha valaki hallott valamit. Sose lehet tudni.

– Köszönöm. – Karina halványan elmosolyodott. – Attól tartok, ha nem találok gyorsan lakást, hajléktalan leszek.

– Ne butáskodj! Biztosan nem fajul odáig a helyzet.

Oké. Ideje visszatérni a témához…

– Mi lenne, ha itt maradna? – mondtam, mintha abban a pillanatban pattant volna ki a fejemből az ötlet.

– Hogy? – ráncolta a homlokát Anya.

– Te és Karina olyan jól kijöttök egymással. Nem maradhatna itt egy darabig, legalább addig, amíg nem talál valami mást?

– Jaj, nem lehet! – kiáltotta Karina, és olyan hevesen rázta a fejét, hogy az álla is beleremegett.

Anya hátradőlt a székében.

– Kedves ötlet, Olivia, de a kisszoba tele van holmival. Nincs benne ágy. Mármint… persze, ha arra kerülne a sor, vagy az utcára kerülne… De egy-két éjszakánál hosszabb időre nem tudjuk befogadni…

Jól van. Mély levegő, Ollie, gyerünk…

– Valójában… erről már akartam veled beszélni.

– Miről? – Anya az egyik kezét a mellkasára szorította, és félénken rám nézett.

– Arra gondoltam, hogy ideje elköltöznöm, és saját lakást keresnem.

Elsápadt, fagyos arcából kifutott a vér.

– Pár hét múlva új munkám lesz, és ha innen járnék be, akkor az egész napomat ingázással tölteném.

Anya köhintett. Úgy hangzott, mintha a pánikrohamát próbálná visszafojtani.

– Hát, amikor igent mondtál az állásajánlatra, akkor nem gondoltál arra, hogy ez probléma lehet.

Nem siettem a válasszal. Tudtam, hogy hihetetlenül nehéz neki. Megpróbáltam megértően, türelmesen és kedvesen hozzáállni. Még úgy is, hogy elhatároztam: ezúttal nem engedek semmilyen rábeszélésnek.

– De, valójában gondoltam rá. És úgy döntöttem, hogy a legjobb megoldás az, ha elköltözöm.

– És nem szerettél volna engem is beavatni a döntésedbe? – Ahogy nekem szegezte a kérdést, az ajka megmerevedett, és feszült lett. Rekedt volt a hangja.

– Nem akartam, hogy aggódj, amíg nem vagyok benne száz százalékig biztos.

– Ó! Szóval most már száz százalékig biztos vagy benne? – Egyfolytában a mellkasát simogatta és dörzsölgette, mintha egy nyűgös csecsemőt vigasztalna. – Nos… Akkor ezen nincs is mit megbeszélnünk, igaz?

A következő pillanatban az arcvonásai eltorzultak, és egy hosszú, nagyon is jól ismert nyögést hallatott.

Nem tudom, hogyan sikerült összeszednem magam, de egyszerűen ránéztem, és csak annyit mondtam:

– Nincs.

Karina felém fordult. Elkapta a tekintetemet, és egy alig észrevehető biccentéssel helyeselt.

Anyám teljesen megdöbbent, abbahagyta a mellkasdörzsölgetést, és tátott szájjal nézett rám.

– Megint rád törhet a menetrendszerű mellkasi fájdalom. Hívhatsz mentőt, bemegyek veled a kórházba, ha a szokásos csodás gyógyulás elmarad, és a mentősök úgy döntenek, hogy bevisznek. Mindent megteszek, ami egy lánytól elvárható abban a valószínűtlen esetben, ha valóban beteg vagy. De akkor is elköltözöm. Huszonkilenc éves vagyok. Nem tarthatsz itt örökre. – Mély levegőt vettem. – Lakhatsz itt egyedül, ami teljesen elfogadható megoldás, ha ezt szeretnéd. Vagy befogadhatod a barátnődet, akinek sürgősen kiadó szobára van szüksége. Akárhogy is döntesz, én a hétvégén elköltözöm.

Csak Anya egyenetlen légzése és a közeli kertben zúgó fűnyíró hangja törte meg a csendet. Hideg verejték csorgott végig a hátamon. Ez volt az első alkalom, hogy így szembeszálltam anyámmal. Ismeretlen terepre tévedtem, és fogalmam sem volt, hová lyukadok ki.

– Mit mondasz, barátnőm? – kérdezte Karina lágy hangon, szelíd tekintettel. – Trina csapat, mi majd megmondjuk annak a gonosz mianevének, a Coronation Streetből, hogy mit csináljon! Csattoghatnak a kötőtűk, és elnassolunk egy csomag lekváros kekszet?

Anyám felnézett, szemében fájdalom és zavarodottság tükröződött, Karina bátorságot merített ebből, felé nyújtotta és megfogta a kezét.

– Engedd el a lányodat, hogy nő lehessen, Tina! Úgyis elmegy, de ha az áldásod nélkül távozik, örökre elveszítheted.

– Nem tudom… Nem fogom… – Felállt, és bemenekült a házba, felrohant a lépcsőn a hálószobájába, és becsapta maga mögött az ajtót.

Karina leszedte az asztalt, én pedig közben felhívtam Linda nénit. Három napig tartó szívszorító beszélgetés, rengeteg sírás és még több vádaskodás árán végül sikerült. Anyám még véletlenül sem adta áldását az elköltözésemre, de a bérleti szerződést megkötötte Karinával, minden fontos számlán újból az ő neve szerepelt, és csak egyszer kellett kihívnunk a háziorvost.

Amióta apám elment, ez volt a legnehezebb három napunk. Ha nem álltak volna mellettem ezek az erős nők – Steph, a nagynéném és Karina –, már milliószor meggondoltam volna magam.

* * *

Unalmas és jelentéktelen életem kellékeit villámgyorsan össze tudtam pakolni, elég volt hozzá pár bőrönd és a kocsim csomagtartója. Péntek este Linda elhozta Karina holmijának nagy részét, másnap reggel pedig Karina már be is költözött a szobámba.

Tisztában vagyok vele, hogy kirepülni otthonról, elbúcsúzni attól a nőtől, aki felnevelt, mindig érzelmes pillanat.

Amikor végre elköszöntem tőle a hálószobaajtaján keresztül, amely egész idő alatt zárva volt, míg én lecipeltem a dobozokat a lépcsőn, az érzelmes pillanatok közé düh, bűntudat és nem kevés megkönnyebbülés is vegyült – na meg persze stressz és szomorúság is.

– Biztosan ezt szeretnéd? – kérdeztem Karinától, amikor a kezembe nyomott egy zsebkendőt, hogy letöröljem a könnyeimet. – Még meggondolhatod magad, nem késő.

– Előbb-utóbb elő fog bújni a szobájából – mondta Karina, és megsimogatta a karomat. – Majd értesítelek.

– Hívj fel, ha berendezkedtél! – A nagynéném magához húzott, és egy olyan hatalmas öleléssel búcsúzott tőlem, amilyet anyámtól kellett volna kapnom. – Most pedig menj, és valósítsd meg az álmaidat! Vissza se nézz!

De én visszanéztem. Amikor kiléptem a házból. Amikor odaértem a kocsim ajtajához. Miután tolatni kezdtem, megálltam, és egy fájdalmasan hosszú percig úgy tettem, mintha a navigációval babrálnék.

Amikor végre megbizonyosodtam arról, hogy anyám nem jön utánam, az útra szegeztem a tekintetemet, felhangosítottam az Álomélet című lejátszási listámat, és minden erőmmel arra koncentráltam, hogy továbbmenjek.

Csütörtökön végre megtört a jég. Számomra az egész hét a szorongás, a bűntudat és a féktelen öröm elegyéről szólt, és az érzékeny egyensúlyt a legjelentéktelenebb dolog is képes volt kibillenteni. Nehéz volt megszokni, hogy egyedül alszom – az új ágyam csak hétvégére érkezett meg, így egyelőre a kanapén csöveztem. Zavarba ejtő csend uralkodott itt, távol az állandóan lüktető város hangjaitól. Nem féltem, de éber voltam. Furcsa, új világ tárult elém: egyedül én feleltem azért, hogy be legyen zárva az összes ajtó, hogy legyen otthon tej, vagy hogy esti programot szervezzek magamnak. Olyan érzésem volt, mint Steph esküvőjén abban a koszorúslányruhában: nagyon tetszett, ugyanakkor feszengtem benne, és túl kifinomultnak találtam a személyiségemhez.

Indulás előtt minden reggel a konyhaajtó mellett ültem, és a fekete teámat kortyolgattam, esténként pedig kimerészkedtem egy rövid sétára az erdőbe. A kerttel kapcsolatos tervek és ötletek kavarogtak a fejemben, és a hálószobámról, valamint a szabad hétvégékről álmodoztam, de gyakran egyszerűen nem tudtam, mihez kezdjek a rám szakadt lehetőségekkel. Mások hogy képesek önállóan döntést hozni?

Hétfő reggel szívszorító elhatározásra jutottam: letiltom Anya számát. Szombaton, éjfél előtt kezdett hívogatni és üzenetekkel bombázni, és azóta megállás nélkül jöttek tőle az újabb és újabb értesítések.

Leginkább ártatlan Anya-lánya csevegésnek álcázva:

 

Csak meg akartam kérdezni, hol van a krumplihámozó.

 

Vagy:

 

Sok sikert az első munkanaphoz az új helyen!

Gondolok rád. Puszi!

 

Voltak egyértelműbb megnyilvánulásai is:

 

Olyan üres nélküled a lakás!

 

Tényleg nehéz, Ollie, felhívnál?

 

Ma nagyon fáj a mellkasom.
Nem akarom, hogy aggódj,
de a végrendeletet
a komód alsó fiókjában találod.

 

Karina a megbeszéltek szerint mindennap egyszer üzent, és amíg a helyzet nem csillapodott, ehhez a rendszerességhez tartottuk is magunkat. Azt írta, hogy Anya sokat sír, és magába fordult, de fizikailag jól van. Anyám vonakodva ugyan, de beleegyezett, hogy újabb hímzőtanfolyamot tart, Linda néni pedig vasárnap elvitte vacsorázni.

Az elköltözésem előtt higgadtan és türelmesen anyám értésére adtam, hogy ha üzenetekkel bombáz, letiltom a számát. Visszakérdezett, hogy egészen pontosan mit értek a „bombáz” alatt, mire elmagyaráztam neki, hogy naponta több mint két üzenet és egy telefonhívás már túlzásnak számít, legalábbis amíg megszokjuk az új helyzetet. Felháborodott, hogy kontrollmániás vagyok, de én pontosan tudtam, mi fog történni, és nem akartam figyelmeztetés nélkül letiltani.

Amikor megszűnt a vég nélküli csipogás, úgy éreztem magam, mint aki ledobott a hátáról egy nehéz zsákot. Húsz év után most először tudtam elengedni az érzelmileg fojtogató anyám pátyolgatását, hogy végre csak magamra figyeljek – hála a biztonságérzetnek, hogy Karina úgyis értesít, ha valamilyen vészhelyzet adódik.

De ahogy említettem, a legnehezebb pillanat csütörtökön jött el.

A nap nagy részét a hozzánk jelentkező olvasási tanácsadók interjúztatásával töltöttem a Nottingham Központi Könyvtár egyik bérelt helyiségében. Alec, a regionális menedzser is részt vett az interjúkon, és annyit fecsegett, hogy minden interjúnál kicsúsztunk a rendelkezésünkre álló időkeretből. Miután az utolsó jelölt is elment, Alec minden interjút részletesen át akart velem beszélni, pedig nyilvánvaló volt, hogy melyik három jelölt illene legjobban a csapatomba. Már fél hat volt, és még mindig nem tudtam kitalálni semmilyen kifogást, hogy leléphessek.

– Sajnálom, és nagyon köszönöm, hogy szakítottál időt az interjúk átbeszélésére, de mennem kell. – Tudtam, hogy nagyon el fogok késni a vacsoráról, és már lüktetett az ereimben a szorongás, hogy haza kell jutnom.

– Ó? – Alec hátradőlt a székében, mint aki alaposan ki szeretné tárgyalni, miért is kell elindulnom. – Programod van?

Mielőtt kitalálhattam volna valami magyarázatot, hogy mindig hatkor vacsorázunk, belém hasított a felismerés.

Azon a héten minden este pontban hatkor vacsoráztam. Még a krimit is megállítottam a tévében, amiben a főszereplő szó szerint lógott a szikláról, mert elérkezett a vacsoraidő.

A főzés és az egyedül elfogyasztott vacsorám miatt stresszeltem, pedig semmi más dolgom nem volt este, csak még több papírmunka – ami viszont nyugodtan várhatott volna reggelig.

Mi akadálya, hogy hétkor vacsorázzak? Vagy nyolckor?

Vagy mi lenne, ha rendelnék magamnak vacsorát?

Akár a városban is maradhatnék, és beülhetnék egy étterembe egyedül. Senkinek nem kellene tudnia róla.

Azt tehetek, amit csak akarok.

– Hahó, Ollie? Jól vagy? – kérdezte Alec a szemem előtt legyezve a kezével.

– Igen, köszönöm. – Megfogtam a táskámat és a kardigánomat. – És nem, nincs semmi tervem, szóval őszintén szólva, fantasztikusan érzem magam.

Hat negyvenötkor azért vacsoráztam, mert megéheztem. Megettem egy hatalmas szelet kókuszos süteményt, amíg főtt a tészta, mert megkívántam. A mosatlan tányért egész éjjel a nappaliban hagytam, mert olyan kedvem volt, és senki nem zsörtölődött miatta.

Szabad voltam.

Szabad.

* * *

Másnap még mindig a szabadság ízétől megrészegülve fogadtam az első tanítványomat Bigley Bottom könyvtárában. Az OlvasOK fejlesztőóráit biztonsági okokból mindig nyilvános helyen tartottuk, ezért lefoglaltam egy asztalt a számítógépes részlegen.

Előtte csak telefonon egyeztettem Trevvel, de azonnal felismertem, amikor idegesen belépett a könyvtárba. Bizalmatlanul nézett körül a helyiségben, mintha azonnal lelepleznék őt, az ide nem illő idegent. Nem a könyvek miatt kellett óvatosnak lennie, hanem a könyvtár igazgatója, Irene Jenkins miatt.

Irene eleinte lekezelően viselkedett, amikor megtudta, hogy „írástudatlanok” fognak az ő hőn szeretett könyvtárába járni. Rámutattam, hogy a könyvtár célja éppen az, hogy olvasásra ösztönözze az embereket, mire ő visszavágott, hogy az ő könyvtára azoknak van, akik értékelik és tisztelik az irodalmat, és nem a lemorzsolódottak találkozóhelye. Miután a nottinghami könyvtárak egyik igazgatója – aki egy évvel korábban elismerésben részesítette az OlvasOK célkitűzéseit – elbeszélgetett vele, hamar rájött, hogy ez valójában nem az ő könyvtára, hanem egy középület, ami mindig szívesen lát bennünket, akik a könyvtár nyitvatartási ideje alatt a helyi lakosok olvasási készségeinek fejlesztésén dolgozunk.

– Ms. Tennyson, azt hiszem, megérkezett az illető. – Irene Jenkins elfintorodott, és bifokális szemüvege felett morcosan nézett rám.

Hogy elkerüljem Trev és Irene találkozását, azonnal odarohantam a tanítványomhoz, remélve, hogy a legbarátságosabb mosolyommal elterelem a könyvtárvezető figyelmét Trev kopott melegítőjéről és kopasz fejéről, amelyen egy halálfejtetoválás díszelgett.

– Trev! – csicseregtem, miközben ő mereven kezet rázott velem. – Örülök, hogy végre személyesen is megismerhetlek! Találtam egy helyet, ahol teljesen nyugodtan beszélgethetünk. – Határozott mosollyal Irene felé pillantottam, mire ő felhúzta hosszú orrát, ezzel jelezve, hogy látni sem akarja a lepukkant fickót.

A következő órát egyszerű felmérésekkel töltöttük, hogy megtaláljuk, honnan kell kezdenünk a fejlesztést. Azoknak, aki felnőttként jelentkeztek olvasásfejlesztésre, már az is hatalmas akadályt jelentett, hogy felvegyék velünk a kapcsolatot. Mielőtt bármilyen más jellegű segítséget adhattam volna ezeknek az embereknek, gyakran a mélyen beléjük ivódott szégyenérzet és félelem leküzdésében kellett támogatnom őket. Biztonságos környezetet kellett teremtenem számukra, hogy valahogy felülkerekedjenek az alacsony vagy néha egyenesen nulla önértékelésükön.

Trev története ismerős volt. Hoztam két csésze íztelen gépi teát, ő pedig félénken elkezdte mesélni, hogyan maradt le az iskolában az általa „diliháznak” titulált családi háttere miatt. Miután lemaradt az alapokról, soha nem volt esélye behozni a hiányosságokat, és azzal próbálta leplezni, hogy „hülye”, hogy inkább csínytevésekkel töltötte az idejét. Szégyenében lehajtotta a fejét, amikor bevallotta, hogy évtizedeket töltött börtönben, és még ha akart volna, sem tudott kiutat találni az ördögi körből.

– Mi változott most, Trev? – kérdeztem. – Tudom, hogy nem könnyű szembenézni ilyesmivel, nemhogy segítséget kérni. Mi késztetett arra, hogy felhívj minket?

Lehajtotta a fejét.

– Nos, tudom, hogy nehéz elhinni, de megismerkedtem valakivel.

– Tényleg?

– Igen. Ki gondolta volna, az én koromban?! – Trev ötvenegy éves volt, de inkább hetvenesnek nézett ki. – A pubban találkoztunk egy kvízesten. Nem tudom leírni a válaszokat, de azért konyítok annyit a játékhoz, hogy ne maradjak szégyenben. Na mindegy, szóba elegyedtünk, és azt gondoltam: A ƒenébe, Trev, ez a nő nagyon rendben van! Jobbat érdemel egy olyan lúzernél, mint te. Mindegy is, a bátyámtól kaptam meg a számotokat. Valószínűleg soha többé nem fogom látni a nőt, de fel akarok készülni, hogy legközelebb, ha valaki megtetszik, legalább helyesírási hibák nélkül tudjak neki üzenetet küldeni.

Ez olyan szívhez szóló indok volt, hogy vissza kellett szaladnom az italautomatához, hogy ne lássa, ahogy könnyek futják el a szememet.

* * *

Trev egy órával később, új munkafüzetét eltökélten a hóna alá szorítva elment, én pedig elkezdtem összepakolni a táskámat. Észrevettem Irene-t, aki randa cipőjében, szétvetett lábakkal állt, csípőre tette a kezét, és valakit éppen lehordott a felnőttregények részlegén, akit onnan nem láthattam.

– Tíz perc múlva zár a könyvtár. Tedd vissza a könyvet, és indíts!

– Kérem, hadd maradjak még tíz percet! – válaszolt egy gyermeki hang, enyhe liverpooli akcentussal. – A gyűrűlidércek most találták meg Frodót, és tudni szeretném, mi történik. Még nyolc percet olvasok, aztán visszateszem. Hat. Vagy legyen inkább öt!

– A könyvtár nem arra van, hogy gyerekek – Irene megborzongott, mintha a gondolattól is undorodna – itt lógjanak, láb alatt legyenek, és megakadályozzák, hogy időben bezárjak.

– De hát alig van valaki a könyvtárban!

Gyorsan körülnéztem a helyiségben. Csak mi hárman voltunk, ami Irene szívélyes vendégszeretetét ismerve nem volt meglepő.

Irene színpadiasan az órájára pillantott.

– Kilenc perc. Gyerünk!

– Ezt nem teheti! – könyörgött a gyerek. – Csak azt kérem, hogy hadd olvassak még három oldalt. Különben egész hétvégén várnom kell, hogy megtudjam, mi történik.

Irene felháborodott.

– Ha tudni akarod, mi történik, akkor kölcsönözd ki a könyvet! Ez a könyvtár lényege.

– Jól van! Kikölcsönözhetem ezt a könyvet? – A gyerek indokolatlanul dühösnek tűnt, ahhoz képest, hogy ez volt az egyetlen észszerű megoldás.

Irene visszasétált a recepcióhoz.

– Nem, nem kölcsönözheted ki – morogta. – Ez egy felnőtteknek szóló könyv, és már sokszor megbeszéltük, hogy neked gyermekkönyvtári tagságod van. Három perc múlva bezár a könyvtár. Ha nem akarod, hogy megszüntessem a gyermekkönyvtári tagságodat, tedd vissza a könyvet a polcra, és távozz!

– És ő? – A gyerek, akiről most már láttam, hogy lány, kilépett a könyvespolc mögül, és rám mutatott. – Őt nem szólítja fel távozásra?! Ez a könyvtár teljesen korosztály-diszkriminatív és gyerekellenes módon működik!

– Biztos vagyok benne, hogy Ms. Tennyson nem szándékozik visszaélni a könyvtár szabályaival és előírásaival.

A lány dacosan megrázta a copfját, és a pultra csapta A Gyűrű Szövetségét, majd gyorsan a könyvtári tagságiját is. Miközben kiviharzott az ajtón, még visszakiáltotta:

– Elveheti a hülye gyerektagságimat, ha annyira akarja! Már az összes könyvet elolvastam a gyerekrészlegen – kétszer!

Abból ismertem fel, ahogy meglibbentette a copfját. Gyorsan döntöttem, és az Irene mögötti órára mutattam.

– Az az óra nyilvánvalóan siet. Még öt perc van zárásig.

Amikor ösztönösen az óra felé fordult, elvettem a tagságit a pultról, és a zsebembe csúsztattam.

– Mielőtt elmegyek, még két könyvet szeretnék kikölcsönözni.

Egyenesen a szépirodalmi részleghez mentem, és gyorsan levettem a polcról két regényt. Nem foglalkoztam Irene sértett dühével, beolvastam a kártyámat az önkiszolgáló gépben, kikölcsönöztem a könyveket, és hozzácsaptam azt is, amit a kislány ott hagyott. Vidáman integetve távoztam, és minden erőmet össze kellett szednem, hogy ne rezzenjek össze, amikor Irene bevágta mögöttem az ajtót.

* * *

A ház falához támasztott kerékpárból azonnal rájöttem, miért nem sikerült utolérnem a szomszédomat, pedig a májusi napsütésben futva tettem meg a visszautat a Hatherstone Lane-ig. Nem törődtem a szomszéd cseresznyefa árnyékában rám váró hűsítő ital ígéretével, és bekopogtam a két házzal odébb található ajtón.

Hosszú várakozás, és még egy-két határozottabb kopogtatás után az ajtó egy centiméterre kinyílt, és egy gyanakvó tekintet lesett ki a résen.

– Szia! – mosolyogtam vidáman. – Ollie vagyok. Most költöztem az Utolsó Házba.

Az ajtórés pár milliméterrel beljebb zárult.

Gyorsan felemeltem, és a résbe nyomtam a könyveket.

– Én is ott voltam a könyvtárban. Úgy láttam, szívesen kikölcsönöznéd ezeket a könyveket.

– A könyvtár szabályzata tiltja, hogy kölcsönadjuk másnak a kölcsönzött könyveket – válaszolta a kislány, bár nem tudta elrejteni a hangjában bujkáló reményt.

– Én nem árulom el, ha te sem. – Összevontam a szemöldökömet, és cinkos arckifejezéssel néztem rá. – De szerintem nincs is ilyen szabály, csak Irene találta ki, ahogy a többit is.

Az ajtó egy centiméterrel kijjebb nyílt, de ahhoz nem eléggé, hogy egy kemény kötésű Tolkien-kötetet bedughassak a résen.

– Higgy nekem, könyvtárban dolgozom, tudom, miről beszélek.

A kislány grimaszolt.

– Nem akarom felbosszantani. Megint kitiltana.

Egy pillanatig gondolkodtam.

– Tudnál várni itt két percet?

A kislány a homlokát ráncolta, és az utcát fürkészte a hátam mögött.

– – Mi lenne, ha a kertben találkoznánk?

Bólintott, és becsukta az ajtót.

Végül majdnem tíz perc telt el, mire a két virágágyást átlépve a kert hátsó ajtaja előtt várakozó kislányhoz értem. Ahogy közelebb léptem hozzá, nem tudtam nem észrevenni, hogy farmerjének szára jó három centiméterrel a bokája fölött lengedezik, és mind a kifakult zöld pólójára, mind a barnásszőke hajára ráfért volna egy alapos mosás.

– Tessék. – Odaadtam neki a három könyvet, amit a kezemben szorongattam. – Ezeket én vettem ki. Az egyetlen szabály, hogy csak akkor kaphatod kölcsön, ha ugyanúgy szereted őket, mint én.

Habozott, a keze remegett.

– Nem adhatod kölcsön.

– Dehogynem. A többit csak azért vettem ki, hogy bosszantsam Irene-t.

– Nem is ismersz.

Oldalra sandított. Érthető. A „ne fogadj el idegentől ajándékot” szabály.

– Oké. Akkor igyunk valamit, együnk egy szelet sütit, beszélgessünk a kedvenc szereplőinkről, és akkor talán úgy érzed majd, hogy elég jól ismersz.

Ez a szöveg messze nem volt helyes, ettől még simán lehettem volna bűnöző. De nem vagyok bűnöző, viszont meg akartam oldani ezt az irodalmi vészhelyzetet.

A kislány felhúzta a szemöldökét, a szája sarka mosolyra húzódott.

– Nem amiatt aggódom. Tudom, mik a szabályok a felnőttekkel. Úgy értem, te nem ismersz engem.

Én is ugyanúgy felhúztam a szemöldökömet, mint ő.

– Tudom, hogy szeretsz olvasni. Ha engem kérdezel, ez az egyik legjobb emberi tulajdonság, és meg merem kockáztatni, hogy megbízható is vagy. – A kislány még egy pillanatig gondolkodott, végül elfogadta a könyveket.

– Azt is tudom, hogy… – Megálltam, elővettem az olvasójegyét, és hunyorogva néztem a nevet, majd odaadtam neki. – Gyémántpillangó Brownnak hívnak. Szép név.

A kislány grimaszolt.

– Ez egy Én kicsi pónim-név.

– Hmmm…

– Az igazi nevem Joan.

– Á, értem.

– Tizenhat éves koromban hivatalosan is megváltoztatom.

– Nos, örülök, hogy megismertelek, Joan. Én Olivia Anne Tennyson vagyok, de az igazi nevem Ollie. Kérsz egy üdítőt? Van egy doboz Magnum is a fagyasztóban.

– Hát… – Joan előbb rám, majd a köztünk lévő gyepre pillantott. – Az… ööö… – Magához szorította a könyvet, mire rájöttem, miért feszeng.

– Persze, milyen figyelmetlen vagyok! – Kedvesen elhessegetem őt. – Menj csak vissza a gyűrűlidércekhez és Frodóhoz!

Pár perc múlva egy pohár limonádét és egy Magnumot tettem a takarója mellé, majd visszatértem a saját helyemre a gyepen, egy vadonatúj krimi társaságában.

* * *

Aznap este valamivel később, miután megettem a csicseriborsó-salátámat (anyám utálta a csicseriborsót), és elvégeztem a Trev első órájához kapcsolódó adminisztratív feladatokat, hangosan kopogtak az ajtómon.

Tudtam, hogy Steph nem lehet, ő nem toppanna be váratlanul. Kényelmetlen szorongás járta át a mellkasomat. Biztosan nem tudta meg valahogy Anya, hol lakom?

Óvatosan a bejárati ajtóhoz lopództam, és lassan kinyitottam, majd egy megkönnyebbült sóhajjal nyugtáztam, hogy egy anyámnál sokkal fiatalabb nő áll előttem. A szorongásom azonban visszatért, amikor szélesre tártam az ajtót, és alaposabban megfigyeltem a testbeszédét. Rövidnadrágban és rózsaszín pólóban, karba tett kézzel állt előttem, papucsával a járdán dobogva, miközben a szája szélét rágta.

– Helló? – kérdeztem, de azonnal meg is köszörültem a torkomat, hogy eltüntessem a hangomból a rekedtséget.

Kinyújtotta az egyik kezét, és előrehúzta az addig takarásban álló valakit, akiről kiderült, hogy Joan az. Ekkor vettem észre a hasonlóságot. Ennek a nőnek a haja több árnyalattal sötétebb volt, mint Joané, de ugyanolyan szürkészöld szeme volt, a szája pedig aránytalanul nagy volt az arcához képest. Apró termetű volt, és vékony, és olyan ingerülten viselkedett, mint egy dühös darázs.

– Ez itt azt állítja, hogy kapott magától pár könyvet – kezdte. Sokkal markánsabb akcentussal beszélt, mint Joan.

– Azt mondtam, hogy kölcsönkaptam – sziszegte Joan összeszorított fogakkal, szemét a földre szegezve.

– Kicsit gyanúsnak tűnt, hogy egy idegen három ilyen vastag könyvet ad egy gyereknek.

A ƒrancba.

Talán valami szörnyűséget fog rám kenni?

– Nem ez az első alkalom, hogy ellop valamit, úgyhogy gondoltam, jobb, ha átjövünk és utánajárunk, hogy az ő verziója egyezik-e a magáéval.

Ááá! Oké…

– Én nem olyan anyuka vagyok, aki elnézi a gyerekének, ha ilyesmit csinál. – Joan anyja keresztbe fonta a karját, és rám nézett. – Csak tisztán akarok látni, hogy később ne lehessen semmivel sem megvádolni.

– Nem! – mondtam olyan hangosan, hogy Joan megijedt. – Nem, úgy értem, igaza van. Tényleg én adtam neki kölcsön a könyveket. A könyvtárban dolgoztam, és a vezető, Irene Jenkins…

Joan anyja gúnyosan elmosolyodott.

– Az a vén boszorkány! Tudhattam volna, hogy neki is köze van hozzá.

– Igen, nos, ő nem engedte Joannak, hogy kikölcsönözze a könyvtári példányokat, ezért én odaadtam neki.

A nő szeme összeszűkült.

Nehéz szívvel folytattam…

– Úgy értem, már régóta be akartam ugrani köszönni, múlt hétvégén költöztem ide. Még senkit sem ismerek Bigley Bottomben, Irene-en kívül… És, hát, tudom, hogy előbb illett volna öntől megkérdeznem. De ezek fantasztikus könyvek, és Joan éppen a legizgalmasabb résznél tartott, amikor, hát… Maga olvasta A Gyűrűk Urát?

A nő állkapcsa megfeszült.

– A filmeket láttam.

– Értem. Remek! Én is imádom a filmeket. Na mindegy. Remélem, nem gond.

– Csak azért kölcsönözte ki a könyveket, hogy bosszantsa Irene-t – tette hozzá Joan.

Az anyja felhúzta az egyik szemöldökét.

– Rendben. De csak hogy tudja: a lányom neve Gyémántpillangó. Kérem, ezt ne feledje. – Joan behúzta a vállát, és dühösen összeszorította a száját.

– Az enyém Ollie – mondtam, amikor a nő vissza akarta terelni a lányát.

– Az övé pedig Idegesítő Hülye Hazug – morogta Joan, vagyis Gyémántpillangó, épp csak annyira, hogy én is halljam.

Erre az anyja három lépésre az ajtótól megállt.

Letérdelt, és a lánya szemébe nézett. Én valószínűleg bepisiltem volna a félelemtől, ha ilyen közelről kellett volna farkasszemet néznem a nővel.

– Mit mondtál?

Joan párszor előre-hátra lóbálta kopott tornacipőjét.

– Bocsánat, Anya.

Amikor az anyja nem mozdult, Joan kinyitotta a száját, majd párszor bezárta. Aztán így szólt:

– Kedvelem Ollie-t, és ő kedves volt hozzám, te meg azt mondtad neki, hogy lopok, és hogy hívjon a hülye régi nevemen.

Az anyja pár másodpercig várt.

– Nem szeretnél még valamit mondani valakinek?

Joan egy pillanatra felpillantott rám.

– Bocsánatot kérek, Ollie.

– Így már jobb. – Az anyja sóhajtott. – Én is bocsánatot kérek.

Felegyenesedett, és felém biccentett.

– Leanne. Köszönöm, hogy kölcsönadtad a könyveket. És felejtsd el, amit a lopásról mondtam. Az… más volt.

– Persze.

Amikor elsétáltak, magamban lekevertem magamnak egy pofont. Ezer ítéletet hoztam erről a nőről, a karján és lábán lévő, bénán sikerült tetoválások alapján. A minden lágy vonást nélkülöző arca alapján. Az éles és vad tekintete alapján. Nagyon igyekeztem elhessegetni magamtól ezeket a gondolatokat.

Másnap, szombaton megérkezett az új ágyam. Mivel még új volt ez az „azt csinálok, amit akarok” álomélet, gondosan megterveztem a napomat:

 

1. Felkelek, amikor akarok.

2. Olvasok, amennyit akarok.

3. Eszem – amit éppen megkívánok, és amikor megkívánom.

4. Kicserélem a gusztustalan régi ágyat egy szép új ágyra.

5. Még egy kicsit azt teszem, amihez kedvem van.

6. Nyugovóra térek a szép új ágyamban.

 

Még hozzá sem láttam a terv megvalósításához, amikor durván megzavartak, mert ismét kopogtak az ajtómon. Kinyújtottam az egyik kezem a paplan alól, és a telefonom órájára pillantottam. Hét óra! Szombat reggel! Legszívesebben visszabújtam volna a paplan alá, és megvártam volna, amíg elmegy a kopogtató, de akkor valaki a nappali ablakát kezdte el zörgetni.

Az alvástól még mindig egy kicsit kótyagosan, megdöbbenve konstatáltam, hogy nem húztam be rendesen a függönyt, és egy férfi most a résen keresztül mutogatott felém.

Szerencsére legalább pólóban és pizsamanadrágban voltam. Köszönésképpen integettem neki, és kikászálódtam az ágyból. Mire megtettem a folyosóra vezető öt lépést, elfordítottam a zárat, és kinyitottam az ajtót, a férfi – és a furgonja – már eltűnt a Hatherstone Lane végén. A házam falához támasztva pedig, ahonnan bármilyen arra járó elvihette volna, ott álltak a hatalmas dobozok a tölgyfa ágykeretem elemeivel, és az extra vastag új matracommal.

Néhányszor megdörzsöltem az arcomat, majd feltettem a teáskannát.

* * *

– Nem. Kaptam egy üzenetet és egy e-mailt, amelyben megerősítik, hogy 12 és 14 óra között szállítják ki.

Még egy dühös harapást ettem a bagelből, miközben a vonal túlvégén az ügyintéző valami rendszerhibáról hablatyolt.

– Nem kétlem, hogy hiba történt, csak azt kérdezem, mit tesznek ez ügyben. Felárat fizettem azért, hogy egy bizonyos időpontban hozzák ki az árut, ami nem történt meg, és ami még fontosabb: a dupla ágykeret és a matrac most az utcán hever, mert a régi ágy, aminek az elszállításáért külön fizettem a cégüknek, még mindig a hálószobámban van.

– Nos, ott helyben kellett volna megkérnie őket, hogy vigyék el a régi ágyat – morogta vissza, mintha… Na ne! – A rendszerünk meghibásodott, ezért ők nem tudtak róla.

– Mondtam, hogy még ki sem nyitottam az ajtót, mire ők már elmentek.

– Nos, sajnálom, hölgyem, de nem tudom, mit vár tőlem.

– Azt várom, hogy… – Egy pillanatnyi szünetet tartottam, hogy uralkodjak magamon, és megnyugodjak annyira, hogy ne sikítsak. – Hogy térítsék vissza a feláras szállítási díjat, azután pedig küldjenek valakit, aki felviszi az új ágyat az emeletre, és elviszi a régit, amiért fizettem.

– Természetesen, asszonyom. Megnézem a rendszerben… Egy pillanat… Egy pillanat… Igen, július 22-re lefoglaltam önnek egy ágyelszállítást.

– Mi? Az több mint két hónap múlva lesz! Nem tárolhatok egy ágyat és egy matracot hetekig a bejárati ajtóm előtt. De még ha be is tudnám valahogy vonszolni, a házam olyan kicsi, hogy amíg itt a régi, addig az új ágy el sem fér benne.

– Akkor vigye ki a régi ágyat!

– Egy vaságyat, egyedül, le a lépcsőn, ki az utcára, és hagyjam ott, amíg a maguk cége nem veszi a fáradságot, hogy elvégezze azt a munkát, amiért már fizettem?

– Biztosan meg tudja kérni valamelyik barátját, hogy segítsen.

– Igazán? És mi van, ha nincs egyetlen barátom sem?!

Letettem a telefont, olyan dühös voltam, hogy szikrát szórt a szemem.

Vannak barátaim. Ott van Steph és a családja. Akik most egy hétre Cornwallba mentek nyaralni. Ott van Karina, aki elvitte anyát Matlockba egy napra. Ott van… Joan.

Vártam kilenc óráig, nem akartam megzavarni senkit a hétvégi lustálkodásban.

– Helló? – Joan végül ajtót nyitott. Már felöltözött: szürke dzsörzé rövidnadrág volt rajta, és ugyanaz a póló, ami tegnap. Az egyik kezében A Gyűrű Szövetsége, az ujjával jelölte magának, hol tart. – Ó, szia, Ollie!

– Hogy vannak a többiek? Még mindig Völgyzugolyban?

Az arca felderült.

– A Ködhegység alatt!

Pár percig még beszélgettünk a történetről, majd rátértem a lényegre.

– Itthon van anyukád? Elrontották az ágyam kiszállítását, és szükségem lenne pár segítő kézre.

Joan elsápadt.

– Dolgozik.

– Oké. Mikor jön haza?

Pánik villant a szemében, mint egy hal, amelyik megrezzen a folyómederben.

– Csak délután. És akkor aludnia kell. Nagyon fáradt, mert egész nap dolgozik.

– Mivel foglalkozik? – Próbáltam úgy mondani, hogy inkább kíváncsinak tűnjek, mint aggódónak.

– Takarítónő. Hétköznap reggelente a Hatherstone-kúriában dolgozik, délután pedig néhány házban, de szombaton egész nap a birtokon van. Biciklivel jár.

– És aztán alszik? Nem hangzik túl szórakoztatónak.

– Jelenleg nem érzi túl jól magát. Ezért kell annyit aludnia.

– Van még valaki, aki vigyáz rád?

Joan felemelte az állát.

– Tudok magamra vigyázni.

– Ebben biztos vagyok. De én is egyedül vagyok egész nap. Ez az első hétvégém az anyám nélkül, szóval ha van kedved a könyveddel együtt átjönni hozzám, hogy ne legyél egyedül, szívesen látlak.

Joan összeszorította az ajkát.

– Lehet. Meglátom, hogy alakul.

– Oké, remek. – Elindultam, de megtorpantam, és hozzátettem: – Rengeteg ebédem van, ha szeretnél segíteni az evésben. Nem vagyok hozzászokva, hogy egy személyre vásároljak.

Joan élesen bólintott, és becsukta az ajtót.

Még egyszer ránéztem a hatalmas csomagokra, és úgy döntöttem, ideje megismerkednem a másik szomszédommal, aki Joan, Leanne és az Utolsó Ház között lakik.

Ha nem lettem volna ennyire szorult helyzetben, már rég feladtam volna a várakozást, mire végre kinyílt az ajtó. Vidéken ez így működik? Abbahagyod, amivel foglalatoskodsz, felteszed a teáskannát, még pár percig tétlenkedsz, aztán végre odafáradsz az ajtóhoz?

De amikor megláttam, ki nyit ajtót, türelmetlenségem azonnal bűntudat és szimpátia keverékévé változott. A férfi, aki görnyedten állt előttem, és jó pár centiméterrel alacsonyabb volt nálam, úgy nézett ki, mintha minden erejét össze kellett volna szednie, hogy kinyissa a régi ajtót. Kopasz volt, de az állát bozontos szakáll borította. A napfény tarka mintákat rajzolt a bő szárú, zsebes rövidnadrág alól kikandikáló lábára. Felül póló volt rajta ezzel a felirattal: ILYEN TESTTEL KINEK KELL HAJ?

– Igen?

– Helló. – Mosolyogtam. Sok időt töltöttem idősebb emberekkel a Gomblyukban, és tudtam, hogy ha nem úgy beszélek velük, mintha siketek, szenilisek vagy buták lennének, azért általában igazán hálásak. – Ollie vagyok, most költöztem a szomszédba, és gondoltam, beköszönök. Remélem, nem zavarok.

Tetőtől talpig végigmért.

– De. Zavar.

– Rendben. Elnézést. – Vártam, hogy reagáljon valahogy a bocsánatkérésemre, de az arckifejezéséből ítélve egész nap várhattam volna. – És, ööö, maga…?

– Semmi köze hozzá. – Olyan lassan csapta be az ajtót, hogy szinte lassított felvételként érzékeltem az egészet. Annyira megdöbbentem, hogy mire végre becsukta, még mindig leforrázva álltam.

Remek.

Az út túloldalán egy üres telek állt. Elsétálhattam volna az utca végén álló házakig, de a mostani fogadtatás után nem voltam túl optimista. Egy-két percig elábrándoztam, milyen vicces, romantikus történet kerekedne a két ágy kicseréléséből, ha itt lenne álmaim férfija, aki széles vállára venné a nehéz terhet, de aztán elhessegettem magamtól a szánalmas képzelgést, és elhatároztam, hogy egyedül oldom meg a problémát.

Jól van. Először is… még egy csésze tea.

Már majdnem tizenegy óra volt, mire felvettem az eldobható kesztyűt, és nagy nehezen leemeltem a régi matracot az ágyról. Közvetlen közelről éreztem a matracból áradó undorító szagokat, amitől időnként öklendeznem kellett, de végül kicipeltem a hálószoba ajtaján. Mire eljutottam vele a lépcső tetejéig, leizzadtam, égett az arcom, és minden pórusomba beszivárgott a kosz és a por. Innentől várt rám a feladat könnyebbik része – egy ügyes lökés, amitől a matrac lecsúszott a lépcsőn, és a lendület kivitte a bejárati ajtó elé.

– Áú! – A hangos kiáltást baljóslatú csörgés kísérte. Dermedten álltam a lépcső tetején, fájdalmas grimasszal az arcomon.

– Ez meg mi volt?

Letipegtem a lépcsőn, és kikukucskáltam az ajtón. Egy férfi próbálta magát kiszabadítani a mountain bike-ja alól, amit megnehezített, hogy az öreg, megereszkedett matracon feküdt éppen.

– Annyira sajnálom! – lihegtem, de közben próbáltam visszafojtani a nevetésemet.

– Nem valami jó ötlet dobozokkal eltorlaszolni a járdát. Legközelebb talán nézd meg, nem jön-e valaki, mielőtt kidobsz egy monstrum berendezési tárgyat az ajtón – nyögte a férfi, amikor végre kiszabadította magát a kerékpár alól.

– A lépcső tetején álltam. Odáig már nem láttam el. – Összeszorítottam a fogamat. – Errefelé a madár se jár, ezért nem is gondoltam, hogy figyelmeztető jelzést kellene leadnom. De legalább puhára estél.

– Jogos. – Felnézett a helyről, ahol most guggolt, és megvizsgálta a biciklit, szája sarkában mosoly játszott. – Remélem, senki nem vette videóra. Nem tenne jót a hírnevemnek, ha ez a pofára esés felkerülne Bigley Bottom Facebook-oldalára.

Amikor felnézett, felismertem, és egész testemet zavarodottság járta át, amitől még jobban felhevült a már amúgy is forró arcom. Miszter Május volt az, az erdőből. Steph imádni fogja, ha elmesélem neki ezt a sztorit. A férfi kék rövidnadrágot és fehér pólót viselt. Az állát borosta keretezte, és ilyen közelről láttam, hogy a szeme világosbarna, mint a méz.

Felállt, elégedetten megsimogatta a kerékpár nyergét, majd a halomban álló, hatalmas dobozokra pillantott.

– Új ágy?

Bólintottam, és közben azon gondolkodtam, milyen koszos és kócos vagyok.

– És van egy régi ágykeret is, ami követni fogja ezt a matracot?

– Igen.

– Kérlek, mondd, hogy van kidolgozott stratégiád arra nézve, hogy ne veszélyeztesd az erre járók életét!

– Be… csukom az ajtót.

Mosolyogva megrázta a fejét, majd az órájára nézett.

– Na jó, mutasd az utat! Ó – nyújtotta ki a kezét –, Sam vagyok.

Óvatosan kinyújtottam a kezem, hogy viszonozzam a kézfogást, de mielőtt megérintettük volna egymást, egyszerre vettük észre a kesztyűm állapotát, és inkább eltekintettünk a formalitástól.

– Ollie. Múlt héten költöztem ide.

– Örülök, hogy megismerhetlek, Ollie. Isten hozott Bigley Bottomben!

* * *

– Ennél azért kifinomultabb módszerrel akartam megoldani – magyaráztam, miközben a hálószoba ajtajának kinyitásával küszködtünk. – Fizettem a szállítócégnek, hogy elvigyék a régi ágyat, és felhozzák az újat az emeletre. Erre ők ledobták a ház elé a megrendelt cuccokat, és már el is húzták a csíkot. Azt se várták meg, hogy kinyissam az ajtót. Próbáltam segítséget kérni a szomszédoktól, de… vagy dolgoznak, vagy tizenegy évesek, vagy nem túl segítőkészek.

Együttérzően ráncolta a homlokát, amitől sürgős késztetést éreztem, hogy tisztázzam: nem vagyok szomorú, elesett, magányos nő, akinek se kutyája, se macskája, és nem tud segítséget kérni egy ágy elcipeléséhez.

– Úgy értem, megkérhettem volna valamelyik barátomat vagy családtagomat, de ők egy kicsit messze laknak. Próbálom magamnak bebizonyítani, hogy egyedül is boldogulok, úgyhogy, gondoltam, improvizálok. Igyekszem talpraesetten viselkedni.

– Kinek akarod bebizonyítani? – Sam még egyszer megrántotta az ágyat, amitől az végre átcsúszott az ajtókereten, de lehorzsolt egy darabot a repedt festékből. Elindultunk a szűk előtérben, a lépcső tetejéig.

– Ó, valószínűleg mindenkinek. Anyámnak, a nagynénémnek és a nagybátyámnak. A legjobb barátnőmnek. Azoknak a gyerekeknek, akik az iskolában kiközösítettek. A fiúnak, akibe szerelmes voltam, és aki végül mást vett feleségül, hála anyám hathatós közbenjárásának. De leginkább magamnak. – Hunyorogva néztem rá az ágyrácson keresztül. – Bocs, lehet, hogy egy kicsit túl sok információ egy félig-meddig ismeretlen embertől.

– Én kérdeztem – morogta Sam, és óvatosan leengedte az ágyat az első lépcsőfokra. Inkább a feladatra összpontosítottam, nem az izmos karjára. – És teljesen megértem, hogy bizonyítani akarsz. Amikor otthagytam a családi ügyvédi irodát, hogy erdőőrnek álljak, a családom végig abban bízott, hogy egy nap majd úgyis visszamegyek. Három év telt el azóta, de szerintem ők még mindig nem igazán fogadták el, hogy sokkal boldogabb vagyok, amióta azt csinálom, amit tényleg szeretek.

Még néhány lépcsőfokot haladtunk lefelé.

– Ó, és nem most találkoztunk először – tette hozzá Sam, amikor már majdnem leértünk. – Pár héttel ezelőtt láttalak már az erdei úton. A barátnőd kérdezte meg, merre kell mennetek.

 

Ettől majdnem elejtettem az ágyat, ami őszintén szólva nem lett volna nagy baj. Minden erőmmel azon voltam, hogy besegítsek a cipekedésbe, de amit én csináltam, az inkább csak gesztusértékű volt, nem valódi segítség. Ez a kedves férfi emlékszik rám egy véletlen találkozásból! Nekem ennyi is elég, hogy veszélyesen közel kerüljek egy fellángoláshoz.

Ami szörnyű ötlet lenne, még akkor is, ha nem írtam volna alá a Férfitilalmi Egyezményt (nőkkel amúgy sem randiznék). Még ha egy ilyen kedves férfi csodával határos módon egyedülálló is lenne, a Samhez hasonló pasik nem érdeklődnek az olyan nők iránt, mint én. Ideje véget vetni ennek a hülyeségnek, még mielőtt elkezdődik.

* * *

Elég gyorsan felvittük a dobozokat az emeletre. Biztosítottam Samet, hogy a bútorokat magam szerelem össze, a régi ágyat pedig a ház oldalához támasztottuk, hogy ne legyen útban. Magamban azon gyötrődtem, hogy mivel köszönjem meg neki. Udvariatlanság lenne pénzt ajánlani? Vagy rosszabb, ha nem ajánlok fel semmit? Szerencsére egy mosollyal és egy kézmozdulattal elhessegette a dadogva kifejezett hálálkodásomat.

– Majd valamikor meghívsz egy sörre a Vidám Legényekben – mondta, és felpattant a biciklijére. – Sőt, tudod, mit? Ha legközelebb segítségre van szükségem egy fatörzs mozgatásához, tudom, kit kell hívnom.

Még mindig a távolban elsuhanó biciklit néztem, amikor egy hang riasztott fel a merengésemből.

– Jól vagy, Ollie? – kérdezte Joan. – Úgy nézel ki, mint akinek jól jönne egy pohár frissítő.

Megfordultam. Közvetlenül mögöttem állt, kezével hátizsákjának pántját markolva. Sápadt arca éles kontrasztban állt a déli napsütéssel, csontos lábain pedig több seb és zúzódás éktelenkedett.

– Tudok valami jobbat. – Mosolyogtam, és reméltem, hogy el tudom rejteni növekvő aggodalmamat. – Mit szólnál inkább egy ebédhez?

* * *

Felrohantam az emeletre, hogy végre lezuhanyozzak. Joan közben letelepedett a takarójára a gyepen, az én kertrészemen. Megjegyeztem magamban, hogy mielőbb veszek pár kényelmes kerti széket és egy asztalt. A hátsó lépcsőn reggelente jólesett elücsörögni egy csésze teával, de egy éhes gyereket nem lehetett ott leültetni ebédre. Hatalmas Subway-jellegű szendvicseket készítettem sajttal, szalámival és salátával, majd mellé tettem egy tál epret és néhány vastag szelet répatortát, amit a helyi pékségben vettem. Kétszer annyi volt, mint amennyit általában eszem, de aznap reggel keményen dolgoztam, és valami azt súgta, hogy Joannak is ennie kell.

Amikor Joan befalta az ételt, rájöttem, hogy jól gondoltam.

Miután az utolsó falattal is végzett, felálltam, és leporoltam a morzsákat a nadrágomról.

– Nekem most össze kell szerelnem az ágyamat.

– Segítsek? – kérdezte Joan. Zöld szeme reményteli tekintettel kukucskált ki a frufruja alól.

– Biztos? Elboldogul nélküled a Gyűrű Szövetsége pár óráig?

Felugrott.

– Hát, ha nem, akkor esélyük sincs eljutni Mordorba!

– Akkor nagyon hálás lennék a segítségedért. – Elindultunk a ház felé, de aztán megálltam. – Mi van, ha anyukád hazajön, és nem talál téged? Nem fog aggódni? Nem kéne hagyni neki egy cetlit?

– Nem. Azt fogja hinni, hogy a könyvtárban vagyok, vagy az erdőben, vagy ilyesmi.

Nem voltam szakértő a szülői dolgokban, és bár feltételeztem, hogy vidéken a gyerekek nagyobb szabadságot kapnak, azért egész napra egyedül hagyni egy tizenegy éves gyereket kicsit soknak tűnt. Majd megbeszélem Stephfel, ha legközelebb találkozom vele.

– Akkor lássunk munkához!

Joan sietve felrohant a lépcsőn, és várta, hogy megmutassam neki a hálószobát.

– Uhh! – Mindkét kezét a torkára szorította, és úgy tett, mintha öklendezne. – Ez undorító!

– Igen. – Megint összeszorult a gyomrom, amikor eszembe jutott, hogy Sam udvariasan körülnézett a szobában, mielőtt megkérdezte, biztosan oda akarom-e tenni az ágyat. A kisebb szoba mérete miatt nem volt más választásom. A holnapi feladat a tapéta leszedése lesz.

* * *

– Miért Joan? – kérdeztem majdnem három órával később, miközben az utolsó csavarokat is meghúztuk. – Úgy értem, miért ezt a nevet kaptad? Manapság elég szokatlan.

– Pont ezért – mondta kissé lihegve, miközben erőlködött a nehezen forgatható csavarhúzóval. – Emellett ez egy erős, bátor név, aki csodálatos tetteket hajt végre, nem pedig csak olvas ilyen dolgokról.

– Szent Johanna? Jeanne d’Arc?

– Igen. – Hátradőlt, és ellenőrizte, hogy a fejtámla elég szorosan van-e rögzítve, hogy ne lötyögjön. – Egy igazi hősnő.

– Hát, jobb, mint amikor egy színésznő után neveznek el, akiért az apád rajongott… Az Olivia nekem ilyen.

– Soha nem találkoztam az apámmal.

– Ó, sajnálom. – Abbahagytam a csavarozást, és zavartan néztem rá.

– Semmi baj. Anyám azt mondja, nem érdemes megismerni.

Bólintottam.

– Az én anyám is ugyanezt mondja az enyémről.

– Találkoztál vele?

– Lelépett, amikor hatéves voltam, és azóta nem hallottam felőle, szóval nem lehetett valami jó fej.

– Anyukádnak voltak pasijai utána? – Joan folytatta a következő csavarral.

– Nem. A tiédnek voltak?

Bólintott.

– Sok. Archer volt az utolsó, de szörnyű volt, szóval összepakoltunk, és kiosontunk, amikor a kocsmában volt. Felültünk az első vonatra, aztán busszal elmentünk az erdő közepébe, ahol soha nem találhatott meg minket.

– Hűha. Hány éves voltál, amikor ez történt?

– Nyolc.

– Nehéz lehetett hirtelen ideköltözni. Hol laktatok?

Joan homlokráncolva emlékezett vissza.

– Egy kicsit ijesztő volt, de ugyanakkor jó is. Örültem, hogy messze kerültem Archertől, de Anya nagyon aggódott. Sokat sírt, amikor azt hitte, hogy alszom. Először egy lakókocsiban laktunk a kempingben, aztán Anya kapott takarítói munkát, később pedig még több munkát, és ideköltöztünk.

– És tetszik itt?

Miután befejeztük a csavarozást, felvettük a matracot, és a keretre helyeztük.

Joan elgondolkodott, miközben húzta és a helyére igazgatta a matracot.

– Imádom az erdőt és a kertet. És persze azt, hogy senki nem kiabál, és nem tör-zúz. De nagyon hiányzik a könyvtár. Az ottani könyvtárosok megengedték, hogy addig maradjak, ameddig akarok. Néha hoztak nekem kekszet vagy gyümölcsöt is.

– El sem tudom képzelni, hogy Irene Jenkins valaha kekszet vigyen neked.

– Még a végén összemorzsázom a könyvet! – mondta Joan gúnyos hangon.

– Rettenet! – utánoztam, majd egy utolsó lökéssel a helyére tettem a matracot. – Tessék! Ki gondolta volna, hogy egy gyerek ilyen csodálatos ágyat tud összerakni?

– Szuper! – vigyorgott Joan, ráugrott, és kinyújtotta a karját és a lábát. – A legnagyobb ágy, amit valaha láttam. Kár, hogy csak egy ember alszik itt.

Nem bírtam ki nevetés nélkül.

– Hát, sosem lehet tudni. De most nagyon örülök, hogy itt alhatok, és senki nem zavarja meg az alvásomat azzal, hogy lehúzza rólam a takarót.

Egyelőre.

Másnap úgy döntöttem, hogy újabb pontot pipálok ki az Álomlistámon. Valami egyszerűt szerettem volna, mert a tegnapi ágyépítéstől teljesen kimerültem, így a második pont mellett döntöttem: egy lusta vasárnap reggel.

Ez az álom olyan reklámokból alakult ki, amelyek idilli képet mutattak egy szerelmes párról, akik vasárnap reggel az ágyban kávéznak, vagy a konyhában szorgoskodnak, és finom reggelit készítenek, azután romantikus, barátságos csendben együtt olvassák az újságot. Az én verzióm egy olcsóbb változat volt, mivel a hálószobámat még nem rendeztem be, továbbra is a kanapén aludtam, és a legjobb, amit reggelire ki tudtam találni, egy tükörtojásos szendvics volt. Újságom sem volt, így be kellett érnem azzal, hogy online cikkeket böngésztem, ami azért nem teljesen ugyanaz.

Ugyanakkor nagyon kellemes volt, hogy Anya nem zavart meg kétpercenként, és nem kellett a kritikus megjegyzéseit hallgatnom, amiért vasárnap délben még mindig pizsamában vagyok. Ő vasárnap reggelente szeretett takarítani, ami azt jelentette, hogy vagy nekem is be kellett állnom segíteni, vagy el kellett viselnem a passzív-agresszív megjegyzéseit.

Nem tudom, mi tetszett jobban: hogy azt csináltam, amit szeretek, vagy hogy végre rájöttem, mit szeretek csinálni. Az egyórás zavartalan fürdőzés közben beláttam: Stephnek igaza volt. Ha azonnal beleugranék egy kapcsolatba, és előtte nem jönnék rá, mivel tehetem boldoggá magamat, akkor könnyen átcsúszhatnék onnan, hogy anyámnak akarok megfelelni, oda, hogy egy férfi kívánságait lesem. Ha az Álomlista többi része is olyan jó, mint ez, akkor csak azt fogom bánni, hogy ilyen sokáig halogattam a teljesítését.

* * *

Miután az Álomlistán egy nagy pipát tettem a „Lusta vasárnap reggel” mellé (amit egyébként most már átírtam egy A3-as papírra, és kitűztem a parafa táblára), a nap hátralévő részét a tapéta vakarásával töltöttem, olyan zenéket hallgatva, amiket anyám utált (alapvetően bármilyen 2000-es évek után készült zenét utált, ami nem Take That vagy Adele volt), és teljes hangerővel énekeltem. Elfáradtam, de örültem, hogy sikerült haladnom. Amikor már olyan hangosan korgott a gyomrom, hogy elnyomta a lélekemelő lejátszási listát, abbahagytam a munkát, felvettem egy tiszta pizsamát, és elindultam valami ennivalót keresni.

A postaládában egy cetli várt:

 

Ez egy sorház. Ha egész nap fejhangon kornyikál, legalább ne hamisan!

 

Nem volt rajta aláírás, de úgy véltem, Joan vagy Leanne nem írna ilyen rondán, és főleg nem töltőtollal. Forró könnyek tolultak a szemembe, és remegő kezemben szorongatva a cetlit lerogytam az egyik konyhai székre. Ami pár perccel ezelőtt még csodálatos nyugalomnak tűnt, most borzasztóan magányosnak és nyomasztónak tetszett. Úgy éreztem magam, mint egy buta gyerek, aki felnőttet játszik, és egy hete először éreztem, hogy nagyon hiányzik Anya.

Sietve feloldottam a számát, és rákattintottam a hívás gombra. Egy csengetés után vette fel.

– Ollie! – kiáltotta. – Megőrültem az aggodalomtól. Nem hiszem el, hogy letiltottad a saját anyádat!

Lenyeltem a torkomat szorító gombócot, és már épp mondtam volna, hogy „Jól vagyok”, de mielőtt megszólalhattam, ő folytatta.

– Őszintén, ez a hét egy rémálom volt! Te ezt nem értheted, mert nincs gyereked, de olyan érzés volt, mintha valaki levágta volna a karomat, és elrejtette volna valahova. Megszakítasz velem minden kapcsolatot, nem árulod el, hol laksz, vagy hogy jól vagy-e. Ez egyszerűen szívtelen, kegyetlen dolog. Ezt mindenki így látja. Azok után, amit érted tettem, ez a hála? Arról sem tudnál, ha megbetegszem, kórházba kerülök, vagy… meghalok.

Zokogva elhallgatott.

– Csak egy hét telt el, Anya. Karina értesített volna, ha valami történik…

Be sem tudtam fejezni a mondatot, mert a szavamba vágott.

– El sem tudod képzelni, milyen magányos vagyok nélküled. Egész héten alig találkoztam valakivel. Annyira szörnyen éreztem magam, hogy ki sem tettem a lábam a házból.

– Karina mesélte, hogy szerdán voltál moziban, vasárnap pedig találkoztál Lindával.

Hosszú csend következett, amit csak a morcos szipogása tört meg.

– Jó, de akkor is rossz, hogy nem vagy itt.

– Tudom, hogy nehéz volt, sajnálom, hogy ennyire megviselt.

– Alicia Jones megkérdezte, hogy vagy, és nem tudtam válaszolni. Mit gondolsz, hogy éreztem magam? Megalázva. – Szipogott még egy párat. – Na mindegy, mennem kell. Karina megállította a Hívják a bábát műsort, és ennyi stressz után korán kell lefeküdnöm.

És letette.

– Köszönöm, Anya – motyogtam a néma telefonba. – Sokkal jobban érzem magam itt, egyedül. Ja, és ha Alicia esetleg kíváncsi: nagyon jól megvagyok.

Visszaküldtem egy üzenetet a kedves szomszédomnak.

 

Köszönöm a figyelmeztetést. Legközelebb igyekszem tisztán énekelni. Kér esetleg egy dalt? Ollie

* * *

Hétfőn egész napos bevezető képzést tartottam az új, részmunkaidős olvasási tanácsadói csapatomnak, majd leszedtem a hálószoba faláról a maradék tapétát. Ezúttal betettem a fülhallgatót, és nem énekeltem. Kedden találkoztam a második új tanítványommal Bigley Bottom könyvtárában.

Az első beszélgetésünk során Yasmin elmesélte, hogy év elején kapott menedékjogot, és most munkát keres. Nem árult el semmit arról, honnan jött, és miért, csak annyit, hogy korábban fogászati asszisztensként dolgozott, és reméli, hogy végül megszerzi a megfelelő képesítést, és itt is hasonló munkakörben tud elhelyezkedni. Bigley Bottombe azért került, mert a menekülteket segítő csoport egyik önkéntese ebben a faluban adott ki lakásokat. Nem akart semmilyen segélyt elfogadni, ezért eleinte kutyasétáltatásból tartotta el magát, majd egy gazdag üzletemberhez került ugyancsak kutyasétáltatónak, aki az év felét utazással töltötte. Yasminból áradt a szomorúság. Előreeső válla és űzött tekintete sokkal mélyebb traumákról árulkodott, mint a kézfejét és alkarját borító égési sebek. Amikor azonban a kutyákról beszélt, az egész viselkedése megváltozott.

– A hónap felében rizsen és zöldségeken élek. De amikor Mr. Howard azt mondja, hogy szolgáljam ki magam a hűtőből, nem mondok nemet. Azok a kutyák steaket és biocsirkét esznek, akkor én miért ne tehetném? – Megrázta a fejét, sötét copfja meglibbent. – Itt tart az életem… Most úgy eszem, mint egy kutya.

Olyan váratlanul tört ki belőle a nevetés, hogy nem tudtam nem csatlakozni hozzá.

Megállapítottuk, hogy bár Yasmin angolul jól beszél, segítségre van szüksége az olvasás és írás fejlesztésében, hogy elérje a főiskolai szintet. Figyelembe véve, hogy milyen koncentráltan vett részt az első órán, úgy becsültem, hogy pár hónap alatt eléri a célját.

Amint elment, Irene odalépett hozzám.

– Jó reggelt, Irene. Hogy van ezen a gyönyörű napon?

Irene orrlyuka válaszként kitágult. Vártam, hogy kibökje, mit akar.

– Bár értem, hogy a órái szóbeli kommunikációt igényelnek, szeretném emlékeztetni, hogy ez egy könyvtár, nem pletykaklub. Ha a kliensei nem képesek betartani a megfelelő viselkedési normákat, akkor keressen másik helyet.

– Már elnézést! – Kihúztam magam, és farkasszemet néztem vele. – Milyen viselkedési normákról beszél?

Előbb oldalra sandított, majd körülbelül három centiméterre a számtól megállt a tekintete.

– Hangos beszéd. Szokatlan nevetés. – Undorodva összeszorította az ajkát. – Feltűnősködés.

– Az ügyfelem nevetése zavarja?

– Hát… – Irene intett a kezével. – A többi könyvtárlátogatót zavarta.

Összeszorítottam az állkapcsomat. Aznap reggel csak páran voltak a könyvtárban. A legtöbbjük ránk mosolygott, és köszönt. Egy idős házaspár megkérdezte, mit tanulunk, és elbeszélgettem velük a felnőttképzési tanfolyamokról. Egy másik férfi kíváncsian hallgatta Yasmint, aki épp elmesélte, hogyan tanította meg Mr. Howard bichon friséjének, hogy eltegye a saját játékait. Yasmin nevetése derűvel töltötte meg a lehangoló légkört.

Yasminnal nagyjából négyszer nevettünk fel. Kétszer mások is velünk nevettek. A könyvtár egy pillanatra komoly veszélybe került, és már-már közösségi térré alakult, ahol az embereknek lett volna esélyük kapcsolódni egymáshoz.

– Panaszkodott valamelyik látogató? – kérdeztem.

– Nem konkrétan.

– Mert én pont azt hallottam, milyen nagyszerű dolog, hogy ilyen jó kezdeményezéseknek is otthont ad a könyvtár – tettem hozzá. – Valaki még azt is felvetette, hogy több órát is tarthatnánk itt. Mi lenne, ha újraindítanánk a kreatív írócsoportot és a könyvklubot? Tudom, hogy már megkeresték ezzel a kéréssel.

Irene pislogott, morcos arckifejezését egy pillanatra elöntötte a pánik, de aztán visszanyerte önuralmát.

– Már megbocsásson! – dadogta. – Ez nem egy művelődési ház. Szigorú szabályok vonatkoznak arra, hogy mi történhet itt. Huszonhét éve vezetem ezt a könyvtárat. Mit képzel, ki maga, hogy kioktat a munkámról? Már az is elég nagy baj, hogy mindenféle technikai újításokat kell bevezetnem. Önkiszolgáló könyvtári gépeket és italautomatát! Azt várják tőlem, hogy mesedélutánokat és mindenféle ostoba programokat szervezzek az iskolai szünetekre, mintha a gyerekek dadája lennék, nem pedig főállású és tapasztalt könyvtáros. Ha a magafajtán múlna, akkor a könyveket is eltüntetnék.

És ekkor a keserűség és a düh mögött megláttam annak a nőnek a halvány árnyékát, aki egész életében ezért a könyvtárért dolgozott, és most úgy érezte, hogy apránként elveszik tőle. Nem azért volt ellenséges, mert úgy gondolta, hogy én rontom a hangulatot – éppen ellenkezőleg: engem is a fenyegetés részének tekintett.

– Nem iszik velem egy kávét, mielőtt elmegyek? – kérdeztem, miután elszántam magam, hogy meggyőzöm: nem vagyok ellenség.

Irene felemelte a fejét. Szája gúnyos mosolyra húzódott.

– Természetesen nem. – Elindult a pult felé. – A táblán világosan szerepel, hogy az italok csak a könyvtárhasználók számára elérhetők. Ha befejezte a munkáját, ragaszkodom hozzá, hogy hagyja a forró italokat azoknak, akik jogosultak rájuk.

Összepakoltam és hazamentem. Nem hagytam, hogy egy frusztrált nő elrontsa a jól sikerült olvasáscoaching utáni örömteli hangulatomat. A postaládámban újabb cetli fogadott:

 

Csak azt kérem, hogy holnap reggelre tüntesse el a rendetlenséget a gyepéről.

 

Barátságosak ezek a bigley-i emberek.

Összeszedtem az ott felejtett limonádés üvegeket, és a tapétacsíkokkal teli szemeteszsákokat, majd elkezdtem kerítéselemeket keresni a neten.

Szerdán reggel nyolckor, amikor leültem a lépcsőre, hogy elkortyolgassam a reggeli teámat, eltartott egy pillanatig, mire észrevettem a változást. Valaki tökéletesen egyenes csíkokban lenyírta a gyepet. A hátsó ajtó melletti térkövek közötti repedésekből eltűntek a gyomok. Meztelen lábbal kisétáltam a kertem végéig, ahol a távoli sövény kezdődött. A szomszéd ház redőnyei le voltak eresztve, én mindenesetre mosolyogva integetettem.

* * *

A nap nagy részét telefonálgatással töltöttem, helyi ügynökségeket hívtam, hogy tájékoztassam őket az új szolgáltatásról, majd e-maileket és információs csomagokat küldtem nekik. Délután sütöttem egy adag ragacsos karamellás muffint, és az egyiket óvatosan egy ajándékzacskóba tettem egy cetlivel, amin ez állt:

 

Köszönöm, hogy rendbe tette a kertet.
Ha nem bánja, legközelebb én is szívesen lenyírom a füvet, ha használhatom a fűnyíróját.

 

A csomagot a Középső Ház kilincsére akasztottam, határozottan bekopogtam, majd hazafutottam.

Egy óra múlva csengettek. Joan állt előttem, kezében az ajándékcsomaggal.

– Ez volt az ajtó előtt.

– Ó, igen. – Belestem a csomagba, a muffin még mindig ott hevert az alján. A cetli aljára pedig valaki hozzáírt egy sort:

 

Gluténérzékeny vagyok. És bánom.

 

– Te találkoztál már a Középső Házban lakó férfival? – kérdeztem, és bementünk a konyhába.

– Ebenezerrel?

– Ez a neve?

Joan vállat vont.

– Úgy néz ki, mint akinek ez a neve.

Kivettem a hűtőből egy üveg limonádét, és mindkettőnknek töltöttem egy pohárral.

– Szóval nem ismered?

– Sokat kertészkedik, de mindig titokban, amikor senki nem látja. És néha hagy egy levelet az ajtón, hogy ne kiabáljunk, vagy halkítsuk le a tévét. – Ivott egy nagy kortyot. – Párszor már láttam, amikor boltba ment. Vicces feliratú pólókat hord, de nem tűnik túl barátságosnak.

– Hmm. – Odaadtam neki a csomagból az érintetlennek tűnő muffint. – Talán meg tudjuk győzni.

Még egy kicsit beszélgettünk arról, hogy Joan mit csinált az iskolában. Elmondta, hogy van pár jóbarátja, de ők a falu másik végén laknak, és szabadidejükben zeneórára járnak, vagy úszóedzésre, esetleg tornára.

– Anyukád még dolgozik? – kérdeztem. Észrevettem, hogy már majdnem hat óra.

– Szerdánként későn ér haza, mert egy farmon takarít, ami messze van.

– Gyalog megy?

Joan bólintott.

– Régebben biciklivel járt, de most, hogy rosszul van, gyalog megy.

– Értem. – Egy pillanatig haboztam, hogy feltegyem-e a kérdést… – Ha nem gond, hogy megkérdezem, mi baja van?

– Hát. – Joan sóhajtott. – Először csak egy makacs megfázás volt, aztán súlyosabb influenza lett belőle. Mostanában nagyon-nagyon fáradt, és néha hányingere van, és fáj a feje. Nincs étvágya. – Megállt, erősen pislogott, és mély levegőt vett.

– Ez nem hangzik túl jól. Remélem, volt orvosnál.

Joan csak vállat vont, és nem nézett a szemembe. Értettem a célzást, és odamentem a hűtőhöz.

– Akkor velem maradsz teára? Csinálhatnánk… lássuk csak… Mit szólnál egy tacóhoz?

– Egy mihez?

Odaadtam neki a szekrényből kivett csomagot.

– Még soha nem ettem.

– Én sem.

– Hm… kicsit száraznak tűnik.

– Azért, mert még nem töltöttük meg.

– Mivel töltjük meg?

Rámosolyogtam.

– Amivel csak akarjuk!

Joant hét körül hazaküldtem egy műanyag dobozzal, tele „maradékokkal”. Persze nem véletlenül maradt ennyi, hiszen legalább öt embernek elegendő mennyiséget főztem. Hat muffint is elcsomagoltam neki. Ezután felvettem egy leggingset és az edzőcipőmet, és a késő esti napsütést kihasználva nekivágtam a sövényem mögötti varázslatos erdőnek.

A park ebben az évszakban este nyolckor zárt, és már most teljesen kihaltnak tűnt. Akár ideges is lehettem volna, hogy nő létemre egyedül sétálgatok az erdőben, de a nyári levegő édes illata, a vadvirágok körül repkedő pillangók és a madarak éneke felvidított. Jó egy órát kóboroltam a ragyogó, zöld lombú fák alatt, majd a sötétebb fenyők között kanyargó keskeny ösvényen haladtam tovább. Pár percenként egy tisztáshoz, egy patakhoz vagy egy domb tetejére értem, ahonnan kilátás nyílt az erdőn túli mezőkre. Úgy éreztem, elmerülök a szépségben, és csodálatos élet vesz körül a maga teljességében, és állandóan meg kellett állnom, hogy minden porcikámmal átadjam magam neki.

Ha hallgattam volna a bűntudatra és a félelemre, soha nem tapasztalom meg ezt a határtalan szépséget. Folyton azzal töltöttem az estéimet, hogy másokat néztem, akik élvezik az életet. Érdekes embereket. Olyan embereket, akiknek van saját életük, álmaik és gondolataik.

De most már én is közéjük tartoztam.

Az utolsó meglepetés körülbelül fél mérföldre a házamtól ért, amikor egy különösen sűrű ösvényről egy tisztásra értem. A nap utolsó sugarai lágy aranyfénnyel borították be a tölgyfákat, a bozót alatt, a fűben pedig egy fekete madár csipegetett. A levegő nem mozdult, mintha a fák is visszatartották volna a lélegzetüket. Aztán egy villanásnyi mozgást láttam magam előtt, és észrevettem egy szarvas foltjait és megrezzenő fülét. Csak egy pillanat volt, aztán megfordult, és eltűnt az erdő sötétjében.

Először sajnáltam, hogy nincs mellettem senki, akivel megoszthatnám ezt az élményt, de aztán megráztam a fejem, mert rájöttem, hogy ahhoz, hogy valamit teljes mértékben értékelni tudjunk, nem muszáj megosztanunk másokkal. Épp most éltem át egy varázslatos pillanatot, amit kincsként fogok őrizni.

* * *

Másnap este épp a gyógyteámat főztem, amikor tompa puffanást hallottam kintről, a konyhaablak alól. Elvettem a serpenyőt az edényszárítóról, felhúztam a kapucnimat, és lassan, óvatosan az ajtóhoz settenkedtem.

További dulakodás és fojtott suttogás hallatszott, de olyan hangosan, hogy az üvegen keresztül is tisztán hallottam.

Eszembe jutott, hogy talán Ebenezer mesterkedik ismét valamiben, ezért lassan elhúztam a reteszt, és egy gyors mozdulattal kitártam az ajtót.

– Ó! – kiáltott fel egy ismerős hang, majd egy még hangosabb puffanás hallatszott, amikor Joan hátrazuhant a feldőlt kukámba, és belepottyant a kiszakadt szemeteszsákból kiömlő trutymóba.

– Te mit csinálsz itt? – kérdeztem, mert nem tudtam elrejteni a megdöbbenésemet. Gyanítottam, hogy Joan és Leanne küszködnek, de hogy a szemetemben turkálnak, az azért elég sokkoló volt.

– Csak… kerestem valamit – mondta, lihegve a rémülettől. – Az előbb elejtettem, és gondoltam, talán a kukádba esett.

– Joan. – Közelebb léptem, és felsegítettem. – Ételt keresel?

Lesütött szemmel, szomorúan bólintott.

– Anyukád tudja?

Lassan, bűnbánóan rázta a fejét.

Letérdeltem, hogy jobban lássam, de nem engedtem el a kezét.

– Nincs otthon ételed?

A szemetes mögül kaparászó hang szakított félbe minket, amit azonnal magas hangú nyöszörgés követett. Joan szeme elkerekedett, és oldalra pillantott, majd újra szomorú arccal nézett rám.

– Mi az?

– Mi mi? – Rémes színésznő volt, az már látszott. Elengedtem a kezét, és óvatosan közelebb léptem a szemeteshez, lehajoltam, és párszor megütöttem a serpenyővel, majd hirtelen hátrébb léptem.

– Ne! – kiáltotta Joan. – Megijeszted!

– Kit ijesztek meg? – Keresztbe fontam a karomat, miközben Joan toporogva törte a fejét, hogy megbízhat-e bennem.

– Nesbitet – motyogta végül.

– És ki… vagy inkább mi az a Nesbit?

Megfordult, lehajolt, és a szemetes mögé nyúlt, majd hátralépett, hogy én is lássam a sötétben leginkább egy koszos kis szörnyecskének tűnő valamit. A szörnyecske megdöntötte a fejét, felemelte az egyik fülét, és halkan szuszogott, majd újabb szomorú nyöszörgés következett.

A szívem ott helyben elolvadt.

– Oké, akkor miért borítjátok ki Nesbittel a szemetesemet az éjszaka közepén?

– Mert éhes. És Anya kiakadna, ha megtudná, hogy beengedtem a házba. Ő igyekszik, de az ágyamra pisilt, Anya pedig azt hitte, én voltam, és dühbe gurult. Ha megtudná, hogy Nesbit volt, soha nem engedné, hogy megtartsam, ezért titokban tartom, amíg meg nem tanul a kertbe pisilni, én pedig összespórolok annyi pénzt, hogy tudjak neki kaját venni, és akkor talán Anya megengedi, hogy maradjon.

– Joan, állj meg! – mondtam halkan. – Vegyél egy mély levegőt! Nem, még jobb, ha bemegyünk.

– Ő is…?

Sóhajtottam.

– Igen, az a valami is bejöhet. De a konyhában maradunk. Nem akarom, hogy a kanapémra pisiljen.

A menőn kivilágított konyhámban már egyértelműen látszott, hogy Nesbit valójában kutya. Megtöltöttem egy műanyag edényt vízzel, de nem érdekelte. Amikor kinyitottam egy tonhalas konzervet, azonnal újra nyüszíteni kezdett, és majd kiugrott a bőréből, amikor a konzerv tartalmát egy tányérra öntöttem, és letettem elé a földre.

– Jobb, ha elmondod, mi történt. Gyorsan, hogy visszamehess az ágyadba, mielőtt anyukád üresen találja, és pánikba esik. Honnan szerezted ezt a kutyát?

– Nemrég találtam az erdőben. – Joan szeme megtelt könnyel. – Találtam egy műanyag zacskót, és láttam, hogy mozog benne valami, és amikor kinyitottam, ő volt benne. – Letörölte az arcán lecsorgó könnyeket. – Valaki meg akarta ölni, ráadásul ilyen rettenetes módszerrel. Reszketett és sírt. Nem az ő hibája, hogy kicsi, és hogy az a gonosz gazdája soha nem tanította meg, hogyan kell kint pisilni és kakilni.

Nesbit addigra már az utolsó falatot is felfalta a halból. Visszaszaladt Joanhoz, és várta, hogy újra felvegye.

– Tudod, lehet, hogy bolhás… Vagy még rosszabb.

Joan a szőrébe temette a fejét.

– Arról sem tehet.

– Nem, de szerintem Nesbitnek olyan gondoskodásra és figyelemre van szüksége, amit te most nem tudsz megadni neki. Először is állatorvoshoz kell vinni. Lehet, hogy van benne csip, és akkor meg tudjuk keresni az igazi gazdáját.

– Nem! – Joan rémülten felnézett. – Nem mehet vissza hozzá! Valaki megpróbálta megölni!

– Valaki megpróbálta megölni. De mi van, ha ellopták, és a gazdája nagyon szomorú, és most keresi?

Joan megrázta a fejét, és még szorosabban magához szorította Nesbitet.

– Mit szólsz ehhez: reggel elviszem az állatorvoshoz, és megkérdezem, mit mond. Egy ekkora faluban biztosan felismeri a kutyát, ha a környékről való. Átnézetjük a bundáját, és minden vizsgálatot megkap, amire szüksége van, aztán eldöntjük, mi legyen. Szerintem nagyon valószínű, hogy igazad van, és Nesbitnek új gazdit kell találnunk, de erről előbb meg kell győződnünk. Különben lopásnak számít. Ha pedig te szeretnéd őt megtartani, akkor végig kell gondolnod, mi mindenre lesz szüksége, például nyakörvre, pórázra és ágyra.

– Alhat az ágyamon – szipogott Joan.

– Talán. De nem hiszem, hogy a szemetesből jól tudna lakni. Ez sem neked, sem neki nem biztonságos.

A kutya szőrébe nyomta a fejét, és remegett a válla.

Mély levegőt vettem, és felötlött bennem az Álomlista kilencedik pontja.

– Mi lenne, ha itt maradna? Ma éjszakára, amíg meg nem tudjuk, mit mond az állatorvos. És közben megpróbáljuk megtalálni a gazdáját, hátha ellopták vagy elveszett. Aztán beszélünk anyukáddal.

Joan felült, könnyáztatta arca felragyogott.

– Biztos? Megígéred?

Bólintottam, és megkönnyebbült pillantást vetettem rá.

– Most pedig nyomás haza aludni! Én rendet rakok odakint, és keresek valamit, amin Nesbit elalhat.

Egy régi párnából és egy takaróból kényelmes ágyat készítettem a kutyának a konyha padlóján. A térdemig ért, de a csokoládébarna szőrszálakból álló kócos bunda alatt lehetetlen volt megmondani, milyen fajtához tartozik.

– Jól van, ideje aludni – mondtam. – Holnap valószínűleg mozgalmas napunk lesz.

Nesbit nem értett velem egyet. Fél órát nyüszített és kaparászott a konyhaajtó mögött, mire feladtam, és áthelyeztem az ágyát a nappaliba. Rátettem a takaróra, és amikor elfordultam, hogy bebújjak a paplanom alá, ő már ott feküdt kinyújtózva a párnámon.

– Nem! – korholtam, és visszatessékeltem az ágyára. – Helyedre!

Végül kompromisszumra jutottunk. A lábamhoz gömbölyödő szőrgombóc lágy, szuszogó horkolására aludtam el.

Arra ébredni reggel hatkor, hogy egy büdös, bolhás kutya nyalogatja az ember arcát – nemcsak undorítónak hangzik, hanem valóban az is. Amikor végre magamhoz tértem, eltoltam magamtól Nesbitet, felültem, ő pedig még egyszer megbökött a nedves orrával, és leugrott a kanapéról.

– Jól van, jól van. Csak nem éhes vagy? – ásítottam, és a telefonom után nyúltam, hogy megnézzem, mennyi az idő. Ledobtam magamról a takarót, és leléptem a fapadlóra, pont egy meleg, sárga tócsa kellős közepébe.

Nesbit rám vigyorgott, rózsaszín nyelve kilógott a szája szélén.

– Nem tudom, te hogy vagy vele, de nekem muszáj innom egy kávét.

* * *

Az állatorvos reggel nyolckor kezdődő rendeléséig Nesbittel barátilag elfeleztük egymással a reggeli rántottámat, és feltakarítottunk egy újabb pisitócsát. A kakilást viszont szerencsére sikerült kint, a füvön elintéznie. Amikor Joan fél nyolckor megjelent nálam, éppen a kertben voltunk. A fürdetésbe már ő is besegített.

Hat csuromvizes törülközővel, egy mennyezettől járólapig csupa sár fürdőszobával és egy teljes ruhaváltással később Nesbit még egyszer összepisilte a padlót, azután Joan kivitte, hogy némi jó modort sulykoljon belé.

Pár perc múlva kimentem utánuk én is.

– Az állatorvos azt mondta, hogy húsz perc múlva tud fogadni. – A Bigley Állatdokik nevű rendelő a kis bevásárlónegyed közepén volt, a pékség és a gyógyszertár között. Póráz nélkül nem mehettünk oda, ezért egy övből rögtönöztem gyorsan egyet, zsebre vágtam pár műanyag zacskót, és felkerekedtünk. Joan hagyta, hogy Nesbit végig húzza őt az úton, egészen az általános iskolához vezető kereszteződésig.

– Ígérd meg, hogy nem engeded vissza ahhoz a gyilkoshoz! – könyörgött, majd nagy nehezen átadta nekem a pórázt. – Vagy ha vissza kell adni a szerető gazdijának, akkor előtte hadd búcsúzzak el tőle!

Mindent megígértem Joannak, majd Nesbittel együtt elindultam, hogy megtudjam, hogyan tovább.

* * *

Mire Joan háromnegyed négykor berontott a hátsó kertbe, és kifaggatott, szinte mindenre tudtam neki válaszolni. Látványos megkönnyebbüléssel vette tudomásul, hogy Nesbitben nem volt csip, és nem érkezett bejelentés sem eltűnt cocker spániel kiskutyáról. Nagyjából öt hónapos lehetett, és sokat elárult a hátteréről, hogy még nem volt szobatiszta, és ahhoz képest, hogy fiú, nagyon kis termetű volt. Az állatorvostól kapott bolha- és kullancsirtót, féreghajtót, a szükséges oltásokat és egy büdös kenőcsöt a bőrbetegségére, aminek a részleteiről nem akartam tudni, végül pedig, óvintézkedésként, antibiotikumot is.

Kinyomtattam egy posztert, kifüggesztettem az állatorvos hirdetőtáblájára, és megosztottam a helyi elveszett és talált állatokkal foglalkozó közösségi oldalakon is, de az állatorvos szerint szinte biztos, hogy senki sem fog jelentkezni érte.

– A hámló bőrétől eltekintve egészségesnek tűnik – mondtam, és két hideg italt és egy tál zabszeletet tettem az újonnan vásárolt kerti asztalomra, ahol a neveletlen kiskutya nem érhette el.

– Nyakörvet is vettél neki! – kiáltotta Joan örömében, és az ölébe emelte.

– A te címeddel! Akkor megtarthatjuk?

Nem tudtam nem osztozni az örömében.

– Egyelőre. Illegális, ha nincs bejelentett gazdija, és úgy gondoltam, az én telefonszámomat a legegyszerűbb megadni. Most már csipje is van, a rendszerben pedig szerepelnek az adataim. Ha anyukád beleegyezik, hogy beköltözzön hozzátok, átírathatjuk az ő nevére.

Joan bólintott, és lelkesen simogatta Nesbit hasát.

– Vettem neki pórázt, kutyakaját, tálakat és néhány játékot is, remélhetőleg így nem fogja szétrágni az egész házat.

– És mi a helyzet az ággyal?

– Azt is vettem.

Úgy éreztem, hogy a harmincfontos kutyaágy a legnagyobb pénzkidobás, amit valaha elkövethettem, de sosem lehet tudni – ha megtartom ezt a kutyát, akkor meg kell mutatnom, ki itt a főnök.

– Ó, és ezt is hoztam. – Odaadtam neki pár könyvet a kutyatartásról. – Elengedhetetlen olvasmány, ha rendes kutyát akarunk nevelni Nesbitből.

Hazafelé többször is éles pillantásokat kaptam, mert Nesbit folyamatosan az úttestre szaladt, belegabalyodott a pórázba, és minden élőlényre rávetette magát, ami csak az útjába került, lehetett az ember, kutya, hatalmas, vörös kandúr vagy apró csiga. Semmit nem tudtam a háziállatokról, és Nesbit esetében egyértelmű volt, hogy nem könnyű feladatot vállaltam.

– Kutyaiskolába kellene járnunk vele – mondta Joan a könyvet lapozgatva. – Megtanítom neki, hogyan hozza vissza az eldobott labdát. És a hempergőzős trükköt is!

– Remek ötlet, de előbb talán azt tanítsd meg neki, hogy tisztelje mások tulajdonát.

Mintha csak parancsra tette volna, a kutya kinyújtotta a mancsát, ráugrott Joan cipőfűzőjére, és apró fogacskáival cibálni kezdte.

– Ez a legjobb dolog, ami valaha történt velem – jelentette ki Joan. – Még annál is jobb, mint amikor elszöktünk anyával, vagy amikor megismerkedtünk a könyvtárban.

– Ó, szóval most már csak második lehetek a kóbor szőrgombóc mögött, mi?

Joan a szeme sarkából rám pillantott.

– Hát persze!

Leültem a kedvenc kerti asztalomhoz, és átnéztem a napi e-mailjeimet. Joan közben vidáman ugrándozott a napsütésben, elterelve Nesbit figyelmét a sövényben tátongó lyukakról. A Leanne-nel, anyával és Irene Jenkinsszel kapcsolatos gondokat szépen félretettem egy másik napra, az elmém képzeletbeli „beérkező levelei” közé. Pár órára úgy éreztem, valahogy így néz ki az az élet, amelyről olyan régóta álmodozom.

Mire visszamentem a házba, hogy összedobjak egy házi pulykaburgert, újabb cetli várt az ajtóm alatt:

 

Kérem, szedjen fel a gyepről, és dobjon a kukába mindennemű szemetet a kutyája után.

 

Kikértem magamnak a feltételezést, hogy nem takarítok el a kutyám után, de azonnal abbahagytam a morgolódást, amikor másnap reggel megláttam, hogy valaki teljes szélességében dróthálóval vette körbe a kertet, hogy megakadályozza a kutya szökését.

* * *

Steph és Drew visszatértek a nyaralásból, és egyenesen hozzám jöttek megnézni, hogy haladok. Hoztak magukkal ecseteket és festőhengereket – isten áldja őket –, és Nickyt, aki büszkén cipelte az új szerszámosládáját, amit a testvéreitől kapott ajándékba.

– Ha van valami meló, Ollie, akkor én vagyok az embered! – jelentette be, és lelkesen nézett körül, hátha talál valamit.

– Hát, most, hogy mondod…

– Ööö, mindenekelőtt tegyél fel vizet a forralóban, ha nem bánod – szakította félbe Steph, de a következő pillanatban majdnem ledöntötte a lábáról a bolyhos forgószél. – Hát ez meg mi?

– Neked van kutyád? – kiáltotta Nicky, és a nővérét félrelökve a kutya után eredt a kertbe.

– Neked van kutyád? – ismételte Steph, és meglepetten emelte fel a szemöldökét.

– A kilencedik pont az Álomlistámon – mondtam egy vállrándítással.

– Igen, de azt hittem, az első nyolc pont fontosabb. Például rendbe tenni a házat, hogy rendes ágyban aludhass, és itthonról dolgozhass.

– Ilyen pontok nincsenek a listán – feleltem könnyedén. – És nem is akartam kutyát. Inkább ő akart engem. Majd elmesélem, amíg készítem a teát.

– Ez egy matricás táblázat? – kérdezte néhány pillanat múlva, és hitetlenkedve ráncolta az orrát a hűtőszekrényt tanulmányozva. – A kutyának? Kék matrica a pisilésért, piros a kakilásért? Ollie, nem vagyok biztos benne, hogy jót tesz neked ez az önálló élet.

Nevetve megvontam a vállam.

– Igazából nekem kell. Nesbit balesetei az őrületbe kergettek, úgyhogy gondoltam, egy matricás táblázat segíthet nyomon követni a fejlődését. Jobb, mint ha szálanként tépném ki a hajam.

– Mit kap, ha egy egész napot baleset nélkül megúszik? Egy kutyakekszet?

– Igen, egy kutyakekszet. És majd eldöntöm, mivel jutalmazom meg magamat, ha a folyamat végére érünk. Most ne nevess, csak mesélj a nyaralásról!

A nap hátralévő részében halványzöldre festettük a hálószobát, míg Drew és Nicky megjavították a szekrényajtókat, felszedték a szőnyeget, majd lecsiszolták, és fehérre festették a padlót. Nem sokkal ebéd után befutott Joan, és ő is beállt festeni. A kora reggeli erdei sétának és az új emberekkel való találkozás izgalmának köszönhetően Nesbit leginkább boldogan nézelődött a kutyakennelből, amit azért vettem, hogy otthon merjem hagyni, és ne kelljen azon aggódnom, hogy átrágja magát Ebenezer házába.

Steph nyári lejátszási listája szomszédbarát hangerőn szólt, kitártuk az ablakokat, hogy kimenjen a festék szaga, és bejöjjön a friss levegő, a kertben piknikezve fogyasztottuk el az ebédet, a délutáni tea mellé pedig befaltunk egy hatalmas kávés tortát. Még ha a barátaim helyett az álompasi ült is volna ott mellettem, ez a pillanat akkor sem lehetett volna felemelőbb.

Hogy eszembe jutott-e Anya? Igen. Gyakran. Karina már csak minden második nap írt üzenetet, és bár tudtam, hogy Anya kezd megbarátkozni a távollétemmel, még soha nem volt ilyen hosszú kihagyás, hogy ne kommunikáltam volna a hozzám legközelebb álló emberrel. Azon kaptam magam, hogy eltűnődöm, mit szólna a kiválasztott festék színéhez, vagy hogy szívesen elmesélném neki, hogyan alakul az előléptetésem, és együtt nevetnénk Irene Jenkinsen. Tudtam, hogy kikészülne, ha megtudná, hogy van egy kutyám, és elképzeltem, ahogy beszélgetünk, és megpróbálom neki bebizonyítani, milyen jó az új életem – de azt is tudtam, hogy teljesen hiábavaló próbálkozás lenne, hogy elnyerjem a jóváhagyását.

A hét folyamán könnyebben figyelmen kívül hagytam életem ezen részletét, elzártam, és millió más, szebb dologra koncentráltam helyette. De a barátaim ittléte emlékeztetett rá, hogy én Olivia Tennyson vagyok, akinek az Utolsó Ház és Bigley Bottom mellett is van múltja és identitása. Aznap százszor megkérdeztem magamtól, eljött-e a viszontlátás ideje, vagy legalább megpróbáljam-e még egyszer felhívni. Egyszer megkérdeztem Stephtől, de a reakciója elég volt ahhoz, hogy eszembe se jusson felvetni többször az ötletet. De most, hogy elkészült, függönyre és ágyneműre volt szükségem a gyönyörű, új hálószobámba. Hamarosan el kell mennem a Gomblyukba, hogy használjam a varrógépet, és addig el kell döntenem, meghívom-e magamhoz anyát.

* * *

Steph és Drew hazavitték a fáradt Nickyt, és közben útba ejtették a beígért autós Mekit. Mi Joannal összepakoltunk a piknik után, és úgy döntöttünk, hogy elvisszük Nesbitet egy esti sétára, abban a reményben, hogy így nagyobb eséllyel kap majd piros matricát.

– Csak egy rövid séta – magyaráztam Joannak, miközben ráakasztottam a kutyára az új pórázt. – Megkerüljük az erdő szélét, körbe a piknikpadoknál, aztán vissza. Az ilyen korú kiskutyák még nem bírják a hosszú sétát.

De Nesbit nem így gondolta. Tizenöt perc vidám felfedezés után, amikor már hazafelé fordultunk, megállt, felemelte a fejét, és az orra megremegett. Amikor Joan megrántotta a pórázt, hogy visszafordítsa, a kutya hirtelen előreugrott, és kitépte a pórázt a lány kezéből. Mielőtt reagálhattunk volna, eltűnt a bozótban.

Kiszaladt a számon egy szó, amit tizenegy évesek előtt nem illik kimondani, majd a kutya után rohantam. Joan bevetette magát a bokrok közé, az én méretemmel viszont ez lehetetlen volt, ezért körbefutottam, és egy másik ösvényen indultam el, remélve, hogy valahol a másik oldalon találkozom vele.

– Arra ment! – lihegte Joan, amikor egy perc múlva újra találkoztunk. – Gyorsan!

Fújtatva, zihálva, kidőlt ágak felett ugrálva és szúrós szederbokrokon keresztülbotladozva követtük a kutyát. Egy örökkévalóságnak tűnt, pedig mindössze fél mérföldet tettünk meg. Időnként megláttuk a távolban, ahogy megállt szaglászni, de aztán újra futásnak eredt.

Aztán megláttuk, hová tart. Nesbit átfurakodott egy fakerítés lécein, egy igazán lenyűgöző helyre – egy széles, nyílt mezőre, amelynek egyik szélén patak csobogott, közepén pedig egy olyan ház állt, ami után már egészen pontosan el tudtam helyezni a saját álomházamat.

Bár nem volt hatalmas, úgy nézett ki, mint a Nagyratörő tervek című műsorban – két emelet magasságba felfutó ablakokkal, széles faverandával, alatta acél- és üvegerkéllyel.

Az egyik szupermodern, kétszárnyú üvegajtó nyitva volt, és mi, még mindig a kutyát üldözve, rémülten néztük, ahogy Nesbit felrohan a masszív verandára, egyenesen beront a házba, és sáros tappancsnyomokat hagy maga után.

Joan elhűlve nézett rám, mintha azt akarná mondani: Te vagy a ƒelnőtt – csinálj valamit! Tudtam, hogy igaza van, és ettől rémesen éreztem magam. Az egyetlen dolog, ami eszembe jutott, hogy a kutya után menjek. Átmásztam a kerítésen, teljesen hiába kiabálva a nevét, hiszen a kutya még nem is tudta, hogy az az ő neve, keresztülvágtattam a pázsiton, és beléptem egy vadidegen ember konyhájába.

Ó, istenem. A konyha ugyanolyan lenyűgöző volt, mint a ház külseje. Egy hatalmas konyhasziget állt benne, és kitöltötte a helyiség felét. A mögötte lévő falon egy kisebb ablak, egy Smeg hűtőszekrény és nyitott polcok. A másik felében egy csodálatos faasztal és székek. Az asztalon sok teríték volt, a közepén pedig salátástálak, kenyér és más ételek álltak, mind fóliával letakarva.

Az asztal alatt pedig egy kiskutya boldogan csóválta a farkát, szájában egy hatalmas sült csirkével.

A helyzetet még tovább rontotta, hogy a konyha másik oldalán, egy kutyafekhelyen, ketrec nélkül, két ismerős kinézetű collie ült illedelmesen.

A ƒrancba.

Ekkor egy harminc év körüli, ingben és elegáns nadrágban lévő férfi lépett be egy pohár borral a kezében.

– Helló, van ott valaki? – kiáltott, azután észrevett engem, aki dermedten álltam az ajtóban.

Érthető módon azonnal felhúzta a szemöldökét.

– Segíthetek?

A ƒrancba, a ƒrancba, a FRANCBA!

– Ööö… a kutyám… – Alig jött ki hang a torkomon, jóformán csak suttogni tudtam. A szemöldöke közti barázdák egyre mélyültek.

Nem tehettem mást, beléptem a házba, négykézlábra ereszkedtem, és bemásztam az asztal alá, hogy elkapjam a világ legrosszabb kutyáját, és kihúzzam onnan.

Nesbit természetesen nem volt ebben partner. Levadászta álmai prédáját, és nem volt hajlandó harc nélkül átadni nekem.

Amikor bemásztam, ő elhúzódott, és magával vitte a szerencsétlen csirkét. Egy kicsit még hátrált, azután a csirkecomb a szájában maradt, a madár teste pedig a padlóra esett. Nesbit megfordult, és elmenekült.

Elbújt valahol a házban.

A férfi felmordult:

– Mi a fene folyik itt? – és segítségért kiáltott, mielőtt még ki tudtam volna mászni az asztal alól.

– Egy nő kutyája felrohant az emeletre a vacsoránkkal! – ordított a férfi.

– Mi? – Kiáltások és élénk kérdések hallatszottak. Eszembe jutott, hogy ott maradok az asztal alatt, amíg mindenki el nem tűnik innen, de akkor az egyik collie odasétált hozzám, és halkan rám morgott.

Nem tehettem mást. Átmásztam a másik oldalra, felálltam, és magamhoz szorítottam a csirke maradványait. Ott álltam, szemben egy csapat felnőttel és gyerekkel, akik a konyhaajtóból bámultak rám. Még jobban elszégyelltem magam, amikor megláttam, hogy egyikük Sam.

– Annyira sajnálom! – nyögtem. – Csak tegnap óta van nálam. A tizenegy éves szomszédom találta egy műanyag zacskóban az erdőben, és megígértem, hogy vigyázok rá.

Egy öregúr öltönyben dühösen nézett Samre.

– Mit keres ez a nő a házadban?

– Ööö… talán jobb lenne, ha elkapnám, és akkor megmagyarázom…

A bejárat felé intettem.

Rám néztek, a tekintetek között egyaránt volt zavart riadtság, felháborodás és egy-két titkos mosoly is.

– Hol van? – kérdezte Sam komoly arccal, de szerencsére nem dühösen.

– Ő… arra ment. – Összeszorítottam a fogamat. – Azt hiszem, hallottam, hogy felfelé indult.

Legalább három gyerek azonnal átnyomult a felnőttek között, hogy megkeressék Nesbitet, Sam pedig a nyomukban. Néhány óvatos lépést tettem, hogy kövessem őket, de a férfi, aki először látott meg a konyhában, elállta az utamat.

– Szerintem ne! – Alaposan végigmért. – Maga várjon itt!

Ránéztem a lógó farmeremre és piszkos pólómra, amik tele voltak a bozótban rám ragadt növénydarabkákkal. Felemeltem a kezem, és óvatosan a hajamba túrtam, de csak egy maroknyi gallyat és egy halott pókot találtam. A rohanás miatt szakadt rólam a víz, és a szégyentől égett az arcom. Amikor egy pillanattal később Joan is befutott, a pólóján hatalmas lyuk tátongott, az arca egyik felét sár borította, és csak az egyik lábán volt cipő. Úgy éreztem, a megjelenése nem sokat javít a megítélésemen.

– Szia – suttogtam, és kinyújtottam a kezem. Óvatosan belépett, és megfogta. A tekintete tele volt kérdésekkel.

– Felrohant az emeletre, úgyhogy páran felmentek érte – motyogtam. – Ne aggódj, az egyikük Sam, aki segített átpakolni az ágyamat.

Bólintott, de az aggodalom nem tűnt el az arcáról.

Néhány kínos perc telt el, amíg csak a felháborodott zihálás hallatszott, majd Sam és a gyerekek visszatértek, Nesbitet Sam tartotta szorosan a kezében. A collie-k nem mozdultak, amióta a gazdájuk kilépett a helyiségből.

– Megvagyunk. – Átnyújtotta a nagyon elégedettnek tűnő kutyát. – Ki kell cserélnem az ágyneműt, de egyébként semmi baj.

– Még hogy semmi baj?! – csattant fel Sam apja. – Az a biocsirke egy vagyonba került anyádnak. Arról nem is beszélve, hogy baromi éhes vagyok. Ez a nő tönkretette Tom születésnapi vacsoráját! Én mondtam, hogy ha itt tartjuk, abból valami katasztrófa lesz. Rohadtul tipikus, Sam. Jól megcsináltad.

– Drágám, semmi baj! – Az idősebb nő, aki szerintem a felesége lehetett, megnyugtatóan a karjára tette a kezét. – Készíthetünk valami mást. Nézd meg ezt a sok fantasztikus köretet! Ha minden kötél szakad, elmegyünk a boltba.

– Nem mondanám, hogy semmi baj – szólalt meg egy harmadik férfi, aki nagyon hasonlított az elsőre, csak a vászoningje volt más színű. – Ki tudja, melyik tálba nyalt bele az a korcs? És miért kell a gyerekeknek várniuk, amíg valaki elugrik a bigley-i kis szupermarketbe, és megveszi, amit szombat este még talál? Tudjátok, hogy nem eszem nem etikus állattartásból származó húst. Inkább hazamegyek, és főzök valamit.

Joan még közelebb húzódott hozzám.

– Ööö… van egy kis bio-darálthúsom, ha segít – nyögtem óvatosan.

– Maga még mindig itt van? – csattant fel Sam apja.

– Apa – mondta Sam, és elém állt. – Kösz, Ollie, de megoldjuk. Hülyeség volt nyitva hagyni az ajtót, és kint hagyni az ételt. Bármilyen vadállat bejöhetett és megehette volna.

– Hát erről beszélek! – gúnyolódott az apja.

– Az isten szerelmére, nehogy már te magyarázkodj! – mondta az első férfi. – Csak ki lehet menni a konyhából öt percre anélkül, hogy egy korcs ellopná a vacsoránkat.

– Nesbit nem korcs, hanem cocker spániel! – kiáltotta Joan.

– Fel nem foghatom, miért nem használják a pórázt azok, akik nem tudják fegyelmezni a kutyájukat – tette hozzá a másik nő, ügyet sem vetve Joanra. – Ha berohant volna az állatok közé, jogunk lett volna lelőni.

– Ha egy állat behatol az otthonunkba, akkor szerintem jogunk van lelőni.

– És akkor csirke helyett ehetnénk sült kutyát – morogta egy idősebb tinédzser, fel sem pillantva a telefonjából.

Határozottan időszerű volt, hogy lelépjünk.

– Még egyszer, őszintén sajnálom – motyogtam. Hátraléptem a tornác felé, Nesbitet szorosan magamhoz öleltem. – Pórázon volt, de valahogy kiszabadult. Ha tehetek valamit, bármit, kérem, csak szóljanak. Elég jól főzök… szívesen elmosogatok… Csak előbb hazaviszem Joant és Nesbitet.

– Az isten szerelmére, tűnjenek már el innen! – ordított Sam apja.

Nem kellett kétszer mondania.

Mire hazaértünk, a levegő hűvös volt, és alkonyat borult a fák tetejére. Nesbit vidáman szaladt át a hátsó kapun, és az ajtóm előtt türelmetlenül várta, hogy beengedjem.

– Anyukád nem aggódik? – kérdeztem Joantól, amikor megálltunk, hogy elbúcsúzzunk egymástól.

– Nem. Üzentem neki, hogy betörtem egy idegen férfi házába az erdő közepén, elloptam a csirkéjét, és tönkretettem egy szülinapi bulit, szóval ne várjon haza késő estig.

Hosszú sóhaj szakadt ki belőlem.

– Vagy még ne viccelődjek?

– Még ne. Próbáld meg újra, majd amikor már milliószor visszajátszottam magamnak gondolatban éjszaka, újra meg újra átélve a borzalmakat, szégyentől vergődve, és egy szemhunyásnyit sem aludtam.

– De hát csak egy csirke volt!

– Igen.

Ez meg csak én vagyok: próbálok túlélni itt, a nagyvilágban egyedül, felnőttként felelősséget vállalva, és úgy végigcsinálni a napokat, hogy nem háborúzom a könyvtárosokkal, nem idegesítem a szomszédokat, és nem teszek tönkre születésnapi bulikat.

Vasárnap nem nyúltam az Álomlistámhoz.

Kutyatulajdonosként már nem tölthettem úgy a napot, ahogy pedig szívem szerint töltöttem volna: a takaró alá bújva. Nesbit megengedte, hogy vasárnap reggel hétig aludjak, azután a szokásos szagolgatással ébresztett. Egy erős kávé, egy piros és egy kék matrica, majd egy önfeledt és cuki kertben ugrándozás után felkészültem, hogy megkezdjem a vezeklésemet. A délelőtt második felét a Hatherstone-kúria farmboltjában töltöttem, ahol Leanne dolgozott szombatonként, a délután nagy részét pedig aprítással, keveréssel, sütéssel és főzéssel.

Aztán lezuhanyoztam, és felvettem a legvisszafogottabb, mégis nagyon csinos ruhámat, mert a Férfitilalmi Egyezmény ellenére is azt akartam, hogy Sam jó véleménnyel legyen rólam. Vörös hajamat copfba fogtam, és igyekeztem természetes sminket készíteni. Ezután jó ideig az internetet bújtam, hogy rájöjjek, miként jutok el autóval Sam házához. Amikor úgy láttam, hogy megtaláltam az útvonalat, bepakoltam, és elindultam, hogy helyreállítsam a becsületemet.

Csak párszor vétettem el az irányt, majd végül elértem az egysávos út végéhez, kinyitottam a széles fakaput, és beálltam a kör alakú, kavicsos felhajtóra – pont átellenben Sam házának azzal az oldalával, ahonnan tegnap érkeztem.

A ház szemből is ugyanolyan lenyűgöző volt, mint hátulról. Az ablakok kisebbek voltak, de egy impozáns falépcső vezetett fel a dupla szárnyú bejárati ajtóhoz, az egyik oldalon egy hatalmas veteményeskert, a másikon pedig valami műhelynek és fáskamrának tűnő épület állt.

Az összkép nyugodt, rendezett, természetközeli életet sugárzott. Csodálatos volt.

Ahogy közelebb értem a házhoz, hátamon a lefóliázott dobozokkal teli hűtőtáskával, halk ugatás hallatszott mögöttem. Megfordultam, és ránéztem a műhely melletti kavicsos úton nyugodtan ücsörgő collie-kra. Pár másodperc múlva Sam kilépett a nyitott redőnyös ajtón, és megtörölte a kezét egy törülközőben. Most is kockás inget viselt, sötétzöld rövidnadrággal. El kellett terelnem a figyelmemet az ing alatti helyzetről.

– Szia! – mosolygott rám, ami a korábbi események fényében egyáltalán nem tűnt indokoltnak. Lassan leesett, hogy Sam alapvetően vidám természetű fickó.

– Szia. – Csak bólintottam, de képtelen voltam mosolyogni. Egyelőre annak is örültem, hogy nem robbantam fel a szégyentől.

– Nesbitet nem hoztad? – vigyorgott, és lejött hozzám a lépcső aljára.

Határozottan megráztam a fejem.

– Remekül érzi magát a kert biztonságában.

– Akkor a csirkéim egyelőre megmenekültek? – kérdezte, és a szeme olyan ragyogással csillogott, amitől megdobbant lázadó szívem. – Azt hiszem, a tegnap esti betörés után féltik az életüket. Tom készségesen kiválasztott volna egyet áldozatul, ha valakit rá tudott volna venni, hogy kivégezze.

– Te tartasz csirkéket?

– Hatot, hátul. De csak a tojásukért.

– Csodás! – bólintottam, majd azonnal rájöttem, hogy a kommunikációs készségeim felmondták a szolgálatot, viszont megmagyarázhatatlan késztetés vett erőt rajtam, hogy bólogassak.

– Segíthetek? Nehéznek tűnik – mondta Sam, és szerencsére megtörte a bólogatós körforgást, amikor a hűtőtáskára mutatott.

– Valójában neked hoztam. Pontosabban neked és a családodnak. Tegnap nem volt alkalmam megszámolni, de egy kis ráhagyással tíz főre főztem.

– Tizenegy. – Reménykedve nézett rám. – Ehető?

– Őszintén remélem. – Megpróbáltam átnyújtani neki a táskát, de túl nehéz volt, így végül a lábához ejtettem.

– Avass be a részletekbe! – Sam olyan szélesen mosolygott, hogy az egyik arcán gödröcske jelent meg. Próbáltam nem bámulni.

– Oké, két biocsirkét sütöttem zöldfűszerekkel és citrommal. Csináltam klasszikus tepsis burgonyát, édesburgonyás-fetás salátát, almás-mazsolás coleslaw-t, egy paradicsomos valamit, mézes-mustáros koktélkolbászt, természetesen szabadtartású sertésből. Rozmaringos focaccia, rozskenyér… aztááán… kuszkusz, citromos sajttorta és brownie.

Sam egy pillanatig bámult rám, kimerevedett mosolya némileg ellentmondott a ráncokba gyűrődő homlokának.

– Egy sült csirke bőven elég lett volna.

Vállat vontam.

– Szerintem nem. Az volt életem egyik legszörnyűbb pillanata. Egész életemben emlékezni fogok rá, és mindig bele fogok borzongani. És nemcsak egy csirkét tettem tönkre, hanem a különleges estéteket is.

Sam megrázta a fejét.

– Semmi baj. Rengeteg étel volt még azonkívül is.

– A családod viszont dühöngött… Joggal. – Megálltam, elbizonytalanodtam, kimondjam-e. – Apád nagyon bosszúsnak tűnt.

Amennyiben a bosszús szó jelentheti, hogy valaki ƒölényes és lekezelő.

Sam sóhajtott, és a mosoly végre eltűnt az arcáról.

– Bármilyen helyzetben talál valamit, amiért panaszkodhat. Nesbit csak elébe szaladt az eseményeknek. Nézd! – Rám emelte a napfényben borostyánszínben játszó szemét. – Balesetek előfordulnak. Nem rossz szándékból történt, és nem lett belőle semmi baj. Maximálisan elfogadom a bocsánatkérésedet, és szeretném, ha fátylat borítanánk rá, szóval ha ez a bonyolult és felesleges lakoma azt jelenti, hogy te is így gondolod, akkor rendben, azt is szívesen elfogadom.

Elgondolkodva ráncoltam a homlokomat, még mindig nem akartam ilyen könnyen elengedni a dolgot.

– Őszintén szólva, sokkal jobban bosszantott, hogy elgázoltál egy koszos matraccal – mondta Sam, és rám kacsintott.

Meglepetésemben felnevettem.

– Az bosszantott? Nem szeretném látni, amikor igazán rossz napod van.

– Kérdezz bárkit, rettenetes hírem van errefelé.

– Te vagy az erdő vadembere?

Erre elvigyorodott.

– Lehet.

Újabb hosszú csend következett. Én küzdöttem magamban, hogy normális, társas helyzeteket éretten kezelő felnőttként elbúcsúzzak tőle, vagy maradjak még, és csacsogjak azzal az emberrel, akiben – reményeim szerint – új barátra lelek.

Egy idő után Sam arcára visszatért a mosoly, és a homlokráncolás keveréke.

– Azt kell mondanom azonban, hogy a Parker családban szerencsére ritkák az efféle összejövetelek. Szinte lehetetlen, hogy mindannyian egyszerre egy helyen legyünk, hacsak anyám nem tölt heteket különféle logisztikai mutatványokkal. És, ha őszinte akarok lenni, ez az étel túl finom ahhoz, hogy az undok testvéreimre pazaroljam, még akkor is, ha hajlandóak voltak három év után másodszor is idevonszolni magukat. Azt hiszem, az egyetlen megoldás az, hogy maradsz, és segítesz megenni.

– Nem tehetem!

– Miért nem?

– Én csak pótolni akartam a tönkretett vacsorát, de nem akartam magam meghívatni.

– Nem te hívattad meg magad, én hívtalak téged. – Sam felvette a hűtőtáskát, és elindult a lépcsőn a ház felé, kutyái pedig tökéletes sorban követték. – A maradékot pedig anyának adom, és ha megpróbálja majd visszautasítani, csak bedobom a konyhájába, és elszaladok.

Kinyitotta az ajtót, és olyan őszinte és vidám pillantással nézett vissza rám, hogy mielőtt tiltakozhattam volna, a lábam magától elindult utána.

* * *

A megpakolt tálakat egy kancsó barackos jeges teával együtt kivittük a verandára, és leültünk az asztalhoz, amely körül meglepően kényelmes faszékek sorakoztak.

– Csodálatos ez a szék! – lelkendeztem hátradőlve, és a karfát simogatva.

– Kösz – mosolygott Sam.

– Honnan van? Most vettem egy asztalt és pár széket a kertembe, de kellene még kettő.

– Innen – válaszolta, és a villájára szúrt burgonyadarabbal a mellettünk álló fákra mutatott.

– Ez a Bigley melletti erdő fájából készült? – kérdeztem lenyűgözve.

– Igen.

– És hol lehet ilyet venni? Ha már városi lányként nem tudok fából széket készíteni.

Vállat vont.

– Szívesen összerakok neked pár széket. Szólj, ha kell!

– Ezeket a székeket te csináltad?

A gödröcske visszatért.

– Te tényleg az erdő vadembere vagy.

– Úgy tűnik.

Egy darabig még beszélgettünk a berendezési tárgyakról, amelyeket saját kezűleg készített (és mint kiderült, ez a ház nagy részét, továbbá a barátainak és a családtagjainak ajándékozott különböző bútorokat jelentette). Kellemes volt. Nagyon kellemes. És meglepően fesztelenül zajlott, figyelembe véve, hogy gyönyörű környezetben vacsoráztam azzal a férfival, aki úgy nézett ki, mint Miszter Május a Szexi Erdészek és Erdőőrök című naptárból. Miután egész életemben az erőltetett és udvarias kommunikáció, az érzelmi manipuláció és az önimádat voltak az étkezéseim kísérő jelenségei, ez a helyzet üdítően jó érzéseket ébresztett bennem. Minél több időt töltöttem Sammel, annál jobban reméltem, hogy igazi barátok leszünk.

És talán, valahol a lelkem mélyén – de jó mélyen, ahol többnyire a létezéséről sem kellett tudomást vennem –, ott rejtőzött az apró remény, amely azt mondatta velem, hogy ha elég gyorsan teljesítem az Álomlistában foglaltakat, talán egyszer több is lehet köztünk.

Amikor Sam elment a sajttortáért, és egy üveg fehérborral tért vissza, majd felajánlotta, hogy hazakísér, ha szeretnék inni, és holnap áthozza a kocsit, egy pillanatra megdöbbentem, hogy vajon az ő fejében is hasonló gondolatok fogalmazódtak-e meg. De aztán, amikor elnézést kért, és felvette a telefont, amikor a Lilly nevű ismerőse hívta, megdorgáltam magam, hiszen ő a jóképű, laza és lehetetlenül barátságos Sam. Valószínűleg el sem tudta volna képzelni, hogy ne kínáljon meg az ételből, amit hoztam neki. Biztosan ugyanezt tette volna Irene Jenkinsszel is. Vagy Ebenezerrel. A tolóajtó mögül hangos nevetés szűrődött ki, és rájöttem, hogy Lilly akár a barátnője is lehet, aki most biztosan kiakadt, amiért Sam csak úgy meginvitált magához egy arra járó nőt. Valószínűleg jót nevetnek azon a pancseren, aki nem tudta fegyelmezni a kutyáját.

– Elnézést – mondta, amikor visszaült az asztalhoz. – Kérsz egy kis bort?

Ekkor már csak haza akartam menni.

– Jó lenne – feleltem bocsánatkérően. – De holnap dolgoznom kell, úgyhogy inkább nem. Nem akarok túl későn hazaérni.

– Persze, megértem – válaszolta Sam, és halvány pír suhant át az arcán. – Én is. De maradsz még a desszertre?

– Ó. – Úgy tettem, mintha megnézném a nem létező órámat. – Azt hiszem, egy-két nagy szelet süteményre még van időm.

– A minap említetted, hogy bizonyítanod kell magadnak. És hogy független akarsz lenni – kezdte Sam, amikor átnyújtotta a torta negyedét. Bólintottam, és bele is pirultam, hogy emlékszik rá. – Nem bánod, ha megkérdezem, miért költöztél ide?

Egy pillanatig haboztam, mit is válaszoljak, végül úgy döntöttem, hogy jobb, ha elé tárom a teljes igazságot.

– Nottinghamben éltem anyámmal. És, hát… ő nem egy könnyű természetű ember. Amióta az apám elhagyott minket, egyik napról a másikra lelépett, és azóta felénk se nézett, anyám retteg, hogy újra elhagyják.

– Hogy te is elhagyod?

– Elsősorban igen. Ha csak megneszelte, hogy eltávolodom tőle, több időt töltök a barátaimmal, vagy, ami a legrosszabb, kialakulóban van egy új párkapcsolatom, nagyon megnehezítette az életemet. – Megálltam, és kortyoltam egyet az italomból. Sam homlokát ráncok barázdálták, annyira figyelt. – Tudom, hogy röhejesen hangzik, de mindig azt hittem, hogy egy nap majd találkozom az igazival, férjhez megyek, és elköltözhetek, anyám pedig egyszerűen megbékél a helyzettel.

– Azt mondtad, hogy akibe szerelmes voltál, valaki mást vett feleségül. Az anyád miatt.

Hűha. Ez a férfi tényleg figyel.

– Igen. Az a fiú megkérte a kezemet. Többször is. De soha nem volt megfelelő az idő. – Elfintorodtam. – Gondolom, végül rájött, hogy anyám miatt soha nem lesz megfelelő az idő. – Felhúztam a szemöldököm, és egy kis szünetet tartottam, mielőtt kimondtam volna a lényeget. – Volt egy Álomlistám. Hatodik osztályos koromban kezdtem el írni, és mindent megfogalmaztam benne, amit majd akkor szeretnék csinálni, ha lesz valakim. Egy rendes párkapcsolat. Csupa butaságot írtam össze. – Éreztem, hogy elpirulok, de Sam olyan meleg, érdeklődő pillantást vetett rám, hogy folytattam. – Összerakni a lapra szerelt bútorokat. – Ránéztem. – Bulit rendezni. Kutyát venni.

– Egyik sem butaság.

– Talán nem… De az már inkább butaság, hogy mindezt egy férfi jelenlététől tettem függővé. – Bólintottam. – Bár végül kiderült, hogy az ágy összeállításához nagyon is elkelt a segítség.

Oldalra fordultam, és megnéztem, hogyan bukik alá a nap a fák mögött, a narancssárgán fénylő tóba.

– Rájöttem, hogy egész életemben olyan voltam, mint egy anyám csillaga körül keringő bolygó. Tőle kaptam meleget, fényt és irányt. Idén harminc leszek, és még mindig nem tudom, ki vagyok. – Mély levegőt vettem. – Szóval azért költöztem ide, hogy kiderítsem.

– Ez nagyszerű – mondta Sam lágy hangon. Közben ránk esteledett. – Őszintén átérzem, milyen nehéz elszakadni a domináns szülőktől. Bár nekem vannak testvéreim, így nem csak én vagyok a célpont. De te nagyon bátor nő vagy.

Zavartan fészkelődtem a tekintetétől.

– Nem tudom.

– Aki Bigley Bottombe költözik, az nem ijed meg a saját árnyékától. – Nevetett. – Na és az Álomlista? Úgy tűnik, egyedül dolgozol rajta.

Vállat vontam.

– Az a terv. Egyedül fogom teljesíteni az egész listát, és remélem, közben rájövök néhány dologra.

Sam egy pillanatig mozdulatlanul nézett rám, míg a szívem hevesen dobogott a mellkasomban.

– Nem kérhetsz segítséget?

– A barátaim besegíthetnek. A barátaim vagy random idegenek.

– De férfi nem.

– Nem. Nem is randizhatok. A barátnőm, akivel te is találkoztál, aláíratott velem egy szerződést. A Férfitilalmi Egyezményt.

– Mi szerepel még a listán?

Mosolyogtam.

– Nem mondom meg.

– Oké. – Sam bólintott, visszamosolygott, és köszöntőre emelte a poharát. – Nos, sok sikert hozzá, és isten áldjon! Alig várom, hogy befejezd.

Ööö, parancsolsz?

Örülök, hogy nem nyeltem le a nyelvemet, és nem fulladtam meg. Nagy nehezen eldadogtam egy köszönetet, és sietve eljöttem tőle. De végig ez a mondat cikázott a fejemben, mint valami flippergolyó.

* * *

– Ez hibátlan flört – mondta Steph, amikor másnap felhívtam, hogy elmeséljem a hétvégi kalandjaimat.

– Nem is tudom… Olyan barátságos és kedves. Talán csak támogatni akart.

Steph felhorkant.

– Ja, mint amikor Drew azt mondta, hogy tetszik a hajam, mintha csak egy jelentéktelen megjegyzés lenne.

Erre muszáj volt elmosolyodnom. Drew tizenkettedikben került az iskolánkba, és az új tanév első hetében odalépett hozzám az ebédlőben a sorban, és megkérdezte, ki az a barátnőm.

– Melyik barátnőm? – válaszoltam, és forgattam a szemem, mintha olyan sokan lennének. Belül akaratlanul is a legrosszabbra készültem, mint mindig, amikor Stephről volt szó.

Általában nem említették a súlyát, de elég sokszor előkerült a téma ahhoz, hogy ösztönösen védekezően reagáljak.

– Az a hajas baba. – A kezével mutatta Steph vad fürtjeit.

– Ha jól sejtem, az összes barátnőmnek van haja – válaszoltam, de mosolyogtam, hogy jelezzem, tudom, kiről beszél, és hogy helyeslem a kérdését. – Stephnek hívják.

Drew megkönnyebbülten elmosolyodott, bólintott, és csendben elraktározta az információt.

– És aki kérdezi…? Róla mit mondjak Stephnek?

– Ó! Hát… Nem kell megemlítened…

– Ő a legjobb barátnőm. Te el tudod képzelni, hogy nem említem meg neki, hogy az új fiú érdeklődött iránta?

Mindkét kezével megragadta a hátizsákja pántjait.

– Drew vagyok. – Elfordult, mint aki indulni készül, de még hozzátette: – Ó, és ha már említed, mondd meg neki, hogy tetszett a copfja hétfőn. És a fürtjei kedden. És a Leia hercegnős frizurája szerdán.

– Miért nem mondod meg neki te magad? – Steph helyett is elpirultam.

– Ó, megmondom – kiáltotta elsétálva. – De tőled is hallja. Így fel lesz készülve.

A következő héten Steph először csókolózott, egy parkban ülve, a szeptemberi naplemente fényében.

Pontosan egy évvel később Drew ugyanazon a padon megkérte a kezét.

Tizenegy évvel később a világ legtürelmesebb férfija végre elvette élete szerelmét.

– Még ha flörtölt is velem – mondtam, visszatérve a jelenbe –, az nem számít, ugye? – Néhány másodpercig hallgattam, majd óvatosan megismételtem a kérdést: – Ugye?

– Most nem, de utána száz százalékig igen – válaszolta Steph határozottan. – Nem rúghatod fel a Férfitilalmi Egyezményt, valahányszor rád kacsint egy fickó. El kell viselni a rövid távú fájdalmat a hosszú távú, sikeres párkapcsolatért.

– Értettem, főnök!

– De… – hangja ellágyult. – Amint a lista végére érsz, nagyon is számítani fog. Most, hogy tudod, hogy érdeklődik irántad, sokkal könnyebb lesz randira hívni.

– Ööö, mi? – visszakoztam. – Nem akartam randira hívni, és még mindig nem tudom, hogy őszintén érdeklődik-e irántam. De ha még érdeklődik is, amiben egyáltalán nem vagyok biztos, azt sem tudom, engem mi vagy ki érdekel, éppen ez a Férfitilalmi Egyezmény lényege, emlékszel?

Stephből kitört a nevetés.

– Mindegy, drágám, csak mondogasd ezt magadnak! Egyelőre.

A következő napok a hétvégéhez képest meglehetősen unalmasan teltek. Persze számomra már az is elég eseménydús volt, hogy a saját házamban ébredtem, és a saját életemet élhettem. Hétfőtől szerdáig szinte folyamatosan esett az eső. Kapucnival a fejemen rohantam át az erdőn, Nesbit mellettem bukdácsolt, szaglászott, és csóválta a farkát, majd órákig álltunk az esernyő alatt, és türelmesen vártunk, hogy megkaphassa a matricáját.

De bevált. Joan és én megtanítottuk neki, hogy üljön és várjon, hallgasson a nevére, és ott és úgy végezze el a dolgát, ahol és ahogy kell.

Csütörtökön újabb cetlit kaptam:

 

Ha esős időben végigtrappol a gyepen, tönkreteszi.
Kérem, hagyja abba!

 

Aznap délután írtam egy választ:

 

Nagyon köszönöm, hogy kifeszítette azt a ponyvát, így nem kell az esőben ácsorognom. Hihetetlenül figyelmes magától. Kérem, fogadja el ezt a kis gluténmentes ajándékot hálám jeléül.

 

A fahéjas muffin ezúttal nem került vissza az ajtóm elé.

Az időjárás miatt Joan sem kint lógott velem a szabadban, hanem tanítás után, miután én is hazaértem a munkából, átjött az Utolsó Házba. Ez sokkal nagyobb dolognak tűnt, mint egyszerűen csak együtt lenni a közös kertünkben. Bár ő főleg Nesbit miatt jött, tudtam, hogy otthon unatkozik és magányos. A hét folyamán egyre nőtt bennem a nyugtalanság, hogy váratlanul nekem kell betöltenem a gyerekfelügyelő szerepét is, és ez elég motivációt adott ahhoz, hogy átmenjek Leanne-hez, és beszéljek vele.

Ebenezer módszerét követve az ablakból leskelődtem, hogy elcsípjem Leanne-t, amikor hazaér a munkából, és beszélhessek vele, még mielőtt lefekszik aludni. Udvariasan vártam öt percet, majd bekopogtam.

Joan nyitott ajtót, a szokásos örökkévalóság után.

– Szia, Ollie! – mondta, és hátrasandított.

– Szia, Joan! Az anyukáddal szeretnék beszélni.

– Ööö… – Joan szeme nyugtalanul villant. – Most lepihent. Nem érzi jól magát.

Magamban azt kívántam, vagy inkább azért imádkoztam, hogy a „lepihent” ne valami sokkal rosszabb dolgot jelentsen.

– Megkérdeznéd tőle, hogy válthatok-e vele pár szót? Nagyon szeretnék egy percet beszélni vele.

Joan vékony vonallá préselte a száját, és csak résnyire nyitotta ki az ajtót, majd eltűnt a házban. Ha bármelyik másik házról lett volna szó, már rég feladtam volna, és hazamegyek, mire az ajtó végre kinyílt. Leanne úgy nézett ki… nos, mint akinek valóban pihenésre van szüksége.

Arcvonásai élesen kiemelkedtek a szemét körülvevő lila árnyékból. Fehér melegítője csak még jobban kihangsúlyozta a megereszkedett, sápadt bőrét. Felemelte az állát, halvány ajka meggörbült.

– Mi az?

– Szeretnék beszélni veled Gyémántpillangóról, ha nem gond. – Megkönnyebbültem, amikor láttam, hogy Leanne szeme, bár véreres és fáradt, mégis fókuszált.

Lassan, óvatosan nagy levegőt vettem, de nem éreztem alkoholszagot. Bár csak pár perce volt otthon.

Leanne keresztbe fonta a karját, és bosszúsan összeszorította az ajkát.

– Már megint mit csinált?

– Semmit. Vagyis semmi olyat, amit ne kellett volna. Amennyire én tudom.

– Ez új.

– Tényleg?

Kérdőn felhúzta az egyik szemöldökét.

– Akkor mi a helyzet?

– Nem bánod, ha bemegyek? – Az elmúlt néhány nap folyamatos esőzése ugyan alábbhagyott, de még mindig szitált, és nehéz volt megőriznem a higgadtságomat, miközben a cseppek az arcomról a számba folytak.

Leanne hátrapillantott, meglepő módon ugyanúgy, ahogy a lánya, majd felsóhajtott, megfordult, és eltűnt a folyosón lévő ajtón át. Gesztusát meghívásnak vettem, és elindultam a nyomában a nappali felé, ami ugyanolyan volt, mint az enyém.

Már ami az alaprajzot illeti. Minden erőmmel azon voltam, hogy semleges arckifejezést vágjak, de nem volt könnyű. Leanne és Joan egy hatalmas szeméttelepen élt. Mindösszesen egy kopott, dohos takaróval letakart kanapé és két rozoga dohányzóasztal volt a berendezés, plusz a tévéállványként használt régi borosláda. Minden szabad felület, beleértve az ablakpárkányt és az üres kandallót is, piszkos edényekkel, üres kartondobozokkal és egyéb szeméttel volt tele. A szoba bűzlött az állott ételtől, a mosdatlan testektől és még rosszabbaktól. A padlót egymáshoz nem illő linóleumcsíkok fedték, és pont úgy néztek ki, mint amikhez még soha nem ért felmosórongy. A dohos, bézs színű falakat beborították a dobozok és műanyag zacskók, tele mindenféle kacattal.

Kétségkívül a leglehangolóbb szoba volt, ahol valaha jártam. Leanne a kanapé egyik végére mutatott, ő pedig leült a másikra. Helyet foglaltam, és gyorsan átnéztem a körülöttem heverő szemétkupacokat, de nem láttam semmi gyanúsat. Bár jó öt percig vártam az ajtóban. Ez bőven elég idő volt ahhoz, hogy elrejtsenek bármilyen üveget vagy más, terhelő bizonyítékot. Leanne a körmét piszkálta, és várt, hogy folytassam a beszélgetést.

– Valószínűleg már elmondta, hogy én gondoskodom a kutyáról, akit talált.

Leanne élesen rám nézett.

– Ez a te döntésed. Én nem fizetem.

– Nem! Nem arról van szó. De Joan… Gyémántpillangó…

– Hívhatod Joannak – morogta Leanne. – Feladtam a vitát vele. Ennyi erővel a falnak is beszélhetnék.

– Értem. Nos, ő részben a sajátjának tekinti Nesbitet, ami rendben van, ezért sok időt tölt vele a kertben iskola után és szombatonként. Csakhogy ezen a héten, mivel olyan rossz az idő, mindennap átjött hozzám, hogy láthassa.

Leanne felállt.

– Megmondom neki, hogy ne zavarjon. Ha esik, nem tud magával mit kezdeni, mert nem mehet ki. De nem sokat tehetek ellene. Hacsak az öreg Ebenezer nem dönt úgy, hogy ültet egy pénzfát a kertbe.

– Nem zavar – mondtam a lehető legbarátságosabban. Nem álltam fel, hogy csatlakozzak hozzá, és nem csak azért, mert a farmerem hozzáragadt valamihez, amiről nagyon reméltem, hogy nem rágógumi. – Nagyon szeretem, ha átjön. Nagy segítség, hogy ő foglalkozik Nesbittel, amíg én dolgozom. Csak meg akartam kérdezni, hogy neked nem gond-e. Néhányszor együtt vacsoráztunk. Két személyre ugyanolyan könnyű főzni, mint egyre, és őszintén szólva ez az első alkalom, hogy egyedül élek, és örülök a társaságnak. Határozottan nem akarok pénzt vagy ilyesmit, még véletlenül sem. De ha szükséged van valakire, aki vigyáz rá, amíg te dolgozol, szívesen segítek.

Leanne egy lépést hátrált, és a mögötte lévő falnak dőlt. Lehajtotta a fejét, és egy pillanatra azt hittem, sír, de aztán hátrahúzta a vállát, és egyenesen a szemembe nézett.

– Ha nem bánod, hogy nálad van, az nagyon sokat segítene, köszönöm.

– Egyáltalán nem. Az anyám egyedül nevelt fel. Tudom, milyen nehéz lehet.

Leanne röviden bólintott.

– De szólj, ha zavar, vagy valami rendetlenséget csinál. Ha nem viselkedik rendesen, küldd haza.

A fejemet ingattam.

– Mindig nagyon jól viselkedik.

Leanne keresztbe fonta a karját.

– Biztos tudsz valamit, amit én nem. Már nem is számolom, hányszor hívtak be az iskolába, mert már megint verekedett, vagy azt mondta a tanárnak, hogy álljon távolabb, mert olyan szaga van, mint a tojásos fingnak.

– Ne már!

Leanne grimaszt vágott.

– Alig bírtam ki röhögés nélkül, mert igaza volt.

– Lehet, hogy nálam azért viselkedik jól, mert jó benyomást akar tenni Nesbitre.

– Igen. Lehet. Akárhogy is, köszönöm. – A mennyezet felé pillantott. – És a maradékot is.

– Szívesen.

Mély levegőt vettem, és úgy döntöttem, hogy egy ilyen meglepően pozitív beszélgetés után érdemes egy lépéssel továbbmenni.

– Ööö. Joan azt is említette, hogy nem vagy jól. Tudok valamiben…

Leanne arca azonnal megmerevedett.

– Ahogy mondtam, köszönöm, hogy vigyázol Joanra. Amint lesz egy kis szabadidőm, átmegyek hozzád, és kitakarítom a házadat. De hosszú napom volt, és most szeretnék egy kicsit együtt lenni a lányommal.

– Természetesen. Majd kimegyek, maradj csak!

* * *

Pénteken egymás után tartottam órát előbb Yasminnak, majd Trevnek. Általában fél óra szünetet hagyok az ülések között, de ezúttal beszámoltam Yasminnak Nesbit csirkelopós akciójáról, amitől azonnal eltűnt a búskomorsága, felderült, és a következő húsz percben rögtönzött kutyakiképző órát tartott nekem.

– Túl kedves vagy, ez a te problémád! – kiáltotta, mire Irene Jenkins úgy megrezzent, mintha Yasmin a fülébe ordított volna. – Ha elesettnek mutatod magad, akkor természetesen mindenki át fog lépni rajtad. Különösen a kutyák.

Elszégyelltem magam a kijelentésének pontosságától. Ennyire nyilvánvaló?

– Mit tehetek ellene? – kérdeztem. – Úgy értem, Nesbit esetében.

– Mutasd meg neki, hogy te vagy a főnök! – A mennyezetre mutatott, hogy hangsúlyozza a mondatot. – Vidám, kedves, nagylelkű főnök. De mégis főnök. Tisztelnie kell téged. Különben, mielőtt észbe kapsz, steaket és füstölt lazacot fogsz neki adni. Meg kell mutatnod neki a helyét.

– Teljesen egyetértek – mondta egy apró, sétapálcájára támaszkodó nő, miközben elcsoszogott mellettünk. – Tanítsa meg neki, ki a főnök, és gondoskodjon róla, hogy ne felejtse el! A férj tudja, hol a helye! Ki kell érdemelnie a steaket.

– Ööö, ez nem igazán… – próbáltam közbevágni, de Trev, aki épp akkor jelent meg, megelőzött.

– Elnézést – mondta, és keresztbe tette maga előtt az izmos karját. – Ennyi sületlenséget! Mi van a kölcsönös tisztelettel, a szeretettel és megértéssel? Amit ő mondott, az már a bántalmazás határát súrolja, és őszintén szólva, Ollie, meg vagyok döbbenve, hogy itt ülsz, és hallgatod ezt a hülyeséget.

Yasmin felugrott, a szeme lángolt.

– Bántalmazás? Hogy merészel ilyet mondani rólam?! Még soha nem is találkoztunk. Soha nem bántanék egy élőlényt sem. Még a csigákhoz sem nyúlok hozzá a virágcserépben.

– Ó, szóval most már csigákhoz hasonlít minket? – Trev undorodva rázta a fejét. – Ha egy ƒérfi így beszélne arról, hogyan kell bánni egy nővel, rács mögé kerülne. És ezt tapasztalatból mondom. A börtönben elég sok olyan férfit ismertem, mint maga, pontosan tudom, hova vezet ez a hozzáállás.

Yasmin úgy nézett ki, mintha valóban valami durva dolgot készülne tenni.

– Olyan ƒérfiak, mint én?! – kiáltotta. – Börtön?! – Frusztráltan hadonászott a kezével, majd az egyik karját előrenyújtotta, és gyomorszájon vágta Trevet, ami neki körülbelül vállmagasságra esett. – Vonja vissza! Ez nem ugyanaz, és csak egy tudatlan bolond mondhat ilyet.

Trevvel csak kétszer találkoztam korábban. Tudtam, hogy egyszer sem erőszakos bűncselekmény miatt ítélték el, de ki tudhatta, mit válthat ki belőle, ha megütik és sértegetik. Ráadásul ki tudhatta, milyen védekezőképességeket sajátított el Yasmin a múltjában. Lehet, hogy nem ő volt itt veszélyben. Gyorsan felálltam, és megpróbáltam közéjük állni.

– Kutyákról beszélt – mondtam határozottan Trevnek, majd Yasmin felé fordultam, és kinyújtottam a kezem, hogy eltávolítsam őket egymástól. – Trev csak annyit hallott, amikor az a nő férjről beszélt, és azt hitte, a férfiakról van szó.

– Mi?

– Hm?

Két OlvasOK-ügyfelem egy pillanatig gyanakodva méregette egymást.

– Azt hitte, azt mondtam, hogy a nő legyen a férfi főnöke? – kérdezte Yasmin, összehúzott szemmel.

– Azt hitte, hogy azzal vádolom, hogy rosszul bánik az állatokkal? – válaszolta Trev, egy egyészen kicsit finomabb arckifejezéssel.

– Ollie kutyája ellopott egy sült csirkét valakinek a konyhaasztaláról – válaszolta Yasmin.

– Mi? Akkor meg kell tanítani neki, ki a főnök!

– Pontosan! – mondta Yasmin, és keresztbe fonta a karját.

– Ms. Tennyson. – Az egész könyvtárban megfagyott a levegő, amikor Irene Jenkins felháborodástól égő arccal megjelent mellettünk. – Magyarázza meg… ezt!

– Ó, ehhez neki semmi köze – válaszolta Trev, most már könnyedén. – Csak egy félreértés volt köztem és a hölgy között. Tudja, én azt hittem…

– Nem érdekel, mit hitt – morogta Irene összeszorított fogakkal. – Én csak azt látom, hogy Ms. Tennyson tanítványai kis híján összeverekedtek a könyvtáramban. – Gyilkos pillantással nézett rám. – Hangoskodnak. Kiabálnak. Majdnem egymásnak mennek. Nem is tudom, hol kezdjem. Nem mintha nem láttam volna előre, hogy ez fog történni.

– Irene. – Félreálltam, és reméltem, hogy négyszemközt meg tudjuk beszélni a helyzetet, mielőtt mindenki számára kiderül, mennyi előítélettel viseltetik az egész OlvasOK-kezdeményezés iránt, és irántunk, akik mindehhez az ő könyvtárát használjuk.

Nem jött utánam, hanem a saját szabályait megszegve felemelte a hangját, hogy én is, és az összes, könyvtárban tartózkodó ember jól hallja:

– Javaslom, hogy a következő órán tanítsa meg nekik elolvasni ezt. – Felemelte a könyvtár szabályzatát. Pontosabban a saját, nem hivatalos és betartathatatlan könyvtári szabályait. – És természetesen jelenteni fogom a felettesemnek – mondta, majd visszamenetelt a recepcióhoz.

– Elnézést. – Egy idősebb nő idegesen nézett Yasminra. – Véletlenül meghallottam a beszélgetésüket.

Irene, aki éppen a visszahozott könyveket pakolta a közeli polcra, hegyezni kezdte a fülét, és csettintett a nyelvével.

– Érdekelne, hogy van-e valamilyen tanfolyam.

– Igen. – Yasmin bólintott. – Most kezdtem el az OlvasOK-programot. Nagyon hasznos.

– Nem. – A nő megrázta a fejét. – Kutyakiképző tanfolyamra gondoltam.

– Á!

– Ugyanis az én kutyám nem tud szépen sétálni pórázon. Olyan erősen húz, hogy szinte megfojtja magát a nyakörvével, arról nem beszélve, hogy az én hátam is belesajdul. Szeretném megtudni, hogyan lehetne rávenni, hogy ne húzzon állandóan.

Yasmin elmosolyodott.

– Jót tenne egy egyéni foglalkozás. Ha megadja a számát, értesítem, mikor van legközelebb szabad időpont.

A nő habozott.

– Az első konzultáció ingyenes. És nagyon ritkán van szükség másodikra.

A nő megkönnyebbülten leeresztette a vállát.

– Köszönöm. Nagyon hálás lennék.

Miután telefonszámot cseréltek, és a nő elment, Yasmin mosolyogva visszaült hozzám és Trevhez.

– Új vállalkozás!

– Yasmin, nem vagyok biztos benne, hogy csak úgy kutyakiképzőnek állhatsz.

Vállat vont.

– Pedig most pont ez történt.

– Nem valami jó üzlet, ha nem kérsz érte pénzt. – Trev megrázta a fejét. – Az unokahúgom több száz fontot fizetett, hogy rendbe hozzák az ideges lurcher kutyáját.

Yasmin keskeny csípőjére tette a kezét.

– Úgy nézett ki, mint akinek van kétszáz fontja egy profi kutyakiképzőre?

– Nem ez a lényeg – mondta Trev a homlokát ráncolva.

– De igen. – Yasmin hangja ismét megemelkedett. – Ez nem róla szól. A kutyának segítségre van szüksége. Szerinted csak üljek, és nézzem, ahogy egy ártatlan állat szenved, mert a tehetetlen gazdája nem tudja megfizetni, hogy megtanulja, hogyan javítsa ki a hibáit? Nem az anyagi része érdekel, hanem a segítség.

Trev megvakarta a koponyatetoválásának egyik szemnyílását.

– Hát, ha így fogod fel…

– Ez nekem is ugyanolyan fontos, mint neki – folytatta Yasmin. – Nem tudok aludni, ha tudom, hogy egy szegény kutya szenved. Akár fizetnék is neki, hogy hadd oldjam meg a problémát.

– Nem hiszem, hogy arra lesz szükség – tettem hozzá. Yasmin talán nem éhezik, de a pénz biztosan jól jönne neki. Azonban elgondolkodtam, hogy bölcs dolog-e, vagy egyáltalán legális-e pénzt kérni, amikor valaki nem rendelkezik a hivatalos képesítéssel. Lehet, hogy biztosításra vagy engedélyre van szükség. – Elég lelkesen vállalta a tréningezést.

– Így van – kiáltotta Yasmin, és az ajtó felé masírozott. – Nem a kutyának van szüksége a képzésre. Szinte soha nem a kutyának. – Megállt, hogy kinyissa az ajtót, és a szeme a helyiségben járt, amíg meg nem találta Irene-t. – Az embereknek kell megtanulniuk a helyes viselkedést.

– Teljesen egyetértek – morogta Irene. Yasmin becsukta maga mögött az ajtót.

Trev foglalkozásának felénél egy nő lépett be a könyvtárba egy dupla babakocsival, amelyben egy síró csecsemő és egy kisgyerek ült. Két idősebb fiút előreterelt a kicsi gyerekek részlegébe, majd lerogyott az egyik óvodáskorú gyermekekre tervezett ülőblokkra, a totyogó gyereket leültette a magányos játékosláda elé, a csecsemőt pedig elkezdte szoptatni.

A kisgyerek pár pillanattal később felborította a ládát, amitől a játékok nagy zajjal szétgurultak a fapadlón. Az egyik fiú gépies mozdulatokkal levette az összes könyvet a HALADÓ OLVASÓK feliratú polcról, a másik pedig, aki úgy hét-nyolc évesnek tűnt, hanyatt fekve pörögni kezdett a szétdobált játékok között, amitől a könyvek a polcok alá csúsztak, és átrepültek a felnőttek részlegébe.

Az Anya könyörgött a gyerekeinek, hogy válasszanak egy mesét, takarítsanak, Holly ne rágja a könyvet, ne kiabáljanak, és viselkedjenek jól, hogy felolvashasson nekik egy mesét.

Irene dicséretére legyen mondva, hogy jó öt percet várt, mielőtt odament hozzájuk. Trev megállt, ujját még mindig a munkafüzetén tartotta, a szó alatt, amit éppen megpróbált kiejteni, és ráncolta a homlokát.

– Ennek nem lesz jó vége.

Irene néhányszor köhintett, de mivel a nő azzal volt elfoglalva, hogy meggyőzze a gyerekeit, hogy ne rombolják szét a helyiséget, közben pedig a kisbabával a karján a székhez volt szegezve, meg sem hallotta Irene ideges torokköszörülését.

– Elnézést! – kiáltotta végül Irene, mire a fiúk egy pillanatra abbahagyták a tűzoltóautóért folytatott birkózást, azután pedig még nagyobb lendülettel folytatták.

– Már korábban is világosan megmondtam, hogy ha nem tudja kordában tartani a gyerekeit, akkor el kell mennie. Ez az utolsó figyelmeztetés.

– Annyira sajnálom – válaszolta az anyuka, könnyek gyűltek a szemébe, és szégyenében vörösen égett az arca. Lecsusszant a székről, mire a baba felvisított, a nő pedig megpróbálta kivenni az összenyálazott könyvet Holly kezéből.

Irene elfordította a fejét, és undorodva összeszorította a szemét.

– Kérem, takarja el magát! Bár kötelességem megengedni, hogy itt szoptassa a babáját, meg kell kérnem, hogy tegye ezt méltóságteljesen. Nincs magának önbecsülése?

– Maga szerint? – kérdezte a nő elcsukló hangon. A földre kuporodott, és közelebb húzta magához a babáját, hogy folytathassa a szoptatást. A feje lehanyatlott, haja eltakarta az arcát.

Az egyik fiú kinyitott egy képeskönyvet, és lassan elkezdte tépni az egyik oldalát.

– Harry!

– Ezt ki kell fizetni! – sikította Irene. – Azonnal hagyd abba!

Holly ijedtében elejtette a megcsócsált könyvet, és egy pillanatnyi döbbent csend után sírni kezdett. Trevre pillantottam, tudva, hogy még hét percünk van.

– Menjen csak. – A fejével a zaj irányába biccentett. – A jövő héten majd ennyivel tovább tartjuk az órát.

A gyerekrészleg felé sietve elsuhantam Irene mellett, és szinte levetettem magam a földre a kisgyerek mellé.

– Nézd csak, mi ez? – kérdeztem, és megragadtam a legközelebbi játékot, ami egy koszos műanyag jégkrém volt, és úgy néztem rá, mintha elásott kincset találtam volna. – Hm, de finom! Egy finom jégkrém egy forró napon. Mmm! – kiáltottam, hogy túlharsogjam a kisebbik fiú majomszerű visítását, aki a mögöttem lévő polcra mászott fel, míg a másik rendőrségi szirénát utánozva rohangált fel-alá. Olyan közel emeltem a számhoz a rágásnyomokkal teli játékot, amennyire csak tudtam, és úgy tettem, mintha megnyalnám. – Mmm!

A kislány rám nézett, sírása elcsitult, és a semmiből előbukkant furcsa idegenre figyelt.

– Kérsz egy kicsit? – kérdeztem mosolyogva, és a kezébe nyomtam a jégkrémet, majd megfordultam, és megragadtam a fiút, aki lecsúszott a polcról.

– Tudok egy jó könyvet, ami a majmokról szól – mondtam neki. Ő közben kétségbeesetten próbált kiszabadulni a szorításomból. – Ha megtalálod, mielőtt véget ér a könyvrobbantás-visszaszámlálás, felolvasom neked.

– Mi? – A fiú gyanakodva rám pillantott.

– Tíz, kilenc, nyolc… – kezdtem, és igyekeztem fenyegetően hangzani, miközben sürgetően böktem a szanaszét heverő könyvkupac irányába.

Hatalmas megkönnyebbülésemre elkezdett a képeskönyvek között keresgélni, ide-oda csapkodta a köteteket, és a majmosat kereste. Mire ötig számoltam, Trev is csatlakozott hozzánk, és megfogta a nagyobbik fiú kezét. Az anyuka pedig úgy helyezkedett, hogy Hollyt ölelve folytathassa a szoptatást.

– Mi ez? – kérdezte Trev. – Könyvvadászat?

– Meg kell találnunk a majmos könyvet, mielőtt felrobban! Segíts, Hudson!

– Én gyorsabban megtalálom! – Hudson lehajolt az öccse mellé, aki kizárásos alapon Harry lehetett, és ő is beszállt a keresésbe.

– Megvan! – jelentette Harry egy másodperccel később, miután lassan háromig számoltam. Megkönnyebbülten sóhajtottam. Elég időt töltöttem könyvtárakban ahhoz, hogy tudjam, egy majmos könyv elég biztos választás, de itt a választék korlátozottabb volt, mint máshol. – Megtaláltam! Most te jössz, olvasd fel!

Elvettem a felkínált könyvet, és örömteli bizsergést éreztem, hogy jó könyv. Olyan jó, hogy már többször is használtam felnőtteknek szóló írástanfolyamokon. Ki sem kellett nyitnom, fejből tudtam az első mondatot, szemöldököm táncolt, szemem várakozással telve tágra nyílt.

– Sötét és csendes volt a Majomerdő. Egészen addig, amíg a bölcs, öreg bagoly éjfélkor huhogni nem kezdett, és valami megmozdult a bokrok között…

– Mi volt az? – kiáltotta Harry, és izgatottan ugrált. Hudson úgy tett, mintha nem érdekelné, de azért oldalra pillantott a hosszú frufruja alól.

– Ülj le, és elmesélem. De ahhoz csendben kell maradni. Különben elijesztheted…

– Elnézést, megint azt írja, hogy a kártyám nem érvényes – kiáltott egy férfi a kölcsönzőautomata irányából, ezzel felhívva magára Irene figyelmét, aki egészen addig megkövülten állt a gyerekrészleg szélén. Eltartott egy pillanatig, mire visszanyerte az önuralmát, majd ránk parancsolt, hogy tegyünk rendet a gyerekrészlegben, és visszament az egyre hosszabb sorhoz.

Húsz perccel később már öt mesét elolvastunk, és további könyveket választottunk ki kölcsönzésre, majd rendet raktunk. Trev hozott egy kávét Chloénak, az anyukának. Chloe a táskájában kotorászott, hogy elővegye a pénzt, és kifizesse az eltépett és megrágott könyveket, pedig elmagyaráztam neki, hogy nem kell fizetnie a gyerekeknek szóló könyvekért. Átszaladtam az általános szépirodalmi részlegbe, és kiválasztottam a két legkönnyedebb, legvidámabb, legfelemelőbb regényt, amit találtam, és a gépnél várakozó könyvhalomra tettem őket.

– Irene, nem gondolja, hogy Hudson és Harry remek munkát végeztek a rendrakásban? – kérdeztem, mintha a legjobb barátnője lennék, nem pedig a legfőbb ellensége.

Irene odalépett, lehajolt, körülnézett, és kétségbeesetten próbált találni valamit, amit mi nem vettünk észre.

– Hm – ez volt a maximum, amit egyetértésként ki tudott préselni magából, és amivel a maga módján elismerte: valóban minden játék és könyv visszakerült a helyére.

– Megmutatná Hudsonnak, hogyan kell kikölcsönözni a könyveket? – tettem hozzá.

– Mi? – Irene összerezzent.

– Hudsonnak. Mutassa meg, kérem, hogyan kell használni a gépet.

– Biztosan maga is meg tudja neki mutatni.

– Biztosan. De nem akarom aláásni a könyvtárosi szerepét.

– Ó. Rendben.

Irene szigorúan megmutatta Hudsonnak a kölcsönzési folyamat lépéseit, majd miután Harry is kikönyörögte magának, vele is átvette még egyszer az egészet. Mindkét fiú arról fecsegett neki, milyen remek hely a könyvtár, mennyire szeretik a meséket, és alig várják, hogy elolvassák a kikölcsönzött könyveket, majd visszajöjjenek, és válasszanak még.

– Mit kell mondani, fiúk? – kérdezte Chloe.

– Köszönjük – skandálták kötelességtudóan.

– És mit kell még mondani?

– Bocsááánat!

Gyanítottam, hogy ezt még egypárszor el fogják mondani ezek a fiúk.

– Nos. Legközelebb ne felejtsétek el, hogy a könyvtár mindenkié. Ha az összes könyvet széttépitek, nem marad nektek sem olvasnivaló. – Irene szipogott, és felemelte az orrát.

Bár, meg kell mondanom, ezúttal egy kicsit kevésbé lekezelően, mint általában.

Három hete nem láttam az anyámat. Két hete nem beszéltem vele. Karina szerint még mindig meg volt sértődve, még mindig gyászolt, de elfogadta az ő társaságát, és már új szokásokat alakított ki: reggeli jóga, délutáni kirándulás, horgolás és lekváros sütemény a szörnyű krimisorozatok előtt.

Szerettem volna minél tovább élvezni az újfajta szabadságot, hogy fürödjek az előttem álló fényes és dicsőséges élet reményében, amelyet korábban anyám fojtogató véleménye és érzelmi problémái eltakartak előlem. De a józanabbik énem tudta, hogy minél tovább halogatom, annál nehezebb lesz megtörni a csendet.

Mégiscsak az anyám, és hiányzott.

Felhívtam Linda nénit, gondosan kiterveltük a találkozót, és minden eshetőségre felkészültem.

Vasárnap késő délelőtt Nesbitet Joan és Leanne gondjaira bíztam, majd elindultam Linda nénihez a Gomblyukba, amely vasárnap zárva volt, kivéve az olyan alkalmi rendezvényeket, mint a Kreatív Teadélután vagy a meghívott művészek által tartott workshopok. Hatalmas öleléssel fogadott, amire már nagyon nagy szükségem volt, majd az előkészületekkel foglalatoskodott, én pedig kevertem magunknak egy italt. Jó pár órába telt, mire elkészültem a hálószobába és dolgozóba szánt függönyökkel, és kiválasztottam a különböző mintájú párnahuzatokat. Linda szakértő tanácsokkal látott el, és a párnákra gombokat, kézzel hímzett díszeket és apró filcdekorációkat varrt.

Munka közben meséltem neki a bigley-i életről, ő pedig tájékoztatott a bolttal és a Londonban élő unokatestvéreimmel kapcsolatos legújabb hírekről. Megkönnyebbült, és optimistán tekintett a jövőbe, mert Anya beleegyezett a patchwork-tanfolyam újraindításába.

– Őszintén szólva, Ollie, szerintem az elköltözésed a legjobb dolog, ami valaha történt vele. Most, hogy megtörtént a legrosszabb, már nem kell aggódnia miatta. Természetesen hiányzol neki, zavarodott és dühös, de valahogy sikerült ezt katalizátorként felhasználni. Újra élvezi az életet, és nem sajnáltatja már magát. Nem mintha nem élvezte volna a társaságodat, nem erről van szó. – Megállt, és ügyesen befűzte abba a vékony tűbe az arany hímzőselymet. – De ismered: ő tudat alatt mindig a tehetetlen áldozatot játszotta, és ezzel érte el, hogy ne hagyd el. Soha nem engedte meg magának a felszabadult boldogságot, nehogy észrevedd, hogy már nincs rád szüksége.

– Tényleg dühös? – kérdeztem, és a gyomrom összerándult a szorongástól.

Linda rám nézett.

– Fogalmam sincs.

Kicsivel hat előtt az utolsó párnára is rávarrtam a cipzárt, és tökéletes formára igazítottam, majd a függönyökkel együtt bepakoltam a bolt mögötti kis parkolóhelyen álló autómba. Zihálva vettem levegőt, és bólintottam Lindának, aki felhívta anyámat.

Hét perc múlva anyám berontott a Gomblyuk ajtaján.

– Ollie? – fújtatott, és vadul cikázó tekintetével engem keresett. – Épp a paradicsomos-brokkolis quiche-emet ettem.

Észrevettem, hogy a pulóverén maradt is néhány morzsa.

– Szia, Anya – köszöntöttem, de nem keltem fel a kocsimhoz vezető hátsó folyosó melletti székről.

– Nos, mi ez? Megölelhetlek?

Egy rövid, merev ölelés után hátraléptem, és egy székre mutattam.

– Tessék. – Linda egy teáskannát és három zabszeletet tett közénk az asztalra.

– Te beszéltél Lindával? – kérdezte Anya fájdalmas arckifejezéssel. – Találkoztatok? Így van? Őt megtiszteled ezzel, engem pedig eldobsz, mint egy használt zsebkendőt?

Minden erőmmel azon voltam, hogy ne vegyek tudomást a kifakadásáról. Nem akartam elmerülni a bűntudat és az önutálat mocsarában, amit az elmúlt három hétben olyan ügyesen kikerültem. Két kezem közé szorítottam a bögrémet, és kényszerítettem magam, hogy ne kérjek bocsánatot, és ne magyarázkodjak.

– Tina, ez a vádaskodás nem segít. Ha nem tudsz tisztelettel beszélni Ollie-val, akkor el fog menni.

– Ó, most már te vagy a szócsöve? Nem tudja magától megfogalmazni, amit érez?

– Meg sem kérdezed, hogy én hogy vagyok – nyögtem nagy nehezen. Utáltam, hogy a hangom gyengén, szinte nyafogósan cseng. Elfogadtam, hogy kettőnk közül Anya az, aki szenved, az ő érzései voltak fontosak, nem az enyémek. Csak azt kívántam, bárcsak egyszer úgy viselkedne, mint egy Anya, aki előtérbe helyezi a gyermeke érzéseit.

Anya szája sarkában gúnyos mosoly táncolt.

– Mégis hogy, amikor letiltottad a számomat?

– Mondtam, hogy szükségem van egy kis szabadságra. – Ne remegjen a hangod!

– És most, hogy elég szabadságot kaptál, szeretnél visszabújni anyucihoz? Rájöttél, hogy a nagy, gonosz világban egyedül nem olyan egyszerű? Tudtam, hogy nem tart sokáig, amíg rájössz, mennyire szükséged van rám.

– Tina – figyelmeztette Linda.

– Ez hiba volt – motyogtam, és hátrálni kezdtem az asztaltól. – Még nem vagyunk készen.

Linda kinyújtotta a kezét, és amikor felálltam, megszorította az enyémet. Rendíthetetlen erejének egy része biztosan átszivárgott az ujjain keresztük a kezembe, mert kihúztam magam, vállamra vettem a táskámat, és egyenesen az anyám szemébe néztem.

– Sajnálom, hogy fájt az elköltözés. Sajnálom, hogy le kellett tiltanom a számodat. De ez nem rólad szól. Magam miatt kellett megtennem. És bár nagyon hálás vagyok mindenért, amit értem tettél, azt hiszem, az elmúlt években messzemenőkig visszafizettem az adósságomat. – Megálltam, hogy levegőt vegyek. – Nem mintha egy anyának bármit is várnia kellene cserébe azért, hogy felnevelte a saját gyerekét. Képtelen vagy túllépni a saját fájdalmadon, hogy az én szemszögemből is megnézd a dolgokat. Megértem, de nem fogok itt ülni, és hagyni, hogy így beszélj velem. Vigyázz magadra, Anya!

Megszorítottam Linda kezét, megfordultam, és elindultam a hátsó ajtó felé.

– Sajnálom! – Az elkerülhetetlen sírás hangja utolért. – Sajnálom, csak annyira hiányzol! Elveszettnek érzem magam. Nem tehetek róla, hogy ilyeneket mondok. Az anyád vagyok, nem szakíthatsz csak úgy velem. Szükségem van rád, Olivia. Kérlek, ne menj el!

Kivártam egy másodpercet, abban a reményben, hogy legalább egy apró megjegyzést hallok tőle, amiből kiderül, hogy tényleg sajnálja – és nem csak azt, hogy valami nem az ő elképzelése szerint történt.

Semmi mást nem hallottam, amikor kiléptem az ajtón, és botladozva elindultam a kocsim felé, csak anyám önsajnáló hüppögését, ami úgy szúrt a szívembe, mint egy tompa kötőtű.

Szinte az egész estét az új, margarétás hímzésű párnámhoz bújva töltöttem, Nesbit pedig csak szimatolt, és a könnyeimet nyalogatta. A bűntudatom fokozatosan önsajnálattá alakult, aztán a nyugtalan álmokkal átszőtt éjszaka után fogtam a takarómat, és kivittem magammal a kertbe, hogy megnézzem a napfelkeltét. Összekucorodtam az új kerti székemben, és csak bámultam a fákat, a madarakat és az eget, a bánat pedig fokozatosan hálává alakult bennem – hálás voltam, hogy itt lehetek, és nem ott, és új nap köszöntött rám, tele végtelen és csodálatos lehetőségekkel, olyan csodálatosakkal, mint ez a hajnal.

* * *

Tudtam, hogy a legjobb módja, hogy ne játsszam le újra meg újra a találkozásunkat anyával – és ne képzeljek bele minden alkalommal egyre bonyolultabb, parttalan vitákat, amelyek soha nem hoznak megnyugvást –, az, ha egyszerűen csak továbbhaladok az utamon.

Miután az egész napom találkozókkal és adminisztrációval telt, majd Nesbit fél órán keresztül rángatott maga után az erdőben, leültem, és végiggondoltam, melyik pontot teljesítsem az Álomlistáról.

Tekintettel szívem érzékeny állapotára, valami egyszerűre és stresszmentesre vágytam. Az első pont tökéletesnek tűnt.

Úgy döntöttem, hogy péntekig várok, mivel szerdán fel kellett készülnöm az új tanítványomra, és Yasmin ragaszkodott hozzá, hogy csütörtökön találkozzunk a parkban egy kis kutyakiképzésre („Nem, nincs rendben, és egyedül nem fog menni, és ha tovább várunk, akkor pont azt fogod megtanítani neki, amit nem akarsz.”)

Így elég időm maradt arra is, hogy megszervezzem magamnak azt az estét, amit eredetileg elképzeltem, amikor felvettem ezt a pontot a listámra. Az első tételt stílusosan akartam teljesíteni.

* * *

De előtte találkoztam a könyvtárban a harmadik új olvasó-ügyfelemmel. Jaxx tulajdonképpen tipikus OlvasOK-kliensnek számított. Tizenhat évesen hagyta ott az iskolát, képesítés és célok nélkül. Semmi más nem érdekelte, csak az, hogy a haverjaival lógjon, és szórakozni járjon. Néhány évvel később azonban rájött, hogy a pénztelenség nem jó móka. Unatkozott, és a szülei is állandóan nyaggatták. Ideje volt felnőni.

– Nos, Jaxx – kezdtem, miután a szokásos asztalomhoz irányítottam. – Mit remélsz ettől?

Vállat vont.

– Saját vállalkozást akarok alapítani.

– Ez jól hangzik. Milyen vállalkozást?

– Tudod, cuccokat árulni.

– Milyen cuccokat?

Jaxx felegyenesedett a székén, és felemelte a kezét, mintha egy képzeletbeli táblát tartana a nagy bejelentéséhez.

– NemPara! – Hátradőlt, és olyan önelégülten vigyorgott, mintha épp most fedte volna fel az univerzum eddig ismeretlen titkát.

– NemPara? Soha nem hallottam róla.

Még szélesebb lett a vigyora.

– Azért, mert nekem jutott először eszembe.

– De mégis… mi ez?

– Paradicsomszósz-helyettesítő, vágod? Csak paradicsom nélkül.

– Világos.

– Olcsóbb, finomabb, száz százalékban laboratóriumban gyártott, szóval nem kell természetes alapanyagokra hagyatkozni, ha a környezetnek annyi. Nem kell aggódni, hogy a paradicsom megromlik, vagy ilyesmi. Nem kell hűtőben tartani, meg ilyenek. És évekig eláll.

– Hűha. Te találtad ki?

– Nem. Egy gamer haverom mesélt róla. A szülővárosában, Oroszországban, rengeteget adott el belőle. Veszik, mint a cukrot. Óriási kasza.

– És jobb íze van, mint a valódi paradicsomszósznak?

Elővett egy aprócska üveget, amilyet a hotelekben használnak a lekvárhoz, és komoly képpel letette az asztalra.

– Kóstold meg, és győződj meg róla magad!

– Hát…. Köszönöm. De a könyvtárban nem szabad ételt vagy italt fogyasztani.

Innen is láttam, hogy Irene orrlyuka megremegett.

– Vidd haza, és kóstold meg később! Bármire ráteheted: pizzára, tésztára, currybe. Használd mártogatósként, hamburgerben vagy wrapben; szó szerint bármi jobb ízű egy kis NemParával.

Elvettem az üvegcsét.

– Nincs rajta az összetevők listája, sem a tápértékre vonatkozó adat.

– Nincs, ez csak egy prototípus. A legtöbb összetevőt itt úgyis csak kevesen ismernék.

– Szerintem előírás, hogy fel kell tüntetni az összetevőket. Az élelmiszerek importjára és értékesítésére elég komoly szabályozás vonatkozik.

Jaxx rám kacsintott.

– Itt jössz te a képbe, hogy minden apró részletet megismerjek, mielőtt még több tőkét fektetnék be. Össze kell raknom egy weboldalt. És ha komoly üzleteket kötök, ismernem kell az apró betűs részt is. Nem akarom, hogy valaki csak azért járjon túl az eszemen, mert az iskolában inkább a bulizás érdekelt, nem pedig az olvasás.

A táskámba dobtam a kis üveget.

– Gondolkodtál már azon, hogy valamilyen hasznos képesítést szerezz, például vállalkozási ismereteket tanulj?

Jaxx nevetve rázta a fejét.

– Nem. Engem csak olyan biznisz érdekel, amit a való világban tudok összehozni. Alan Sugarnek sem kellett semmilyen képesítés, jól mondom?

Jaxx mindent elkövetett, hogy nagypályásnak mutassa magát. De sem a piercingek, sem az aranyláncok, sem a kiejtése nem tudta elrejteni, hogy fehér, középosztálybeli családból származik, Bigley Bottom előkelőbb részéről. Az anyja keresett meg, aki gyógytornászként dolgozott. Az apja, egy számítógépes szoftvercég vezetője, szemtelenül nagy összeget ajánlott, ha „rendbe hozom” a fiát. Akit egyébként mindkét szülője Jacknek szólított.

Bólintottam, mintha jegyzetelnék a füzetembe.

– Bár az öregem azt is mondta, hogy nem fizeti többé a telefonomat, ha nem vállalom.

– Akkor kezdjük?

– Kezdjük. – Jaxx a már egyébként is tövig rágott körmét rágta, és próbált közömbösnek tűnni.

Alig öt perce kezdtünk bele az olvasási képességeinek felmérésébe, amikor a frissítők pultja felől egy idős nő kiabálása hallatszott.

– Segítség! Nem tudom megállítani!

A kávéfőző alá tett csésze gyorsan megtelt, de a folyadék tovább folyt. A nő próbált másik csészét odatenni, de a reuma miatt olyan görcsösen mozgott a keze, hogy alig tudta megfogni a komposztálható kartoncsészéket, nemhogy egyet leemeljen belőlük.

Jaxx egy lépéssel ott termett, lekapta a fejéről a sapkát, és odaszorította a cső alá.

– Hátrébb! – kiáltotta, de az idős hölgy sajnos nem tudott elég gyorsan hátralépni, így Jaxx nekiment, a nő pedig megbotlott, és nekiesett a könyvespolcnak.

Egy pillanat múlva Irene is odarohant.

– Mit művel? – sikította, és abban a pillanatban rántotta el Jaxx karját, amikor a fiú felemelte a csordultig telt, forró kávéspoharat.

Rémülten néztem, ahogy a forró kávé kiömlik a pohárból, majd Irene-re, Jaxx makulátlanul fehér tornacipőjére és a fapadlóra fröccsen.

Gyorsan felálltam, hogy segítsek, de az alatt a három másodperc alatt, amíg odaértem, Jaxx már bemászott az asztal alá, kihúzta a kávéfőzőt a konnektorból, és megállította az automatát. Most már Irene haragja zúdult rá, akinek a külseje cseppet sem lett barátságosabb és megnyerőbb attól, hogy a kávé végigfolyt a nyakán, és átáztatta krémszínű blúzát.

– Ollie, hívja a rendőrséget!

– Szerintem nem lesz rá szükség. – Letérdeltem a nő mellé, aki összerogyva feküdt a könyvespolc mellett.

– Az a gazember megtámadott minket. – Jaxxre nézett, és az egész teste remegett. – Ha valakit ki akar rabolni, próbálkozzon az utcán, de ne az én könyvtáramban!

– Ööö, nem. Csak segíteni akartam a kávéfőzővel – válaszolta Jaxx, homlokát ráncolva.

– Beakadt, Irene – tette hozzá a nő remegő hangon. – Nem lehetett kikapcsolni, ömlött belőle a kávé.

– Tessék. – Jaxx egy halom szalvétát nyújtott Irene-nek. – Megégette a kezét?

– Mi? – A nő észre sem vette a szalvétákat, és úgy nézett a kezére, mintha nem lenne biztos benne, hogy az övé.

– Hűtsük le hideg vízzel! – tette hozzá Jaxx. – Jöjjön!

– Mindenem csupa kávé – mondta Irene riadtan.

– Semmi baj. Megoldjuk. – Jaxx óvatosan megfogta Irene könyökét az egyik kezével, a másikkal pedig a csuklóját, és a hátsó irodába vezette, az apró konyhasarokba. Pár perc múlva visszakísérte, ráadta a kapucnis pulóverét, és egy kancsó vízbe mártotta Irene kezét. Leültette a székre, ellenőrizte, hogy a kancsó biztonságosan áll-e az asztalon, majd visszatért hozzám, aki még mindig a rendetlenséget takarítottam, miközben szemmel tartottam a nőt, aki azt mondta, hogy kicsit furán érzi magát, és egyelőre ott szeretne maradni.

– Jól van? – kérdezte Jaxx, és letérdelt, hogy közelről belenézhessen a nő szemébe.

– Nem tudom – válaszolta a nő, és zavartan ráncolta a homlokát.

– Jól van, akkor derítsük ki! – mosolygott megnyugtatóan. – Kezdjük a nevével!

– Dolly. Dolly Carter.

– Örülök, hogy megismerhetem, Dolly. Szólíthatom Dollynak?

A nő remegő fejjel bólintott.

– Megsérült valahol?

Dolly leeresztette kopott szemöldökét, és elgondolkodott.

– Mi a helyzet a lábával és a bokájával? A csípője? A háta rendben van? – Jaxx lassan végigkérdezte, miközben én továbbra is döbbenten álltam, és folytattam a felmosást.

– Hát, nem rosszabb, mint máskor. – Dolly apró mosolyt erőltetett magára.

– A fejével mi a helyzet? Rosszul van, vagy szédül?

Ekkor már teljes mosolyt tudott varázsolni az arcára.

– Már nem.

– A látása rendben van?

– Nincs. De azzal már 1979 óta gondok vannak. Nagyon hálás lennék, ha megtalálná a szemüvegemet.

– Tessék. – Jaxx vigyorogva levette a szemüveget, ami a nő egyik fülén lógott, és visszatette az orrára.

– Ó, így már sokkal jobb. Azt hiszem, most már fel tudok állni.

Tizenöt perc múlva mindannyian rendbe szedtük magunkat, és kitettük a NEM MŰKÖDIK feliratot a kávéfőzőre. Irene úgy döntött, hogy a keze rendben van, Dolly pedig kivett egy halom borzalmas krimit, és erősködött, hogy haza tud menni egyedül.

– Ez lenyűgöző volt – mondtam Jaxxnek, aki ismét a rá jellemző hanyag testtartásban állt előttem.

– Ugyan már! Mindenki tudja, hogy az égési sérülésre minél hamarabb vizet kell tenni.

– Hát, igen. De nem mindenki tud ilyen gyorsan és határozottan reagálni. És még soha nem láttam senkit, aki ilyen jól kezelte volna Irene-t. Azzal vádolt, hogy ki akartad rabolni Dollyt.

Jaxx vállat vont, mintha nem értené a kérdést.

– Jaxx, gondoltál már arra, hogy másoknak segíts? Például ápolóként egy kórházban, vagy egy idősek otthonában?

Elhúzta a száját.

– Miért akarnék ilyesmivel foglalkozni, amikor felépíthetek egy zseniális vállalkozást is?

– Lehetnél mentős is.

Hátradőlt, keresztbe fonta a karját.

– Arra nincs időm. Nem kell ahhoz mindenféle képesítés?

Már épp készültem javasolni, hogy a következő alkalommal szánjunk rá egy kis időt, és nézzünk utána, amikor Irene odalépett hozzánk. Jaxx kapucnis pulóverét cipzáras esőkabátra cserélte.

– Kimosom a pulóverét, és jövő héten visszahozom.

– Nem kell, csak pár percig volt magán. Anyám majd elintézi.

Irene megrökönyödött.

– Miért hagyja egy felnőtt férfi, hogy az anyja mossa a ruháit? Élvezi, hogy úgy kezelik, mint egy gyereket?

Jaxx meglepetten hátrahúzta a fejét.

– Hát, nem, de…

– És még valami. Nyilvánvaló, hogy nem teljesen lúzer, annak ellenére, hogy próbálja annak mutatni magát. Ha azt akarja, hogy komolyan vegyék, akkor tiszteletet parancsolóan is kell öltözködnie. Senki, de senki, még azok a fiatal nők sem, akiknek a véleménye esetleg érdekli, és higgye el, én is voltam egyszer olyan fiatal, hogy tudjam, nem akarja látni a mellbimbóját.

Elharaptam a nevetésemet. A kapucnis pulóvere alatt Jaxx olyan ujjatlan kosárlabdásmezt viselt, ami az én divatérzékeny szememnek legalább három mérettel nagyobbnak tűnt. A nyakkivágás a mellkasáig ért, a nyakának még a közelében sem volt, és minden mozdulatnál félrecsúszott, felfedve Jaxx sápadt, keskeny mellkasát.

Jaxx keresztbe fonta a karját, hogy az atlétája ne csúszkáljon.

– Ezt ne csessze el! – csattant fel Irene, és a fiú előtt heverő munkafüzet felé bólintott. Aztán megfordult a masszív tanárnénicipőjében, és elviharzott.

Jaxx és én megegyeztünk, hogy újra találkozunk, ugyanabban az időpontban, ugyanott – mellbimbót elfedő ruházatban.

Péntek délután ismét Yasmin és Trev jött egymás után a foglalkozásokra. Trev öt perccel korábban érkezett, és idegesen odasomfordált Yasminhoz, aki a könyve fölé hajolt.

– Jó napot, Ollie. Várakozhatok itt?

Megnéztem Trev kopott, de makulátlanul vasalt, élénkkék ingét és farmerjét. Kopasz fejét egy lapos sapka fedte, ami teljesen megváltoztatta a megjelenését. Megnyírta a szakállát, és amikor idegesen felemelte az egyik karját, hogy megigazítsa a sapkáját, éreztem a fűszeres after shave illatát.

– Persze, hogyne. Nem gond, Yasmin? – Ránéztem a lányra, aki még mindig a könyvébe merült, és a ceruzája végét az alsó ajkához nyomta. Dús haja lágy arca köré omlott.

A lány bólintott, de fel sem nézett. Trev a székre pillantott, majd úgy döntött, hogy a szemközti helyet foglalja el.

Yasmin pár perc múlva befejezte, és egy nagy sóhajtással összepakolta a holmiját.

– Ez kemény munka, Ollie.

– Remekül csinálod. Még csak háromszor voltál nálam, de máris elképesztő fejlődést értél el.

– Pedig amikor újabb számla érkezik, úgy érzem, nem tartok sehol. Vagy amikor valaki rám mosolyog szörnyű fogakkal, és én csak annyit tudok mondani, hogy gyakrabban használjon fogselymet.

– El tudom képzelni. De bízz bennem, hamarosan be tudunk jelenteni egy vizsgára.

Felállt, hogy elmenjen, mire Trev is felpattant a székéről.

– Ó, azt hiszem, múlt héten nem mutattalak be titeket egymásnak – mondtam. – Yasmin, ő itt Trev. Trev, ő pedig Yasmin.

Yasmin először nézett rá, és udvariasan biccentett.

– Helló.

– Helló.

Trev ismét megigazította a sapkáját. Egy csepp verejték csordult le az arcán. Túl meleg volt ahhoz, hogy gyapjúsapkát és vastag inget viseljen, de gyanítottam, hogy nem ezért izzad.

Hosszú csend után, amikor már úgy éreztem, hogy jó lenne megszólalnom, de túlságosan kíváncsi voltam, mi történik, ha hallgatok, Yasmin végül megköszörülte a torkát, felemelte az állát, és Trev szemébe nézett.

– Szép fogai vannak.

Mire Trev összeszedte a gondolatait, Yasmin már kiment az ajtón.

Trevvel már éppen pakoltunk, amikor Chloe befutott a könyvtárba Harryvel, Hudsonnel és Hollyval, akik büszkén tették ki a visszahozott könyveket a pultra.

– Mindet elolvastuk! – jelentette be Harry. – Ezt egyedül olvastam el!

Irene a szemüvege felett ránézett a fiúra.

– Kölcsönözhetünk még?

– Erre való a könyvtár.

– Igen, tudom, de nem olvashatná fel megint valamelyik könyvtáros néni előbb a történeteket olyan vicces hangon, hogy kitaláljuk, tetszik-e a mese, vagy unalmas?

Chloe meglökte.

– Harry!

Irene átkutatta értem a könyvtárat, én azonban már éppen felvettem a táskámat.

– Sajnálom, ma rohannom kell. – Bocsánatkérő mosollyal néztem rá, bár az egyetlen dolog, amit tényleg sajnáltam, az volt, hogy nem maradhattam ott meghallgatni, ahogy „vicces hangon” mesét olvas a gyerekeknek.

– Kérem, Könyvtáros Néni, ez nagyon fontos!

– Végül is ez a munkája – tette hozzá Trev vigyorogva.

– Nos. – Irene köhintett, és hüvelykujjával megdörzsölte a kezén az égési sebet. – Rengeteg nagyon fontos dolgom van.

– Milyen dolga? – kérdezte Hudson. – Senki más nincs itt.

– Például… visszatenni a könyveket a polcokra.

Hudson felkapta a könyveket, amelyeket az automata visszavett, és átvitte őket a gyerekkönyvek részlegébe.

– Mi majd segítünk, és akkor lesz ideje.

Chloe előrehajolt.

– Tudom, hogy rengeteg dolga van, de nagyon örülnének, ha egy kicsit ráérne. Mindenkinek azt mesélik, milyen remek hely ez a könyvtár, milyen nagyszerű könyveket találtak itt, és hogy milyen kedvesek az itt dolgozó hölgyek.

– Jelenleg én vagyok az egyetlen hölgy, aki itt dolgozik – válaszolta Irene, hátrahúzva a vállát.

Chloe felragyogott.

– Akkor biztosan önre gondoltak, nem igaz?

– Na jó. Egy mese talán belefér.

A gyerekek hangos éljenzéssel reagáltak.

– De csak akkor, ha jól viselkedtek.

Kinyitottam az ajtót, hogy kimenjek, de visszaléptem, mert két másik család akart bejönni.

– Lekéstünk a Könyvtáros Néni Mesedélutánjáról? – kérdezte az egyik kislány, és elrohant mellettem.

– Nem, pont időben érkeztetek.

Nem tudtam ellenállni a kísértésnek, hogy megnézzem, ahogyan Irene Jenkins leül egy kocka alakú ülőkére, térde a könyökéig ér, és egy hatalmas, rovarokról szóló képeskönyvet lapozgat.

Amikor felolvasta az első oldalt, szavai idegesen és rekedten hangzottak. Két kisebb gyerek felkiáltott.

– Látod, megmondtam, hogy nagyon jól tudnak hangot utánozni! – mondta Hudson, és megbökte a mellette álló fiút.

Irene felpillantott, párszor pislogott, majd folytatta a mesét, most szándékosan rekedt, elváltoztatott hangon.

De nem maradhattam ott sokáig. Irene látványa a gyerekek társaságában valamiért anyámra emlékeztetett, ezért elhessegettem magamtól a fájdalmas emlékeket, a jövőre koncentráltam, és elindultam új otthonom felé.

* * *

A Férfitilalmi Egyezmény értelmében ugyanolyan erőfeszítést kellett tennem az Álomlista minden pontjának megvalósításáért, mintha az álompasimmal együtt csinálnám. Ez azt jelentette, hogy egy hosszú zuhannyal, alapos szőrtelenítéssel és egy „ragyogó arcbőr” arcmaszk felhelyezésével készültem a romantikus estére. Gyorsan kitakarítottam a lakást, ágyat vetettem, és felvettem az új ruhámat, beleértve a fehérneműt is, amit a hét elején rendeltem online. Mivel ez volt az első alkalom, hogy nem szupermarketben vásárolt fehérneműt viseltem, két különböző méretű, apró, csipkés bugyit és hozzá illő melltartót vettem, egy feketét és egyet sötétvöröset.

Úgy döntöttem, hogy a fekete szett jobban illik a szénszürke overallomhoz. Begöndörítettem a hajamat, vastag réteg sötétszürke szemhéjpúdert vittem fel, és csillogó Plum Passion fantázianevű rúzst kentem az ajkamra.

A megjelenésemet a Steph koszorúslányaként viselt ezüstszínű magas sarkú cipővel tettem teljessé, majd lebotorkáltam a földszintre, hogy elkezdjem a készülődést.

Egy órával később lekapcsoltam a villanyt, a hangfalból hangulatos ballada szólt, az asztalon pedig egyszemélyes teríték várt.

Nesbit utánam jött a konyhába. Baconbe tekertem a datolyát, és kisütöttem két szelet lazacot (mert a bigley-i Tesco Express nem árult önállóan egy szeletet, és gondoltam, ebből Nesbit is ehet). A kutya társasága segített, hogy kevésbé érezzem magam furán, de még így sem tudtam biztosan, hogy ez a nagy felhajtás egy magányosan eltöltött romantikus este kedvéért inkább erőt ad, vagy csak lelomboz, mert annyira szánalmas.

Mire megittam egy nagy pohár bort, és megettem a baconben sült datolyás falatkákat, már kibújtam a kényelmetlen, szexi cipőmből, elindítottam a Csajbuli nevű playlistet, és elhatároztam, hogy ezt fogom csinálni minden péntek este. Pontosabban minden péntek este, amikor nincs más dolgom. Remélhetőleg valamikor lesznek barátaim, akikkel hétvégén együtt lóghatok, ahogy az Álomlistám tizedik pontja is írja.

A lazacot egy tányérra helyeztem, mellé tettem egy kanál vajas újburgonyát és annak a finom salátának a felét, amit a Hatherstone-kúria farmboltjának delikátpultjában vettem, majd leültem enni a konyhaablakkal szemben, Nesbit pedig az asztal alá feküdt összegömbölyödve.

Három falatot ettem, amikor kopogtak az ajtón, Nesbit ugatni kezdett, és fel-alá szaladgált a folyosón. A telefonomra pillantottam – alig múlt nyolc óra. Nem volt olyan késő. De az egyetlen személy, aki bejelentés nélkül jöhetett hozzám, mióta beköltöztem, Leanne volt. Márpedig Joan állította, hogy ma este filmet néznek. Idegesen mentem az ajtóhoz, és nagyon ügyeltem, nehogy rálépjek Nesbitre, aki továbbra is a legfélelmetesebb őrkutya szerepében tetszelgett.

Amikor kinyitottam az ajtót, Nesbit még nagyobb izgalomba jött. Tiszteletkörrel köszöntötte a fantasztikus vendéget, végigrohant az egész házon, azután az emeletre is felszaladt.

– Szia! – köszöntem meglepetten, amikor felfogtam, hogy Sam áll előttem. Rögtön utána kapcsoltam, hogy más nem is nagyon lehetne, hiszen nem sok embert ismerek Bigley Bottomben és környékén.

– Szia! – vigyorgott, mintha csak most vette volna észre, hogy én is ott vagyok, és kissé elállt a lélegzete, a szeme pedig elkerekedett a csodálkozástól. – Ó, zavarok?

Egy ponton megakadt a tekintete, de gyorsan visszakapta az arcomra. Követtem a pillantását, és csak akkor jutott eszembe, hogy a kissé szűk nadrágruhám felső két gombját kigomboltam, és most egy centiméternyit kilógott alóla a fekete csipkés melltartóm, valamint a dekoltázsom, amiről a szupermarketben vásárolt melltartók csak álmodozhatnak.

– Ööö…

Most erre igent mondjak, vagy nemet?

Beszéltem Samnek az Álomlistáról, de most, a testhez simuló overallomban ácsorogva, félig kilógó mellekkel, a folyosón terjengő borillattal és James Morrison zenéjével, elképzelni sem tudtam volna szánalmasabb helyzetet, mint a péntek esti randit önmagammal.

– Helló! – hallatszott egy vidám hang, és a következő pillanatban Sam anyja bukkant elő a semmiből.

– Sam említette, hogy vissza kell hoznia az edényeket, és ragaszkodtam hozzá, hogy eljöjjek megköszönni a finom vacsorát.

Sam kínosan felemelte a hűtőtáskát, amiben két héttel korábban átvittem hozzá az ételt.

– Egyébként Pia vagyok. – Előrelépett, hogy kezet rázzon velem, közben diszkréten eltolta az útból Samet. Pia dicséretére legyen mondva, hogy amikor meglátta, mit viselek, meg sem rezzent.

– Bizonyára elfoglalt, nem tartjuk fel. – Sam gyönyörű mosolyának női változatával ajándékozott meg. – Kellemes estét kívánok!

Ekkor Nesbit úgy döntött, hogy visszatér, és büszkén mutogatva új kincsét, izgatottan lefutott a lépcsőn. A szívem még mélyebbre süllyedt a nem éppen úrilányosan kipakolt mellkasomban, miközben a lábammal próbáltam visszatolni a kutyát.

– Hát szia, helló! – Pia lehajolt, kinyújtotta a kezét. Nesbit átfurakodott mellettem, ki az esti napsütésbe, és büszkén Pia lába elé tette a vörös csipkebugyimat.

– Hoppá! – szakadt ki Piából, majd felvette a fehérneműt, és, miközben Sam átszellemülten vizsgálgatta a túloldalon álló fákat, felém fordult:

– Fantasztikus márka – hajolt Pia közelebb, és suttogva folytatta. – Nekik vannak a legszebb palackzöld bralette-jeik, szerintem isteni jól állnának a hajadhoz. Annyira kényelmesek, hogy az ember észre sem veszi, hogy valami van rajta.

– Rendben… köszönöm.

– Na mindegy, Sam, ne lábatlankodjunk itt tovább, hagyjuk, hogy Ollie folytassa az esti programját.

Sam hozzám fordult, egyenesen a szemembe nézett, és átadta a hűtőtáskát.

– Még egyszer köszönöm. Nagyon finom volt.

Amíg el nem mentek, csak annyit tudtam tenni, hogy bólintottam, és erőtlenül magamhoz szorítottam a táskát, azután betessékeltem a házba Nesbitet, becsaptam az ajtót, leroskadtam a lábtörlőre, és a kezembe temettem az arcomat.

* * *

Szombaton bementem a városba, hogy Stephnél reggelizzek. Ezúttal Nicky és Drew is velünk tartott, így meg kellett várnom, amíg elvonultak a számítógép elé, hogy a focis játékkal játsszanak, és csak azután meséltem Stephnek a randiról.

– Nem tudom, mi volt rosszabb: a cici- vagy a bugyivillantás.

– A legrosszabb, hogy bevallottad neki, nem randizol, amikor ő egyértelműen arra célzott, hogy el akar hívni, és most azt hiszi, hogy randiztál, vagy legalábbis összejöttél valakivel. Ebből pedig egyértelműen következik, hogy igenis érdekel a randizás, csak nem ő.

– Ahhh. – Homlokomat az asztalra döntöttem. – Pont az ellenkezője igaz! Nem randizom, de ő igenis érdekel!

– Mondtam, hogy 12-es méretet rendelj, az a márka nem tiszteli a nagy mellű nőket.

– Meséltem neki a Álomlistáról. Talán kitalálja, hogy egyedül randiztam. Romantikusan. Magammal.

– Még jobb. – Steph felemelte az arcomat eltakaró hajamat, és az orromhoz érintette az orrát. – Vagy azt fogja gondolni, hogy láttad őt az ablakodból, ezért szándékosan kigomboltál pár gombot a ruhádon, és be akartad hívni, de akkor egyszer csak előbukkant az anyja.

– Ez semmivel sem jobb! – Behunytam a szemem. – Nagyon bírom Samet, és szeretném, ha ő is bírna engem. Akár azt hiszi, hogy valaki mással kavartam, akár azt, hogy valami szégyentelen és ijesztő módon próbáltam elcsábítani, egyik sem jellemző rám, és nem tennék ilyet.

– Hááát… pedig nyilván akarsz ilyet tenni, különben nem lenne az Álomlistádon.

– Az Álomlistám a házasságomra vonatkozik. De az sehol nem szerepel, hogy kigomboljam a felsőmet, mert túl szűk, vagy hogy a kutyám a bugyimmal a szájában futkározzon.

– Remek sztori lesz a beszédhez, amit majd koszorúslányként mondok az esküvődön – kuncogott, és az orrom alá tolt egy áfonyás-citromos muffint. – Gyerünk, edd meg, nekem vigyáznom kell a kalóriákkal.

Ekkor eszembe jutott, hogy a legjobb barátnőmnek komoly problémái vannak, nem utolsósorban az, hogy az apja nemrégiben szabadult a börtönből, és megkereste az öccsét, Simeont, vagy hogy az anyja megint elkezdett inni.

* * *

– Na, elég a szívszorító problémáimból, mi a következő a listán? – kérdezte Steph, miután sírt a szülei miatt, majd újra sírni kezdett, amikor büszkén elmesélte, hogy az öccse, Jordan úgy döntött, hogy onkológiára specializálódik.

– Uhh. Gondolni sem tudok arra a hülye listára, nemhogy választani belőle. Az otthoni, magamnak szervezett romantikus este lett volna a legkönnyebb feladat a listán.

– Na, gyere, add ide!

Kinyújtotta a kezét.

– A3-as lap, nem hordom magammal.

– Azt akarod mondani, hogy nem fotóztad be?

Sóhajtva végiggörgettem a fotókat, és odaadtam neki a telefonomat.

Steph összeszorította az ajkát, miközben átnézte a listát.

– A hatos.

– A hatos?

– Igen. Kell valami bátor és pimasz helyzet, hogy visszanyerd az önbizalmadat.

– Szerintem nem vagyok felkészülve rá, hogy egyedül beüljek egy ilyen elegáns étterembe.

A hatodik pont eredetileg egy vacsora lett volna Nottingham egyik legelegánsabb éttermében, de amikor egy évvel korábban bezárt, megváltoztattam a helyszínt, és a Hatherstone-kúriára esett a választásom. Az eredetileg esküvői helyszínként megnyílt kis étterem hamar kivívta magának a megye legexkluzívabb étterme címet. Amikor néhány héttel korábban egy ismert nottinghami színész ott kérte meg a barátnője kezét, nem hivatalosan a legromantikusabb étteremnek választották. Stephre sandítottam.

– Az, hogy valaki önként beül egyedül egy étterembe, és közben tudja, hogy ha akarná, lehetne társasága is, egy dolog. Az, hogy valaki egyedül vacsorázik, mert nincs senki, akit meghívhatna, teljesen más dolog.

– Ollie, vannak barátaid és családtagjaid, akik szívesen elmennének veled étterembe. Nem is olyan rég Unalmas Mark kifejezetten megkért, hogy menj vele étterembe. Nem ez a lényeg.

– Tudom. – Kényelmetlenül fészkelődtem a reggelizőpadon. – Előbb inkább a listám egyéb, kimozdulós programjaira koncentrálok, beülök párszor másokkal étterembe, és utána majd nem érzem magam olyan nyomorultan, amikor egynapi fizetésem ott hagyom egyetlen vacsoráért, egyedül, a pincér sajnálkozó pillantásaitól kísérve.

Steph megpróbált vitatkozni velem, de kiderült, hogy az étterembe leghamarabb egy hónap múlva tudok asztalt foglalni, így eldőlt a kérdés. Az elkövetkező hetekben egyensúlyoztam a munkám, a Joannal töltött idő, a kutyámmal szemben mutatott főnöki szerep elsajátítása és a listán szereplő dolgok kipipálása között, hogy bátorságot merítsek a hatodik pont teljesítéséhez.

Az egyik szombatot a nottinghami Kortárs Művészeti Központban töltöttem, és hamar teljesen otthonosan éreztem magam benne, körbejártam a kiállítást, és megfogalmaztam a saját véleményemet a műalkotásokról. Sőt, még egy negyvenes férfival is kellemesen elcsevegtem, aki meghívott egy kávéra. Természetesen nemet mondtam neki, egyrészt mert férfi volt, és ez benne volt a Férfitilalmi Egyezményben, másrészt mert Karinával egy olasz étterembe beszéltem meg találkozót. Kései ebédet terveztünk, de végül kihúztuk a vacsoraidő kezdetéig – egyrészt mert koktélóra volt, másrészt mert ebédidő alatt végig anyámról beszélgettünk. Összefoglalva: nem volt jól, de jobban volt, mint korábban. Hiányoztam neki, de még mindig nem tudta megérteni az én érzéseimet, és hogy az én igényeim és vágyaim is számítanak. Karina és Linda néni próbálták rávenni, hogy menjen el egy mentálhigiénés tanácsadóhoz. Karina regisztrálta egy szépkorúaknak szóló randiprogramra is. Nem tudtam eldönteni, melyik a kevésbé abszurd.

Az egyik csütörtök este megnéztem a Rómeó és Júliát a Newstead apátság szabadtéri színházában, középkorúakból álló baráti társaságok és piknikkosaras fiatal párok között. Az egyetlen pohár boromat kortyolgattam, és a térdemen egyensúlyoztam egy műanyag tálcányi sajtot és kekszet. A szünetben észrevett Sam anyja, Pia. Meghívott, hogy csatlakozzak a társaságukhoz, de én egy kicsit sem éreztem szokatlannak, hogy egyedül vagyok a színházban. Amikor udvariasan nemet mondtam, diszkréten lehúzta a tunikája nyakát, hogy megmutassa palackzöld melltartója pántját.

– Erről beszéltem. Annyira kényelmes! – kacsintott, megsimogatta a karomat, és otthagyott.

Linda nénivel teáztam és sütiztem, majd találkoztam Stephfel és pár munkatársával az egyik ginbárban. Ez ugyan nem szerepelt az Álomlistán, de ugyanolyan fontos szerepet játszott az önbizalmam megerősítésében, amikor még olyan bizonytalanul használtam az újonnan kivívott szabadságomat.

Az egyetlen kaland, ami igazi kihívásnak bizonyult, a listám ötödik pontja volt: a táncóra. A párunkkal beiratkozni egy kezdő társastánctanfolyamra, az teljesen rendben van. De mint kiderült, egyedül beállítani egy ilyen helyre egészen más élmény. Körülbelül féltucatnyian voltak az órán, amit szerda este tartottak a bigley-i faluházban. Velem együtt hat nő vett részt rajta, viszont csak egyetlen férfi. A férfi és a nők többsége rendszeresen járt oda, és úgy tűnt, már kialakult köztük egy sajátos hierarchia, amivel eldöntötték, melyik nő táncolhat a pasassal, és a nők közül kik állnak párba egymással. A férfi, mint a hely kandúrja, azonnal elkezdett szaglászni az új lány körül, ami természetesen nem tetszett a többieknek. Az egyik nő megpróbált kigáncsolni bemelegítés közben, a másik pedig megjegyezte, hogy úgy nézek ki, mint egy „igazi ribanc”, és különben is, hogy merészelek „besétálni ide, és tangóra csábítani Liamet”.

Komolyan mondom, meg sem fordult a fejemben, hogy tangóra csábítsam Liamet. A pasas „érzékiségről” alkotott elképzelései – ahogy kissé szájbarágósan magyarázta, miután kikértem magamnak a tapizását – az én elképzeléseim szerint inkább a szexuális zaklatás határát súrolták. Amennyiben ez a művészi kifejezőkészségem hiányának a jele, nekem úgy is jó.

Akárhogy is, kipipáltam egy újabb pontot a listámon. Hét kész, már csak öt van hátra.

– Asztal… két főre, hölgyem? – kérdezte a főpincér udvarias mosollyal, miután megadtam a nevemet.

– Csak egyre, köszönöm – válaszoltam, felemeltem az államat, és úgy tettem, mintha gyakran járnék ilyen helyekre.

– Természetesen, hölgyem – válaszolta, mintha számára pedig teljesen mindennapos lenne, hogy magamfajta, ideges hölgyeket kísér az asztalukhoz.

– Kilátás a kertre?

Kicsit szorosabbra húztam a vállamon a gyapjúkendőt, és a kristálypoharak és a finom porcelán csengése közepette követtem őt az éttermen át a télikertbe. Egyszerűen lenyűgöző volt. A legelegánsabb hely, ahol eddig ettem, egy fényűző, ultramodern londoni szálloda volt a West Enden, ahová Jonathan rabolt el, hogy megnézzük az Oroszlánkirály című musicalt. A háttérben dübörgött a dance-zene, és hangosan röhögtek, én pedig annyira befeszültem, hogy alig tudtam pár falatot leerőltetni.

A Hatherstone-kúria maga volt a nyugalom szigete. A zongorán játszott szonáta finom hangjai elvegyültek a madarak esti énekével és a beszélgetések halk morajával. Július közepe volt, a télikert ajtaján át friss és harapnivalóan finom levegő áradt be, a kertben buja pázsit terült el, és gyönyörű virágágyások sorakoztak. A falakon lógó festményektől a lenvászon terítőn át az asztalra helyezett egyetlen szál barackszín rózsáig minden eleganciáról és kifinomultságról tanúskodott. Idegennek éreztem volna magam, és feszengtem volna, ha nem minden asztaltársaság a saját étkezésével lett volna elfoglalva.

Valami azt súgta, hogy ha belépne egy híresség, senki a füle botját sem mozdítaná, sőt észre sem vennék. Biztosan engem sem vesznek észre.

De tévedtem. Mire megrendeltem az előételt és a főételt, és megkóstoltam az ajándék aperitifet (igen, az áraktól rángatózni kezdett a szemhéjam, és ha nem ragaszkodtam volna annyira az Álomlista szellemiségéhez, kikértem volna a legolcsóbb ételt az étlapról, és utána felpattantam volna), már élveztem a vacsorát. Azonban, éppen amikor a pincérnő kihozta a makrélámat, a terem másik végéből az egyik vendég vadul integetni kezdett felém, és barátságos mosollyal kereste a tekintetemet.

Óvatosan visszaintegettem neki, majd úgy tettem, mintha teljesen belefeledkeznék az étkezésbe. Közben az agyam lázasan próbált rájönni, vajon hol láttam ezt a nőt. Harmincas évei végén járhatott, biztosan nem Sherwoodból ismertem, és ahhoz túl öreg volt, hogy iskolatársak vagy egyetemi évfolyamtársak legyünk. Végiggondoltam az OlvasOK-csapat tagjait, de továbbra sem tudtam, hova tegyem. Csak amikor még egyszer odapillantottam, és véletlenül megláttam a vele ülő férfit, akkor jutott eszembe.

A ƒrancba.

Sam bátyja. Az, aki az eddig egyetlen találkozásunk alkalmával felvetette Samnek, hogy lője le a kutyámat.

A felesége gyors üzeneteket írt, halkan beszélgetett a férjével, és közben többször is lopva rám pillantott.

Mély levegőt vettem, emlékeztettem magam, miért vagyok itt, és boldogan a számba vettem még egy falatot a halból. Nagyon koncentráltam, hogy az arckifejezésemen ne látszódjon, mennyire élvezem az ízeket. Közben pár centiméterrel odébb csúsztattam a székemet, hogy Sam családtagjai ne legyenek a látómezőmben.

Befejeztem az előételt, elfogyasztottam a két fogás között kihozott, ízlelőbimbókat letisztító, uborkás szorbét, és már készültem megkóstolni a gyöngytyúkot, amikor egy illetlenül erős hang hasított a halk csevegésbe, és mindenki, beleértve engem is, megfordult, hogy megnézze, ki az a bárdolatlan fickó, aki belerondít a kifinomult légkörbe.

A szívem előbb a túlságosan is magas sarkú cipőmbe zuhant, majd a következő szívveréssel visszapattant a torkomba.

Sam állt ott a sógornője mellett, napszítta haja keszekusza volt, arcán az aggodalom ráncai. Szürke pólót, kifakult farmert és kopott, barna bakancsot viselt.

– Mi történt? – kérdezte, mire a sógornője csendre intette. – Azt mondtad, vészhelyzet van – folytatta, és az aggodalma ezúttal már bosszúsággá változott.

A sógornője párszor felém pillantott, majd vissza, és megpróbálta elpantomimezni Samnek, hogy nézzen ő is oda. Le kellett volna hajtanom a fejem, hogy átszellemülten elkezdjem lapozgatni a telefonomat, vagy valami, de ez tipikusan az a pillanat volt, amikor az ember lefagy, mint a nyúl a fényszóró előtt – rémes volt, és kínos, mégsem tudtam levenni róluk a szememet. A sógornője végül minden finomkodás nélkül rám mutatott, mintha attól, hogy a hasához szorította az ujját, én ezt nem venném észre. Sam pedig egy másodperccel hamarabb fordult meg, mint hogy el tudtam volna kapni róluk a tekintetemet.

Végül természetesen elfordultam, és egy jókora darab gyöngytyúkot tömtem a számba, így amikor Sam egy másodperccel később odalépett az asztalomhoz, hogy üdvözöljön, a falat kitöltötte a pofazacskómat.

Azzal a rémes „kérlek, várj, amíg megrágom” gesztussal jeleztem neki, hogy előbb megrágnám a falatot, még a kezemmel is legyezgettem párszor a szám előtt, mosolyogtam, és nagyokat pislogtam, mintha csak idétlenkednék. Amíg azzal voltam elfoglalva, hogy hülyébbnél hülyébb arckifejezéseket vágjak, szép csendben megszűntem létezni, és a megalázottságtól minden egyes sejtem kitűzte a fehér zászlót.

– Szia! – nyögtem végül, egy akkora korty bor után, ami égette és kaparta a torkomat. Magamban elrebegtem egy hálát, hogy itt ilyen puha a hús, különben még mindig rágnám.

– Ööö, nem baj, ha… – Sam a velem szemben elhelyezett szék felé biccentett. – Nem akarok még nagyobb jelenetet rendezni.

– Dehogy baj, csak nyugodtan. – Megtörölgettem a számat egy szalvétával, és egy pillanatra kísértésbe estem: jó ötletnek tűnt a fejemre borítani, és úgy maradni, amíg az összes vendég és a teljes személyzet hazamegy.

– Zavarban is vagyok, és ideges is vagyok – mondta, miután szinte teljesen az asztal alá húzta a széket, hogy minél halkabban tudjon beszélni.

– Ó. Ööö, bocsánat…

– Nem, nem miattad – rázta a fejét. – Megan miatt. Az a kotnyeles vén boszorkány! Üzent, hogy jöjjek ide, amint tudok, és amikor felhívtam, hogy megkérdezzem, miért, kikapcsolta a telefont. Azt hittem, Tom megfulladt egy csonttól, vagy ilyesmi.

– Na és? – Bekaptam egy falatnyi fondant-burgonyát. Nem akartam lemaradni erről az étkezésről, akármilyen dráma is kíséri. – Én voltam a vészhelyzet?

– Megan azt hitte, hogy felültettek.

– És meg kellett menteni?

– Pontosan. És mielőtt megkérdeznéd, ez inkább rólam szól, nem rólad. Amióta… nos, amióta egyedülálló vagyok, mindenáron össze akar hozni valakivel. Annak ellenére, hogy többször is megmondtam neki, hogy a legkevésbé sem akarok komoly kapcsolatot.

A legkevésbé sem akar…

Jó hír.

Pontosabban egyáltalán nem jó hír, de legalább tudok róla, mielőtt az Álomlista befejező akkordjaként elhívnám randizni, vagy valami még kínosabbat tennék.

– Gyakran felhív, ha véletlenül meglát egy nőt egyedül?

Sóhajtott.

– Anya elmondta neki, hogy a múlt héten velem vacsoráztál. Gyakorlatilag már az esküvői ruhákat tervezték. Mondtam neki, hogy ha te még nálam is kevésbé vagy érdekelt egy kapcsolatban, akkor nincs értelme remélni, hogy ebből valaha is több lesz.

Egy újabb jó-rossz hír. Lenyeltem a torokomban gombóccá formálódó megalázottság érzését, és próbáltam nem arra gondolni, hogy Stephfel pár nappal korábban még az esküvői ruhámról beszélgettünk. Úgy tehettem, mintha semmi köze nem lenne Samhez, kivéve, hogy azon gondolkodtunk, hogy arany gyöngyöket varrunk rá, mert az passzol a szeme színéhez.

– Szóval, barátok vagyunk? – mosolyogtam, hogy megmutassam, milyen kedves, barátságos és laza vagyok.

– Ne mosolyogj! – morogta sietve. – Az csak olaj a tűzre.

Ekkor megjelent a főpincér a semmiből, mint valami szellem.

– Uram, csatlakozik a hölgyhöz?

Sam fészkelődni kezdett a székén, és halvány pír öntötte el az arcát, ami teljesen ellentmondott mindannak, amiről az előbb beszélt. A bolond szívem egy kicsit erősebben vert a mellkasomban.

– Rendben van? – kérdezte Sam, először a főpincérre, majd rám pillantva.

– Most, hogy már itt van, maradhat – mondtam, és uralkodtam magamon, nehogy túl szélesen mosolyogjak. – Hiszen barátok vagyunk.

– Rendben. – A főpincér bólintott. – Kér valamit, uram? Talán egy italt, vagy a menüt?

Sam kávét rendelt, ugyanazt a desszertet kértük, aztán újra egyedül maradtunk. Rám nézett, majd az asztalra szegezte a tekintetét, és újból felemelte. Szinte éreztem, hogy mocorog benne a kérdés.

– Gyerünk, ki vele! – mondtam. Kellemesen elteltem a vacsorával.

– Nem tartozik rám.

– És? Ha csak olyan kérdéseket tennénk fel egymásnak, amelyek ránk tartoznak, elég unalmas lenne a beszélgetés.

– Hoppon maradtál? – kérdezte, miután még egy pillanatig habozott.

– Nem.

– Akkor ez is az Álomlista része?

A hülye, kiéhezett hormonjaim nem tudtak nem felfigyelni arra, hogy az arca felragyogott a megkönnyebbültségtől.

– Hát persze! – vigyorogtam, és körülnéztem a gyönyörű teremben. – Miféle álompasi az, aki nem hozna el ide?

– Ez a hely csak pár hónapja nyílt. Azt hittem, még az iskolában írtad a listádat.

Emlékeztető: Sam soha nem ƒelejt el semmit, amit mondok.

– A lista egy folyamatosan változó dokumentum. Nem biztos, hogy manapság a Pizza Hut az álomrandihelyszín.

– Értem. – Megállt, amíg a pincérnő kihozta a kávénkat és a csokoládé crémeux-t. – Szóval, a minap este…?

– Egyszemélyes romantikus vacsora.

Automatikusan lepillantott az overallomra.

– Azt hiszem, Megan és Tom szeretnének elbúcsúzni tőled – mondtam néhány másodperc múlva, hogy megtörjem a feszült csendet.

Sam odakapta a fejét. Megan vigyorogva pipiskedett és ugrált, miközben Tom megpróbálta kiterelni a teremből. Sam bocsánatkérően grimaszolt.

– Nem akartam neki elmondani, hogy nem akarsz senkivel találkozgatni. Nem az ő dolga.

Egy pillanatig vártam, amíg megittam a boromat.

– Mondhattad volna neki, hogy nem érdeklődsz irántam.

Sam elmosolyodott a kávéscsészéje mögött.

– Utalt rá, hogy nem vagyok abban a helyzetben, hogy válogassak.

– Nem vagy abban a helyzetben? Nem tudom, ez rád vagy rám nézve nagyobb sértés-e.

– Nem ezt mondta! Csak, hát… Ahogy mondtam, nehezen érti, miért akarok egyedül maradni.

– És miért? – kérdeztem a gyertyafény lágy fényétől felbátorodva.

Pár pillanatig a villájával babrált.

– Az életmódváltásom nem volt olyan egyszerű, mint ahogy elmeséltem. A jogi egyetem elvégzése óta a családom cégénél dolgoztam. Nem utáltam, legalábbis eleinte. De nem volt nekem való. Belefáradtam, hogy úgy tegyek, mintha érdekelnének a szerződések és az üzletkötések. A családom azt hitte, hogy mindenem megvan: fizetés, siker. Egy gyönyörű barátnő, aki a gyűrűre vár. Én viszont csak szabad levegőre vágytam. Úgy éreztem, belebetegszik a lelkem, ha naponta tizennégy órát töltök az irodában. Végül nem tudtam tovább tettetni. Hogy rövidre fogjam a szomorú történetet, ideg-összeroppanást kaptam. Talán még így sem jöttem volna el, talán tovább küzdöttem volna, hogy visszaszerezzem a barátnőmet, Carrie-t, és bebizonyítsam apámnak, hogy nem vagyok gyenge fiú, aki nem bírja a nyomást, de anyám közbelépett, és azt mondta, hogy el kell jönnöm. Megmondta apámnak, Tomnak és Chrisnek, hogy nem térek vissza. – Megállt, hogy egy falatot egyen a desszertből, de a szeme a távolba meredt, mintha az emléket nézné. – Carrie teljesen kétségbeesett. Azt hitte, ha eléggé szeret, akkor meggyógyulok, és minden olyan lesz, mint régen. Nem tudta elfogadni, hogy éppen a körülmények miatt lettem beteg. Amikor nem tudott boldoggá tenni, úgy érezte, elutasítottam. Még jobban összetört, hogy minden más mellett őt is cserben hagytam.

– El sem tudom képzelni, milyen nehéz lehetett.

– Igen. Úgy döntöttem, hogy senkinek nem akarok többé megfelelni. Akármennyire is hasonló gondolkodású vagy támogató valaki, egy kapcsolat mindig kompromisszumokra épül, folyamatosan meg akarunk felelni a másik elvárásainak, és aggódunk érte. Én ezt már nem tudom megtenni. Elmondhatatlanul boldoggá tesz, hogy vannak jóbarátaim, egy fantasztikus anyám, és enyém a világ két legjobb kutyája.

– Megértem.

Sam rám mosolygott. Tudta, hogy őszintén mondom.

– Szóval, mivel elhatároztam, hogy agglegényéletet élek, ha valaha meggondolod magad, és úgy döntesz, hogy egy teljesen plátói partnert szeretnél ezekhez az Álomlista-kalandokhoz, csak szólj!

– Csábító ajánlat, de az Álomlista nem így működik.

– Értem. De legalább elmeséled, hogy halad? – kérdezte mosolyogva.

– Szemmel láthatóan semmi szükség rá. Időnként betoppansz, és magad győződsz meg róla.

Ennyi volt. Ideje abbahagyni a fantáziálást arról, mi történhet Sam és köztem, ha egyszer az Álomlista végére érek. Még fél óráig beszélgettünk, közben a nap lassan eltűnt a fák között. Samnek tucatnyi kérdése volt a munkámról, de egy idő után természetesen újból a családunknál kötöttünk ki. Amikor a pincér megkérdezte, hogy kiülünk-e a – már rég üres – poharainkkal a teraszra, megértettük a célzást, az óránkra néztünk, és rájöttünk, hogy elrepült az este.

Amikor Sam felajánlotta, hogy hazavisz a kopott kocsijával, vonakodás nélkül beleegyeztem, mert így a júliusi meleg éjszakájában együtt utazhattam az új barátommal. A holdfény ezüstösen csillogott az ablakon, a rádió késő esti slágereket játszott, mi pedig Bigley Bottomig énekeltünk és nevettünk.

Nem tudtam, mi lehet Joannal, és ez nyugtalanított.

A gyomromra telepedő nyomasztó érzés azt súgta, hogy valami nincs rendben.

És nem is az volt a legnyomasztóbb, hogy az anyja éjjel-nappal dolgozott, és így is éppen csak a szegénységi küszöbön tengődtek. Tudtam, hogy Joan aggódik Leanne miatt, aki állandóan beteg és fáradt. Láttam, hogy magányos, de egy idő után bekúszott a kérdés a gondolataimba: hol húzódik a határ a mindennapi boldogulásért önfeláldozóan robotoló Anya és az érzelmileg elhanyagoló Anya között?

Megkönnyebbültem, amikor Joan mesélt a közös filmes estjükről. De ez sem volt elég ahhoz, hogy elmúljon a gyomromat szorító idegesség, amikor megláttam a szeme alatti kékes árnyékokat, vagy amikor észrevettem, hogy üres tekintettel bámul a távolba, és alig tudja elrejteni gyermeki aggodalmát és a bizonytalanság nyomait.

Szombatonként általában akkor jelent meg a kertben, amikor Nesbit először kiment, hogy körbeszaglásszon. A Hatherstone-kúriában töltött vacsora után másnap reggel már a második csésze teámat ittam, de Joan még mindig nem volt sehol.

Úgy döntöttem, hogy lezuhanyozom, felöltözöm, aztán átmegyek hozzá, és megkérdezem, nincs-e kedve sétálni egyet velem és a kutyával. Még fel sem értem a lépcső tetejére, amikor kiszúrtam egy cetlit a postaládában:

 

Jó lesz szemmel tartani a kislányt. Egy hete ugyanazt a könyvet olvassa.

 

Próbáltam visszaemlékezni, mit olvasott Joan, amikor a sarokban feküdt a takaróján. Ha Tolkien volt, akkor nem aggódnék túlságosan, hogy egy hétig tart. De ha Tolkien volt, akkor Ebenezer valószínűleg nem tette volna szóvá.

Gyorsan lezuhanyoztam, a hajam még nedvesen lógott a hátamon, amikor bekopogtam az ajtaján. Két újabb próbálkozás után körbejártam a házat, és bekukkantottam az ablakon. Joan nem volt a konyhában. Legalábbis én nem vettem észre. Alig láttam valamit a rendetlenségtől. Még párszor hangosan dörömböltem a hátsó ajtón, és végül egy apró arc bukkant fel a folyosóról a konyhába vezető ajtó szélén. Az ablakból integetve jeleztem neki, hogy látom őt, mire hosszas kivárás után kinyitotta a hátsó ajtót.

– Jól vagy? Aggódtam, hogy nem jöttél ma reggel Nesbithez.

Nesbit, amikor meghallotta az ajtó nyílását, odarohant, és befurakodott Joan mellett a konyhába, ahonnan olyan szag áradt, hogy a kíváncsi kiskutyáknak minden bizonnyal maga volt a kutyaparadicsom.

Joan utánasietett, és kihúzta Nesbit fejét egy szeméttel teli műanyag zsákból, én pedig kihasználtam az alkalmat, hogy belépjek. A piszkos edények és az állott ételes dobozok szaga között, amikor közelebb léptem, hogy rátegyem Nesbitre a pórázát, megéreztem a mosatlan ruhák és a fürdésre szoruló test szagát. Joan általában felkötötte a haját, de ma reggel zsírosan lógott a vállára. Amikor lehajolt, hogy megsimogassa Nesbitet, gerincének kiálló csigolyái kidomborodtak kopott atlétája alatt, lapockái szinte átszúrták a bőrét mindkét oldalon.

Még jobban összeszorult a gyomrom, próbáltam leküzdeni magamban a sokk és a döbbenet hatását.

– Hogy van anyukád? – kérdeztem, miután az első kérdésemre nem kaptam választ. Joan vállat vont, arcát Nesbit szőrébe temette. – Dolgozik?

Bólintott.

– Reggeliztél?

– Nem vagyok éhes.

– Joan. – Letérdeltem, és rátettem a kezem a vállára, a másikkal pedig eltoltam Nesbitet, hogy lássam a lány arcát. A hangom csendes volt, de elég határozott ahhoz, hogy tudja, nem fogom annyiban hagyni. – Kicsit aggódom, hogy anyukád megint rosszul érzi magát, és annyira fáradt, hogy elmaradt néhány teendővel, például a bevásárlással vagy a takarítással. – Mosolyogtam, így próbálva meggyőzni Joant, hogy bár én aggódom, neki nem kell. – Gondoltam, talán jól jönne neki egy kis segítség, amíg jobban nem lesz. Mit gondolsz?

Joan a piszkos padlóra szegezte a tekintetét, és összeszorította az állkapcsát.

– Van segítség. Én segítek neki. Tudok takarítani, főzni és mosni. És ha ő nagyon fáradt, én megveszem a kaját is suli után. Ez a mi ügyünk, nem kell, hogy bárki beleavatkozzon.

Bólintottam.

– Megértem. Anyám is ezt mondta rólam és magáról. De te még gyerek vagy, Joan. A tanulásra kellene koncentrálnod, a kutyáddal játszani, és a csodálatos könyveket olvasni, nem pedig anyádra vigyázni, és minden más teendőt elvégezni.

Csontos válla előregörnyedt. Próbált nem tudomást venni a valóságról, hogy valakinek be kell avatkoznia.

– Ezt csináltad egész héten, ezért nem jöttél át? Segítettél anyukádnak a főzésben és más dolgokban?

Dühös homlokráncolása ellenére egy könnycsepp kicsordult a szeméből, és lefolyt az arcán.

Megfogtam a kezét. Merev volt, és nem reagált, de én mégis gyengéden fogtam.

– Mindannyiunknak szükségünk van néha egy kis segítségre, és ez teljesen rendben van. Nézz rám, kérlek! Én is annyi segítséget kaptam tőled és Yasmintól Nesbittel. Emlékszel, amikor Steph és Drew segített nekem festeni?

– Ő… – Joan hangja elcsuklott, csalódottan megrázta a fejét, mély levegőt vett, és visszanyelte a könnyeit. – Csak nagyon fáradt volt a héten, ezért tovább tartott a takarítás, és később ért haza, így nem maradt sok idő, és még fáradtabb lett. Amint jobban lesz, megígérte, hogy tavaszi nagytakarítást tartunk, rendet rakunk, és minden újra szép lesz. Süteményt fogunk sütni, és piknikezni megyünk.

Bólintottam.

– Ez csodásan hangzik. – Reméltem, hogy Joan nem érzi a bennem élő gyanút, hogy bármi is Leanne problémája, az nem fog egyhamar megoldódni. Legalábbis segítség nélkül nem. – De tudod, a legtöbb ember, amikor nem érzi jól magát, nagyon hálás, ha valaki segít neki. Mi lenne, ha beugranál a zuhany alá, én meg beteszem a ruhákat a mosógépbe, aztán rendet rakhatunk. Akár főzhetnénk neki egy finom vacsorát is. Ez egy kellemes meglepetés lenne, ha hazajön a hosszú munkanap után.

– Jól vagyok. Tegnap fürödtem.

Aha, egy izzadságtól bűzlő, koszos tóban.

– Oké. Menj, vedd elő az iskolai egyenruhádat és mindazt, ami a héten volt rajtad, és beindítjuk a mosógépet. Lesz időnk a lepedőidet és a törülközőidet is kimosni.

Joan frusztráltan morogva letörölte a könnyeit, becsukta a szemét, és keresztbe fonta a karjait.

– Semmi baj. Nincs szükségünk a segítségedre!

Hirtelen egy gondolat villant át az ostoba, kiváltságos agyamon.

– Van mosógépetek?

– Van!

Vártam. A felszín tovább repedezett.

– Elromlott, oké? Most boldog vagy? Mint a zuhany, a sütő és a legtöbb dolog ebben a házban. – Belerúgott az egyik szék lábába, ami nyolc centiméterrel oldalra dőlt, és a rajta fekvő papírhalom és a többi kacat a földre csúszott, mintegy igazolva Joan állítását.

A kérdésére válaszolva: nem, nem voltam boldog. Úgy éreztem, meghasad a szívem. Fel akartam kapni ezt a drága kislányt, és messzire vinni, egy olyan világba, ahol semmi sem törött, sem a háztartási gépek, sem az emberek. Ahol a nőknek nem kell éjszaka kirángatniuk a kisbabájukat az ágyból, hogy pár kopott hátizsákkal, testükön a traumák és a bántalmazások nyomaival elmeneküljenek. Ahol a hét hat napján keményen dolgozni, és a gyereket órákra magára hagyni azt jelenti, hogy legalább van valami a hűtőben, ki tudják fizetni a vízvezeték-szerelőt, tiszta körülmények között tudnak élni, és megőrizhetik a maradék méltóságukat.

De nem tudtam Joant felkapni, és kiemelni ebből a szerencsétlen helyzetből. Imádkoztam, hogy ne fajuljon el annyira, hogy valaki másnak kelljen megtennie, Joan biztonsága érdekében. A gondolat, hogy a szociális szolgálatot kell hívnom, sűrű, fekete rettegésként telepedett a lelkemre.

Összeszedtem minden erőmet, hogy ne remegjen a hangom, és rábeszéltem Joant, hogy költözzön be egy órára a fürdőszobámba. Közben kicipeltem a kertbe a ruhákkal, ágyneműkkel és törülközőkkel teli szemeteszsákokat, és ijesztően magas szennyeshalmot tornyoztam a mosógép elé.

Mire lejárt az első adag mosás, egy szárítókötél feszült a két fa között, Joan és Leanne kertrészében.

A Középső Ház konyhaablaka felé fordulva integetve megköszöntem. Próbáltam letörölni a könnyeimet, mielőtt Joan visszajön a fürdőszobából.

A délutánt takarítással és a megmaradt cuccok rendszerezésével töltöttük. Mindkét szemetesünket színültig töltöttem, de arra ügyeltem, hogy Leanne kevéske holmijához ne nyúljak. Csak akkor tettem így, amikor muszáj volt valahogy utat törnöm a rendetlenségben. Megkértem Joant, hogy hozza ki az anyukája piszkos ruháit, hogy ne kelljen bemennem a hálószobájába. Kisuvickoltuk a konyhát és a fürdőszobát, Joan sápadt kis arca eltorzult az erőlködéstől, ahogy a mosdókat és a szekrényajtókat súrolta. Nesbit csak állt mellette, és csóválta a farkát. Átvonszoltam a porszívót, és letakarítottuk a kopott, rozoga bútorokat. Végül a kertből szedett virágokból csokrokat készítettünk, és régi lekvárosüvegekbe téve minden szobában elhelyeztünk egyet-egyet. Fogkrémet, szappant, sampont, WC-papírt és higiéniai betéteket készítettem be a fürdőbe. Elhúztuk a függönyöket, és kinyitottuk az ablakokat, ami csodát tett a nyomasztó légkörrel. Mire a bolognai ragu rotyogni kezdett az egyetlen működő főzőlapon, és a spagetti is készen volt, a ház szinte újra otthonnak tűnt.

Nem tudtam eldönteni, hogy megvárjam-e Leanne-t, vagy sem. Lehet, hogy jobban reagál a beavatkozásra, ha nem vagyok ott, és nem látom a reakcióját? Végül Joan kért, hogy menjek el. Talán előre érezte az anyja büszkeséggel és hálával tarkított gyötrődését, és nem akarta, hogy ügyetlen megjegyzéseimmel még jobban beletapossak a lelkébe.

Ültem, és próbáltam magamba erőltetni a tányérom tartalmát. Füleltem, hogy meghalljam, amikor becsukódik az Új Ház bejárati ajtaja. Elképzeltem, ahogy Ebenezer is lélegzet-visszafojtva vár köztünk.

Majdnem nyolc óra volt, amikor Leanne kijött hozzám a kertbe. A könyvembe temetkeztem, úgy tettem, mintha nem vettem volna észre, amíg oda nem lépett közvetlenül a székem elé.

A szívem hevesen kalapált. Felnéztem, és Joan anyukája állt előttem vékony kardigánja alatt összefont karral. Haja szoros copfban, állkapcsa megfeszítve, szemében könnyek.

– Ez meg mi a fene?

Lenyeltem az idegességemet, úgy tettem, mintha egy magabiztos, társas helyzetekben tapasztalt nő lennék, aki tudja, hogyan kell közel kerülni más nőkhöz, és a mellettem álló szék felé biccentettem.

– Kérsz egy csésze teát?

A meleg este tökéletesnek tűnt egy pohár borhoz, de nem mertem alkoholt kínálni Leanne-nek. Egy hosszú, fájdalmasan elnyúló percig bámult rám sápadt, beesett szemmel.

– Vagy limonádét?

– Na jó. – Leanne megvonta a vállát, mint aki feladta. Nehéz volt nem mosolyogni a meglepetéstől, hiszen Joantól már rengetegszer láttam ezt a gesztust.

Felálltam, bementem a házba két pohárért, majd egy sokkal jobb ötletem támadt. Pár perc múlva Leanne a vendégszékben ült, de karját még mindig szorosan a sovány teste köré szorította.

– Erre kell menni – kezdtem óvatosan, amikor észbe kaptam, hogy ezt a részt még nem igazán gondoltam át.

– Mi? – gyanakodva szűkítette össze a szemét.

– Gyere! Bent sokkal kényelmesebb. – Felvettem azt a mosolyt, amit évtizedek alatt tökéletesítettem, és amivel anyámat próbáltam mindig megnyugtatni. Úgy tartottam a két italt, mint egy idegen, aki egy zacskó édességgel csalogat magához egy gyereket.

Türelmetlen sóhajjal állt fel a székről, olyan nehézkesen, mintha háromszor idősebb lenne a tényleges koránál. Alig hittem el, hogy tényleg utánam jött a házba, fel a lépcsőn, de gondoltam, egyszerűen túl fáradt ahhoz, hogy ellenkezzen. Beléptem a fürdőszobába, elzártam a csapot, megnéztem, hogy van-e elég hab, és még mindig égnek-e a gyertyák.

– Ott találsz törülközőt. Ez vendégfürdőköpeny, úgyhogy ne aggódj, nem kell visszaadnod. Csokoládé, rádió, és itt hagyom az italodat. Maradj, ameddig akarsz! A kertben leszek, hátha Joan keres. Ja, és van bőven meleg víz, ha engednél még magadnak.

Leanne megrázta a fejét, véreres tekintete mögött ellentmondásos gondolatok kavarogtak.

Nem vitatkoztam vele, egyszerűen betessékeltem a fürdőszobába, kimentem, és becsuktam magam mögött az ajtót.

Negyven perc múlva újra megjelent – még mindig a piszkos munkaruhájában volt, de nedves haját hátrasimította a füle mögé, és bőre szinte rózsásan fénylett.

– A poharat a konyhában hagytam. – Egy pillanatig csak állt előttem, és még mielőtt kitalálhattam volna, mivel oldjam a feszültséget, leroskadt a székre, és egész testében rázni kezdte a zokogás.

Teljesen tanácstalan voltam, de az a tény, hogy elfogadta a fürdőt, elég bátorságot adott ahhoz, hogy közelebb húzzam hozzá a székemet, és a vállára tegyem a kezem. Körülbelül egypercnyi zokogás után Joan megjelent a konyha ajtajában. Mosolyogtam, és tátogva mondtam neki:

– Minden rendben – mire ő aggodalmasan összevont szemöldökkel bólintott, majd újra eltűnt a konyhában.

– Főzök egy teát – mondtam, miután Leanne annyira megnyugodott, hogy már felfogta, amit mondok neki. Bögrékkel és papír zsebkendőkkel felszerelkezve ültem vissza mellé. Ő addigra már csendben ült a kertben, és a kerítésen túli fákat nézte.

– Bocsánat.

– Ne! – Átnyújtottam neki a bögrét, majd leültem. – Ne kérj bocsánatot! Se azért, mert sírtál, se azért, mert kimerült vagy, vagy mert nem működik a zuhany. Se azért, hogy segítségre volt szükséged. Nem ismerem a részleteket, és nem is kell, de azt tudom, hogy ez a lehetetlen helyzet, amibe kerültél, nem a te hibád.

Leanne felnevetett – törékeny, gúnyos, önmarcangoló nevetéssel.

– Ez nem igaz.

Elgondolkodva néztem a hátsó kerítésen ugráló két vadgalambot.

– Aha. Akkor te vagy a világ legszerencsésebb nője, akit még soha senki nem használt ki. Mindig minden a kedved szerint alakult, és soha nem kellett szembenézned véletlen balesetekkel vagy mások rossz döntéseivel, amik negatívan befolyásolták az életedet.

Épp csak egy halvány mosoly jelent meg a száján.

– Nem én vagyok a világ legnagyobb mázlistája, ez tény, de az sem sokat segített, hogy egyik buta döntést hoztam a másik után.

– Butaság volt otthagyni a barátodat, és idejönni?

Leanne lassan kortyolt a teájából. Ahogy lebukott a nap az erdő mögött, lassan egyre hűvösebb lett a nyári levegő, Leanne pedig még jobban belesüppedt a székébe.

– Meghaltam volna, ha ott maradok. Vagy az erőszaktól, vagy a drogoktól. Szóval nem. Annak ellenére, hogy rengeteg időt töltöttem azzal, hogy azon töprengtem, mi a fenét keresek ott, és utáltam magam azért, amit a kislányommal tettem, el kellett jönnöm.

A drogok említésére ideges érzés kúszott végig a nyakamon.

– De én hoztam azt a szörnyeteget az otthonunkba. És én maradtam vele addig, ameddig. Ez bizony az én hibám.

Lassan vettem egy levegőt, majd úgy döntöttem, hogy nincs mit vesztenem azzal, ha viszonzom Leanne őszinteségét.

– Kezdek rájönni, hogy az anyám érzelmileg bántalmazott. Egész életemben irányított, amíg ide nem költöztem. A húszas éveim azzal teltek, hogy azt tettem, amit ő akart, és az voltam, akivé ő akart formálni. Hibáztathatnám érte, vádolhatnám, hogy elvette tőlem a boldog élet esélyét, de felnőtt ember voltam, és én feleltem a saját döntéseimért. Azért volt felettem hatalma, mert én adtam a kezébe.

– Azért ez nem ilyen egyszerű, ugye tudod? – Leanne megrázta a fejét. – Bárki, aki valaha átélt valamilyen bántalmazást, elmondhatja magáról ugyanezt. Mindenki önmagát hibáztatja, hogy nem lépett le. – Leanne még erősebben rázta a fejét. – Nem. Tudom, mennyi bátorság kell ahhoz, hogy elmenekülj, amikor az önbizalmad darabokra van törve, egyik sértés, egyik rúgás jön a másik után, amíg már olyan kevésnek érzed magad, mintha nem is léteznél. Az én esetemben ez egy olyan vérszívó volt, akit alig ismertem. Az anyád teljesen más eset.

– Nekem legalább volt munkám, és elérhető közelségben voltak a barátaim is. Leanne, én nem tudom, hogyan sikerült talpra állnod a semmiből, és ilyen sokáig egyedül túlélned, de szeretném, ha tudnád, hogy én a barátod vagyok.

Felhúzta az egyik kusza szemöldökét.

– Szerintem nem ezt mondanád, ha ismernél. A tiszteletre méltó emberek nem engem választanak barátjuknak.

– Nincs sok viszonyítási alapom, úgyhogy vállalom a kockázatot. Ráadásul – tettem hozzá egy pillanat múlva – Ebenezer, úgy tűnik, azt gondolja, hogy érdemes vigyázni rád. Még ezt a szárítókötelet is kiakasztotta.

– Ebenezer?

– A Középső Ház lakója. Joan így hívja.

Leanne lassan fordította felém a fejét.

– Ollie, senki sem lakik a Középső Házban. Évek óta üres.

– Mi? – Éreztem, ahogy az adrenalin szétárad az ereimben. Hátrafordultam, és megnéztem a házat. Amikor visszafordultam, és a kezemet a mellkasomra szorítottam, megláttam Leanne mosolyát.

– Te szemét!

– Mondtam, hogy szörnyű barát vagyok.

Felnevetett, és miután a szívem egy pillanatnyi kihagyás után újra elkezdett verni, én is vele nevettem. És semmilyen különösebb okom nem volt rá, csupán a tény, hogy szombat este itt ülök egy ital és egy olyan ember társaságában, akivel együtt tudunk nevetni – még akkor is, ha ezt a barátkozást ezúttal én erőszakoltam ki.

A munkám és a katasztrofális családom miatt már évekkel ezelőtt meg kellett volna tanulnom, hogy mindenhol találkozhatok tökéletlen, zavaros hátterű, bonyolult emberekkel. Olyan emberekkel, akik igyekeznek kihozni magukból a legjobbat, hogy lerázzák magukról az élet terheit, felálljanak és továbbmenjenek. Sok időt pazaroltam arra, hogy kizárjam magam ebből a nagy kalandból, amit életnek hívunk – amiben lehet hibázni, rossz irányba fordulni, vagy akár látványosan kudarcot vallani. Ezen a nyári estén, amikor a naplemente lángvörössé varázsolta az erdőt, és a körülöttünk kavargó emlékek lassan elmerültek az árnyékokban, rám tört a felismerés. Ezerszer hibázhatok, sokszor hozhatok rossz döntést, és akár látványosan el is bukhatok, mint mindenki más ezen a világon. De ha így is történik, megrázom magam, ƒelállok – ha úgy alakul, és szükségem van rá, elƒogadom valaki segítségét –, és továbbmegyek.

Hú. A mellkasomat több mint húsz éve nyomó félelem hirtelen porrá omlott, ahogy csendben kortyolgattuk a teánkat.

– Köszönöm – suttogta Leanne, és a szék háttámlájára hajtotta a fejét.

– Szívesen.

– Nem, komolyan mondom. Nem is emlékszem, mikor tett valaki valami kedveset értem. Hogy együtt vagy Joannal, azért is hálás vagyok, de tudom, hogy őt kedveled, nem engem. Valószínűleg a takarítás és a vacsora is ugyanaz. De fürdőt készíteni nekem? A gyertyák és a drága sampon. Az a kis doboz csokoládé. – Most már sírt, szívszorító kontrasztban az előző heves zokogással. Nesbit felállt a székem alól, ahol szundított, és Leanne térdére hajtotta a fejét. – Ez… Abban a néhány percben úgy éreztem, hogy van valaki, aki nem tart szemétládának. Úgy éreztem… hogy valaki figyel rám. Régóta nem tett velem senki ilyet anélkül, hogy valamit ne akart volna cserébe.

– Ahogy mondtam, szívesen. Gyere, használhatod a zuhanyt, amikor csak akarod. És a sütőt is. De ha albérletben laksz, biztosan a főbérlőnek kellene rendbe hozatnia, nem?

Felállt, és odaadta a bögrét.

– A főbérlőm a füle botját sem mozdítja, amíg kéthavi bérleti díjjal tartozom. Joannak iskolai cipőre és tornacipőre volt szüksége. Szerettem volna, ha van telefonja, hogy hívhasson, ha valami történik, amíg dolgozom. Egy héttel később elromlott a régi mosógép, és felvettem egy kölcsönt, hogy kicseréljem, de a használt gép csak hat mosásig bírta. Most nem tudom fizetni a kamatot, az egyik ügyfelem nem akart fizetni a múlt havi munkámért, mert nem feleltem meg a lehetetlen elvárásainak, egy másik pedig kirúgott, mert azt hitte, iszom munka közben.

Mi?

– Azóta nem ittam egy csepp alkoholt sem, hogy elhagytam azt a szemét Archert. Csak rosszul voltam, és elcsíptek ebben az állapotban.

Nem tudtam mit válaszolni Leanne-nek. Nem tudtam azt mondani neki, hogy minden rendben lesz. Nyilvánvaló volt, hogy messze nincs rendben semmi.

Ami pedig a jogtalan kirúgást illeti, annyira szerettem volna hinni neki: azt akartam, hogy tényleg ő legyen az a nő, aki elég bátor volt ahhoz, hogy lelépjen. Aki aztán a sors kegyetlen fordulatának köszönhetően megbetegedett, mintha az élete eddig nem lett volna elég nehéz.

Hinni akartam Leanne-nek – hinni benne. De mi van, ha drogfüggő, akinek minden pénze elmegy drogokra, és most a hiszékeny szomszédja sajnálatára és segítségére játszik? Akkor talán nem pont ugyanezzel a mesével jönne?

Aznap este lefekvéskor tele volt a fejem nyugtalanító kérdésekkel. Adjak Leanne-nek egy esélyt, és egyetlen beszélgetés alapján félretegyem a növekvő nyugtalanságomat? Vagy feltételezzem a legrosszabbat, keressek egy szakembert, és ezzel az események olyan láncolatát indítsam be, amivel – ha Leanne igazat mond – még több szenvedést okoznék egy nőnek és a kislányának, akik már így is eleget szenvedtek?

Hosszú éjszaka volt.

A Leanne-nel folytatott beszélgetés után borítékolni lehetett, hogy ébredéskor anyám jut majd először eszembe. Őszintén szólva, sokkal többet gondoltam rá, mint szerettem volna.

Gyakran elhatároztam, hogy mesélek neki a mostani életemről – ha valaki gorombán viselkedett velem, vagy valami vicces történt, vagy valamilyen apró sikerélményem volt a házzal kapcsolatban. Aztán eszembe jutott, hogy nem érdekelné, ha telefonálnék, vagy üzenetet írnék neki. Hacsak nem tudná úgy fordítani, hogy róla szóljon, és arról, hogy milyen érzést keltettem benne.

Az érzelmi bántalmazásról szóló weboldalak segítettek rájönni, hogy én nem okozok neki semmit. Kizárólag ő felel önmagáért, és azért, ahogyan reagál rám. Ám ez sem volt elég ahhoz, hogy ne szomjazzam az elismerését, vagy legalábbis ne reménykedjek, hogy egy nap majd nagyon büszke lesz rám.

Voltak napok, amikor úgy éreztem, remekül haladok – vacsorát főztem magamnak, és közben egy pillanatra sem jutott eszembe, vajon anyámnak ízlene-e, vagy rendetlenséget hagytam a konyhaasztalon, és közben nem hallottam a dorgálását: lám-lám, nem boldogulok egyedül. Máskor viszont minden lépésemnél eszembe jutott a szomorú jajgatása.

Nem tudtam, hogyan lehet valakit ennyire hiányolni, miközben mérhetetlen boldogság tölt el, hogy nem kell látnom vagy hallanom.

Egész reggel a Gomblyuk weboldalát böngésztem, és rájöttem, hogy Anya továbbra is aktívan részt vesz a munkában – több műhelyt vezet, és patchworktakarókat és más kézművestermékeket is lehetett tőle venni. Találtam egy blogbejegyzést a legutóbbi hímzőtanfolyamról, és megdöbbentem, amikor megláttam a róla készült fotót, amin örömmel mutatta be az egyik öltést. Új frizurája volt, és olyan pamutruhát viselt, amiben legalább tíz évvel fiatalabbnak tűnt.

Évekig azt kívántam és azért imádkoztam, hogy legyen saját élete, és hagyjon engem magamra. Akkor most miért éreztem úgy, mintha mellkason döfött volna a horgolótűjével?

* * *

Amikor egy kicsit hűvösebbre fordult az idő, elvittem Nesbitet egy hosszú sétára. Felhívtam Stephet, aki végighallgatott, és együttérzését fejezte ki, de azt tanácsolta, hogy térjek vissza az Álomlistámhoz, és koncentráljak azokra a dolgokra, amelyeken tudok változtatni, és ne azon rágódjak, amin nem.

Olyan jól haladtam a listával, hogy már nem sok egyszerű lehetőség maradt. Valami nagyobb kihívás kellett, ami leköti a figyelmemet, de azért nem olyan nagy, hogy ne tudjam hamar megvalósítani. Az egyik pont adta magát, de olyasmi volt, ami párban ugyan szórakoztatónak, hangulatosnak és romantikusnak tűnt, egyedül viszont hidegnek, ijesztőnek és értelmetlenül kényelmetlennek éreztem.

Nesbittel a fák között sétálgatva ezen töprengtem. Időnként megálltam, hogy megcsodáljam a vadvirágokat, Nesbit pedig egy lehullott fenyőtobozt rágcsált. Nyilván nem véletlenül kanyarodtam Sam háza felé. Séta közben, ahogy feltöltekeztem az erdő nyugalmával és szépségével, be kellett ismernem, hogy itt lenni olyan, mint egy masszázs a stresszes lelkemnek. A légzésem lelassult, a szorongásom elcsitult, és a gyomromban és a vállamban érzett feszültség fokozatosan enyhült. Addigra viszont már hiába is kerestük Sam házát, nem találtuk, ahogy a Bigley Bottombe vezető visszautat sem, de bolyongás közben elhatározásra jutottam. Miután harmadszor is elhaladtunk a piknikezőhely mellett, ahol szerencsére volt egy kis internetkapcsolat, nagyjából belőttem, merrefelé induljunk, hogy hazajussunk. Közben meggyőztem magam, hogy minél hamarabb meg kell tennem.

Hetedik pont: „Egy hétvégi túra és vadkemping a bigley-i parkerdőben.”

* * *

A következő pár hétben a szabadidőm jelentős részét a nagy utazás megtervezésével és előkészítésével töltöttem. Tudtam, hogy mások kicsit sem találják izgalmasnak, ha valaki alig öt mérföldre a saját házától felállít egy sátrat az erdőben, és ott tölti az éjszakát, nekem ez mégis hatalmas dolog volt, és szégyentelenül úgy is kezeltem. Az interneten nem találtam semmit arról, hogy szabad-e vadkempingezni a parkerdőben, ezért a legjobb megoldást választottam, és a barátaimtól próbáltam begyűjteni az információkat (természetesen szívesen megkérdeztem volna Samet, de nem volt meg a telefonszáma, a közösségimédia-oldalakon sem bukkantam rá, és ezzel a kérdéssel azért nem akartam hozzá beállítani).

Jaxx, akivel azon a héten kedden volt órám, biztosított róla, hogy nem lesz gond.

– Mindenki ezt csinálja! Mi a haverjaimmal már többször is töltöttünk ott őrült hétvégéket. Vittünk piát és hot dogot, és körbeültük a tábortüzet. Menő hagyomány, nem? Figyu, a NemPara tökéletes lenne a hot doghoz. Tessék, kóstold meg még egyszer!

Szerencsére nem kérdezte meg, mi a véleményem az első mintáról, ami egyenesen a szemétben landolt.

Szerdán Yasmin rémülten reagált.

– Miért érdekel, hogy hivatalosan megengedett-e, vagy sem? Csak annyit mondhatok, hogy nem szabad! A földön aludni, folyó víz és áram nélkül, nem kellemes. Ezért van munkánk, ezért keresünk pénzt, és ezért élünk olyan országban, ahol rendes, zárható ajtónk van. – Összefonta a kezét, a hegek csillogó, ezüstös hálózatot alkottak a bőrén. – Kérlek, ígérd meg, ha bele is vágsz ebbe a buta kalandba, nem viszed magaddal Nesbitet!

Nem volt időm megígérni, ugyanis befutott Trev – kék ingben, ragyogó arccal, fején tacskómintás fejkendővel.

– Mondd meg neki, Trev! – könyörgött Yasmin, miután üdvözöltük egymást, és Yasmin odébb csúszott, hogy helyet csináljon neki az asztalnál. – Te biztosan értesz ezekhez a dolgokhoz. Kérlek, mondd meg Ollie-nak, hogy nem biztonságos, ha egész éjjel egy kutyával járkál a semmi közepén.

– Sátorban fogunk aludni.

– Gondolom, attól függ, hova mentek. Tapasztalatom szerint a baj ritkán talál rá azokra, akik nem keresik. És kutyát vinni remek ötletnek tűnik. Ő majd szól, ha valami vagy valaki leselkedik rátok.

– Szóval, te képes lennél veszélybe sodorni egy ártatlan állatot, amikor neki nincs választása, csak azért, hogy ő… Uh, nem is tudom, mire készül Ollie. Lehet, hogy az angoltudásom rosszabb, mint gondoltam, mert nem lehet, hogy ezt komolyan mondod, Ollie.

– Arra gondoltam, hogy jövő hétvégén kimegyek a bigley-i parkerdőbe vadkempingezni – mondtam Trevnek.

És ez biztos tervnek tűnt, amíg Trev meg nem említette, hogy valaki vagy valami akár „leselkedhet” is ránk.

– Remek ötlet! – vigyorgott Trev. – Régebben mindig odajártam, mielőtt… Nos, tudod. A testvéreimmel rendszeresen kibicikliztünk. Ha szerencsénk volt, egy-két lány is velünk jött. A bátyám és a felesége jó időben a mai napig kijárnak a gyerekekkel. Keresnek egy csendes helyet, felvernek egy sátrat, és nézik a csillagokat. Gyönyörű!

– Kérlek, mondd, hogy csak viccelsz. Úgy értettem, nem lehet, hogy a bátyád arra kényszeríti a feleségét és a gyerekeit, hogy otthagyják a szép, kényelmes, biztonságos házukat, ahol van tévé, vízforraló és WC, azért, hogy szórakozásból a bogarak között feküdjenek a földön?!

Trev vállat vont.

– Ne ítélkezz, amíg ki nem próbáltad!

Yasmin még erősebben dörzsölte a csuklóját, tekintetén sötét árny suhant át.

– Próbáltam. – Néhány másodpercig zavartan rázta a fejét, majd hirtelen felemelte az állát, és visszatért a jelenbe. – Jól van, most már mennem kell.

– Nem kell menned – kiáltotta Trev, és rémülten eltátotta a száját.

Yasmin zavartan nézett rá.

– Nem akarok zavarni az órádon.

– Ó, nem úgy értettem… – Trev levette a kendőjét, és megtörölte vele a homlokát.

– Köszönöm, Ollie, jövő héten találkozunk. Ha nem marcangol szét valamilyen erdei vadállat, vagy nem kapsz el valami szörnyű betegséget a koszos víztől.

Yasmin elhallgatott, és csillogó szemmel nézett Trevre.

– Szép kendő.

* * *

Csütörtök este a vadkempingezéssel kapcsolatos összes kérdésemet sutba vágtam, amikor Leanne berontott a kertbe, és olyan erősen csapta be a hátsó ajtót, hogy a kert másik végében állva is összekoccantak a fogaim.

– Te szemét kis ribanc! – morogta, és sárkányra emlékeztető módon, az orrlyukán keresztül fújta ki a cigarettafüstöt.

– Tessék? – Szombat óta, amikor itt sírt mellettem, nem találkoztam Leanne-nel. Mintha az a sebezhető, nyitott nő a szomszédból csak pillanatnyi illúzió lett volna.

– Nem tudom elhinni, hogy bedőltem a kedveskedésednek! „Ó, én megértelek, Leanne, csak segíteni akarok, mindannyiunknak lehetnek nehéz időszakai, Leanne.” Micsoda baromság!

– Nem tudom, miről beszélsz.

– Hát persze hogy nem tudod. – Hosszan beleslukkolt a cigarettájába, majd vihogva felnevetett. – Te csak egy barátságos, segítőkész szomszéd vagy! Egyáltalán nem érdekelnek a magánügyeim, csak hogy a telefonhoz rohanhass az összes pikáns pletykával, amit kiderítettél. Mintha az életünk nem lenne így is elég szar, a szomszéd nő még egy kézigránátot is bedob az ablakon. Úgy értem – gúnyosan elfintorodott –, elnéztem neked, hogy ennyire érdeklődsz a lányom iránt, mert azt hittem, hogy nincs magánéleted. Még azt is el tudom hinni, hogy élvezed, hogy beleavatkozhatsz mások életébe, mert unatkozol, és nem is tudom, valamilyen beteges módon irigykedsz, amiért nekem itt van Joan. Találkoztam már ilyen emberekkel. De hogy ezt tedd Joannal? Azzal a gyönyörű gyerekkel? Csak azért nem verem szét most rögtön a fejedet, mert nem akarok újabb okot adni arra, hogy elvegyék tőlem a lányomat!

– Leanne, tényleg nem értem, mire célzol. Nem pletykáltam rólad senkinek.

– Nem? Nem te voltál az az aggódó falubeli, aki névtelen bejelentést tett a családsegítő szolgálatnál?

A gyomrom hideg, kemény csomóba ugrott.

Biztos voltam benne, hogy az arcomon látszik, hogy az én fejemben is megfordult ez az ötlet, ezért felugrottam, és hirtelen meg akartam magyarázni neki – igazat akartam mondani, de azért mégsem a teljes igazságot.

– Valaki felhívta a családsegítő szolgálatot? – Kinyújtottam a kezem. – Esküszöm, hogy nem én voltam.

Leanne néhány feszült pillanatig fürkészett, nyugtalanul megrebbenő tekintetén látszott, hogy vadul cikáznak a gondolatai.

– Akkor mit keresett nálunk egy szociális munkás, hogy kivizsgálja az elhanyagolással kapcsolatos bejelentést?

– Leanne. – Újra le kellett ülnöm. – Ha ennyire komoly aggodalmaim lettek volna, először veled beszéltem volna róla. Még több segítséget ajánlottam volna.

Lehet, hogy nem beszéltem volna vele – el sem tudtam képzelni, hogy vitába szálljak ezzel a tűzokádó szörnyeteggel a szülői normákról –, de biztosan annyi segítséget ajánlottam volna neki, amennyi csak tőlem telt volna.

– Várnom kellett, amíg valami vén boszorkány elvitte a lányomat a konyhába, és kikérdezte az anyjáról! – Leanne fel-alá járkált a gyepen, Nesbit nyugtalanul követte. – Úgy tett, mintha ez teljesen normális lenne, mintha minden gyerekhez beállítanának, és kifaggatnák, mit eszik, vagy hogy az anyukája nem iszik-e túl sokat, és nem viselkedik-e furcsán. Joan nem négyéves! Tudja, hogy valaki bejelentést tett, mert nem gondoskodom róla. Mit gondolsz, hogy érezte magát?

– Rettenetesen. – Belül megkönnyebbülten sóhajtottam, hogy pár nappal korábban segítettem Joannak takarítani. A házban továbbra is káosz és rendetlenség uralkodott, de legalább már nem jelentett egészségügyi veszélyt.

– Egy hajszálon függök, Ollie. Egy hajszálon. Egy rossz lépés, és minden összeomlik. És hogy valaki ennyire rosszindulatú, ennyire gonosz… – Abbahagyta a járkálást, és lerogyott a székre. – Hogy így a hátam mögött… Először szégyelltem magam. Bűnösnek éreztem magam. Ne értsd félre, olyan dühös vagyok, hogy hányingerem van. De leginkább fáj. – Vadul pislogott. – Úgy érzem, mintha valaki, akit ismerek… És ha nem te voltál, akkor bocs, hogy ribancnak neveztelek, remélem, megérted, hogy dühös voltam… Valaki a képembe mosolygott, de aztán hátba szúrt. Hátba szúrta Joant. Ezért gyűlölöm.

– Nem én voltam. Esküszöm, hogy nem én voltam.

– Van ötleted, ki lehetett?

– Nincs.

– Na, gyerünk, kérdezd meg! – Leanne elnyomta a cigarettát a szék karfáján, aztán egy virágcserépbe dobta a csikket, és már gyújtotta is a következőt. – Tudom, hogy alig várod, hogy megtudd, mi lett a vége.

Igaza volt, alig vártam, hogy megtudjam.

Leanne-ből remegő sóhaj szakadt ki.

– Nem vizsgálódnak tovább. Akárki árult be minket, feldughatja magának a vádjait!

– Ez jó hír.

– Igen. És az is jó hír, hogy valaki alkalmatlannak tart az anyaságra.

– Kérlek, hidd el, hogy semmit sem tudtam erről.

Hátradőlt, és behunyta a szemét.

– Igen, hát, muszáj elhinnem, mivel holnap kezdődik a nyári szünet, és épp most mondtam annak a lottyadt tehénnek, hogy te segítesz nekem a gyerekkel.

– Annyira sajnálom, hogy ez történt.

– Feleannyira sem sajnálod, mint aki tette. Ha valaha rájövök, hogy ki volt az…

Leanne-re néztem, akinek arcát eltorzította a félelem, a düh és a kétségbeesés, és olyan erősen szorította a szék karfáját, hogy elfehéredtek az ujjai. Tudtam, hogy a kirohanása nem csak üres fenyegetés volt.

* * *

Pénteken hét család zsúfolódott össze a Könyvtáros Néni Mesedélutánjára a gyermekek számára fenntartott sarokban. Irene döbbenten figyelte, ahogy egymás után tolongtak, ugráltak és szaladtak be az ajtón, a babakocsik nekicsapódtak a könyvespolcoknak, a gyerekek csevegtek, veszekedtek, és valahonnan folyamatosan finghangokat jöttek.

Befejeztem Trev második OlvasOK-foglalkozását a héten, és elkezdtük a székeket pakolni, hogy valamilyen rendet teremtsünk. Meglepetésemre Irene leállított minket.

– Nem szükséges – mondta sietve, és önelégülten felemelte az állát. Az óvodások könyvszekrényéhez lépett, mögé nyúlt, és elővett egy halom habszivacs lapot.

Aztán előhúzott egy sípot a bézs blúzából, és olyan félelmetes hangot adott ki vele, hogy a hangzavar azonnal megszűnt. A kisgyerekek kíváncsian nézték, mi fog történni, a felnőttek pedig ugyanolyan kíváncsian nézték a gyerekeket. Irene a hozzá legközelebb álló gyerek kezébe nyomott egy lapot.

– Ülj le!

A kislány óvatosan elvette a szőnyeglapot, és ráült. Pillanatok alatt a többiek is csatlakoztak hozzá, kivéve egy kislányt, aki az anyja ölében sírt, mert sárga habszivacs lapot akart, de mindegyiknek ipari kék színe volt.

– Ezen a héten az állatokról lesz szó. A csendszabály alól egyetlen feltétellel lehet kibújni.

– Ha közbekérdezel, belebeszélsz, vagy valamilyen hangot adsz ki, ki kell menned – suttogta az egyik kisfiú a barátjának. Elég hangosan beszélt ahhoz, hogy Irene az orrát ráncolva ránézzen.

– A kérdések, a csevegés és a testi hangok továbbra is tilosak. De a Könyvtáros Néni megengedi, hogy a megfelelő állathangokat utánozzátok, feltéve, hogy azok a megfelelő időben hangzanak el.

– Ó, én tudom utánozni a szamár hangját! – kiabálta valaki. – Nagyon jól tudom utánozni, ezt figyeljétek… – Azzal bemutatta nagyon hangos, ijesztően pontos szamárhangját.

– Cssss! – mondta aggódva a többi gyerek, valószínűleg azok, akik már jártak itt korábban, és tudták, hogy a Könyvtáros Néni nem a levegőbe beszél.

– Ha nem lettem volna elég világos – morogta Irene egy másodpercnyi szünet után –, akkor adhatjátok ki a megfelelő állathangot, amikor azt az állatot említem meg a történetben. Ha bármikor máskor valamilyen hangot adtok ki, ki kell mennetek. Mindenki megértette?

Ha volt is olyan, aki nem értette, mélyen hallgatott róla.

– Segítesz nekünk, ha nem tudjuk utánozni a helyes hangot? – kérdezte egy körülbelül ötéves, finom megjelenésű fiú. – Félek, hogy nem fogom tudni, és akkor haza kell mennem.

– Akkor csak figyelj csendben, és ne adj ki semmilyen hangot! – válaszolta Irene.

– De én is akarok hangokat utánozni! Az sokkal viccesebb!

– Viccesebb…

– Igen! Akkor segítesz?

Irene akkorát sóhajtott, mintha máris elfáradt volna.

– Igen. Ha mindannyian felkészültetek, kezdhetjük?

Otthagytam a Könyvtáros Nénit, és nem bírtam ki, hogy elmenőben ne utánozzak néhány állathangot.

Szombaton Joannál hagytam Nesbitet, és elautóztam egy nottinghami szabadidősport-áruházba. Drew felajánlotta, hogy kölcsönadja a kempingfelszerelését, de nekem egyetlen hátizsákba kellett mindent bepakolnom, ezért udvariasan visszautasítottam a háromszemélyes, előtetős sátrat, a négyégős gáztűzhelyet és a hűtőládát. De segített kiválasztani az egy mozdulattal felállítható kempingsátrat, a hálózsákot és a puha matracot. Vettem még egy kis méretű, összecsukható tábori gázfőzőt és egy zseblámpát is.

Aznap este a kertben próbáltam felállítani a sátrat. A művelet ugyan nem néhány másodperc volt, ahogy ígérték, de csak pár percet vett igénybe, úgyhogy elégedett voltam. Kényelmesen elfért benne egy alacsony nő és egy napról napra testesebbé váló kutya. Készítettem forró csokoládét magamnak, Joannak és Leanne-nek, aki elfogadta, hogy nem én kerestem meg a családsegítő szolgálatot, és ismét kölcsönvette a zuhanyt meg a sütőt.

– Bejöhetek? – kérdezte Joan, és izgatottan bekukucskált a sátor sötét belsejébe.

– Nem valószínű, hogy beférsz – feleltem, és biztosan tudtam, hogy nem fér be.

– Semmi baj, majd alszom kint. – Gyorsan lefeküdt a sátor melletti fűbe. – Nem félek. Olyan lesz, mint Frodónak és Samnek. Nekik sem kellett sátor.

– Ők nem Angliában voltak – válaszolta Leanne. – A fűben alváshoz túl hideg lesz. Mi van, ha esik?

– Viszek magammal meleg hálózsákot, és belebújok. Frodó nem törődött azzal, hogy hideg van, vagy esik.

– Frodó Középfölde megmentésére vállalkozott, nem volt más választása. És nem volt anyukája, aki megakadályozhatta volna, hogy veszélyes vagy ostoba dolgokat csináljon. – Leanne rám nézett. – Nem mintha veszélyesnek vagy ostobának tartanám az ötletedet. Legalábbis nem annyira.

– Nagyon sok ember jár sátrazni – morogta Joan.

– Igen, olyan kempingekbe, ahol van megfelelő infratsruktúra, más emberek, valamint egészségügyi és biztonsági intézkedések. Mit fogsz csinálni vécé nélkül?

– Frodónak és Samunak sem volt vécéje!

– Frodó és Samu nem létezik!

Joan továbbra is a fűben heverészve gondolkodott ezen.

– Mi lenne, ha én is vennék egy sátrat? Ollie vigyázna rám. Nem mintha szükségem lenne rá.

– Ollie így is elég időt tölt azzal, hogy rád vigyáz.

– És nagyon szívesen teszem – vágtam közbe. – De ez egy szólóprojekt. Én közel sem vagyok olyan bátor és talpraesett, mint te, Joan, ezért mindenféle kihívásokat állítok magam elé, hogy megtanuljak önállóan boldogulni. Ha velem jönnél, az nem számítana.

Joan felült, átkulcsolta a térdét, és ráhajtotta az állát.

– Oké.

– De nyár végén elmehetnénk hármasban pár napra egy igazi kempingbe.

– Nem hiszem, hogy összejön – mondta Joan. – Anya nem vehet ki szabadságot. Én majd a nyári napközis táborban leszek, ami unalmas és hülyeség, és minden játékban és programban részt kell vennem. Még ha viszek is magammal könyvet. Sétálni sem engednek.

– Nos, idén majd másképp lesz – mondta Leanne, felállt, és megölelte a lányát. – Kiveszek pár nap szabadságot, és keresünk egy szép helyet, ahová elmehetünk nyaralni.

– Nincs elég pénzünk nyaralni – motyogta Joan Leanne karjába.

– Emiatt ne aggódj, majd kitalálok valamit. Ha nagyon muszáj, akkor majd mi is nomád körülmények között nyaralunk, mint Ollie.

– Annyi esély van rá, hogy te nomád körülmények között nyaralj, mint arra, hogy szabadságot vegyél ki.

– Hé, én már elég sokat kempingeztem az életemben!

– Tényleg, mikor? – Joan hátralépett, és az anyjára nézett. Leanne azonnal megmerevedett, elfordította a tekintetét, és egy vállrándítással rövidre zárta a beszélgetést. – Gyerekkoromban.

– A szüleiddel? A nagyszüleiddel? Szerettek kempingezni?

– Igen. De nézd csak, hogy elszaladt az idő! Ha be akarod fejezni a fejezetet, jobb, ha bebújsz az ágyba.

– De…

– Nyomás lefeküdni!

Lehetett volna bennem annyi bátorság, hogy kifaggassam Leanne-t, miért döntött úgy, hogy elmenekül a világ végére, távol az otthonától, védőháló és támogató közösség nélkül, ahol nincs senkije és semmije, ahelyett, hogy a szüleihez fordult volna segítségért. Tudták egyáltalán, hol van Leanne? Tudták, hogy van unokájuk? Lehet, hogy nem érdemelték meg, hogy tudjanak róla, vagy valamilyen okból nem érdekelte őket. Lehet, hogy meghaltak, és Leanne-nek nem maradt más választása, mint hogy nélkülük folytassa az életét.

Vagy talán valahol reménykedtek, és azért imádkoztak, hogy a lányuk egy nap térjen vissza hozzájuk?

* * *

Vasárnap reggel:

 

Ha a gyepen ver sátrat, azzal még nagyobb kárt tesz a fűben, mintha a kutyája használná WC-nek.

 

Ebenezer az üzenet mellé kitűzte a helyi kempingek internetről kinyomtatott listáját is. Párat be is karikázott, és odaírta melléjük: „kutyabarát”. Húszpercnyi szerencsétlenkedés után – ennyi ideig bajlódtam a sátor összecsukásával – úgy döntöttem, hogy ha egész éjjel kint hagyom, azzal tesztelhetem a tartósságát, és a sátorállítási képességeimet.

Mostanra már visszakerült a táskájába, és ott állt szépen összecsomagolva a konyhaajtóban. Alig vártam, hogy megtegyem azt a tíz lépést Ebenezer hátsó ajtajáig. Lehet, hogy csak akkor viselkedik olyan gorombán, ha valaki a bejáratán kopog be hozzá? Elismerem, nem nagyon volt más mondanivalóm azonkívül, hogy „Helló, sajnálom, hogy folyamatosan tönkreteszem a csodálatos kertjét”, és „Ön biztosan varázsló, mert különben hogyan tudna kifeszíteni egy szárítókötelet, kerti fakunyhót építeni és makulátlanul tartani a kertet úgy, hogy közben teljesen láthatatlan marad.”

Ha nem találok hamarosan valamilyen elfogadható ürügyet, hogy ismét bemutatkozzak neki, ki kell találnom egyet. De egyelőre minden bátorságomat és kreatív energiámat lekötötte az Álomlistám hetedik pontja. A titokzatos szomszédom jelentette kihívással majd máskor foglalkozom.

* * *

Joan a következő héten napközis táborban volt, ezért minden szabad pillanatomat a vadkemping megszervezésével töltöttem.

Hosszas belső vitát követően egy hat mérföldes túra mellett döntöttem. A parkerdő nagy részét bejárhattam rajta, végig a közeli folyó mentén, egészen egy hangulatos kis pubig, amely egyébként randihelyszínnek is remek lenne az álomférfival. Egy pompás piknikcsomagot is összekészítettem, amit este majd elfogyaszthatok – így rögtön kipipálhatom az Álomlista egy újabb pontját.

Előbányásztam a legmelegebb alvós ruháimat is, és becsomagoltam a legszükségesebb holmikat. Már csak az volt hátra, hogy megnézzek pár órányi videót a különféle túlélési technikákról – például a tábortűzrakásról és a medvetámadás elhárításáról.

* * *

Szombat reggel Nesbittel együtt végtelenül tágas, ragyogóan kék égre ébredtünk. A tápláló reggeli után, amely tojásból, illetve marhahúsos száraztápból állt, kiléptünk a hátsó kapun, a nap pedig ködös, vajszerű gömbként ragyogott előttünk. Joan integetett nekünk:

– Bármit is csináltok, ne térjetek le az ösvényről! – és önkéntelenül is hobbitnak éreztem magam, miközben folyton a hátizsákomat igazgattam, mert a vizes kulacsom egyfolytában a csípőmnek ütődött.

Tökéletes nap volt arra, hogy tölgyfák és fenyők között túrázzunk, lábunk alatt csörgedező patakokon ugráljunk át, kilépjünk a napfényes foltokba, majd visszabújjunk az árnyékba, és illatos szőnyegként elénk terülő, vadvirágos réteken vágjunk keresztül, mindezt természetesen lélekemelő madárcsicsergés közepette. Időnként megálltunk, hogy megnézzük a térképet, igyunk egy kortyot, vagy egyszerűen csak gyönyörködjünk a táj szépségében. Az élettől lüktető természetben meg sem érintett a magány szele. Ha Steph velem tartott volna, annyira elmerülnénk a beszélgetésben, hogy alig figyelnénk a körülöttünk elterülő tájat. Ha Anya is velünk jött volna, egész nap panaszkodott volna a sár, a legyek vagy a meleg miatt.

És ha itt lett volna álmaim pasija? Vele minden bizonnyal jóleső csendben sétáltunk volna, és néha mutattunk volna egymásnak egy-egy napsugárban táncoló, halványkék pillangót, vagy bagolyfejre emlékeztető fatörzset.

De ezt a rengeteg csodát most egyedül éltem át, és miközben szemmel tartottam a kutyát, átadtam magam a szerepemnek: én vagyok az a nő, aki szombaton egyedül indul túrázni ahelyett, hogy az anyjával tartana a Home Bargains áruházba, mert nincs bátorsága megmondani neki, hogy hidegen hagyják a szalvétatartók.

Mire megtaláltuk az erdőből kivezető kanyart, ahonnan az útvonal a folyó mentén haladt tovább, már elteltem a táj szépségeivel, Nesbit pedig egy hét hónapos kiskutyának elegendő mérföldmennyiséget sétált. Beletettem a Yasmintól kölcsönkért kutyahordozóba. Örültem, hogy a mezőn legelésző tehenek elég messze álltak tőlünk, így nem kellett egész idő alatt azon aggódnom, hogy Nesbit elszökik, és bemutatkozik nekik. Csak egy óra késéssel érkeztünk a kocsmához, és Joan figyelmeztetésének megfelelően egyszer sem tértünk le az ösvényről.

Van-e annál jobb, mint egy meleg nyári napon a folyóparti pub kertjében üldögélve egy pohár almabort kortyolgatni, miközben hűséges kiskutyám a lábamnál szundikál, nézem a tovaúszó hajókat, és a csirkés-póréhagymás pitémre várok?

Akkor nem jutott eszembe semmi.

Egy idősebb pár megállt pár percre beszélgetni, amikor a labradorjuk megörült Nesbitnek, és nem tudtam nem észrevenni, hogy a másik asztalnál ülő férfiak egyértelműen felfigyeltek rám. Nem jöttem zavarba attól, hogy szombat délben egyedül ülök itt, sőt büszke voltam magamra. Büszke, magabiztos és talán egy picit kótyagos is, miután úgy döntöttem, hogy megiszom még egy almabort.

Lehet, hogy az almabor miatt lett a délutáni út, mondjuk úgy, egy kicsit bonyolultabb. Vagy egyszerűen csak azért, mert ismeretlen vidéken túráztam. Akárhogy is, be kell vallanom, hogy a kimelegedett, fáradt Nesbit és én, bár nagyjából tartottuk az irányt, határozottan letértünk a tervezett útvonalról. Végül elképzelésem sem volt, hol járunk, és merre kellene mennünk.

Visszamehettem volna a pubba, de az ebédidő már rég véget ért, és gőzöm sem volt, hogyan jutok vissza. Három rossz kanyar után már a térerőm is eltűnt, és a jelenlegi útvonalon, két domb között, se embert nem láttam, se olyan helyet, ahol megpihenhettünk volna.

Sajgott a hátam a kutyahordozó súlyától. Az egyik sarkamon vízhólyag keletkezett, és nagyon szerettem volna inni egy csésze teát.

– Mit gondolsz? – kérdeztem Nesbittől, akit kivettem a hordozóból, amíg mérlegeltük a lehetőségeket. – Forduljunk vissza, vagy menjünk tovább?

Nesbit félrefordította a fejét.

– Próbáljuk meg azt az ösvényt, ott fent? Azt még nem is láttam. Most aztán szépen megbonyolítottad a helyzetet!

Próbáltam magamtól elhessegetni a vágyat, de azt kívántam, bárcsak ne egyedül kellene megoldanom ezt a helyzetet. Bárcsak átadhatnám a döntést valaki másnak! Az álomférfi biztosan nagyon jól tudna térképet olvasni, és pillanatok alatt visszaterelne minket a helyes útra. Vagy ha mégsem, akkor a következő kanyarban mesebeli helyre bukkannánk, ahol felállíthatnánk a sátrunkat, lenne egy vízesés egy kis természetes medencével, valamint egy napozásra alkalmas sziklával, továbbá egy dús bokor illatos, erdei szamóca, mert amit magammal hoztam, az már rég összenyomódott a hátizsákomban. Ja igen, és egy csodálatosan tiszta nyilvános WC.

Letettem a hátizsákomat a fűbe, és leültem. Próbáltam figyelmen kívül hagyni a szemembe szökő könnyeket, és az önostorozó, gúnyos gondolatokat, amelyek mind azt súgták, hogy nem is történhetett volna másképp: előre lehetett tudni, hogy el fogok tévedni, és berezelek. Milyen ostoba, nevetséges elképzelés volt, hogy egy hálózsák és egy minigázfőző segítségével rutinos túrázó lesz belőlem!

Nem kellett pszichológusnak lenni ahhoz, hogy rájöjjek, ezek a gondolatok miért anyám hangján szólaltak meg a fejemben. – Ez nem olyan nagy katasztrófa! – mondtam végül, leginkább csak magamnak. – Lehet, hogy totál eltévedtünk, fáradtak vagyunk, és elegünk van, de nem sérültünk meg, nem esik az eső, és Nesbit nagyon jól viselkedett. Csak valamilyen módszerrel rá kellene jönnöm, hol vagyunk.

Joanra gondoltam, a figyelmeztetésére, és eszembe jutott A hobbit, és akkor támadt egy ötletem.

– Az lesz a legjobb, ha felmászunk egy magaslati pontra, és megkeressük az erdőt – mondtam, felpattantam, és becipzároztam a hátizsákomat. – Az egy ezerhektáros terület. Biztosan nem téveszthetjük el!

– Vau! – helyeselt Nesbit, és vadul csóválta a farkát.

– És ha erdőt nem is látunk, akkor biztosan találunk valamit, ami alapján tájékozódhatunk.

Végtelenül hosszú, izzasztó percek után végre felkapaszkodtam a legmagasabb dombra, amit alulról kinéztem. Kétszer is azt hittem, hogy végre feljutottunk a csúcsra – de a hamis csúcs mögött mindig ott várt egy újabb, gúnyosan fölénk magasodó orom.

Ott álltunk, a bokám pedig lüktetett, mert miközben fölfelé caplattam, beleléptem valamilyen állat üregébe. Lassan körbe-körbe forogva kerestük a bigley-i parkerdőt, vagy legalább valami életjelet.

Mivel a földet szuggeráltam, nehogy még egyszer rosszul lépjek, és kitörjem a bokámat, nem vettem észre a fölöttünk tornyosuló sötét fellegeket, amelyek a semmiből megjelenő nyári viharokra jellemző erővel, hatalmas mennydörgés kíséretében csaptak össze a fejünk felett.

Nesbit ijedten vonyított, belecsimpaszkodott a lábamba, és a következő pillanatban idegességében azonnal le is pisilte a vadiúj túrabakancsomat, amiről persze azonnal kiderült, hogy nem tökéletesen vízálló, pedig állították, hogy az.

– Oké. Remek. Hát, legalább megtaláltuk az erdőt – mondtam, értelmetlen megnyugtató szavakat motyogva magam elé, miközben a táskámban kotorásztam az esőkabátomat keresve. Nesbitet visszatettem a hordozóba, behúztam a cipzárt, és gondosan becsuktam, hogy biztonságban legyen. Csak a barna orrhegye kandikált ki.

Miután megláttam a folyót, viszonylag könnyű volt követni azt a hatalmas sötétzöld foltig, ami nem lehetett más, csak a bigley-i parkerdő. Csak az volt a probléma, hogy egy hatalmas, világosabb zöld, barnássárgás színben játszó mezőn kellett átkelnem, hogy odaérjek, és fogalmam sem volt, a sötétzöld folt melyik csücskét célozzam be, hogy visszataláljak a helyes útra. Ráadásul nem volt könnyű feladat az átázott térképet tanulmányozni, miközben ömlött az eső a szemembe, sőt valahogy az orromba is, a mellkasomhoz szorított kutya reszketett a félelemtől, én pedig próbáltam elkerülni a villámcsapást.

Végül úgy döntöttem, hogy sürgetőbb feladat a fák alatt menedéket keresni, mint kitalálni, melyik fa alá tanácsos beállni. Nagy levegőt vettem, megigazítottam a hátizsákomat, és összeszorítottam a fogamat. Nem lehet minden sima és egyszerű. Abban mi lenne kihívás? Nem adhatom fel. Nem sírhatok. Nem bújhatok el egy bokorban.

Végig kell csinálnom.

De menet közben azért megettem a vésztartalék csokis müzliszeletemet.

Egyórányi fogvacogva, ázottan és bicegve megtett út után elértem az erdő szélét. Elmondhatatlanul megkönnyebbültem, hogy egyetlen gazda sem szegezte rám a puskáját, amikor kénytelen voltam ismét elhagyni az ösvényt, és bűntudatosan vánszorogtam végig a mezőn, amiről sejtettem, hogy magánterület.

Az eső körülbelül húsz perc múlva elállt, bár remegő csontjaim nem érzékelték. Most már értettem, miért írták az összes felszerelési listára, hogy vigyünk magunkkal meleg gyapjúsapkát, még akkor is, ha induláskor 21 fok van. Az ostoba második üveg almabor miatt pisilnem is kellett. Kalandom ekkor új motívummal gazdagodott: egy fa mögött guggolva, ép bokámmal a sárba süppedve, a másik bokámat tehermentesítve, a csuromvizes kutyapórázt szorítva – mert arra aztán végképp nem volt szükség, hogy Nesbit megszökjön –, a térdemig letolt bugyival próbáltam könnyíteni magamon.

A vihar elvonult, és a telefonom is talált egy kis térerőt, így meg tudtam nézni, hol járok. Most, hogy már a park határán voltunk, nem foglalkoztam az ösvénnyel, hanem egyszerűen az idilli éjszakai táborhelyem felé vettem az irányt, és tovább-bicegtem.

Újabb harminc perc múlva eszembe jutott, hogy a túra utolsó szakaszát éppen azért terveztem úgy, hogy elhaladjak a park látogatóközpontja mellett, hogy bemehessek a mosdóba, megtöltsem vízzel a kulacsaimat, és igyak valamit, amennyiben a kávézó még nyitva van (nem volt, már majdnem hatot mutatott az óra). Szitkozódva, sírással küzdve újraterveztem az útvonalat, és hamarosan elértem a látogatóközponthoz vezető fő turistaösvényt.

Újabb egyórányi színtiszta gyötrelem után, amit egy rövid időre megszakítottam a látogatóközpont mosdójában tett kitérővel, és a kávézó ablakának vágyakozó bámulásával, végre elértem a kijelölt tisztást.

Amint felállítottam a sátramat egy viszonylag sík helyen, ledobtam a hátizsákomat a fűre, és levettem a kabátomat, a leggingsemet, a cipőmet és a zoknimat. A nedves nadrágban megtett hosszú mérföldek után a combom kivörösödött, a lábamon pedig olyan hatalmas vízhólyag keletkezett, mintha hat lábujjam lett volna. Kissé feldagadt a bokám, és még mindig érzékeny volt, de reméltem, hogy egy jó éjszakai alvás elég lesz a gyógyuláshoz.

A pólóm megszáradt a testem melegétől, de izzadságtól és pániktól bűzlött, ezért miután a hajamat kiengedtem a copfból, megszabadultam a pólómtól is. Élveztem, ahogy a lágy szellő hozzáér a bőrömhöz, nagyot szippantottam a nyári vihar után még mindig érezhető friss levegőből. Kinyújtottam a karomat, becsuktam a szemem, és átadtam magam az óriási megkönnyebbülésnek, hogy sikerült.

Alig vártam, hogy tüzet rakjak, főzzek magamnak egy teát, kinyissam a sajtos kekszet, hátradőljek, és élvezzem a sikert, az este még érezhető melegében.

Az eredeti tervem az volt, hogy gyújtóssal és dörzsöléses módszerrel próbálok tüzet gyújtani. Ez most nyilván nem fog összejönni – főleg, hogy mélyen be kell gázolnom a bozótba, hogy olyan fát találjak, ami nem ázott el. Megtisztogattam egy területet, hogy elhárítsam az esetleges tűzveszélyt, és a túlélési videókban látott módon halomba raktam a fát. Ezután hozzáadtam néhány vazelinnel átitatott vattacsomót, meggyújtottam pár gyufát, és hipp-hopp, rövid próbálkozás után már lobogott is a tűz.

Az eredeti tervben az is szerepelt, hogy pulóvert és tiszta leggingset veszek fel, de még mindig meleg volt, és inkább átadtam magam a természetbe való visszatérés érzésének. Diadalittas, felszabadult hangulatomhoz tökéletesen passzolt, hogy leterítsem a kabátomat, és amíg felforr a teavíz, én pedig teljesen megszáradok, melltartóban és bugyiban hátradőljek.

Ebben az illetlen, izzadt, félig vadasszonyi állapotban elmajszoltam egy darab extra érett cheddart, vártam, hogy kihűljön a teám, és figyeltem, ahogy a ránk ereszkedő alkonyat árnyakat csal elő a tűz fényéből. Az árnyékok végigtekeregtek, -táncoltak a tisztáson – és akkor hirtelen megjelent egy arc velem szemben, az erdősáv szélén.

A sokktól megtántorodva felborítottam a bögrémet, miközben hátráltam a sátor felé, az egyik lábam belegabalyodott a kötelébe, és a szívem majd kiugrott a mellkasomból. Erre természetesen Nesbit is felriadt, felugrott, és hangos ugatással, őrült módjára körbe-körbe rohangálva kereste a szörnyet, amelyik ilyen sikoltozásra késztette a gazdáját.

Amikor a szeme – vagy talán az orra – rátalált az arcra, amely mostanra már teljes alakot öltött, odaszaladt a férfihoz. Nem néztem ki Nesbitből, hogy komoly kárt tesz a betolakodóban, de reméltem, hogy legalább elijeszti, vagy segít, hogy időt nyerjek, amíg találok egy alkalmas fegyvert.

De nem ez történt. Döbbenten néztem, ahogy állítólagos leghűségesebb társam a férfi térdére ugrik, egy helikopter rotorját megszégyenítő sebességgel csóválja a farkát, orrával pedig boldogan szaglászik és szuszog. Még csak az ínyét sem húzta fel, és egy árva figyelmeztető morgást sem hallatott.

– Hát szia! – A férfi nevetve lehajolt, hogy megsimogassa Nesbit fejét, majd rám pillantott. Nem tudtam eldönteni, mi a jobb: ha a szívem repes a megkönnyebbüléstől, vagy megáll a szégyentől.

Ismerős hang volt.

Most, hogy még néhány lépést tett a tűz fényében, felismertem a könnyed mosolyt. A széles vállat. A meleg, barátságos szemet.

A ƒenébe.

De mégis ki más lehetett volna itt, az erdő mélyén, éjjel?

Ha a kificamodott bokám köré nem tekeredett volna kötél, megpróbáltam volna a sátor mögé lopódzni, hátulról beosonni, felvenni valamilyen ruhát, és esküszöm az égre, végig a sátorban maradtam volna.

Így viszont be kellett érnem azzal, hogy olyan kicsire összehúztam magam, amennyire csak tudtam, egy ügyes fejbiccentéssel eltakartam a hajammal a koszos melltartómat, és úgy tettem, mintha egész éjjel félmeztelenül táboroztam volna az erdőben. A természet vad lányának, mint amilyen én vagyok, ez csak egy átlagos szombat este.

Arra az esetre, ha Sam nem vette volna észre, hogy összezsugorodtam az árnyékban, Nesbit segítőkészen odarohant hozzám, vidáman ugatott, majd visszarohant Samhez.

– Bármennyire is örülök, hogy így összefutottunk, remélem, hoztál magaddal ruhát – mondta Sam nevetéstől remegő hangon, majd diszkréten elfordult, hogy megőrizze a méltóságomat. – Naplemente után elég hűvös van itt.

– Hát persze! – Mindent elkövettem, hogy kiszabadítsam a lábamat, hogy eltűnjek a sátorban, és soha többé ne jöjjek ki, de a kezem remegett, a bokám rettenetesen fájt, és minél hevesebben próbáltam kibogozni a kötelet, annál jobban rám tekeredett.

– A francba! – káromkodtam, ezúttal hangosan, amitől Sam megijedt.

– Jól vagy?

– Addig jól voltam, amíg meg nem jelentél. Ezerhektárnyi erdő, és pont az én táborhelyem mellett bukkansz elő – morogtam még mindig frusztráltan, majd beismertem a vereséget. Nagyot sóhajtottam, kihúztam magam, és megpróbáltam úgy tenni, mintha az egész a kaland része lenne. És, atyavilág, bármennyire is szégyelltem magam, hogy Sam így talált, borzalmas volt belegondolni, mennyivel rosszabb lett volna, ha nem ő, hanem valamelyik másik erdőőr bukkant volna fel. – Belegabalyodtam a sátorkötélbe… – mondtam, összeszedve maradék méltóságomat.

– Á, értem – válaszolta Sam, aki még mindig háttal állt nekem.

Hosszú szünet következett.

– Segítsek? – kérdezte végül. Hangjából némi feszültséget hallottam ki.

– Igen. Légyszi.

– Egészen biztos vagy benne, és határozottan ezt akarod? Én ugyanis szolgálatban vagyok most, és nem szeretném, ha ebből bármilyen félreértés származna. Azt akarod, hogy megforduljak, odamenjek hozzád, és kiszabadítsalak a kötélből. Én. A saját kezemmel.

Visszanyeltem egy egész árhullámnyi… hát, fogalmam sincs, mit. Valószínűleg hormonokat.

– Van egy zsebkés a hátizsákomban. Ha odaadnád, kiszabadíthatnám magam.

– És tönkretennéd a sátradat?

– Rendben. Igen, kérlek, kérlek, tedd azt, amit az előbb mondtál, hogy be tudjak menni a sátramba, és felöltözhessek, amilyen gyorsan csak lehet.

Három erdészlépéssel már mellettem is guggolt, lassan és szabályosan lélegzett, miközben ügyesen kioldotta a csomókat. Kitartóan nézte a bokámat, a haja a homlokába hullott.

Becsuktam a szemem, hogy ne lássam közelről a gyönyörű arcát, és megpróbáltam valami másra koncentrálni, csak hogy ne kelljen az ujjára, amivel éppen a csupasz bőrömhöz ért. Vagy a testéből áradó kellemes melegségre, bár csak egy zöld póló volt rajta. Egy pillanatra megéreztem az illatát – mintha az erdő keveredett volna a férfitest illatával. Elakadt a lélegzetem.

Minden idegszálam megfeszült. Ez az intimitás egyszerre volt zavarba ejtő és csodálatos. Azt akartam, hogy örökké tartson a csomók kibogozása, úgy is, hogy még egy másodperccel sem bírtam volna tovább elviselni.

Éreztem, hogy hátradől, és hirtelen üresség tölti be a levegőt, mintha hatalmas súly emelkedett volna le rólam.

Sam szünetet tartott, és megköszörülte a torkát. Kinyitottam a szemem. Pár méterre állt tőlem, és elmélyülten tanulmányozta a kopár földből kibukkanó fűszálakat.

– Kész vagyunk.

– Köszönöm – motyogtam, és rákmászásban visszatolattam a sátorba, mert ha megfordultam volna, premier plánban láthatta volna az alig fedett hátsómat, és akkor rettenetesen kiszolgáltatottnak éreztem volna magam.

Néhány másodpercig alig tértem magamhoz a rémes helyzettől, ami az imént történt, majd felöltöztem, és még egy hosszú pillanatig eltakartam a kezemmel az arcomat, és ráztam a fejemet. Azt kívántam, bárcsak bárki más lennék, mindegy, ki, csak ne én. Aztán kimásztam a sátorból.

– Szia! – mondta Sam furcsa mosollyal. Kezét a rövidnadrágja zsebébe dugta, és előre-hátra hintázott a túrabakancsa sarkán.

– Szia! És köszönöm. Ki tudja, meddig maradtam volna ott, ha nem jössz. Bár, ha nem lopództál volna mögém, nem is kerültem volna oda, szóval… Talán ahelyett, hogy megköszönöm, inkább azt kellene megkérdeznem, mit keresel a tisztásomon.

– Nem lopództam! Teljesen nyugodtan léptem be a tisztásra.

– Oké, de térjünk vissza az ezerhektáros erdőhöz, és ahhoz, hogy miért pont itt vagy.

Sam hátrapillantott a válla fölött, és megdörgölte az állát.

– Én vagyok ma éjjel szolgálatban, és bejelentést kaptam, hogy egy civil személy nem megfelelő helyen állította fel a sátrát. Bár a nem hivatalos szabály szerint általában békén hagyjuk a túrázókat, amíg nem jelentenek veszélyt az erdőre, és nem hagynak maguk után szemetet, ebben az esetben azonban el kell hogy küldjelek.

– Miért nem megfelelő ez a hely? – kérdeztem. – Ez egy tágas tisztás, és van a közelben egy patak. Gondoskodtam róla, hogy a tűz biztonságos távolságban legyen a bozótostól. Nem zavarok senkit.

– Valójában az, hogy levetkőztél, elég zavaró tényező volt a vadlesen tartózkodó fiúknak.

– Tessék?

– A vadles tűzvonalában táboroztál le. Látod ezt? – Néhány lépést tett, és a lábával meglökött egy halom apró, barna golyót. – Őzbogyó. Egyáltalán nem örültek, amikor megláttak egy betolakodót a távcsövön keresztül, amíg… – Sam elhallgatott, és észbe kapott.

– …amíg meg nem látták, hogy levetkőzik.

Zavartan megvonta a vállát.

– Ma van a vadászidény első szombatja. Tetőfokára hágott hangulat. És az érzelmek.

Lehajtottam a fejem. Égett a bőröm a megalázottságtól.

– Nem hiszem el, hogy meg mertem tenni.

– Ha ez vigasztal, remek helyet választottál. Ezért szeretik az őzek is.

– Hogy lehetek ekkora pancser?!

– Nekem nem tűntél pancsernek, sőt…

– De most komolyan! Az egész erdő rajtam fog röhögni.

Sam rám nézett, a sötétben már csak a szeme árnyékát láttam.

– Amíg én szolgálatban vagyok, nem.

Vállat vontam.

– Nagy ez az erdő.

– Ahol lépten-nyomon sok furcsa és kínos dolgok történnek. Hidd el, láttunk már ennél cifrábbat is. Egy nő, aki a túrafelszerelését szárítja, semmi ahhoz a csapathoz képest, akik a nyári napfordulót akarták megünnepelni némi drog kíséretében, meztelenül táncolva, egy tízméteres szakadék szélén. Ki kellett hívnunk a rendőrséget.

– Kérlek, mondd, hogy most senki nem hívta a rendőrséget!

– Azt hiszem, ezt saját hatáskörben is meg tudjuk oldani.

Hirtelen reccsenés hallatszott a fák között, Nesbit felkapta a fejét, és hegyezni kezdte a fülét.

– De ez a jel, hogy el kell tűnnünk innen. – Sam gúnyos mosolyt villantott. – Gyere, mutatok egy helyet, ahol nem lesz baj.

Megvárta, amíg visszapakoltam a cuccaimat a hátizsákba, majd pár mozdulattal visszagyömöszölte a sátrat a tartójába. Igyekeztem megfigyelni, hogyan csinálja, de sajnos elkaptam a tekintetemet, és így lemaradtam róla.

– Hoznál egy kis vizet ehhez? – kérte a tábortűz felé biccentve.

– Azt hiszem, már kialudt.

A csodálatos tüzem nem volt olyan sikeres, mint gondoltam, mert Sam érkezése után nem sokkal kialudt.

– Aha, rendben. Szerinted megéri kockáztatni egy erdőtüzet?

– Nem, persze hogy nem. Bocsánat. – Kivettem a kulacsomat a hátizsákomból, és odaadtam neki. Sam erdészüzemmódra váltott. Be kell vallanom, nagyon tetszett.

– Ennél sokkal több víz kellene. Ott van a patak.

– Ööö…

– Igen? – kérdezte, és újra a vadászles irányába nézett.

– Hogy hozzam ide a vizet a patakból?

– A vödrödben?

– Hát…

Nagyon szigorúan nézett rám. Sam volt a legbarátságosabb, legnyugodtabb ember, akivel valaha találkoztam, de kiderült, hogy halálosan komolyan veszi az erdő biztonságát.

– Most próbálsz bátorságot gyűjteni, hogy beismerd, tűzoltó vödör nélkül raktál tüzet a nyílt erdőben?

Bólintottam. Annyira megszeppentem, hogy meg sem mertem szólalni.

Sam csípőre tette a kezét, és a földre meredt. Úgy éreztem, hogy fejben tízig számol, de szigorú arcáról semmilyen érzelmet nem tudtam leolvasni.

– Rendben – mondta. Én éppen abban a pillanatban kaptam föl a hátizsákomat, hogy elhúzzak onnan. – Földdel fogjuk eloltani.

Elkezdtük a piszkos munkát: szétterítettük az égett faágakat, leástunk a száraz föld alatti nedvesebb talajrétegig, a faágakra dobtuk, majd az egészet még kétszer megismételtük, mire Sam kijelentette, hogy a „tűz” eléggé lehűlt. Ezután szikra vagy parázs után kutatva nagyon alaposan megvizsgálta a környéket.

– Tényleg nem kell aggódnod, nem volt valami jó tábortűz.

– Pont ezért aggódom – válaszolta, és homlokráncolva piszkálta az egyik rönköt. – Legközelebb tegyél mindenkinek egy szívességet, és használd a tábori gázfőzőt. Téglákon. És hozz magaddal tűzoltó vödröt.

Biztos voltam benne, hogy nem lesz „legközelebb”.

Már majdnem teljesen ránk sötétedett, mire Sam megfelelőnek találta a rendrakást. Valójában a végletekig kimerültnek kellett volna lennem, de Sam váratlan felbukkanása, és az azután történtek miatt még mindig az adrenalin hatása alatt álltam. Sam bekapcsolta az övére erősített zseblámpát, ami az enyémnél százszor erősebb fényt árasztott. Szerencsére tiszta volt az ég, és a hold fényesen világított a fák lombja fölött.

– Ezért sem szoktuk javasolni az éjszakai kempingezést – mondta, amikor elindultunk az ösvényen a fák közé, és úgy tartotta a zseblámpáját, hogy én is lássak, amivel teljesen kioltotta az én zseblámpám halvány fényét. – Több tucat ember sérül meg minden évben, mert a sötétben botladozva elesik a gyökerekben, vagy belelép egy lyukba. Néha egész éjjel ott fekszenek.

– Én azt terveztem, hogy mire besötétedik, már a sátram biztos fedezékében pihenek.

– Aha, persze. Hát, nem úgy alakult.

Nem tudtam vele vitatkozni.

– Messzire megyünk? – bátorkodtam megkérdezni, miután Sam morcos arckifejezése enyhülni látszott. Olyan sötét volt, hogy teljesen elvesztettem az irányérzékemet és a térérzékelésemet. Felőlem akár egyre kisebb köröket is leírhattunk, az sem tűnt volna fel.

– Már csak öt. És ott vagyunk.

– Öt mi? Perc? Mérföld?

Megállt, és levette a hátizsákot. Ragaszkodott hozzá, hogy nála legyen, és olyan könnyedséggel vitte, mintha csak vatta lenne benne.

– Lépés.

Megfordította a hatalmas zseblámpáját, és megvilágította a tisztást, ami sokkal kisebb volt, mint amit én választottam. Nagyjából öt méter széles lehetett, és kétszer olyan hosszú – épp elég nagy ahhoz, hogy a fejem felett csillagtető nyíljon, és a fák lombja között lássam a keresztülhajózó majdnem teliholdat.

– Hogy a fenébe találtad meg a sötétben?

Sam vigyorgott.

– Tudod, én vagyok az erdő vadembere.

– Már táboroztál itt korábban?

– Itt is, és a környéken is.

– Hát, köszönöm. Megmentettél attól, hogy vadászzsákmány legyek. Legközelebb megkérdezem a véleményedet a legjobb táborhelyről.

– Legközelebb?

– Igazad van. Nem lesz legközelebb.

Vártam, amíg leszereli a sátrat a hátizsákról, majd elkövettem azt a hibát, hogy ittam egy kortyot a kulacsomból. Mire újból felnéztem, már az utolsó sátorrögzítőt is leszúrta a földbe.

– Várj reggelig a döntéssel! De ha tényleg érdekel a véleményem, keress inkább egy rendes, egészségügyi és biztonsági szempontból is kipróbált kempinget. Ha természetközeli élményre vágysz, vannak „majdnem nomád” kempingek is. És ne…

– …ne rakjak tüzet. Értem. Megtanultam a leckét. – Elővettem a hálózsákomat, bedugtam a sátorba, és utánadobtam a hátizsákot. – Jól van. Most már tényleg hideg van. Megpróbálok aludni egy kicsit.

Sam megnézte az óráját.

– Szombat este negyed tíz.

– Meglehetősen eseménydús napom volt, hogy finoman fogalmazzak.

– Mikor ittál utoljára meleg italt?

Elgondolkodtam.

– Épp akkor csináltam egyet, amikor megérkeztél, de kiömlött. Előtte reggelire.

– Akkor jövök neked egy meleg itallal?

– Úgy is mond…

– Kérek tíz percet. Nem messze van egy erdészház.

– Sam, ezt a kihívást egyedül kell teljesítenem – kiáltottam abba az irányba, ahol két másodperccel korábban még láttam a gyorsan eltűnő alakját. Amíg vártam, hogy visszajöjjön, a fejemre húztam a kapucnimat, és felvettem egy vastag zoknit. Azon töprengtem, hol húzódnak a Férfitilalmi Egyezményben foglalt határok. Bőven belefért, hogy egy profi erdőőr elkísérjen egy biztonságos helyre. Úgy döntöttem, az is belefér, hogy hozzon nekem egy forró italt, hogy pótolja, ami miatta borult fel. De ha marasztalnám, hogy együtt igyuk meg a csillagok alatt, a takarómba burkolózva… azzal már megszegném a szabályokat.

A takaró egyik szélén ültem, és a krémes forró csokoládét kortyolgattam. Sam a másik szélén ült, Nesbit pedig befészkelte magát közénk. Pillecukrot sütöttünk a tábori gázfőző fölött. A hold és a tűz fénye egyszerre táncolt Sam szemében, miközben figyelmesen végighallgatta a napom eseményeit. Be kellett vallanom magamnak, hogy ezzel teljesen megszegtem a Férfitilalmi Egyezmény előírásait.

Az Álomlistám megalkotásakor, ha akartam volna, sem tudtam volna ennél jobban elképzelni ezt a jelenetet – egészen addig a részletig, hogy az erdésztől kérek kölcsön gyapjúsapkát, az erdésztől, aki egyre inkább emlékeztetett az álomférfira.

Zsibbadt fejjel és sajgó csontokkal ébredtem, és a sátor sötétítőfüggönyének köszönhetően fogalmam sem volt, hogy hány óra van. Nesbit azonban megismételte azt az ugatást, amivel felriasztott az álmomból, majd addig bökdösött az orrával, amíg kimásztam a hálózsákból, hogy kiengedjem a kutyát, és beeresszem a napfényt. Követtem őt a szabadba, homályos szemmel pislogtam, és megpróbáltam kiűzni az álom utózöngéit az elmémből. Azután megálltam és körülnéztem.

Ez csodálatos.

A holdfényben gyönyörű volt, a kora reggeli ködben pedig egyenesen tökéletes. Dús, százszorszépektől és más lila virágoktól tarkálló rét, és a tisztás egyik szélén futó patak látványa fogadott. Egy szomorúfűz hajolt a víztükör fölé, ágait sűrűn ülő barkák húzták lefelé, a nyugodt vízfelszínen pedig egy kacsapár siklott az árral szemben.

Mélyen belélegeztem az édes, párás levegőt, szinte éreztem a napfény ízét, és mindkét karommal kinyújtóztam a fejem fölé. Lassan kitisztult a fejem, és felébredtek az érzékeim.

Nesbit hirtelen abbahagyta a fű szaglászását, és feszülten bámult valamit a hátam mögött. Egy másodpercet várt, majd átrobogott a tisztás túlsó szélére, a sátor mögé.

Azonnal megértettem, miért. Ezen az oldalon ugyanis nem fák és bokrok húzódtak, hanem belülről dróthálóval megerősített, fehér deszkakerítés.

Mögötte pedig ott állt az erdészkunyhó, amelyről Sam tegnap este beszélt. Csakhogy ez az úgynevezett kunyhó az a ház volt, amiről az elmúlt hetekben annyit álmodtam.

Két collie állt a kerítés másik oldalán. Mindketten felemelték az orrukat, és farokcsóválással üdvözölték Nesbitet.

Nem csoda, hogy Sam sötétben is megtalálta ezt a félreeső tisztást. Pont a háza mellett volt.

Apró bosszúság hasított belém, amit azonnal el is söpört a gyomromban megrebbenő pillangóraj – először azért, mert Sam házához ilyen közel vertem sátrat, másodszor pedig azért, mert jó eséllyel bármelyik pillanatban feltűnhet… és harmadszor… nos, harmadszor már a puszta gondolatára is megjelentek a pillangók. És ez elég volt ahhoz, hogy újra bosszankodni kezdjek.

Míg az én figyelmemet lekötötte az idegesség és a zavarodottság, Sam kilépett a háza mögötti teraszra egy tányérral és egy kávéscsészével, egyik hóna alatt egy könyvet szorongatva.

Olyan indíttatásból, amit később majd agyonelemezhetek, azonnal lehajoltam a sátor mögé, hogy ne lásson meg, és néhány másodpercig lélegzet-visszafojtva vártam, majd óvatosan kidugtam a fejemet, hogy a kerítésoszlopok között belessek a kertbe.

Sam most az egyik szuperkényelmes, kézzel faragott székén ült, és meztelen lábát a terasz korlátján pihentette. A napfény megcsillant a háta mögötti hatalmas ablakokon. Fehér pólót és pilóta-napszemüveget viselt, haja kócos összevisszaságban, mint aki éppen most kelt fel, és a kávéját kortyolgatta. És volt az asztalon egy második bögre is.

És ez, hölgyeim és uraim, az én áloméletem, itt, az orrom előtt.

Sam vidáman integetett, és a második bögrére mutatott.

Ha nem csörrent volna meg a telefonom, ezer százalék, hogy elmentem volna reggelizni Erdőőr Sammel. Gyorsan visszaintegettem neki, mintha teljesen megszokott dolog lenne részemről, hogy a sátram széléről kukucskálok, majd felálltam, hogy felvegyem a hátizsákom alján heverő telefonomat.

– Ollie! Jóságos ég, jól vagy?

– Igen. Miért ne lennék? Mit hallottál?

– Semmit sem hallottam! Ezért virrasztottam át a fél éjszakát, és a mennyezetet bámulva a temetési beszédedet írtam fejben. Próbáltam megható, de magasztos szavakkal körülírni, hogy egy falka kiéhezett farkas marcangolt halálra!

– Az Egyesült Királyságban nem élnek farkasok a vadonban.

– Az nem számít! Aggódtam érted! – A vonal csak úgy sistergett a dühtől. – Ránéztél te egyáltalán a telefonodra az elmúlt huszonnégy órában?

– Nem volt térerőm.

– Ezek szerint most már van.

Ránéztem a telefonomra. Steph tegnap ebédidőben küldte az első üzeneteket, majd onnantól egyre gyakrabban, és egyre hevesebben, egészen éjfélig. Hat nem fogadott hívásom is volt.

– Sajnálom. Ha valamelyik hívás be is futott, nem hallottam a csörgést.

– Hogyhogy nem hallottad, egyedül az erdőben, éjszaka? Mi mást hallhattál volna? Feltételezem, tényleg az erdőben vagy, ahogy terveztük.

Eszembe jutott a tegnap este, a nevetés, a történetek, az élénk beszélgetés. A telefonom a hátizsákomban volt, nem hallhattam.

– Steph, nagyon jól tudod, milyen hosszú ideig határozta meg az életemet a telefon, ami valahogy mindig akkor csörrent meg, amikor végre egyedül voltam. Nem hibáztathatsz azért, hogy most lenémítottam.

– Ollie, én nem az anyád vagyok! – morogta. – A legjobb barátod vagyok, és csak ellenőrizni akartam, hogy jól vagy-e, tekintve, hogy egyedül töltötted az éjszakát a semmi közepén. Szerintem ez érthető.

– Tudom. Sajnálom, hogy idegeskedtél miattam, de jól vagyok. Minden rendben. Sőt, több mint rendben. Ha este ráérsz, elmesélem, de most vizet kell forralnom, és sürgősen találnom kell egy helyet, ahol tudok pisilni.

– De egyedül voltál?

– Tessék?

Ez a nő… Nem tudta volna felnevelni a három konok testvérét, és nem bírta volna nyolc évig szociális munkásként, ha nem lettek volna ilyen élesek az érzékei.

– Akkor még egyszer, mint a legjobb barátod: ellenőrizni akarom, hogy élsz-e, és jól vagy-e, és tartod-e magad a Férfitilalmi Egyezményhez, és nem vadkempingezel-e Miszter Május kertjében vagy valami hasonló helyen.

Eltartottam a telefont a fülemtől, hogy egy kis időt nyerjek, és nyugodt hangon tudjak beleszólni.

– Esküszöm, hogy az erdőben aludtam, ahogy terveztem.

– Egyedül?

– Nem, valójában nem voltam egyedül. Az egész éjszakát egy jóképű férfi mellé bújva töltöttem.

Láttam magam előtt, ahogy Steph forgatja a szemét.

– Nesbitről beszélsz, ugye?

Miután meggyőződött róla, hogy biztonságban vagyok, jól érzem magam, és tartom a tervet, Steph hagyta, hogy folytassam a napomat, azzal a feltétellel, hogy felhívom, amint hazaérek. Amíg felforrt a teavizem, megfésülködtem, fogat mostam, majd minden bátorságomat összeszedve bekukkantottam Sam teraszára. Elmélyülten olvasott. Unalmasnak tartottam volna, ha csak úgy összepakolok és elmegyek, de kísértésbe sem akartam esni, ezért a kerítés szélén állva köszöntem neki.

Azonnal odajött.

– Csatlakozol hozzám reggelire?

– Bármennyire is csábító, tudod, hogy tiltja a szabályzat.

– Még úgy is, hogy az éjszakát egyedül töltötted az erdőben?

– Egyedül? – kérdeztem nagy szemeket meresztve rá. – Vagy a kerítés másik oldalán táboroztál, hogy megbizonyosodj róla, nem gyújtom-e fel az erdőt, vagy nem okozok-e más balesetet?

Elnevette magát.

– A pihe-puha ágyamban feküdtem. Scout és Willow szólt volna, ha valami baj van.

– Morse-kódban ugatnak? Vagy kutyajelbeszédet használnak?

– Vagy az orrukkal írnak üzenetet. Na mindegy, az volt a kérdés, hogy mikor ér véget ez a magányos kihívás, és mikor lóghatsz újra együtt emberekkel.

– Csak ha hazaértem.

– Értem. – Csak képzelődtem, vagy Sam arckifejezésén valóban egy pillanatnyi csalódottság suhant át? – Akkor folytasd csak, én békén hagylak. Ja, és gratulálok! Büszke lehetsz magadra. Nagy dolog egyedül vadkempingezni az erdőben.

– Köszönöm. – Amikor Sam elsétált, egy pillanatig pontosan ezt tettem: büszke voltam magamra. Tényleg nagy dolog volt, legalábbis számomra. Néhány méterre a teraszától megállt, visszafordult, és odakiáltott:

– És ha a patak túloldalán elindulsz a fenyőfák felé, körülbelül tizenöt percnyire találsz majd egy WC-t. Gondolom, a fürdőszobámat sem használhatod.

Nem tudtam, használhatom-e, de most nem is volt kedvem utánajárni. Arra már rájöttem, hogy nem fogom megkockáztatni a bokorba pisilést, ahogy eredetileg terveztem, ugyanis Sam hatalmas ablakaiból mérföldekre el lehetett látni az erdőben. Hálásan megköszöntem az információt, megittam a teámat, összepakoltam, és elindultam haza.

* * *

Steph úgy döntött, hogy egy telefonhívás nem elég. Lezuhanyoztam, ettem valamit, bedobtam a mosógépbe a ruháimat, és ledőltem a jól megérdemelt vasárnap délutáni szundikálásomra, amikor befutott.

Leültünk a nappaliban, és egy darabig a soha véget nem érő családi problémáiról beszélgettünk. Simeon megbeszélt egy ebédet az apjával. Az apa, akit közel tíz éve nem látott, egyórás késéssel, szeme alatt monoklival és olcsó whiskey-től bűzölögve tántorgott be a kávézóba.

– De Simeon még így sem fogta az adást, hogy Elijal csak a gond van. Elhatározta, hogy segít neki. – Steph már régóta nem hívta Elit „apának”, nyilvánvaló okokból. Dühösen rágcsálta a mogyoróvajas süteményt. – Persze hogy segítségre van szüksége. De Simeonnak meg kellene értenie, hogy amíg ő nem akarja, hogy segítsenek neki, addig minden próbálkozás csak szívszorító időpocsékolás lesz, és rengeteg fájdalommal jár.

– És most mit csinálsz?

Frusztráltan megrázta a fejét.

– Tudod, milyen boldog lennék, ha soha többé nem kellene foglalkoznom azzal az emberrel. Hacsak nem hagyja abba az ivást örökre, nem lesz bejelentett lakcíme, és egy tisztességes munkája. Elég, ha eszembe jut az állandó panaszkodása és a látványa, azonnal elfog a hányinger.

– De aggódsz Simeonért. – Töltöttem még neki jeges teát.

– Éjszakánként nem jön álom a szememre, ha arra gondolok, mi mindenbe rángatja bele. Már most érzem, hogy akár egy polip, köré fonja a karjait, és nem ereszti. Ha felajánlanám, hogy szerzek Eli-nak időpontot olyan szervezetekhez, akik valóban segíthetnének, Simeon számára nyilvánvalóvá válna az igazság: az apja nem akar jó útra térni, és képtelen megváltozni, akárhányszor is mondogatja az ellenkezőjét. Ő pénzt akar, és egy helyet, ahol időnként meghúzhatja magát.

– Akkor segítesz?

Összevonta a szemöldökét, és töprengett egy ideig.

– Gondolkozom rajta. Drew nem akarja. Tudja, hova vezet ez, és úgy gondolja, hogy Simeon felnőtt ember, akinek a saját bőrén kell megtapasztalnia, mi történik, ha figyelmen kívül hagyja a figyelmeztetésemet, és makacsul ragaszkodik az elképzeléséhez. De tudod… mégiscsak Simeonról van szó.

Az öccséről. Akinek a pelenkáját Steph cserélte, akinek az iskolai egyenruháját vasalta, és akit számtalan hosszú, rémült éjszakán át védett határozott ölelésével. Steph úgy nőtt fel, hogy feláldozta a saját boldogságát a kisöccsei iránti szeretetből. Ez egy olyan szokás, egy olyan súlyos teher, amitől életkortól függetlenül nehéz megszabadulni.

– Legalább Anya kicsit jobban van. Tegnap elvittem hozzá Nickyt, és tudott vele beszélgetni, és szendvicset is csinált nekünk. A lakás nem volt valami szép, de úgy tűnt, hogy csak ő lakik ott, ami már fejlődés.

– És Jordan hogy van?

Steph arca azonnal megváltozott.

– Egy gyógyszerésznővel jár. Tessék. – Elővette a telefonját, és a kanapén átnyúlva megmutatta a mosolygós nőről készült fotót, aki a rövid hajú Halle Berryre emlékeztetett.

– Hűha.

– Jövő hétvégén együtt megyünk villásreggelizni – mondta boldog mosollyal. – Megkérdezte, hogy találkozhat-e Nickyvel is.

Jordan előző barátnője, egy orvostanhallgató, hónapokig halogatta a Nickyvel való találkozást. Amikor végül megismerkedtek, a lány arcán felvillanó félelem és undor alapján azonnal eldőlt, hogy ez volt az utolsó alkalom, hogy bármelyikükkel is találkozott, beleértve Jordant is.

– Ez fantasztikus! Majd mesélj, hogy ment!

– Persze hogy mesélek. De ennyi elég is az én végtelen szappanoperámról. Hogy sikerült a kaland?

Röviden beszámoltam neki a napról, a túráról, majd arról, hogy el kellett jönnöm az eredetileg kinézett táborhelyemről. Bizonytalankodtam, megemlítsem-e neki, hogy amikor Sam rám talált, egy szál bugyiban voltam, de tudtam, hogy most pont egy ilyen sztorira vágyik.

– Mi van? – Hátradőlt, és felvillanyozva, tátott szájjal bámult rám. – Miszter Május a divatos új bugyidban talált rád? Ez tökéletes! Nem csorgott a nyála?

– Amikor meglátta, hogy tábortüzet raktam, elég ijesztően reagált. Egészségügyi és biztonsági előírásokra, illetve erdészeti szabályokra hivatkozott.

– Jó hallani, hogy nem teljesen puhány.

Steph záporozó kérdései közepette vázoltam, hogyan mutatta meg Sam a biztonságos sátorhelyet, ahol később magamra hagyott.

– Szóval betartottad a szabályt?

– Ühüm – feleltem, és elterelésképpen egy párnából kilógó szálat birizgáltam, amire Steph érzékeny radarjai azonnal kiélesedtek.

– Nem volt jóéjtpuszi?

– Nem!

– Megfogtátok egymás kezét?

– Nem.

– Flört?

– Mondtam, hogy ő volt ügyeletben. Szó szerint szolgálatot teljesített, amikor odébb költöztette a sátramat.

– Igazad van. Hülye kérdés volt. Észre se vetted volna, ha flörtöl.

A következő reggel történéseit nagyon röviden foglaltam össze Stephnek, de kihagytam belőle Sam reggelire vonatkozó meghívását, és a közös programra irányuló kérdését. Gondolatban viszont egész idő alatt a holdfényes erdőben jártam, ahol a tűzrakó helyen már csak a hamu parázslott. Sam arcvonásain és haján ezüstösen csillogott a fény. Mondtam valami hülye viccet, mire ő hátravetette a fejét, hangosan felnevetett, közben csillogtak a fogai, amitől az egész testemet öröm járta át.

Miután a vidámság alábbhagyott, súlyos csend telepedett közénk. Felpillantottam, és reméltem, hogy Sam mosolya majd oldja a feszült légkört, de aztán találkozott a tekintetünk, és egyszerűen képtelen voltam elszakadni attól az intenzív pillantástól.

Hűha.

Alig egy takaró választott el minket egymástól. Még úgy is, hogy Nesbit odakucorodott kettőnk közé, alig kellett volna megmozdulnunk, hogy az ajkunk összeérjen. Olyan érzés volt, mintha a mellkasomban nem maradt volna hely levegőnek. A szívemet elárasztotta a vágy és az intimitás, és lassan valami egészen más érzéssé olvadtak össze… Talán ekkor éreztem először valami szerelemhez hasonlót.

Sam pillantása az ajkamra vándorolt, és olyan nagyot nyelt, hogy szinte hallani lehetett a csendes éjszakában.

Mintha láthatatlan mágneses erő vonzott volna, a testem óvatosan egy centiméterrel közelebb húzódott hozzá. Sam hallgatólagos válaszként ugyanígy tett.

Ó, istenem! A gondolatok szúnyograjként zümmögtek a fejemben. Tényleg megteszed, Ollie? Ha még egy milliméterrel előrébb hajolsz, akkor ez a FÉRFI, akitől távol kell tartanod magad, hiszen ő egy FÉRFI, te pedig aláírtad a FÉRFITILALMI EGYEZMÉNYT, meg ƒog csókolni. FOGD BE! – vitatkoztam, de ilyen hirtelen nem jutott eszembe semmilyen okos érv. Csak… ƒogd be!

Nem érdekli a kapcsolat, emlékszel? – zümmögött tovább a gondolatszúnyograj. Azt hiszi, hogy te egy laza, ƒelnőtt nő vagy, aki az alkalmi csókot is jól kezeli, és nem csinál belőle valami kínos dolgot, amivel tönkreteszi az egészet, és örökre megbánja.

Sam biztosan látta az arckifejezésemen a belső konfliktust, míg én ezt a sok baromságot lefuttattam a fejemben, mert nagyon is tudatosan megállt, majd lassan kiegyenesedett, elfordult, elkezdte vizsgálgatni az előttünk álló fákat, és a behajlított térdére támaszkodott. Egy újabb pillanatnyi feszült csend után nyelt egy nagyot, köhintett, beletúrt a hajába, és magára varázsolta a szokásos könnyed arckifejezését.

Amennyiben így akarta oldani a feszültséget, nem sikerült. Motyogott valamit arról, hogy késő van, és jobb, ha visszamegy, aztán otthagyott. Én bebújtam a hálózsákomba, és azon töprengtem, mi a fene történt, és hogy mekkora idióta vagyok, hogy azt remélem, hamarosan megismétlődik.

– Helló, Föld hívja Ollie-t! Ollie, jelentkezz! – mondta Steph feleslegesen nagy hangerővel, gyanakodva összevont a szemöldökkel.

– Bocsánat. Egy kicsit kikészültem a földön alvástól.

– Hmmm.

Egy pillanatig sem tudtam átverni. De a legjobb barátnőm türelmes ember, majd szépen levonja a maga következtetéseit. Meggyőződése volt, hogy a bizonyítékok hamarosan őt igazolják majd.

Nekem viszont fogalmam sem volt, mit gondoljak.

* * *

A hét végére még mindig nem tudtam, mit gondoljak. Rengeteg időt töltöttem azzal, hogy újra meg újra végigpörgettem magamban azt az éjszakát. Többször, mint ahányszor egészséges vagy konstruktív lett volna.

Valahányszor eszembe jutott Sam, mintha a gondolat szikrát gyújtana a gyomromban, az egész bensőm ideges vágyakozástól vibrált. Egyrészt szidtam magam, amiért ilyen szégyenletesen szánalmas vagyok. Egy szokatlanul kedves és vonzó férfi munkavégzés közben, szigorúan szakmai okokból nagylelkűen viselkedett velem, de én képzeletben máris sokszorosára nagyítottam a képet. Másrészt viszont… romantika dolgában azért nem ma jöttem le a falvédőről. Valahányszor ezt a pillantást láttam egy férfi szemében, az épp meg akart csókolni.

Sam is épp meg akart csókolni.

Egyik este, amikor forróság és nyugtalanság gyötört, és egyre idegesebb lettem az egész helyzet miatt, arra a következtetésre jutottam, hogy Sam tartozik nekem egy csókkal.

És ha valaha újra adódna a lehetőség, még ha csak egyszeri, alkalmi kalandra vágyik is, akkor biztosan készen állok rá.

Két tétel maradt az Álomlistámon, és több mint elég motivációt éreztem magamban ahhoz, hogy ne húzzam tovább az időt.

Csakhogy ekkor rémült dörömbölés hallatszott a konyhaajtón, és az Álomlistát és a be nem gyűjtött csókokat hirtelen háttérbe szorította a rideg valóság.

A vadkemping utáni szombatot nagyrészt Joannal töltöttem. Leanne a Bigley Bottom Facebook-csoportban talált egy régi, ingyen elvihető sütőt, így most már tudtak főzni, de én még mindig indokokat kerestem, hogy minél gyakrabban vihessek nekik a főztömből. Leanne tudta, miben sántikálok, de a lánya kedvéért lenyelte a büszkeségét. Hetente két-három alkalommal átjártak hozzám zuhanyozni is. Finoman utaltam rá, hogy ha törülközővel és samponnal vonulnak végig a kerten, Ebenezer még a végén felállít egy kültéri zuhanyt, de Leanne röviden válaszolt, hogy azért maradt még némi büszkesége. Görnyedt testtartásából és kimerült arckifejezéséből arra következtettem, hogy ha van is, akkor is csak egy morzsányi.

Nesbit talált magának egy mocsaras tavat, ahol fürödhetett, utána pedig sétáltunk egyet az erdőben. Később becsempésztem Joan mosnivalóját a mosógépembe, és segítettem neki gyorsan rendet rakni és kitakarítani az Új Házban.

Nesbiten és új szenvedélyén, Terry Pratchett regényein kívül nem sok mindenről akart velem beszélgetni. A könyveket az én felnőttkönyvtári olvasójegyemmel vette ki, Irene éberségét kijátszva – ezt egyre könnyebben meg tudta tenni, köszönhetően a Könyvtáros Néni megmagyarázhatatlan népszerűségének.

A délután közepén magára hagytam, hogy a saját teendőimmel foglalkozzak, és épp a gyönyörű új paplanhuzatomat cseréltem az emeleten, amikor kopogást hallottam. Még abból a távolságból is éreztem a sürgetést.

Eldobtam az ágyneműt, futva-bukdácsolva lerohantam a lépcsőn, és berontottam a konyhába. Ott állt Joan halálra váltan, könnyáztatta arccal.

– Anya!

Nem vesztegettem az időt cipőhúzással, úgy, ahogy voltam, átrohantam az Új Házba, és imádkoztam, hogy olyan vészhelyzetről legyen szó, ahol számít a gyorsaság, ne pedig egy tragédiáról, ahol már az azonnali cselekvés is hiábavaló.

A hálószoba padlóján találtam rá.

Egy szívszaggató pillanatig azt hittem, meghalt. Elhessegettem magamtól a bekúszó rémképet, letérdeltem a gyűrött ruhák közé, és megpróbáltam felidézni az elsősegély-tanfolyamon tanultakat. Akkor jártam oda, amikor anyámnál először jelentkeztek a betegség jelei.

Lehajoltam, hogy megnézzem, lélegzik-e. Joan ekkor jelent meg a hálószoba ajtajában.

– Hívtál mentőt?

Hevesen rázta a fejét.

– Jól van, rendben. De hívd a segélyhívót, és kérj egy mentőt, amíg én ellenőrzöm, hogy Anya jól van-e.

Az anyukája nyilvánvalóan nem volt jól. Alig lélegzett, és amikor stabil oldalfekvésbe fordítottam, olyan volt, mintha egy zsák homokot mozgatnék. Nem láttam rajta semmilyen sérülést, de mialatt Joan nyöszörögve válaszolgatott a segélyhívó operátorának, nem éreztem semmilyen izomrángást, és egy árva hang sem jött ki Leanne-ből, ami reményt adott volna, hogy nem életveszélyes az állapota.

– Gyerünk, Leanne, maradj velünk! – motyogtam. Közelebb hajoltam hozzá, kisöpörtem a haját a hideg homlokából, és megigazítottam a pólóját. Eluralkodott rajtam a félelem, amikor megéreztem a pólója alatt kiálló csontját.

Abból, amit Joan és az operátor beszélgetéséből megértettem, kiderült, hogy Leanne ma korábban hazajött a munkából, mert nem érezte jól magát. El tudtam képzelni, milyen rosszullét kellett ahhoz, hogy otthagyja a műszakot.

A telefonban megkérdezték Joantól, hogy az anyja szed-e valamilyen gyógyszert.

– Csak fejfájás elleni tablettát. – Joan rám nézett, tőlem várta a biztatást. Körülnéztem a szobában, de nem láttam egyebet, csak egy nyomorúságos, káoszba fulladó életet.

* * *

Huszonegy éves voltam, amikor először töltöttem az éjszakát egy műanyag kórházi székben, arra várva, hogy megmondják, mi történt az anyámmal. Linda néni mellettem ült, fogta a kezem, és adott egy papír zsebkendőt, Steph pedig üzenetekkel próbálta bennem tartani a lelket azokban a végtelen, szorongással teli órákban.

Ezúttal egy másik lánnyal ültem ugyanilyen helyzetben, arra várva, hogy megtudjuk, vajon örökre megváltozik-e az élete. Joan egyenes háttal ült, rezzenéstelen, maszkszerű arckifejezéssel. A falióra mutatója komótosan haladt a reggel felé.

Annyira hasonlított az anyukájára, hogy sírni tudtam volna – csak azért tartottam vissza a könnyeimet, mert nekem most egyben kellett maradnom, hogy támogatni tudjam őt, nem omolhattam össze.

Az egyik nővér félrehívott, és megkérdezte, van-e más családtag, akit értesíthetnek. Tudom-e, mi lenne Leanne kívánsága a lányával kapcsolatban, ha valakinek gondoskodnia kellene róla? Tudok-e bármilyen egészségügyi problémáról, múltbeli eseményről, ami segíthet az orvosoknak?

Minden kérdés úgy ért, mint egy újabb döfés a szívembe. Olyan fáradt voltam, és annyira aggódtam, hogy képtelen voltam gondolkodni, fogalmam sem volt, mi a jó válasz.

Bár ez nem teljesen igaz – egy válaszban rendíthetetlenül biztos voltam.

– Én vagyok Joan gyermekfelügyelője. Amíg Leanne dolgozik, én vigyázok rá. Legtöbbször iskola után és szombatonként. Tudomásom szerint nincs más, de én vigyázok a kislányra. Van egy vendégszobám, jól ismerjük egymást, Joan ismeri a házamat, a kutyája is nálam lakik. Még a kertet is megosztjuk. Nem küldhetik idegenekhez, tudom, hogy Leanne nem akarná.

Gyomorgörcsöm lett a gondolattól, hogy Joan esetleg nem hozzám kerül. Amikor megemlítették a családsegítő szolgálatot, felhívtam Stephet, aki végighallgatta a zavaros karattyolásomat, aztán rám szólt, hogy ezt bízzam rá, menjek ki a szabad levegőre, vegyek öt mély lélegzetet, majd menjek vissza, és üljek le Joan mellé.

A múltbeli problémákra és betegségekre vonatkozó kérdések pedig… Hol is kezdhettem volna?

– Azt hiszem, volt egy bántalmazó partnere, de két-három éve elhagyta. Néhány hete nem érzi jól magát, fáj a feje, hányingere van, és kimerült, de ennél többet nem tudok.

Egy idő után egy orvos ismét félrehívott.

– Tud valamit a kábítószer-használatról?

A gyomrom a torkomba ugrott.

– Egyszer említette a kábítószert, az exével kapcsolatban. Azt mondta, hogy azóta nem ivott alkoholt, hogy elhagyta.

Az óra ketyegett. Árnyékok kúsztak a szürke padlólapon. Egy félig zárt váróteremben ültünk, körülöttünk csak a tompa kórházi zajok: a folyosókon kopogó léptek, a nővér egyenruhájának suhogása, távoli sípolás és zümmögés, és visszafojtott beszélgetésfoszlányok. Hirtelen fájdalmas nyögés törte meg ezt a csendet.

Hajnali kettő volt, amikor az orvos közölte velünk, hogy Leanne állapota stabil, és az éjszakája nyugodtan fog telni. További vizsgálatokra lesz szükség, és másnap többet tudnak majd mondani.

– Látni akarom – mondta Joan, a fáradtságtól elcsukló hangon.

– Éjszaka nem engedünk látogatókat a kórterembe, nehogy megzavarják a többi beteget – magyarázta kedvesen az egyik nővér.

– Nem zavarok senkit! Nem mondok semmit. Csak látni akarom.

– Most pihen, és rád is rád férne…

– Ne mondja, hogy rám férne a pihenés, amikor az anyám valahol egy ágyban fekszik, és nem tudom, mi lesz vele, mi baja van, vagy meg fog-e halni! – A gát végül átszakadt, és forró könnyek árasztották el Joan sápadt arcát.

– Az édesanyád nem fog egyhamar meghalni. Stabil az állapota, és nyugodt. Ez azt jelenti, hogy bár elég rosszul van, nem romlik tovább az állapota, így van időnk kideríteni, mi a baj, és a legmegfelelőbb kezelést tudjuk neki biztosítani. Harminckét éve dolgozom ebben a kórházban, és hidd el: a legjobb, amit tehetsz az édesanyádért, az, hogy arra koncentrálsz, hogy te jól legyél, így ő is a gyógyulására összpontosíthat. Ha úgy mész oda hozzá, hogy egész éjjel nem aludtál, az nem segít.

– A koncentráció nem gyógyít! Ha így lenne, nem lenne szükség kórházakra!

A nővér igyekezett elrejteni mosolyát.

– Nem, de az, hogy nem aggódnak, és nyugodtak maradnak, orvosilag bizonyítottan csökkenti a vérnyomást, és erősíti az immunrendszert, valamint számos más előnnyel jár, amelyek valóban segíthetnek a gyógyulásban. Rendben?

Joan letörölt egy könnycseppet.

– Rendben. – Aztán összeszűkítette a szemét, és az ápolónőre, az orvosra, majd a velünk álló harmadik személyre nézett, aki még nem mutatkozott be. – De csak akkor megyek el, ha Ollie-val maradhatok.

* * *

Joan velem maradt. Lassan pirkadt, mire hazaértünk, és az orvos reményét fejezte ki, hogy hamarosan egyeztethet Leanne-nel a lánya ellátásáról. A forró csokoládé kihűlt, a két szelet pirítós pedig megkeményedett a tányéron. Elővettem a kanapéágyat az irodámból, és átmentem Joanék házába, hogy elhozzam a saját paplanját és párnáját, abban a reményben, hogy a megszokott környezetben talán könnyebben elalszik. Bebugyoláltam volna a saját ágyába, én pedig aludtam volna a kanapén, ha nem lett volna rossz a zuhany, nem lett volna óriási rendetlenség az egész házban, és nem aggódtam volna, hogy a penész okozhatta Leanne betegségét.

Feküdtem az ágyban, néztem a napfelkeltét a nyitott ablakon keresztül, és arra gondoltam, hogy az élet egy pillanat alatt teljesen megváltozhat.

Amikor Joan aznap reggel lecsoszogott a lépcsőn, ő is legalább olyan rosszul nézett ki, mint ahogy én éreztem magam. De minden erőnket összeszedve próbáltunk enni pár falat pirítóst, és ittunk néhány korty teát, felöltöttük legbátrabb arckifejezésünket, és délután, a hivatalos látogatási időben, optimizmussal felvértezve visszamentünk a kórházba.

Leanne ébren volt, bár úgy nézett ki, mint akinek inkább még aludnia kellene. Sápadt bőre feszesen tapadt az arcára, szeme üres és élettelen volt, haja sprőd, színtelen csomókban állt. Joan odalépett az ágyhoz, és Leanne két másodpercig mosolygott, de aztán az erőfeszítéstől kimerült, és elkomorult. Amikor Joan Leanne mellkasára tette a fejét, csak annyi ereje volt, hogy felemelje az egyik csontos kezét, és megsimogassa a buksiját, majd némán sírni kezdett.

– Szia! Megkérdezhetném, hogy vagy, de még rosszabbul nézel ki, mint én – mondtam, és igyekeztem magamra varázsolni a legbarátságosabb mosolyomat.

– Köszönöm – mondta Leanne rekedten, a szeme pedig elárulta, hogy nem az üdvözlésemet viszonozta.

– Szívesen.

Néhány percnyi halk, nehézkes beszélgetés után megérkezett az orvos a délutáni vizitre. Leanne megkért, hogy maradjak, amíg tájékoztatják az állapotáról.

Teljes vérképet és egyéb vizsgálatokat végeztek, és megállapították a diagnózist. Leanne-nek hepatitis C-vírusfertőzése volt. A mája tönkrement. További vizsgálatokra lesz szükség, hogy megállapítsák a kór súlyosságát. Megjelent a szociális munkás, és elvitte Joant, hogy vegyenek valamit enni és „valami finomságot anyunak”. Az orvos megkérdezte Leanne-t, biztosan szeretné-e, hogy én is jelen legyek a következő beszélgetés során.

– Nincs semmi rejtegetnivalóm Ollie előtt – mondta, és a kezemet kereste. – Ha valami történik velem, valakinek egy nap majd el kell magyaráznia Gyémántpillangónak.

Az orvos zavartan pillantott rám.

– Joannak.

– Azért adtam neki ezt a nevet, mert azt akartam, hogy más legyen, mint én. Hogy ragyogjon. Hogy szárnyaljon. – Leanne szipogott, és a kézfejével törölgette az arcát.

A következő beszélgetés szívszorító volt. Tudtam, hogy Leanne nem kíváncsi az együttérzésemre, de attól még nagyon meghatott.

Tizenhat évesen csábították el otthonról egy ügyes manipulációval, amit ma már groomingnak neveznének, de tizenöt évvel ezelőtt betudták a vad, nehezen kezelhető, minden szabályt megszegő és önbizalomhiányos tinédzser renitens viselkedésének. A harmincnégy éves szörnyeteg, aki ellopta a szívét és az ártatlanságát, a heroint is megmutatta neki – ez volt a jutalom azért, hogy vadidegen férfiak kedvüket tölthették rajta, és kézről kézre adták, mint egy füves cigit.

Az elkövetkező két év valódi pokoljárás volt a drogok és a bántalmazás legmélyebb bugyraiban.

– Egy senki voltam. Egy értéktelen szemét. Így bántak velem, így lettem az, aki vagyok – mondta. Ahogy egyre távolabbi emlékeket idézett fel, úgy erősödött fel az akcentusa is.

Aztán amikor rájött, hogy terhes, minden megváltozott.

– Kialakult köztünk egyfajta barátság. Bettynek hívták. Az alsó lakásban lakott. Másképp nézett rám. Mintha meglátta volna bennem az embert, és nem egy ócska használati tárgynak tekintett. Kissé bizonytalanul járt, ezért elkezdtem segíteni neki a bevásárlásban, meg hasonló dolgokban. Aztán egy nap felajánlotta, hogy levágja a hajamat. – Leanne megállt, hogy levegőt vegyen. – Elfelejtettem, milyen érzés, ha valaki így ér hozzám. Gyengéden. Kedvesen. Amikor megtudtam, hogy terhes vagyok, elmondtam Bettynek. Segített megtervezni a szökést. Találtunk egy házat olyan nőknek, mint én. Vidéken.

Újabb szünet. Leanne arca merev volt, mint a kő, kezével a lepedőt csavargatta és tépkedte.

– Aztán… a baba elment. Én pedig isszatértem a régi életemhez.

Minden erőmet össze kellett szednem, hogy ne forduljak el. De nem akartam én is olyan ember lenni, aki elfordul tőle, és segítségnyújtás helyett magára hagyja a fájdalmával.

– De akkor megszületett bennem a döntés. Hogy ilyesmi nem történhet velem többször. Otthagytam az egészet. Majdnem egy évet töltöttem abban a házban, lejöttem a drogról, és megerősödtem. Pontosabban, erősebb lettem, mint korábban, ami persze nem túl sok. Néhány hónappal később teherbe estem Joannal.

– És azóta használ valamit?

– Drogot? – kérdezte. Felemelte az állát. – Nem szúrom magam. Látja, nincs rajtam friss nyom, doktor úr. – Bizonyítékként kinyújtotta a karját. – Egy kis fű. Sok alkohol. De már három éve teljesen tiszta vagyok. Csak néha gyújtok rá egy cigire, hogy elűzzem a rémálmokat.

– Nos, Leanne, úgy tűnik, elképesztően jól boldogult. Bátor, harcos nő. Elvégeztük a teljes toxikológiai vizsgálatot is, amelyet az engedélyével továbbítok a családsegítő szolgálatnak, amint megérkeznek az eredmények. Most, ha készen áll, beszélhetünk a továbbiakról. Ha szeretné, várhatunk vele még egy napot. A mai nap elég hosszú volt.

– Gondolja, hogy a lányom képes lenne kivárni még egy napot, hogy megtudja, mi lesz velem? – Leanne megrándította repedt ajkának sarkát.

A hírek először szörnyűnek tűntek, aztán felvillant a reménysugár, de az egész helyzet végkicsengése mégis borzasztó volt. Leanne már régóta hordozta magában a vírust. Míg a hepatitis C általában gyógyítható gyógyszeres kezeléssel, a több mint egy évtizedes vírusfertőzés és évekig tartó súlyos alkoholizmus miatt a helyzet bonyolultabb volt. A máj csodálatos szerv, hihetetlen regenerációs képességgel, de vannak határai. A kérdés az volt, hogy Leanne mája elérte-e a határait.

Ha igen, akkor a további romlást megakadályozó kezelésben reménykedhetett.

A legrosszabb pedig? Májzsugorodás, májelégtelenség, májrák.

Leanne akkor tört össze, amikor az orvos közölte vele, hogy Joant is meg kell vizsgálniuk.

Miután az orvos átment a következő beteghez, Joan visszatért, és mi a lehető legkíméletesebben elmagyaráztuk neki a helyzetet. Elmentem kávéért és valami vigasztaló ételért, és otthagytam a tizenegy éves kislányt, aki bátor édesanyja karjába fészkelte magát.

Kora este értünk haza a kórházból. Kiengedtem Nesbitet a kertbe, és egy csokor vadvirágot találtam a küszöbön. Margaréta, cickafark és lila szamárkóró – a sövény mögötti erdőkben és réteken pompázó szépségek. Valaki egy kertészeti zsineggel kötött belőlük csokrot.

 

Kérem, adja át jókívánságaimat Ms. Brownnak. Nehéz lehet Anya nélkül maradni. Talán ez a kis szépség némi vigaszt nyújt.

 

Na jó. Elég ebből a nevetséges helyzetből. Megtettem a Középső Házhoz vezető tíz lépést, és bekopogtam az ajtón. A kopogással kiadtam magamból a szomorúságom és a haragom egy részét is.

Két percig vártam türelmesen, majd újból bekopogtam. Aztán megint. Végül az ajtónak támaszkodva kiabáltam, hogy addig nem megyek el innen, amíg ki nem nyitja. Erre nyikorogva kinyílt a hátsó ajtó, és Ebenezer morcos képe jelent meg a nyílásban.

A mai pólófelirata: EBBEN KOPASZNAK TŰNÖK?

– Azért jöttem, hogy megköszönjem a virágokat, de ha átadom Joannak az üdvözletét, tudnom kell a nevét.

Nem mozdult. A szemöldöke olyan bozontos volt, hogy alig láttam tőle a szemét.

– Ahogy két hónapja mondtam: engem Ollie-nak hívnak.

Már majdnem megfordultam, hogy tehetetlenségemben visszavonulót fújjak, amikor megszólalt.

– Ebenezer.

– Tessék? – Éreztem, ahogy a nyakamtól az arcomig elönt a forróság. Észrevettem, hogy hatalmas szakálla alatt alig észrevehetően elmosolyodik.

Megemelte szőrős hernyóra emlékeztető szemöldökét, mintegy alátámasztandó: igen, tudom, hogy ezen a néven emlegettek a hátam mögött.

– Végül is, illik rám. Maradhat.

Megköszörültem a torkomat.

– Szívesen megtisztelném azzal, hogy az igazi nevén szólítom.

– Valóban? – Ebenezer nevetségesen lassú és merev vállvonással reagált. Fel nem foghattam, hogyan volt képes sövényt gondozni és kerti kiskunyhót eszkábálni. – Azt hittem, az ember azt becézi, akit kedvel, és a barátjának tart. – Megemelte az állát. – Az Ebenezer tökéletes.

Ezzel lezártnak tekintette a beszélgetést, és becsapta az ajtót.

* * *

– Gondolkodtam. Ki fog vigyázni anyára, amikor te dolgozol, én pedig táborban vagyok, utána pedig visszamegyek az iskolába? – kérdezte Joan vacsora közben.

Jó kérdés. Végignéztük, ahogy Leanne megpróbált kikászálódni az ágyból, és elbotorkálni a fürdőszobába, és nem volt szép látvány.

– Amikor itthonról dolgozom, tudok rá figyelni. Akár nálatok, de áthozhatjuk ide is.

Joan még egyszer körbetörölte a tányérját a tortellinijével.

– Nem tudom, elég nagy vagyok-e ahhoz, hogy segítsek neki felmenni a lépcsőn, meg ilyesmi. Mi lesz reggel és este?

– Dr. Kapoor nem engedi haza, amíg ilyesmire nem képes magától.

– De az orvos azt mondta, lehet, hogy soha nem lesz jobban. – Rám nézett, tekintetében fagyos rémülettel. – Ez azt jelenti, hogy nem jöhet haza?

– Nem! – Letettem a villámat. – Természetesen hazajön. Sokféle eszközzel tudnak segíteni azoknak, akiknek szüksége van rá. Fel lehet venni olyan otthoni ápolókat, akik a felépülés ideje alatt minden reggel idejönnek, és segítenek neki felkelni és felöltözni. De szerintem pár nap múlva anyukád már sokkal erősebb lesz, most, hogy kapja a gyógyszereket.

– Ha rákos, akkor nem.

Mély levegőt vettem.

– Akkor talán nem. Attól függ, hol van a daganat, és mit lehet tenni ellene.

Joan lassan rágta meg a következő falatot.

– Meg kell találnom a nagyszüleimet.

– Hú. Ez érdekes ötlet.

Vagy inkább rettenetes.

– Nem tudok róluk semmit, de Anya néha elfelejti, hogy nem akar róluk beszélni, és elszólja magát, például hogy mit csináltak karácsonykor, vagy hogy milyen idétlen dalokat énekeltek a kocsiban. – Rám nézett, a homlokát ráncolta, és elgondolkodott. – Kedves embereknek tűnnek. Nem olyanok, mint azok, akik elől elmenekültünk: Archer meg a többi pasas. Még az is lehet, hogy nagyon hiányzik nekik Anya, és szeretnének neki segíteni.

Bólintottam.

– Egyetértek. Bár a „lehet” itt fontos szó. Lehet, hogy szörnyen összevesztek, ami miatt tudomást sem akarnak venni anyukádról. Elkotyogta a ritka, de kedves emlékeit, ám lehet, hogy sok rossz is történt vele gyerekkorában, amiről viszont egyáltalán nem szeretne beszélni.

Joan bólintott.

– Tudom. Tudom, milyen szörnyűek tudnak lenni az emberek, Ollie. Nem gondolom, hogy olyan lesz, mint a filmekben, amikor a végén mindenki örül a viszontlátásnak, és minden tökéletesen alakul. Az is lehet, hogy soha nem akadok a nyomukra, vagy ha mégis, akkor talán bánni fogom, hogy megkerestem őket. De legalább meg akarom próbálni.

– Egyetértek. Mit szólnál hozzá, ha beszélnénk erről a szociális munkással?

Joan megborzongott.

– Nem, köszönöm. Úgy beszél velem, mintha tízéves lennék. Magam fogom megkeresni őket. De ha akarsz, segíthetsz.

Természetesen akartam segíteni. Joan nyugodt, bölcs válasza elméletben jól hangzott – tudtam, milyen bonyolultak lehetnek a családi kötelékek a valóságban, és nem hagyhattam, hogy nélkülem vágjon bele ebbe.

– Elmondod anyukádnak?

Egy pillanatra visszahőkölt, és úgy nézett rám, mintha azt kérdeztem volna, hogy a Holdon akarja-e megkeresni a nagyszüleit.

– Te nem hallottad, amit az orvos mondott? Anyának nyugalomra van szüksége, nem tehetjük ki őt nagy stressznek és felesleges aggodalomnak.

– Értem. Vacsora után összepakolunk minden olyan cuccot, amit anyukád kért. Nekem pedig meg kell oldanom a holnapi logisztikát. Mielőtt bemegyünk a kórházba, két OlvasOK-tanítvány jön hozzám a könyvtárba. Ha nem bánod, hogy velem kell jönnöd, odaadom az olvasójegyemet.

– Csodás! Akkor legalább el is kezdhetem a kutatómunkát.

* * *

Vártam, hogy Joan bekuckózzon az ágyba, csak azután engedtem szabadjára a fejemben cikázó gondolatokat. Ebenezer röviden és velősen fogalmazott az üzenetében: Nehéz lehet Anya nélkül maradni.

Leanne évekig nem beszélt a szüleivel. Ez eleve tudatos döntés volt – azzal a szándékkal hagyta ott őket, hogy többé feléjük se néz? Vagy csak azt akarta, hogy főjenek egy kicsit a levükben, hogy idővel aztán kibéküljenek? Csak közben annyi minden történt, az idő pedig elszaladt, túl nagy lett a távolság, és már nem volt visszaút?

Én mit éreznék, ha Karina vagy Linda néni felhívna, hogy Anya beteg, kórházban van, és lehet, hogy soha nem gyógyul meg?

Minden hetet, minden napot bánnék, amikor nem beszéltem vele, amikor nem meséltem neki az új életemről?

Vagy mindaz, amit az ő távollétében tanultam az életemről, csak hozzájárulna ahhoz, hogy a jövőben jobban és okosabban csináljuk? Vajon mindketten hálásak lennénk a külön töltött időért?

Abban azért biztos voltam, hogy soha nem bocsátanám meg magamnak, ha holnap elütné egy busz, és az utolsó beszélgetésünk az lenne, amikor könyörgött, hogy ne hagyjam el.

A kezembe vettem a telefont, majd letettem. Felvettem, feloldottam a letiltást, majd sietve újra letiltottam. Mintha anyámnak olyan hatalma lenne fölöttem, amivel több mérföldről is érzékelné, mit csinálok. Végül rájöttem, hogy valószínűleg nem a legjobb ötlet felhívni őt, amikor úgy bőgök, mint egy gyerek, ezért írtam Karinának egy üzenetet, és megkérdeztem, mi a helyzet. Öt perc múlva jött a válasz:

 

Minden rendben! Színházban vagyunk,
a Majd a komornyikot nézzük.

Hogy vagy?

 

Hogy vagyok? Elveszetten és magányosan, összeszorul a szívem, ha az emeleten alvó kislányra és a barátnőmre gondolok, aki segítség nélkül még a WC-ig sem tud elmenni. Azon tűnődöm, mi a ƒenét csinálok, és hogyan tudnék nekik segíteni.

De meggondoltam magam, és olyan választ küldtem Karinának, ami ugyanúgy igaz volt:

 

Jól vagyok, köszönöm.

Minden nap egyre jobb.

 

Egy nap, amikor elég erős és magabiztos leszek ahhoz, hogy megbirkózzak a helyzettel, majd felhívom anyát.

Majd.

* * *

Steph nem volt feldobva. Több üzenetet is hagyott, mire végre találtam egy szabad percet, és visszahívtam.

– Mi a terv, Ollie?

– Még nem tudják biztosan. Vegyesek a vizsgálati eredmények. Leanne nem rákos, hála istennek, de a mája nincs túl jó állapotban. Valószínűleg pár nap múlva hazajöhet, de ez attól függ, hogyan reagál a gyógyszerekre.

Steph hirtelen közbevágott.

– Diane a gyámügytől azt mondta, hogy Joan veled lakik.

– Igen.

– És hogy szívesen segítesz az anyjának, ameddig csak szüksége van rá.

– Igen.

– Ami, amennyire tudom, jelenleg határozatlan időt jelent.

– Reméljük, hogy hamarosan jobbra fordul a helyzet…

– Emlékeztess, kérlek, hogy hányadik helyen szerepel az Álomlistádon egy beteg nő és egy gyermek gondozása?

Nagyot sóhajtottam.

– Miért kérdezed ezt?

Tizedik pont: Az egyik barátom egy ideig nálam lakik.

– Mert szeretném, ha tisztán látnád a helyzetet. Nemrég fontos döntést hoztál, ami pont arról szól, hogy nem másokért élsz, hanem a saját álmaidat valósítod meg, és a saját boldogságodat tartod szem előtt.

– Tessék?

Teljesen váratlanul ért a szembesítés. Fájdalom és megalázottság marta a szememet, de igyekeztem visszatartani a könnyeimet.

– Megszakítottál egy végletekig diszfunkcionális kapcsolatot, és szinte azonnal újra kötődni kezdtél valakihez, akinek gondját kell viselned. A saját fontosságodba és pótolhatatlanságodba vetett hited miatt volt szükség a Férfitilalmi Egyezményre is, hogy ne sétálj bele a saját csapdádba.

– Az én… kapcsolatom Joannal nem diszfunkcionális. – A hangom rekedt volt. – Segítek egy szomszédnak, egy barátnak, aki nagyon beteg. Nem akarok olyan önző embernek tűnni, aki érzéketlen marad egy ilyen helyzetben.

– Tehát, mi a következő pont az Álomlistádon?

– Hogy tudnék most az Álomlistára gondolni, amikor három napja eszméletlenül találtam a szomszédasszonyomat a hálószobájában? Egy olyan nőt, akinek nincs senkije, aki összepakolná a táskájába a tiszta ruháit, és bevinné neki a kórházba. Vagy aki gondoskodna a gyerekéről, hogy ne kelljen idegenekhez költöznie. Még gondolkodni is alig volt időm, nemhogy valami hülye ábrándot kergessek, és aköré szervezzem az estémet.

– Pont ez a lényeg – mondta Steph, most már nyugodtabb hangon. – Nem volt egy szabad pillanatod sem, Ollie, mert egyedül akartad megoldani ezt a helyzetet. Más szomszédok csak beugranának egy tál étellel, elvinnék a táskát a kórházba, vagy felajánlanák, hogy vigyáznak Joanra iskola után. Nem vállalnák magukra az egész terhet a saját munkájuk és teendőik mellett, és nem forgatnák fel visszaƒordíthatatlanul az életüket.

Szünetet tartott, de nem tudtam, mit válaszoljak.

– Tudom, hogy segíteni akarsz. Ez így helyes. De két választásod van. Vagy visszaesel a régi, negatív mintákba, és elindítasz egy újabb ciklust, amiben az egészségtelen függőség játssza a főszerepet. Vagy megragadod ezt a lehetőséget, hogy meghúzd a határt a mindenkivel kedves és önfeláldozó ember, és az elsősorban önmagát szerető és odaadó ember között. Nem a te dolgod megoldani az ő problémájukat.

– Nincs más – mondtam üres hangon.

– Ugyanezt mondtad mindig Tináról is – válaszolta Steph gyengéden. – Úgy szeretlek, mint a testvéremet, Ollie. Tudod. Kérlek, ígérd meg, hogy legalább átgondolod, amit mondtam.

– Mennem kell. – Megálltam, és átfogalmaztam. – Valójában én most úgy döntöttem, hogy befejezem ezt a beszélgetést.

Nem ígértem semmit, de Steph tudta, hogy nem is kell. Annyi vihart vészeltünk már át együtt, hogy egy nehéz beszélgetés nem áshatott közénk árkot. A legkevesebb, amivel tartoztam a legjobb barátnőmnek, hogy átgondolom a tanácsát. Természetesen egyebet sem tettem, szinte folyamatosan ezen agyaltam, a gondolataim újra meg újra visszatértek ugyanoda, mint a tű a karcos lemezen.

Végül, miután még két napig önsanyargatóan rágtam magam a dolgon, és lélekszakadva rohangáltam a kórház és a munkahelyi megbeszélések között, elhoztam Joant a nyári táborból, és megsétáltattam Nesbitet, levontam néhány következtetést. Gondoskodni fogok Joanról, amíg szüksége lesz rám. Ezt így éreztem helyénvalónak. Ha a gyámhatóság el akarja vinni az otthonából, elszakítva a kutyájától, az én karomból kell kitépniük. És segítek Joannak megtalálni a nagyszüleit, amilyen hamar csak lehet.

Barátként állok Leanne mellett, de nem vállalom a betegségével járó ápolónői feladatokat. Azt a segítséget máshonnan kell kérnie.

És gondom lesz rá, hogy mindezek mellett legyen időm az Álomlista utolsó pontjának teljesítésére.

Ha másért nem, hát azért, hogy bebizonyítsam Stephnek: tévedett.

Átütemeztem az OlvasOK-foglalkozásokat, hogy illeszkedjenek Joan nyári táborának időbeosztásához, így pénteken egymás után következett a három kedvenc ügyfelem órája. Yasmin volt az első. Határozott léptekkel sétált be az ajtón.

– Tessék, befejeztem a második munkafüzetet. – Odaadta a könyvet.

– Ez igen! Szép munka. Nagyon komolyan veszed.

– Igen. És ma szükségem lesz a segítségedre, hogy elkészítsük a Facebook-oldalamat és a szórólapokat. – Ekkor megállt, mintha csak most vett volna észre. – Ollie, rémesen festesz.

– Tudom. – Amikor reggel megláttam magam a tükörben, azt hittem, valami tévedés történt, és valójában nekem kellett volna összeesnem a hálószoba padlóján.

– Mikor mostál utoljára a hajat? – Yasmin közelebb hajolt. – Mikor ƒésülködtél utoljára?

Vállat vontam.

– Az a felső már szerdán is koszos volt, amikor a kutyaparkban találkoztunk.

– Ezer dolgom volt.

– Ollie. – Yasmin komolyabbnak tűnt, mint általában. – Vannak olyan szélsőséges helyzetek, amikor egy nő nem tud megfésülködni vagy hajat mosni. – Az orrát ráncolta. – Vagy nincs lehetősége lezuhanyozni. Olyan helyeken, ahol lehetetlen sampont vagy folyó vizet találni. De arra nincs mentség, hogy egy Bigley Bottomben élő nő, akinek van munkája, háza, és a maga ura, így elhagyja magát. Mi van veled?

Megpróbáltam a zsíros, kócosan lógó hajamat szépen a fülem mögé igazgatni. Hiába.

– Ahogy mondtam, nagyon sűrű hetem volt.

Életem legfárasztóbb, legkimerítőbb hete volt, mind fizikailag, mind lelkileg. Még a költözésnél is megterhelőbb volt. Még annál is, amikor anyám úgy döntött, hogy agyvérzése van. Yasmin egy grimasszal fejezte ki a véleményét a „sűrű” hetemről.

– Legszívesebben lemondanám ezt az órát, hogy hazamenj, és rendbe szedd magad, de van egy csomó kutya, akik az én segítségemre várnak. Nagy dilemmában vagyok.

– Ezután is lesz még órám. Megígérem, hogy este hajat mosok.

Yasmin néhány másodpercig gondolkodott.

– És át is öltözöl? – Végigsimította a mintás tunikáját.

– A szórólapokkal, gondolom, a kutyakiképzést szeretnéd népszerűsíteni.

– Igen! – Leült az üres székre, és máris megfeledkezett a dilemmájáról. – Nem bírom tovább. Valahányszor Mr. Howard kutyáit sétáltatom, egyre több állatot látok, akinek a gazdája azt sem tudja, mit csinál. Törvénybe kellene iktatni, hogy kutyát csak valamilyen vizsga letétele után lehessen tartani. Autót sem vezethetünk jogosítvány nélkül. Az autó viszont nem egy hús-vér, érző lény, hanem egy tárgy. Egy másik élőlénnyel mégis azt csinálunk, amit csak akarunk. – Felnyögött, és elkeseredetten rázta a fejét. – Mindent megteszek, Ollie, hogy segítsek ezeknek a hülye embereknek, de egyik-másik egyszerűen menthetetlen. Tegnap, amikor a parkban rászóltam az egyik pasasra, hogy az ő hibája, hogy a kutya elütötte a kisgyereket, iszonyú gorombán reagált. Amikor mondtam, hogy szerintem nem is tréner kell a kutyának, hanem egy jobb gazda, még dühösebb lett. Három új káromkodást tanultam.

– Közölted vele, hogy nem való neki kutya?

– Csak hogy észhez térjen. A kutya tanítható. Sajnos a gazdik nem mindig.

– Yasmin. Valószínűleg nem loptad be magad a szívébe ezzel a passzív-agresszív megközelítéssel.

– Oké, de valószínűleg az a yorkshire terrier sem szerette, ahogy a gazdája bánt vele. Aki arra sem vette a fáradságot, hogy a legalapvetőbb dolgokat megtanítsa neki. Ránéznél a szórólapötleteimre? Már attól is ideges leszek, ha csak rágondolok.

Miután gyorsan átnéztem a szórólapokat – A kutyája okos. A kérdés, hogy ön ƒel tud-e nőni hozzá. A Kutyamami megmondja! –, úgy döntöttem, hogy Yasmin olvasási készségét kiválóan fejleszthetjük, ha átnézzük más kutyakiképzők honlapját. A negyedik weboldal után egyértelművé vált, hogy pozitívabb, asszertívabb üzenettel kell közelítenünk a témához. Javasoltam, hogy keressünk egy pár professzionális kutyakiképző tanfolyamot is, hátha találunk valamit, amire beiratkozhat.

Yasmin éppen akkor kezdte el átnézni a lehetőségeket, amikor befutott Trev – tíz perccel hamarabb, mint kellett volna.

– Ne is törődjetek velem! – Elpirult. – Elvagyok én egyedül, amíg sorra kerülök.

Yasmin felnézett, megeresztett egy rövid mosolyt, majd újra a számítógép képernyőjére meredt.

– Hozok valamit inni. Kér még valaki? Ollie, úgy látom, jól jönne egy erős kávé. Yasmin?

– Nagyon szeretnék egy kávét, de az a gép még mindig nem működik – válaszolta a lány.

– Igen? Lehet, hogy tudok segíteni. Azt hiszem, van nálam… igen…. meg is van. – Trev kotorászni kezdett a hátizsákjában, majd előkapott egy csavarhúzót. Levette a sapkáját, odament a kávéfőzőhöz, amelyen még mindig ott lifegett a NEM MűKöDIK felirat.

Trev megfordította, kinyitotta a mozgatható rekeszeket, valamit bütykölt rajta, majd felemelte a gépet, és megvizsgálta az alját.

– Elnézést, mégis mit művel? – morogta Irene. – Nem tud olvasni?

Felugrottam, amire Yasmin is felkapta a fejét. Reméltem, hogy Irene csak tapintatlanságból fogalmazott így. De valószínűbbnek tűnt, hogy direkt.

– Hát, nem túl jól.

Irene ajka eltorzult az idegességtől, amikor felé tartotta Trev a csavarhúzót, hogy nyomatékot adjon a szavainak, majd megfordult, és kinyitotta a gép hátulját.

– Nem jöhet ide csak úgy, és nem rongálhatja meg a könyvtár tulajdonát! Azonnal hagyja abba!

Trev nem törődött vele, tovább turkált a gépben. Irene toporzékolt.

– Azt mondtam, hagyja abba! – Felém fordult, és megrökönyödve nézett rám. – Maga csinál valamit, vagy hívjam a rendőrséget?

Mielőtt válaszolhattam volna, Trev visszatette a hátlapot a helyére.

– Nem szükséges, hacsak nem akarja őket is megkínálni egy csésze kávéval. – Elvigyorodott, de egy villanásnyi fenyegetés is bujkált abban a mosolyban. – Megtenné, hogy visszadugja a konnektorba, kedvesem?

Irene tátott szájjal bámult rá. Trev a fejét ingatta, lekuporodott az asztal alá, bedugta a vezetéket a konnektorba, megnyomta az ON gombot, kiválasztotta a hosszú kávé funkciót, és amikor a forró folyadék elkezdett folyni a gépből, ügyesen alácsúsztatta az egyik poharat.

– De hát elromlott! – kiáltotta Irene, egyik lábáról a másikra állva. – Megállás nélkül folyik belőle a kávé!

A kávé pontosan egy centiméterre a papírpohár tetejétől bugyogva megállt, a gép kikapcsolt.

– Cukrot? – kérdezte Trev Yasminra pillantva.

– Igen, kérek szépen.

Trev színpadias mozdulattal felbontotta a cukros tasakot, beleszórta a kávéba, és egy fapálcikával alaposan megkeverte, majd letette Yasmin elé.

– Tessék. Elnézést a várakozásért.

– Köszönöm – válaszolta Yasmin, és óvatosan belekortyolva, a papírpohár mögül Irene-re sandított.

– Ahhh – nyögte Irene alig hallhatóan, kezét továbbra is a szíve fölött tartva.

– Van papírkosár? – kérdezte Trev, és felemelte a gépről leszedett NEM MŰKÖDIK feliratot.

– Ööö, igen. Majd én elviszem. – Kinyitotta a száját, majd bezárta. Trev türelmesen várt. – Köszönöm. És, ööö… megyek, lemondom a szerelőt.

Trev az elsiető Irene után nézett, majd készített még két kávét, és odahozta az asztalunkhoz.

– Belehalt volna, ha bocsánatot kér? – kérdezte Yasmin, homlokát ráncolva.

– Megköszönte. – Trev vállat vont, és visszatette a sapkáját.

– Attól még… – Yasmin összeszorította az ajkát. – Rád akarta hívni a rendőrséget.

– Tudom, mit gondolnak az emberek, amikor először meglátnak. Az én hülye hibám. Én akartam ijesztőnek és félelmetesnek tűnni, egy szavam se lehet… Sikerült.

– Nem mindenki – jegyezte meg Yasmin halkan, miközben kávéját kortyolgatva tovább görgetett a számítógép képernyőjén.

– Tessék?

– Nem mindenki gondolja ezt rólad. – Egy pillanatra ránézett. – Vannak, akik már sokat láttak, és nem ítélkeznek ilyen könnyedén.

Trev arcára ráfagyott a grimasz a meglepetéstől.

– Ha kíváncsi vagy a véleményemre, szerintem a szem a lélek tükre. – Yasmin a képernyőre hunyorított. – Neked pedig kedves szemed van.

Nem ez volt Trev leghatékonyabb gyakorlása. Nagyjából egy percig nagyon koncentrált, majd a figyelme azonnal visszatért Yasminra, aki még mindig a kutyakiképző tanfolyamokról szóló online információkat böngészte.

Amikor Jaxx megérkezett a NemPara szósz legújabb mintáival, Trev örömmel maradt, hogy megkóstolja.

– Jaxx, ez biztosan a brit élelmiszer-biztonsági előírásoknak megfelelően készült? – kérdeztem, és vonakodva elvettem tőle a narancssárga szósszal megkent kekszet.

– Én már rengeteget ettem belőle, nézz rám! – vigyorgott.

Yasmin összeszűkítette az egyik szemét.

– Ez nem hangzik olyan megnyugtatóan, mint amilyennek szántad.

– Nem lehet rosszabb, mint az a szar, amit ott adtak… ahol régebben laktam – mondta Trev, megszagolta a kekszet, majd hátrahőkölt. – Habár…

– Mindenképpen jobb, mint amit a börtönben ettem – mondta Yasmin, és megdörzsölte a csuklóját. – Azon a pokoli helyen senki nem foglalkozott semmilyen élelmiszer-előírással.

Trev majdnem megfulladt attól az apró falattól, amit éppen a szájába vett.

– Erős, mi? – Jaxx egy üveg vizet nyújtott felé.

– Mi ez? – Hatalmas megkönnyebbülésemre Irene újra megjelent, mielőtt én is megkóstoltam volna a kekszet.

– Kóstoló, Irene. – Jaxx őt is megkínálta a kóstolófalatkákkal teli műanyag tálkából. – Tessék. Bocs, hogy kihagytam.

Irene feszült mosolyt erőltetett az arcára. Úgy nézett ki, mintha pergamenszerű bőre szét akarna repedni rajta.

– Ollie, mutassa meg a feliratot az ügyfeleinek!

– A könyvtárban nem szabad enni és inni – mondtam. – Kivételt képeznek a frissítőasztalon található italok.

– Mi? – Jaxx a kapucnija alól Irene-re meresztette kiskutyatekintetét. – Akkor hogyan végezzek piackutatást? Ilyen bürokrácia mellett már elkezdeni is kész kínszenvedés: vámok, engedélyek, újabb engedélyek. Tiszta nyűg az egész, komolyan mondom! Soha nem gondoltam volna, hogy pont maga, maga lesz az, aki lábbal tiporja a vállalkozókedvemet, Irene. Nem tehetne kivételt egy baráttal?

– Egy mivel? – Irene zavartan nézett.

– Gyerünk, tudjuk, hogy akarja!

Jaxx kivételével mindenki döbbenten nézett, amikor Irene felkapott egy kekszet, és nagyot harapott belőle. Arcán különböző érzelmek tükröződtek. Megrágta, lenyelte, majd lehúzott egy pohár vizet.

– Még ha lehetne is enni ebben a könyvtárban, ezt akkor sem engedném. Javaslom, gondolja át, nem lenne-e jobb, ha mentősnek állna. Ha elkezdi árulni ezt a NemParát, gyakran lesz rájuk szükség.

– Jaj. Ez fájt. – Jaxx elsápadt.

– Ezt hívják piackutatásnak. Tüntesse el innen, kérem.

– Nem hiszem el, hogy azt mondta, „kérem”! – kiáltotta Yasmin, miután Irene visszasétált a pulthoz. – Biztosan kedvel!

Jaxx kacsintott.

– Engem mindenki kedvel, Yasmin. Igazán szerethető ember vagyok.

– Akkor most mi lesz? – kérdezte Trev, miután rendet raktunk. – Ez nem volt egy jó kör, haver.

Jaxx elgondolkodva ráncolta a homlokát.

– Őszintén szólva, nem tudom. Hiszek a termékemben, meg minden. De lehet, hogy az ízén még dolgoznunk kéne.

– És a szagán – tette hozzá Yasmin. – És a színén és az állagán is.

– Nem könnyű ez a vállalkozósdi, igaz?

– Nem – mondta Yasmin. – Annyi mindenre kell gondolni, annyi döntést kell hozni, és annyi mindennel képben kell lenni, hogy az ember be tudja tartani a törvényeket, és még az ügyfelekre is jusson figyelme.

– Pontosan! – helyeselt Jaxx. – Tudtátok, hogy anélkül nem lehet vállalkozást indítani, hogy az ember bejelentené a kormánynak? Akik aztán lenyúlják a bevétel egy részét! Rengeteg papírt kell kitölteni, meg egy rakás egyéb hülyeség.

– Tudtátok, hogy arra az esetre is biztosítást kell kötni, ha az egyik kutya, akinek éppen a kiképzését végzem, megharap valakit? Mintha ez megtörténhetne egy olyan kutyával, akit én tréningezek! Vagy, nem is tudom, mintha valakinél allergiás reakciót váltana ki a NemPara, mert elfelejtetted feltüntetni a csomagoláson, hogy kagylót tartalmaz.

– Szerinted fel kell tüntetnem?

– Hát, csak ha tényleg van benne…

Jaxx írt egy jegyzetet a telefonjába.

– Istenem. Bárcsak lenne valami klub vagy csoport, vagy ilyesmi, ahol komoly üzletemberek, mint mi, összejöhetnének, és megbeszélhetnék ezeket a dolgokat – töprengett Jaxx. – Megoszthatnánk egymással az ötleteinket, és kipróbálhatnánk egymás termékeit. Megmondhatnánk egymásnak, hogy unalmas a weboldalunk, meg ilyenek.

– Remek ötlet! – vágott közbe Trev. – Csináld meg!

– Mindenképp! – Jaxx lepacsizott Trevvel.

– Azon a plakáton az áll, hogy már létezik ilyen klub – mondtam, és a bejárat melletti hirdetőtáblára mutattam. – Minden második pénteken, egykor.

Trev az órájára nézett.

– Fél kettő van.

– Irene! – Jaxx kiáltása megtörte a könyvtár csendjét. Irene felkapta a fejét, tekintete villámokat szórt. Amikor azonban meglátta, ki szólt, a villámok eltűntek. – Mi van azzal a vállalkozói klubbal, amelyik péntekenként tartja az összejöveteleit?

Irene felhúzta az orrát.

– Feloszlott.

– Miért?

Irene habozott.

– Akadt valami nézeteltérés a kekszek és az egyik vendég előadó miatt.

– Az a bizonyos nézeteltérés magával akadt? – kérdezte Yasmin, kedvesen mosolyogva.

Irene vadul rendezgette a papírokat az asztalán.

– De nincs kifogása a csoport újraindítása ellen, ugye? – kérdezte Trev.

– A csoport nem akar újraindulni – vágta rá Irene. – Azt mondták, soha többé be sem teszik a lábukat a könyvtárba. Nekem aztán mindegy, a Pénteki Üzleti Klub megszűnt.

– Na és a Szerdai Cápaklub? – kérdezte Jaxx. – Nem hozunk kekszet, legfeljebb olyat, amivel megkínáljuk, Irene. Látjátok? – Rákacsintott Yasminra. – Ez a fajta gyors észjárás tesz majd milliomossá.

Hosszasan vitatkoztunk még, mire felajánlottam, hogy beszélek a nottinghami könyvtárak igazgatójával, aki imádja az OlvasOK-programot. Irene beleegyezett, hogy kéthetente itt legyen a vállalkozók összejövetele. Feltételnek szabta, hogy nem lehet prezentációt tartani, és nem lehet olyan tevékenységet végezni, ami zavarhatja a könyvtár többi látogatóját. Némi adományért cserébe megengedte, hogy kekszet is hozzanak.

Trev megkérdezte, csatlakozhat-e hozzájuk.

– Persze, haver, több szem többet lát! Van valamilyen üzleti terved? – kérdezte Jaxx.

Gyanítottam, hogy Trev ötletének semmilyen vállalkozáshoz nincs köze.

– Majd kitalálok valamit.

Szombat reggel kopogtak az ajtón. Eléggé meglepődtem, amikor megláttam, hogy Sam anyukája, Pia, a kezét tördelve áll a küszöbömön.

– Annyira sajnálom, hogy csak egy héttel később tudtam idejönni! – kiáltotta, majd Nesbit lelkes ugrálását kikerülve közelebb hajolt hozzám, és egy csontropogtató öleléssel üdvözölt. – Múlt hétvégén elutaztunk, aztán itt voltak az unokáim.

– Értem. – Ösztönösen hátraléptem, és a kert irányába mutattam. Augusztushoz képest borongós napunk volt, a levegőben már határozottan érezni lehetett az ősz csípős hűvösét. A nappalim és a konyhám még mindig úgy nézett ki, mint egy katasztrófa sújtotta övezet – köszönhetően annak, hogy pénteken inkább betartottam a Yasminnak tett ígéretemet, és az estét a külsőm és a ruhatáram rendbetételével töltöttem, majd nyugtalan álomba zuhantam. Így aztán nem jutott időm a ház többi részére, ami azóta is úgy nézett ki, mintha berepült volna egy helikopter. Próbáltam megfejteni, mi lehet Pia látogatásának oka. A szabadtéri színházi előadás óta nem láttam, és nem emlékeztem rá, hogy akkor vagy azóta felmerült-e egy esetleges vendégeskedés terve.

– Megkínálhatlak egy teával vagy kávéval? – kérdeztem, amikor végre leültünk az asztalhoz.

– Jaj, ne! Ülj le, és maradj ott! Nekem kéne italt készítenem neked!

– Hát… elég nagy rendetlenség van a konyhában.

Gyanakodva végigmért, majd hozzátette:

– Hát persze hogy rendetlenség van. – Azzal kiment a konyhába.

Néhány kínos perc múlva két csésze teával tért vissza.

– Drágám, annyira sajnálom – mondta, leült, és azonnal sírva fakadt.

A mindenit! Nem gondoltam, hogy a konyhám ennyire rossz állapotban van.

– Sajnálom – ismételte még párszor, az orrát és a tökéletesen sminkelt szemét törölgetve. – Tudom, hogy nincs jogom sírni. Csak olyan bűntudatom van. Teljesen ledöbbentem, amikor meghallottam, mi történt.

– Nem igazán tudom…

– Kórházba került! – szipogta. – Ginger mondta, hogy Joan talált rá… Hogy elájult! Jaj, szegény, szegény lány. Szegény, szegény lányok.

– Leanne.

– Hát persze. Mi másért jöttem volna?

– Nem tudtam, hogy ismered. Miért van bűntudatod?

– Közel két éve jár hozzám takarítani. Mindig nagyon szépen dolgozott. Három barátnőmhöz is beajánlottam. Fantasztikus a hozzáállása, és mindig úgy dolgozik, hogy a végén szakad róla a víz… Szóval meg kellett volna… Nem lett volna szabad…

Pia megint elsírta magát. Én gondolatban átfutottam a listát, amit Leanne akkor adott az ügyfeleiről, akikhez takarítani jár, amikor megkért, hogy értesítsem őket a kórházról. Hétfőtől péntekig kilenc háznál takarított, különböző gyakorisággal, továbbá a Hatherstone-kúriában. Vegyesen fogadták a hírt, volt akit nem is érdekelt, mások inkább bosszankodtak. Ginger, a kúria vezetője, megkönnyebbülten sóhajtott fel, és örült, hogy a takarítás színvonalában a közelmúltban tapasztalt visszaesés oka nem Leanne hanyagsága vagy lustasága volt.

– Nem voltál rajta a listán, amit Leanne-től kaptam. Különben felhívtalak volna, hogy szóljak.

Pia letette a zsebkendőt, és reszketve sóhajtott.

– Azért, mert én küldtem el.

– Áh…

– Ahogy mondtam, mindig remek munkaerő volt. Az elmúlt néhány hónapban azonban észrevettem, hogy egyre lassabban dolgozik, aztán egy nap, amikor korábban értem haza, a vendégágyon feküdt! Amikor megkérdeztem, mi baja, hárított, azt mondta, semmi gond, de a beszéde zavaros volt, és alig állt a lábán. Azt hittem, ivott. És a munkája minőségéből ítélve nem ez lett volna az első alkalom. Délután egy óra volt!

Lassú, mély levegőt vettem.

– Te értesítetted a gyámügyet?

A szívem többször is fájdalmasan megdobbant, amíg a válaszára vártam.

– Aggódtam Joanért. Tudtam, hogy nincs más, aki gondoskodna róla.

– Nem volt rá bizonyítékod, hogy részeg.

– Ez igaz, de egyértelmű volt, hogy valami nem stimmel vele.

– De akkor is! Mintha Leanne-nek nem lett volna elég baja! Rettegett attól, hogy elveszik tőle a lányát. Neked vannak gyerekeid, el tudod képzelni, milyen lehetett?

– Drágám, te még a világon sem voltál, amikor én már családjogi ügyvédként dolgoztam. Nem kell elképzelnem. Nagyon is jól tudom, milyen lehetett Joannak, hogy senkitől nem kapott segítséget.

– Megkérdezhettél volna engem. – Valami forró, fojtogató düh kezdett szétterülni a gyomromban, és egyre feljebb és feljebb tolult. – Iskola után szinte minden este én vigyáztam Joanra.

– És te meg mertél volna esküdni rá, hogy nincs semmi baj? Hogy Leanne anyaként stabil, és nincs vele vagy körülötte semmi, ami aggodalomra adhat okot?

A dühöm elszállt.

Pia látta rajtam, hogy elhagyott az erőm. A következő pillanatban elővett egy kemény fedeles jegyzetfüzetet és egy tollat.

– Átbeszéljük a beosztást?

– Beosztást?

– Az étkezéseket már felírtam. Aztán kell valaki, aki beviszi Joant az anyukájához. Persze csak megbízható, leellenőrizhető személyek jöhetnek szóba, de remélhetőleg nem lesz rájuk sokáig szükség. Takarítás, mosás, bevásárlás. Kell még valami? Segítene, ha valaki megsétáltatná Nesbitet?

– Nem… Nem tudom, mit… Te most beosztást készítesz, hogy segítsetek nekem?

– Hát persze. Most minden teher a te válladat nyomja.

– Figyelj, nagyon kedves tőled, és nagyon hálás vagyok érte, de tényleg nincs szükségem segítségre. Én segítek Leanne-nek. Amikor kiengedik, valaki beugorhatna, hogy főzzön neki, de a többit megoldom.

Pia konkrétan kinevetett. Próbálta ugyan leplezni, de nem tudott uralkodni magán.

– Drágám, mindenkinek szüksége van segítségre. Az élet már csak ilyen.

– Én most azon vagyok, hogy megpróbáljak segítség nélkül boldogulni. Ez bonyolult: családi háttér, múltbeli problémák, ilyesmik, de fontos, hogy ezt egyedül oldjam meg.

– Ollie, most voltam kint a konyhádban. Soha életemben nem ittam még feketén a teát, de amikor hozzá akartam önteni a tejet, egyetlen nagy darabban jött ki a dobozból. Fordítva van rajtad a nadrágod. Valami azt súgja, hogy a kutyád megevett egy egész csomag kutyakekszet, és kihányta. Neked most segítségre van szükséged. Mindannyiunknak jól jön néha egy kis segítség. Ezért jár hozzám takarítónő, és ezért töltöttem az egész hetet az unokáim fuvarozásával. Előfordul, hogy bizonyos helyzetekben valakinek még több segítségre van szüksége. Ez most egy ilyen helyzet.

Megráztam a fejem. Túl sok évet pazaroltam arra, hogy valaki más mondja meg, mikor mit csináljak, parancsolgasson, és azt hajtogassa, hogy egyedül úgysem boldogulok. Az emlékek most olyan hevesen törtek fel bennem, hogy azonnal riadót is fújtak: nem hagyhatom, hogy ez a rámenős nő betolakodjon az otthonomba és az életembe, és elkezdjen irányítani.

Pia gyanakodva méregetett.

– Hallottam, hogy a gyámhatóság a legjobb megoldást keresi Joan számára. Szerinted meg tudod győzni őket, hogy te tudsz róla a legmegfelelőbben gondoskodni? Ilyen állapotban? Úgy, hogy továbbra is mindent egyedül akarsz csinálni?

Jogos.

Ez felért egy pofonnal.

Kellett egy pillanat, hogy magamhoz térjek. Eszembe jutott a Stephfel folytatott beszélgetés, és elvegyült a lelkemben duruzsoló frusztráció és a szorongás hangjaival. Lenéztem a nadrágomra, ami valóban fordítva volt rajtam.

– Jó lenne, ha valaki besegítene a főzésben. Csak a következő egy hétben, amíg helyrerázódunk. Leanne reméli, hogy pár napon belül hazajön, de nagyszerű lenne, ha egyszer-kétszer valaki bekísérné Joant a kórházba. Megsétáltatjuk Nesbitet, aztán csapunk egy nagytakarítást. Vasárnap a kórházból hazafelé beugrunk a boltba. Köszönöm, hogy szóltál a nadrágom miatt. Már majdnem elszundítottam, amikor bekopogtál, csak gyorsan magamra kaptam.

– Remek. Cseréljünk telefonszámot, és majd értesítelek, hogy ki mikor érkezik. A nadrág miatt ne aggódj, de a fiam azt mondta, hogy mára elkészül a neked szánt székekkel. Csak nem akartam, hogy zavarba jöjj az öltözéked miatt.

Mielőtt elment, Pia három bevásárlószatyrot pakolt ki: alapvető élelmiszereket hozott, kenyeret, tejet és süteményt, valamint egy hatalmas tál lasagnét.

– Biztos nem olyan finom, mint a te főztöd, de jobb, mint a mikrózható készételek.

– Köszönöm.

Megint elkomorult.

– Ez a legkevesebb, amit tehetek. Ha nem bánod, valamikor elvinném Joant az anyukájához. Amikor alkalmas. Úgy érzem, személyesen kell beszélnem vele.

– Ma délután akartunk bemenni hozzá. Ha elviszed Joant, én itt maradok, és rendet rakok a házban.

– Vagy: én elviszem Joant, te addig olvasol, veszel egy kellemes fürdőt, és alszol egy nagyot? – Rám kacsintott. – Nem sietünk, jut időd mindenre.

* * *

A zuhanyt súroltam, amikor újra kopogtak az ajtón. Igen, talán megfésülködtem, és felvittem egy kis szempillaspirált és szájfényt. Tudtam, hogy Sam és köztem soha nem lesz semmi, de bolond szívem egyre nehezebben akart ebbe belenyugodni.

Kinyitottam az ajtót. Sam egy tölgyfa székben ült a küszöbön, és modellpózba vágta magát. Talán viccesebb lett volna, ha nem pont úgy nézett volna ki, mint egy tökéletes férfi modell.

– Hallottam, hogy nehéz heted volt. Gondoltam, egy kényelmes szék feldob majd – mondta, felállt, és úgy emelte a magasba a masszív bútordarabot, mintha polisztirolból lenne.

– Csak egy? – kérdeztem Sam háta mögé pillantva, hátha van még egy, amit én is felemelhetek.

– És akkor én hova ülnék? – válaszolta, mint aki még a feltételezést is kikéri magának. – De ezek nagyon nehezek. Nem hozol addig egy sört, vagy forralsz teavizet, vagy valami? Anyám megöl, ha megtudja, hogy veled cipeltettem be a bútorokat.

A sör mellett döntöttem, mivel a nap kezdett áttörni a ködön. Éppen felbontottam a Pia által a szekrényemben hagyott óriási csipszes zacskók egyikét, és egy tálba szórtam a tartalmát, amikor Sam odajött hozzám.

– Hogy bírod? – kérdezte, és aggodalmasan ráncolta a homlokát. Olyan kedvesen és gyengéden csengett a hangja, hogy minden arra irányuló törekvésem, hogy magabiztosnak mutatkozzak, hirtelen semmivé foszlott, és elsírtam magam, olyan hirtelen és megállíthatatlanul, hogy megindultak a könnyeim, és potyogtak, mint a záporeső.

– Gyere ide – suttogta, magához húzott, és átölelt.

Puha, szürke póló volt rajta. Az arcom hozzáért a gallérja fölött kilátszó bőréhez. Meleg és sima volt, fűrészpor- és nyárillat áradt belőle.

Zavaromban nem tudtam, hová tegyem a kezem, csak lógattam magam mellett, de őszintén szólva akár el is aludhattam volna abban az ölelésben, olyan biztonságosnak és kényelmesnek éreztem. Kár, hogy közben az egész testem vibrált az izgatottságtól.

– Bocsánat – suttogtam, végül hátraléptem, és a pólóm ujjával megtöröltem az arcomat. Sam adott egy zsebkendőt. – Ha fáradt vagyok, mindig túlcsordulnak az érzelmeim.

Felhúzta a szemöldökét.

– Mindent egybevetve, szerintem ez pont a megfelelő mennyiségű érzelem volt.

Erre elmosolyodtam, mire ő is újra elmosolyodott azzal a ragyogó mosolyával, és azonnal elűzte a rosszkedvemet.

Sam figyelmesen végighallgatott, én pedig töviről hegyire elmeséltem neki az elmúlt hetemet. Együttérzően bólogatott, amikor leírtam neki, hogyan találtam rá az eszméletlen Leanne-re, és kissé meglepődött, amikor elmagyaráztam neki a döntésemet: addig gondoskodom Joanról, amíg Leanne elég jól nem lesz ahhoz, hogy átvegye a feladatot.

– Ez hatalmas elkötelezettség valaki iránt, akit csak pár hónapja ismersz.

Ittam egy korty sört.

– Tudom. De az alatt a pár hónap alatt hétből hat napot vele töltöttem. Főztem rá, segítettem neki a házi feladatokban. – Megálltam, vállat vontam. – Úgy szeretem, mintha az unokahúgom lenne, ha lenne. De mivel egyke vagyok, nem lehet. Néha talán nem is a vérről, hanem a szívről ismerszik meg a család. Leanne-nek és Joannak családra van szüksége. Nem érzem tehernek, hogy én vagyok az a család. Őszintén hiszem, hogy ezt kell tennem.

– Akkor most félreteszed az Álomlistát? – kérdezte Sam, és a szája sarkában mosoly játszott.

– Nem. Az én drága legjobb barátnőm ráébresztett, hogy ha azt akarom, hogy működjön, akkor meg kell találnom a módját, hogy egyensúlyt teremtsek a pótszülői szerepem és a saját terveim között.

– És mi következik most? – kérdezte Sam érdeklődve, és előrehajolt.

– A legnagyobb és legijesztőbb dolog a listán.

– Nagyobb és ijesztőbb, mint egyedül sátrazni az erdőben? – Sam lenyűgözve nézett rám.

– Igen. – Ittam egy nagy kortyot a sörből. – Egy buli.

– Á, értem. – Bólintott csillogó szemmel. – Gondolom, még soha nem szerveztél bulit.

Ingattam a fejem.

– Még buliban is alig voltam. Azt sem tudom, hol kezdjem.

– Kezdd azzal, amit elképzeltél a lista írásakor! Ez az egész lényege, nem?

– Nem vagyok biztos benne, hogy a vodkás zselé, a McFly zenekar CD-je és a Harry Potter-témájú jelmezek még most is jó ötletek lennének.

– Ha baconízesítésű csipsz is lesz, ott a helyem.

Samre pillantottam a pohár felett.

– Ki mondta, hogy meg vagy hívva?

Állta a pillantásomat, a szeme még mindig csillogott.

– Vállalom a kockázatot, hogy beletaposok a lelkedbe, de nem hiszem, hogy nagyon válogathatsz.

Elhúztam a számat.

– Igazad van. Évekbe telik, mire elég sok embert megismerek ahhoz, hogy rendes bulit szervezzek. Ami azt jelenti, hogy az Álomlista teljesítése is elhúzódik.

Ami természetesen azt is jelenti, hogy a Férfitilalmi Egyezmény hatálya is kitolódik.

– De különben nem így van. Csak viccből mondtam, hogy kénytelen legyél meghívni. – Fészkelődni kezdett a széken, és most már komolyan nézett. – Szedjük össze, kiket tudsz meghívni! Ott van Leanne és Joan. Itt vagyok én. Hogy hívják a legjobb barátnődet?

– Steph, és ő hozza a férjét, Drew-t, és legalább az egyik testvérét.

Mielőtt észbe kaptunk volna, elég nevet összeírtunk ahhoz, hogy már egy tisztességes bulit lehessen szervezni. Nem lesz egy hatalmas parti, de ahhoz elegen leszünk, hogy a házat megtöltsük.

– Mi másra van még szükséged? Étel, ital, szórakozás?

Az üres üveggel mutattam rá.

– Minden más részletet egyedül én fogok eldönteni és megszervezni, az Álomlista előírásainak megfelelően.

– Rendben. De ha mégis segítségre lenne szükséged, tekintettel a jelenlegi helyzetre…

– Ha segítségre lesz szükségem ahhoz, hogy megszervezzek egy kis összejövetelt, akkor az önálló élettel sem fogok boldogulni a nagyvilágban.

Sam megállt. Az asztal túloldaláról mélyen a szemembe nézett.

– Nézz magadra, Ollie! Nézd meg, mit csináltál! Létrehoztál egy csodálatos jótékonysági szervezetet. Befogadsz egy kóbor kutyát, és nagyon jól nevelt kutyává képezed. Gondoskodsz egy gyerekről, aki nagyon nehéz időszakon megy keresztül. Beülsz egyedül egy drága étterembe, és elmész színházba. Ha valaki, hát te zseniálisan megmutatod a nagyvilágnak, hogyan kell önállóan boldogulni. – Felhúzta a szája sarkát, és olyan gyönyörű volt, hogy alig tudtam visszafogni magam, hogy a karjába ne zuhanjak. – Legutóbb, amikor én összejövetelt szerveztem, egy arra járó kutya véletlenül ellopta a sült csirkét.

Ezen egyszerre kezdtünk nevetni. Pont akkorra már a nap is kisütött, Nesbit pedig odajött egy kis simogatásért. Abban a pillanatban elhittem, hogy Samnek igaza van.

* * *

Joan és Pia nem sokkal később visszatértek.

– Sam! – mosolygott Pia. – De jó, hogy itt találtunk!

– Hogy van anyukád? – kérdeztem Joantól, de neki máshol járt az esze.

– Ki ez a férfi? – kérdezte gyanakodva. – A pasid?

– Remélem! – incselkedett Pia.

– Nem! – mondtam azonnal, olyan hangosan, hogy Joan összerezzent. – Sam készítette nekünk ezeket a székeket.

– Attól még lehet a barátod.

– Hát, igen, lehet. De azért mondtam, hogy „nem”, mert nem az.

– Akkor miért pirultál el, és ő miért vigyorog úgy, mint egy horrorbohóc? – Joan Samre szegezte szúrós tekintetét. – Te Ollie barátja akarsz lenni? Ezért készítetted neki a székeket?

– Joan! – Nem tudtam Samre nézni. – Sam csak egy jóbarát, úgyhogy fejezd be.

– Miért nem hagyjuk, hogy Sam válaszoljon? – mondta Pia.

– Én tudni akarom, miért van itt, és miért csinált neked székeket. Te nem tudod, milyenek a férfiak, Ollie. Be akarnak költözni, ezért mindenfélét vesznek neked, kedvesek, aztán amikor már ott vannak, csak ordibálnak, elveszik a pénzedet, és megríkatnak.

– Jaj, Joan, ne! – Felálltam a székről, odamentem hozzá, letérdeltem mellé, megfogtam a kezét, és a szemébe néztem, hogy lássa, komolyan beszélek. – Sam nem akar barátnőt, én pedig nem akarok barátot; mindketten szeretünk egyedül élni. Én a magam részéről Nesbittel és veled, természetesen. Ezért vagyunk tökéletes barátok. – Elhessegettem magamtól a szívem tiltakozását. – Soha nem engedném, hogy egy férfi itt maradjon, amíg te itt vagy, hacsak nem ismered jól, és nem bízol meg benne. Nem hagyom, hogy egy Archerhez hasonló ember behálózzon, esküszöm.

– Szóval barátként adta neked a székeket? – Joan továbbra is bizalmatlannak tűnt.

– Igen. Emlékszel, amikor Nesbit ellopta azt a sült csirkét? Az Sam házában történt. Mutatott nekem néhány széket, amit ő készített, és nagyon kényelmesek voltak, és felajánlotta, hogy nekem is csinál néhányat.

– És mit adtál neki cserébe?

– Ööö…

– Egy fantasztikus vacsorát és néhány üveg sört – vágott közbe Sam. – De tényleg, imádok székeket készíteni, akkor is, ha nem kapok érte semmit. Ja, és Ollie meghívott a bulijába.

– Asztalos? – kérdezte Joan, tudomást sem véve Samről.

– A vadont járja.

Joan szeme elkerekedett, erre már Sam felé fordult.

– Vadonjáró? Mint Aragorn A Gyűrűk Urában?

Sam ellenállhatatlanul aranyosan mosolygott.

– Majdnem. Erdőőr. Én csak az eldobált szeméttel, a benőtt ösvényekkel és az erdőtüzekkel harcolok. Nem orkokkal vagy goblinokkal.

Joan kiszabadította a kezét, és keresztbe fonta a karját.

– Oké. Lehetsz a barátja. De nem csókolhatod meg!

– Értettem. Szó sem lehet csókról. – Sam komolyan bólintott.

– Határozottan nem – egyeztem bele.

* * *

– Szóval. Ha erdőőr vagy, segítesz megtalálni a nagyszüleimet? – kérdezte Joan, miután Pia néhány perc múlva elment.

Sam rám pillantott, mintha a jóváhagyásomat várná a beszélgetés folytatásához. Bólintottam.

– Eltévedtek az erdőben?

– Nem! – harsogta Joan nevetve. – Nem tudom, hol vannak. Anya úgy tesz, mintha nem léteznének. De most beteg, és szerintem jó lenne, ha mellette lennének.

Sam elgondolkodott.

– Ez nem igazán az erdőőr feladata, de korábban ügyvédként dolgoztam, és előfordult, hogy valakit fel kellett kutatnom. Tehát igen, segítek, ha Ollie is beleegyezik.

– Beleegyezem, de csak akkor, ha máskor kezdjük el. Joan, fárasztó heted volt, és már rég elmúlt a vacsoraidő. Ezt majd máskor megbeszéljük Sammel. Holnap összegyűjtjük az eddigi információkat, és átadjuk neki.

– Visszajövök holnap – ajánlkozott Sam.

– Tényleg? – kérdeztem meglepetten. – Nem kell. Pár nap még belefér.

– Nem gond, szívesen.

– Gyere, légyszi! – Joan izgatottnak tűnt.

Megbeszéltük, hogy Sam az ebéd és a kórházi látogatás között jön át, mi pedig késői vacsorával zártuk a napot, és utána hamar lefeküdtünk. Gyanítottam, hogy egyikünk sem fog sokat aludni, figyelembe véve, hogy mennyire vártuk a holnapi nyomozást. Csak azt reméltem, hogy egyikünk sem fogja összetört szívvel végezni.

Vasárnap délben kopogtak, kinyitottam az ajtót, és Megannel, Sam sógornőjével találtam szembe magam. Felemelte a kezében tartott hűtőtáskát, és kinyitotta a fedelét. Elképesztően jó illatok áradtak a csomagból.

– A vasárnapi vacsora. Ahogy kérted: gluténmentesen.

– Megan, ez fantasztikus! – Kivettem a lefóliázott dobozokat. Még meleg, közepesen átsütött marhahússzeletek, tepsis burgonya, Yorkshire puding és háromféle zöldség volt bennük, valamint egy tál mártás.

– Gondoltam, jól jönne valami kiadós, házias étel. Tudom, milyen, amikor az ember az egész napot kórházba járással tölti.

Nem tudtam eldönteni, hogy zavarba jöjjek, vagy kezdjek el azonnal tálalni, amíg még meleg az étel. Jól érezte – pontosan erre volt szükségem. Visszatartottam a könnyeimet, és megköszöntem a kedvességét.

Miután Megan elment, tányérokra szedtem az ételt, és mindegyiket gondosan letakartam fóliával. Nem véletlenül kértem gluténmentes menüt. Gyanítottam, hogy bőven marad majd, és reményeim szerint kiváló csali lesz, hogy előcsalogassam a barlangjából azt a morózus vénembert.

Ma viszek neki vacsorát. Hosszabb távon az volt a célom, hogy ő jöjjön át hozzám vacsorázni. Semmit nem tudtam Ebenezerről, csupán annyit, hogy remek kertész és ezermester, de a legutóbbi beszélgetésünk során a maga sajátos módján utalt rá, hogy a barátjának tekint. Márpedig én olyan vagyok, mint Nesbit a piszkos zoknikkal – ha egyszer megragadok egy ötletet, nem engedem el harc nélkül.

Visszahívtam Joant a közeli erdőben épített kunyhójából, és átszaladtam a Középső Házba. Ebenezer két kopogás után nyitott ajtót. Tele voltam reménnyel.

– Mi az?

– Pár kedves ember a faluból hozott nekünk vacsorát, amíg Leanne kórházban van. Túl sok, úgyhogy reméltem, segít megenni.

A homlokát ráncolta.

– Tudok magamnak vacsorát főzni.

– Biztosan. Ahogy én is.

– Vigye el Leanne-nek. Ő tengődik kórházi koszton.

– Ez marhasült. A kórházban nem lehet felmelegíteni.

Levettem a fóliát, mire előtört az étel mennyei illata.

– Gluténmentes.

Megremegett a szakálla, tudtam, hogy már majdnem meggyőztem.

– Ebenezer, az elmúlt két hónapban lenyírta, megmetszette és kigyomlálta a kertemet. Kifeszített egy szárítókötelet, és egy ponyvát, hogy ne ázzak el, amikor Nesbitet szobatisztaságra tanítottam. Ez csak egy vacsora, ráadásul nem is én főztem.

Közelebb toltam a tányért, egészen a 80 ÉVBE TELT, HOGY ILYEN JÓL NÉZZEK KI feliratú pólójához.

Dühösen megrázta a fejét, majd elvette.

– Jó étvágyat!

Így vagy úgy, de rá fogom venni a szomszédomat, hogy eljöjjön a bulimba. Nem akarom, hogy az ajtóm alá tolt üzenettel panaszkodjon a hangzavar miatt, azt akarom, hogy ő is ott legyen a vendégek között.

Valami azt súgta, hogy a morcos arc és a szakáll egy igazán szórakoztató embert takar.

* * *

Sam valamivel kettő után futott be. Üzentem neki, hogy Joan és Leanne házában vagyunk, és a dobozok és halmokban álló holmik közt turkálunk, hátha találunk valamit, ami a család nyomára vezet.

Természetesen a legfontosabb a név volt. Úgy gondoltuk, hogy a Brown vezetéknév mellé a Gyémántpillangóhoz hasonló, különleges keresztnév dukál. Mindenesetre – még ha Johnnak és Jane-nek hívják is őket – addig nem tudtunk továbbhaladni, amíg ezt ki nem derítettük.

Megtaláltuk Joan születési anyakönyvi kivonatát és más dokumentumokat az elmúlt két évből, de a Bigley Bottom-be érkezés előtti időszakról semmit. Figyelembe véve, hogy Leanne milyen körülmények között menekült el a korábbi lakhelyükről, nem sok reményt fűztem a kereséshez.

Samnek volt még néhány javaslata.

– Próbáltátok már a neten?

– Hát persze! – mondta Joan a szemét forgatva. – Már mindenhol kerestem Anya nevét használva, de sehol sem találtam.

– Lehet, hogy korábban más neve volt? – kérdeztem. – Nem lehet, hogy megváltoztatta, amikor elmenekült Archertől?

– De, lehet – töprengett Sam. – De szerintem mielőtt ezt az utat választanánk, mindent meg kell tudnunk Leanne Brownról. Van középső neve?

– Nem hiszem – válaszolta Joan.

– Oké, nézzük, hátha találunk születési anyakönyvi kivonatot.

Készítettem egy italt, míg Sam a laptopján pötyögött, de születési hely nélkül nem jutott túl messzire.

– Nem tudod, hol született az anyukád?

– Kezdhetnénk Liverpoollal vagy Merseyside-dal? – javasoltam. – Az akcentusából kiindulva.

Ezzel egy kicsit szűkült a kör, de továbbra sem volt egyszerű megszerezni a születési anyakönyvi kivonatot így, hogy nem tudtuk, melyik hivatalban jegyezték be.

A legtöbb lehetőség időbe telt volna, és pénzbe is került, ezért tényleg tudnunk kellett, hogy melyik Leanne Brown az, akit mi keresünk. Hiszen akár Ausztráliában is születhetett.

– Még próbálkozom – mondta végül Sam. – De szerintem ti is folytassátok a keresést itt.

Joan örömmel folytatta a szemétdombok átkutatását, amíg el nem jött a kórházlátogatás ideje. Segítettem neki átnézni a gyűrött borítékokat és régi táskákat, és elgondolkodtam, nem létezik-e valami sokkal egyszerűbb módszer, hogy utánajárjunk. Ha egyenesen nekiszegeznénk a kérdést Leanne-nek, akkor lehet, hogy ránk parancsolna, hogy fejezzük be. Lehet, hogy egyenesen megtiltaná a további kutakodást, és valami azt súgta, Joan ezt képtelen lenne betartani.

* * *

Leanne kimerült arcán az aggodalom árnyai suhantak át. Vidám csevegéssel igyekezett elrejteni a lánya elől, de láttam, hogy nincsenek jó hírei. Amikor Joan megkérdezte, mikor jöhet haza, egész testében megfeszült.

– Egyelőre nem, kicsim. Még egy-két dolgot meg kell figyelniük, hogy biztosan készen álljak. Tudom, hogy nehéz, de biztosak akarnak lenni abban, hogy tudok magamra vigyázni, hogy aztán minél hamarabb gondoskodhassak rólad. – Megfogta Joan kezét. – De még pár napig Ollie-val és Nesbittel is elleszel, ugye?

Joan kivillantotta a fogait, ami szerintem megnyugtató mosoly akart lenni.

– Igen! Imádom! Persze nem annyira, mint veled lenni – tette hozzá sietve. – De semmi baj. Szerintem mindenképp maradj még pár napot a kórházban. – Megállt, egyik kezét a mellkasára tette, és komor arccal ráncolta a homlokát. – Aggódnék, ha hazajönnél. Tudom, hogy a nővérek itt vigyáznak rád.

– Hát, nem maradhatok itt örökre – mondta Leanne kissé zavartan.

– Tudom. Nagyon szeretném, ha hazajönnél, de csak akkor, ha készen állsz rá. A szemed még mindig rémesen néz ki, és sárga.

– És elő kell készíteni a házat – tettem hozzá, mielőtt Joan tovább sértegette volna az anyját. – Legalább egy működő zuhanyra szükséged lenne, és ha nem bánod, beszélek a főbérlővel a penészről. Megnézem, mit lehet tenni. A penészgomba egészen biztosan nem tesz jót az egészségednek.

– Hát, ez az egyik előnye annak, hogy itt vagyok. – Leanne fintorgott. – Egy rendes zuhany. Bármit elintézhetsz, amit csak tudsz. Istenem, nekem biztosan nem lesz hozzá energiám. Törlesztettem egy kicsit a bérletidíj-tartozásunkból, remélem, segít.

– Tényleg?

– Pia ragaszkodott hozzá, hogy visszamenőleg kifizessen addig, amikor elküldött. Ráadásul azt a tehenet is rábeszélte, aki nem akarta odaadni a béremet az állítólagosan silány munkámért, hogy visszamenőleg fizessen ki. A kórházhotel másik előnye, hogy a snackautomatából vásárolt apró finomságokon kívül egy fillért sem költök. Még cigarettára sem, mert az mostantól tilos. Fogalmam sincs, mi a fenét fogunk csinálni, ha nem szedem össze magam hamarosan, de ezen ráérek később törni a fejemet. Volt már rosszabb is.

– Csodálatos vagy. – Megszorítottam a kezét.

Leanne nevetett, de éreztem, hogy könnyek gyűlnek a szemébe.

– Hát persze, nézz csak rám! Kész Wonder Woman vagyok…

* * *

– Huhh, még pár nap – mondta Joan, amikor hazafelé tartottunk.

– Tudom, hogy nagyon nehéz. De ugye érted, miért gondolják az orvosok, hogy jobb, ha még egy kicsit bent marad?

– Én igen, de te nem érted! Én azt akarom, hogy maradjon tovább. – Joan dühösen rázta a fejét. – Pár nap nem biztos, hogy elég Samnek, hogy megtalálja nagyit és papit.

– Valószínűleg sokkal több időre lesz szükség. És tudod, az is lehet, hogy egyáltalán nem találjuk meg őket. És mi lesz, ha megtaláljuk őket?

Nagyit és papit? Ezt eddig nem hallottam.

– Igen, igen, tudom, hogy talán utálják anyát, vagy szörnyűek, meg ilyenek. Mindent tudok, de nem hiszem, hogy így lenne. Szerintem évek óta hiányzik nekik, és imádkoznak, hogy egy nap hazajöjjön. Én ezt érzem.

Vártam egy pillanatot a válasszal, és elgondolkodtam a „kutatáson”, amit Joan végzett a könyvtárban, amíg én olvasásórát tartottam. A kutatómunka főleg abból állt, hogy olyan könyveket olvasott, amelyekben a rejtélyek megoldódtak, és az egyetlen lehetséges végkimenetel a happy end volt.

– Reméljük, hogy gyorsan megtaláljuk őket.

Joan az ablak felé fordult, és a kapucnija mögé bújt.

– Én nem remélem, hanem tudom, hogy megtaláljuk őket – morogta.

* * *

Joan elvonult olvasni, Nesbit pedig a kanapé végében feküdt összegömbölyödve. Töltöttem magamnak egy pohár bort, elővettem a telefonomat, és megnyitottam a böngészőt. A Gomblyuk weboldalán új patchworktanfolyamot hirdettek. A Facebook-oldalon találtam képeket a legutóbbi „Kötünk és csevegünk” estről. Minden második képen anyám szerepelt. Ragyogóan festett a mintás ruhájában, amit minden bizonnyal ő varrt magának. Megdöbbenve láttam, hogy meg is jelölték a fotókon. Anyát soha nem érdekelte a közösségi média, de amikor rákattintottam a tagre, Anya profiljára jutottam. Privátra állította, ezért csak a profilképét és az alapvető információkat lehetett látni, de ez is elég volt ahhoz, hogy beleszédüljek. Anyám egy pub kertjében ült a napsütésben, és éppen egy hatalmas pohár gin-tonikot emelt a szájához. Úgy mosolygott, mintha semmi gondja nem lenne az égvilágon.

Tudtam, hogy a profilképek hazudnak.

Tudtam, hogy az is teljesen rendben van, ha olyan boldog, mint ahogy ez a pillanatfelvétel sugallta. Sőt, több mint rendben van – azt akartam, hogy boldog legyen. Bizonyos értelemben ez volt a megerősítés, hogy nem kizárólag magam miatt kellett meghoznom ezt a döntést, hanem mindkettőnk érdekében. Korábban soha nem tűnt ilyen boldognak.

Arra gondoltam, hogy talán újrakezdhetjük.

Ugyanakkor eszembe jutott, amit Joan mondott a nagyszüleiről.

Miért nem hiányzom anyámnak, miért nem gyászolja egyetlen gyermekét?

Vajon az én hibám az elmúlt években mutatott viselkedése? Én tartottam vissza őt?

– Ne beszélj be magadnak baromságokat! – szólt rám Steph határozottan, amikor pár perccel később sírva, zihálva felhívtam. – Csak annyit mondok: fogorvos.

Még fél órán át magyarázta, miért abszurd a gondolatmenetem.

– Persze, sokkoló látni, hogy éli világát, amikor annyi éven át úgy viselkedett, mintha kizárólag rajtad múlna az ő boldogsága. Még ha nem is teremtett volna ilyen fojtogató, mindent felemésztő légkört kettőtök között, most akkor is furcsa érzés lenne szembesülni ezzel a képpel, hiszen régóta nem is kommunikáltok egymással.

– Azt hiszem, azért fáj annyira, mert mindennel együtt még mindig hiányzik, és rémes érzés, hogy én nem hiányzom neki.

– Ollie, biztos, hogy te is hiányzol neki. Ez csak egy fotó. A maga módján így próbálja meg feldolgozni a helyzetet. Karina valószínűleg száz képet készített, mire talált egyet, ami használható. A kérdés az, hogy te mit akarsz tenni. Már ha egyáltalán akarsz tenni valamit.

– Hozzak létre egy hamis profilt, és legyek a Facebook-barátja?

Steph olyan hangot adott ki, mint egy kvízműsor berregője.

– Rossz válasz. Próbáld újra!

– Nem hiszem, hogy készen állok erre az új anyára.

– Ez is teljesen érthető.

– De szeretnék felkészülni rá. Nem akarom, hogy ennyire kizökkentsen. Látod, még egy fotótól is kiborulok. Úgy szeretnék gondolni anyámra, úgy szeretném látni őt, hogy közben ne okozzon álmatlan éjszakákat, és ne zavarjon meg a mindennapi teendőimben. A lehető legegészségesebb kapcsolatot szeretném vele kialakítani, akár azt jelenti ez, hogy soha többé nem látom, akár azt, hogy meghívom a harmincadik születésnapi bulimba. És elég erős akarok lenni ahhoz, hogy mindezt kétségek nélkül megoldjam.

– Ehhez idő kell.

– Utálom az időt!

– És valószínűleg egy pszichológus segítségére is szükséged lesz.

– Nincs időm pszichológushoz járni!

– Végigcsinálod a nyarat, befejezed az Álomlistát, Joan ügye is elrendeződik, és akkor majd lesz rá időd.

– És addig mit csináljak?

– Hát, ha nem tévedek, valaki valamilyen bulit emlegetett…

A következő délutánon Joan áttörést ért el. Leanne szekrényének hátsó részében, az egyik szakadt hátizsák zsebében találtunk egy születési anyakönyvi kivonatot, amelyen ez állt: Leanne Emily Armitage-Brown, született 1988. október 12-én. Szülők: Carole és Peter Armitage-Brown. Születési hely: Chester.

Joan telefonján nem volt internet, ezért gyorsan visszamentünk az Utolsó Házba, és kinyitottam a laptopomat.

Carole Armitage-Brownnak volt Facebook-fiókja – teljesen privát, egy macskás profilképpel. Ismerősnek jelöltem, aztán folytattam a keresgélést.

Peter Armitage-Brown a LinkedIn alapján egy cheshire-i építőipari cég nyugdíjas építésvezetője volt. Negyvenhét évet húzott le ugyanannál a cégnél. A weboldaluk alapján elég jól menő cégnek tűnt. Átnéztük a blogbejegyzéseket és a híreket, de nem találtunk semmi konkrétumot Peterről. Még egy olyan weboldalt is átböngésztünk, amely választási névjegyzékek és telefonkönyvek adatait használta, de az sem vezetett eredményre.

De lehet, hogy a mi vadonjárónknak ennyi is elég?

Küldtem Samnek egy rövid üzenetet a születési anyakönyvi kivonat fényképével, mire ő visszaküldött egy szelfit, amin egy hatalmas tölgyfa ágain állt, láncfűrésszel a kezében. Ezt írta hozzá:

 

Most van egy kis dolgom, de később hívlak.

 

– Nem valami biztonságos szelfiket küldözgetni, amikor az ember egy ilyen hatalmas fán áll. – Joan a homlokát ráncolta. – Főleg, ha még láncfűrész is van a kezében.

Egyetértettem vele. A fotót azért lementettem magamnak.

* * *

Másnap – kedden – hat óra előtt, amikor már a kórházból hazatérve a szokásos „itt állok a hűtő előtt, és fogalmam sincs, mit együnk” dilemmámnál tartottam, betoppant Sam.

– Talán jobb lett volna, ha főzök valami vacsorát, de gondoltam, Joan szívesebben folytatná a keresést, úgyhogy ezt hoztam.

Felém nyújtott egy XXL-es és egy kisebb pizzásdobozt, és olyan mennyei illat csapta meg az orromat, hogy majdnem elájultam. Aztán amikor elsuhant mellettem a konyhába, és megéreztem a frissen mosott hajának és valami aftershave-szerűségnek az illatát, szinte teljesen megfeledkeztem a pizzáról.

Joan kezet mosott, összekészítette a tányérokat és a poharakat, én pedig átszaladtam a Középső Házba a kisebb pizzával. Egy rövid, izgalmas pillanatig azt hittem, Ebenezer az első kopogásomra ajtót nyit, de amikor Joan türelmetlenül kinézett a hátsó ajtón, sietősebbre vettem, és megint bekopogtam. Amikor a második kopogásomra kinyílt az ajtó, úgy döntöttem, ez végül is csak egy kopogás volt – és elkönyveltem, hogy máris egy lépéssel közelebb jutottam a végcélomhoz.

– Pizza – mondtam diadalmasan. – Gluténmentes. Minden hozzávalóval.

– Minden hozzávalóval? – morogta. – Az meg mit jelent?

– Azt, hogy rengeteg feltét van rajta. Hús, zöldség, olajbogyó, extra sajt.

– Undorítóan hangzik.

– De az illata és az íze isteni. – Mosolyogva átnyújtottam neki a dobozt, és elszaladtam.

Joan tudomást sem vett a Pepperoniszenvedély fantázianevű pizzáról, csak ült az asztalnál, amíg rá nem szóltam, hogy egyen pár falatot, mert Sam csak akkor mondja el, mit talált. Sam szerencsére rögtön a lényegre tért:

– Megvan a cím.

Joan rám nézett, arcán izgatottsággal és az „ugye, megmondtam” kifejezéssel.

– Mennyire vagy biztos benne? – kérdeztem zakatoló szívvel.

– Teljesen biztos vagyok benne, hogy a Chesterben élő Carole és Peter Armitage-Brown a Chesterben született Leanne Emily Armitage-Brown anyukája és apukája. Alaposan utánanéztem, és nem találtam senki mást, akinek ilyen neve lenne.

– Megtaláltad őket. – A pepperoni lecsúszott Joan pizzájáról, ahogy a tányérja és a nyitott szája között hadonászott vele.

– Igen.

– Mikor mehetünk? – kérdezte Joan. – Te holnap tartasz órát? Biztosan nem bánják a tanítványok, ha sürgős ügyre hivatkozva lemondod, és átteszed egy másik napra. Kérlek, menjünk holnap, Ollie, tudod, mennyit jelent ez nekem!

Vártam, hogy abbahagyja, és levegőt vegyen.

– Van hozzájuk telefonszámunk?

Sam bocsánatkérően rázta a fejét.

– Szerezhetünk?

– Törvényes úton nem. Már minden lehetőséget megpróbáltam.

Még egyszer gyorsan megnéztem, hogy Carole elfogadta-e az ismerősnek jelölést, de még mindig nem válaszolt.

– Tudom, hogy ez nagyon fontos neked, Joan, de először át kell gondolnunk néhány dolgot.

Az arca kivörösödött a dühtől.

– Milyen dolgot?

– Például, hogy valóban ez lesz-e a legjobb megoldás, és ha igen, mi lenne rá a legmegfelelőbb időpont, és hogy te is velünk jössz-e.

Erre a megjegyzésre artikulálatlan, ideges hangok törtek elő belőle.

– Lehet, hogy már nem laknak ott. Vagy nyaralnak. Augusztus van. Lehet, hogy…

– Tudom! – kiáltotta. Felpattant, és csikorogva végighúzta a széket a járólapon. – Lehet, hogy meghaltak! Lehet, hogy gonosz bűnözők, és lelőnek minket, amiért rájuk rontunk! Lehet, hogy földönkívüli titkos ügynökök, akik meghamisították a születési anyakönyvi kivonatot, hogy átvehessék Anya takarítóvállalkozását! Ha nem megyünk el, hogy kiderítsük, akkor mi értelme volt a keresésnek?

– Ki fogjuk deríteni – válaszoltam, és igyekeztem úgy tenni, mintha nem lennék összezavarodva. – De ahogy mondtam, át kell gondolnunk, hogyan csináljuk. Adnál Samnek és nekem egy kis időt, hogy kitaláljuk? Szeretnénk úgy intézni, hogy minden jól alakuljon, és sikerrel járjunk.

– Mondtam, hogy sikerülni fog, és azt is mondtam, hogy biztosan megtaláljuk őket! – vágott vissza Joan, de a válla már nem remegett olyan erősen, és azzal zárta a mondatot, hogy leharapott egy jókora darabot a pizzából.

Idegesen rágta, a szeme ide-oda ugrált, és erősen törte a fejét.

– Rendben. Úgy lesz, ahogy te mondod. Egy feltétellel. Én is veletek megyek. Tudod, hogy nagyobb eséllyel lesznek jó fejek, és szívesebben találkoznak anyával, ha ott van az imádni való, rég elveszett unokájuk. – Joan megjátszott mosolyt erőltetett az arcára, és a mellkasához szorította a kezét. – Megolvasztom a szívüket.

Nem volt kedvem vitatkozni vele. Az enyémet már megolvasztotta.

– Rendben, jöhetsz.

– Megígéred?

– Megígérem. Ha te cserébe megígéred, hogy a kocsiban vársz, amíg megnézem a házat, és meggyőződöm róla, hogy biztonságos. És csak azután csöngetünk be.

– Azt Sam is megteheti, nem?

– Nem hiszem, hogy Sam velünk jön Chesterbe.

– Viccelsz? – kérdezte Sam. – Ki nem hagynám semmi pénzért!

Nem csak Joan olvasztotta meg a szívemet.

Elküldtük Joant, hogy válasszon egy filmet – még nem jutottam el odáig, hogy tévét vegyek, de a múlt hétvégén áthoztuk az övét az Új Házból.

– Rendben! – mondta, és egy kézlegyintéssel kiment a szobából. – Ti folytassátok a titkos, felnőtteknek szóló beszélgetést a nagyszüleimről, én meg úgy teszek, mintha egy örökkévalóságig tartana, mire megtalálom a megfelelő filmet. Aztán bejöhettek, és megoszthatjátok velem a terv gyerekbarát, politikailag korrekt változatát.

– Te mit gondolsz? – kérdeztem Samtől, és felszisszentettem két sört.

– Miről?

– Erről az egészről.

– Szerintem tényleg ők azok, ahogy mondtam. Szerintem sok oka lehet annak, hogy a tinédzserek elidegenednek a szüleiktől, de tizenöt évvel később ezeknek az okoknak a többsége már nem számít. Leanne utalt rá, hogy olyan emberekről van szó, akiktől meg kellene védenünk Joant?

– Nem. És szerintem, amikor elmesélte a múltját, biztosan megemlítette volna, ha a szülei miatt szökött volna el. De ő csak arról a szemétládáról beszélt, aki behálózta. – Ittam egy kortyot. – De akkor is. Nem felelőtlenség ilyet tenni? Az is lehet, hogy holnap elviszem Joant a táborba, és magam megyek el hozzájuk, és nézem meg, mi a helyzet.

– És időben visszaérnél, el tudnád hozni a táborból, és bevallanád neki, hogy megszegted az ígéretedet?

– A francba.

A szülői lét egyik legfontosabb szabálya: ne ígérj olyasmit, amit tíz perccel később megbánsz.

– Tényleg nem kell velem jönnöd, ha nem akarsz belekeveredni. Te legalább nem tettél felelőtlen ígéretet.

Sam határozottan nézett rám az asztal túloldaláról. A szeme akár egy karamellszínű tó. Még a jelenlegi szorongásomat is elnyomta az iránta érzett bizsergető vonzalmam. Kevés hiányzott, hogy áthajoljak az asztal fölött, és megérintsem.

– Szerintem minimális biztonsági kockázatot vállalunk vele, de az érzelmi kockázat már más kérdés. Talán segítene, ha lenne melletted egy kívülálló, aki objektíven és higgadtan szemléli a helyzetet. Azt is tapasztaltam, hogy az emberek könnyebben szóba állnak az ajtójuk előtt megjelenő idegennel, ha az történetesen egy ügyvéd.

– Köszönöm. – Reméltem, hogy ez az egyszerű szó kifejezi, mennyire sokat jelent a segítsége. Rémisztőnek tűnt az ötlet, hogy Joannal együtt menjünk el erre a találkozóra. Tudva, hogy Sam ott lesz mellettünk, valahogy sokkal bizakodóbban álltam az egészhez.

Persze, hogy utána mi fog történni, az már teljesen más kérdés. Azzal, amíg nem muszáj, nem akartam foglalkozni.

Abban is egyetértettünk, hogy ha tovább várakoztatjuk Joant, abba mi magunk fogunk beleőrülni. Mindketten át tudtuk szervezni a munkánkat, és találtunk szabad időt erre az eszelős utazásra: a jövő hét csütörtököt.

– Itt maradsz megnézni az Újabb kutyakalandokat? – kérdezte Joan Samtől, miután elmondtuk neki a döntésünket. Ahhoz képest, hogy négy nappal ezelőtt milyen zsigeri gyanakvással méregette Samet, ez komoly előrelépésnek számított.

– Tudod, mit, ha Ollie nem bánja, szívesen megnézem. Az első rész nagyon tetszett.

– Te szereted a Kutyakalandokat? – kérdeztem, és meg sem próbáltam leplezni, milyen mulatságosnak tartom ezt hírt.

– Persze. Hogy lehet valaki olyan kérges szívű, hogy nem szereti? – válaszolta Sam.

– Ne már, abbahagynátok a flörtölést, hogy megnézhessük a filmet?

Persze hogy abbahagytuk. Mindenekelőtt azonban be kellett dugnom a fejemet a hűtőbe, mintha valami finomságot keresnék.

* * *

Nehezen tudnám megfogalmazni, milyen érzés volt összebújni a kanapén, úgy, hogy Joan betakarózott, és a karomra hajtotta a fejét, Nesbit pedig a lábamon szundikált. Sam oldalra fordulva ült a fotelben, egyik lábát átvetette a karfán, és a képernyő villódzó fénye megvilágította az arcát. Boldogság? Talán túl szelíd pillanat volt ahhoz, hogy örömnek nevezzem. Aztán amikor a kutyatestvérek átkeltek a vadonon, hogy megkeressék szeretett gazdáikat, rájöttem, mi ez.

Otthonra találtam.

Azért is akartam csütörtökig várni a chesteri utazással, mert a Szerdai Cápaklub ezen a héten tartotta az első összejövetelét. Yasmin, Trev és Jaxx déltől kettőig foglaltak asztalt a könyvtárban. A hirdetőtáblára kiraktak egy plakátot, és Jaxx teljes erőbedobással kampányolt a közösségi médiában, egyéni kapcsolatépítési lehetőséget ígérve azzal az emberrel, aki bevezeti a NemParát az Egyesült Királyság piacára.

Irene tíz főre korlátozta a résztvevők számát, mert úgy gondolta, hogy ennél több ember már megzavarná a könyvtár nyugalmát (egy szó sem esett arról a több mint húsz gyerekről, akik minden pénteken összegyűltek a Könyvtáros Néni Mesedélutánján).

Én ugyan nem terveztem, hogy vállalkozásba kezdek, de Yasmin megkért, hogy legyek ott, ha valakinek kérdése lenne a képzésekkel vagy a képesítésekkel kapcsolatban, és ami még fontosabb, úgy tűnt, csak én tudom Irene-t kezelni. Rámutattam, hogy ebben a tekintetben Jaxx sokkal jobb nálam, akit viszont annyira lekötött a kapcsolatépítés, hogy nem akart ezzel foglalkozni.

12:20-ra a Szerdai Cápaklub tagjai átbeszélték az alapszabályt és a csoport célját, majd megkérdezték, van-e valakinek konkrét témája, amit szeretne megvitatni, vagy ötlete vendég előadókra. Ezt is hamar rövidre zárták, mert a három résztvevő vállalkozó már alaposan átbeszélt mindent, mielőtt a csoport összeült.

Ezután röviden bemutatkoztak, és bemutatták új vállalkozásukat is. Ez sem tartott sokáig, főleg, hogy hármuk közül az egyik még mindig az ihletre várt, és egyelőre tökéletesen elégedett volt a részmunkaidős, mosogatói állásával.

Fél egykor, éppen amikor Yasmin elkezdte végigvenni Howard úr kutyáinak személyiségjegyeit, megérkezett egy nő. Hatalmas zsák volt a hátán, nagyjából ötvenéves lehetett, ősz hajjal. Egy köntösre emlékeztető ruha volt rajta, amit az övvel szorosra húzott a derekán.

– Ez itt a Cápaklub? – kérdezte, miután Irene-től kért eligazítást, de csak egy szipogással kevert morgást kapott válaszul.

– Igen! – mondta Yasmin olyan határozottan, ami kissé fenyegetően hangzott. – Foglalj helyet! Trev hoz valamit inni. Kérsz egy zabszeletet? Ingyen van!

– Ööö… csak vizet kérek, köszönöm. És nem kérek zabszeletet. Vegán vagyok, azon belül is gyümölcsevő.

– Elnézést, mit mondtál? – kérdezte Yasmin pislogva.

– Ez azt jelenti, hogy csak gyümölcsöt eszel? – kérdezte Jaxx.

– Természetesen nem – válaszolta a nő, és átdobta a copfját a vállán. – Az túl szigorú diéta lenne. Magvakat és dióféléket is eszem.

– A magok is gyümölcsökben vannak, szóval… – kezdte Yasmin.

– Tudtad, hogy a paradicsom is gyümölcs? – kérdezte Jaxx.

– Igen, paradicsomot eszem.

– Akkor… – Jaxx szeme úgy csillogott, mint a zsákmányra leső tigrisé. – Mit szólnál egy paradicsomhelyettesítőhöz? Olcsóbb, egészségesebb és környezettudatosabb megoldás. Egyáltalán nem tartalmaz húst vagy halat.

A nő undorodva hátrahőkölt.

– Nem. Határozottan nem kérek.

– Kilencvenegy százalékban természetes összetevőkből áll. – Jaxx úgy beszélt, mint aki egy kisbabát próbál meggyőzni a sárgarépapüré kulináris gyönyörűségéről.

– Üdvözlünk a csoportban! – szólt közbe Trev. – Ő itt Yasmin, Jaxx, Ollie, én pedig Trev vagyok. Foglalj helyet!

– Köszönöm, de hoztam magammal ülőalkalmatosságot. Nem használok műanyagot. – A nő levette a hátizsákjáról az apró, fából és valamilyen durva anyagból készült összecsukható széket. Az anyagot valószínűleg ő maga szőtte. Anya biztosan félrenyelte volna a kávéját a rémes kivitelezés láttán, de gondolom, ebben az esteben nem annyira a külcsín, mint inkább a funkcionalitás volt a cél.

– Ó, én Kate vagyok.

– Tényleg? – Jaxx csalódottnak tűnt. Szerintem valami olyan névre számított, mint, mondjuk, Hajnal vagy Szivárvány.

Kate ránézett.

– Nem ismerjük mi egymást?

Jaxx visszanézett rá.

– Te vagy Tyler anyukája?

– Jack Watson?

Jack fülig pirult.

– Most már Jaxx.

– Miért?

– Hát… ez is a brandépítés része.

– Tyler most végzett a Bristoli Egyetemen, mérnök szakon. Nem túl fényes diploma, de diploma. Gyakornoki állás vár rá a Siemensnél.

– Nem túl fényes? – kérdezte Jaxx, amikor visszanyerte önuralmát.

– Mesélnél nekünk az ötletedről? – kérdeztem, hogy továbblépjünk.

– Kézzel készített, házi alapanyagokból készült, biológiailag lebomló, vegán gyümölcsevőknek megfelelő termékeket tervezek és gyártok.

Jobb is volt, hogy mielőtt bárki reagálhatott volna a hallottakra, újabb potenciális vállalkozók csörtettek be a könyvtár ajtaján. Egy pillanatra meg kellett dörzsölnünk a szemünket, hogy jól látjuk-e, amikor a három teljesen egyforma, fiatal férfi tökéletes összhangban elindult az asztalunk felé, mintha csak egy show előtt lépnének fel a színpadra.

Fehér szatén rövidnadrágot viseltek (a hangsúly a röviden van), élénkkék futómezt és hozzá illő, térdig érő kék zoknit. Oldalt felnyírt, fekete hajuk volt, amit középen cipőkefére emlékeztető módon lőttek be. Vékony karjukra egy-egy nagy, kék K betű volt tetoválva. Ezzel nem is lett volna gond, amíg oda nem értek az asztalhoz, és szorosan egymás mellé nem álltak úgy, hogy a karjuk szinte összeért, a tetoválásokat pedig szemből lehetett látni. Lehet, hogy a fiatalok nem voltak tisztában a három K betű kulturális jelentésével. Valakinek sürgősen fel kellett őket világosítania.

– Sziasztok! – zengték kórusban.

A többiek kissé zavartan viszonozták a köszöntést. Trev hozott három kapucsínót extra csokoládéreszelékkel, de nem tudta levenni a szemét a karjukról.

– Szeretnétek bemutatkozni és elmondani az üzleti ötleteteket a csoportnak? – kérdezte Yasmin némi feszültséggel a hangjában.

– Természetesen! – válaszolta az egyikük. – Kyle, Kyron és Kylo. – Sorban mindhármukat megmutatta, hogy tudjuk, ki kicsoda. Nem mintha esélyünk lett volna megkülönböztetni őket, ha véletlenül helyet cseréltek volna.

– Más néven a Tripla Trükkk! – tette hozzá Kyron.

– Hármas ikrek vagyunk! – fejezte be Kylo jazztáncos-mozdulatokkal.

– Fantasztikus – válaszolta Yasmin. Hangjából épp csak az őszinteség hiányzott. – És milyen ötletet hoztatok?

– Hármas ikrek vagyunk – mondta Kyle.

– És azzal lehet pénzt keresni? – kérdezte Kate értetlenkedve.

– Negyvenezer követőnk van, és egyre többen lesznek – mondta Kyron, és csettintett az ujjaival.

– Menő – bólintott Jaxx lenyűgözve.

– Nem értem. Hogyan lehet ezzel pénzt keresni? – kérdezte Yasmin.

– Mielőtt erre rátérnénk, miért nem vesszük át a csoport céljait? – próbáltam közbeszólni, de a Tripla Trükkk felugrott, és belekezdett egy előadásba, amiben a rapbetéteket pomponlányokat megszégyenítő koreográfiával és harcművészeti performansszal elegyítették. Be kell vallanom, meglepően jó volt.

Amikor befejezték, önkéntelenül is megtapsoltuk őket.

Ami hiba volt. Mintha a rap nem lett volna elég, a taps hangjára Irene gyorsabban ott termett, mint Nesbit, amikor meghallja a hűtőajtó kinyitását.

– Ez most komoly? – kiáltotta, és az órájára pillantott. – Még csak ötven perce tart az első összejövetel, és máris burleszkklubot csináltak a könyvtárból?

– Burleszk! – kiáltotta Kyron (Vagy Kylo? Előadás közben elvesztettem a fonalat…), és megragadta a bátyja karját. – Ez csodálatos ötlet!

– Szabadjon megjegyeznem, hogy fantasztikus ez a stílus! – mondta (szerintem) Kyle, és színpadias mozdulattal végigmutatott Irene-en, a feje búbjától a cipőjéig. – Ez a retró kockás most nagyon divatos. Mármint, sokan próbálkoznak vele, de kevesen tudják ennyire jól és önazonosan viselni. Ez a kardigán a kilencvenes évekből való?

– És a bross! – áradozott (szerintem) Kylo. – Legszívesebben megvenném, de vétek lenne levenni arról a blúzról.

– Mégis mi folyik itt? – dadogta Irene. A hattyú alakú, a szemek helyén zöld drágakövekkel kirakott brosshoz kapott.

– Ez a Szerdai Cápaklub, és mi vagyunk a Tripla Trükkk, Kyle, Kyron és Kylo – mondta Kyle, és egyesével magukra mutatott.

– Csatlakozik hozzánk, ugye? – kérdezte Kyron. – Annyi mindent szeretnék kérdezni!

– Nem hiszem…

– Jöjjön, van egy szabad szék mellettem – mondta Kyle, és kihúzott egy széket. – Még egy kapucsínót, légy kedves, Trev. Várjunk csak, az az öv valódi lószőrből készült, Kate?

Az összejövetel annyiban hasznos volt, hogy elterelte a figyelmemet a közelgő nagyszülő-látogatásról. A klub hátralévő idejében egymással ismerkedtünk, és összeállítottunk egy listát a következő találkozók hasznos témáiról, ami közel sem volt olyan egyszerű, mint amilyennek hangzik.

A hármas ikrek udvariasan megkóstolták a NemParát, és megígérték, hogy ha ízlik nekik, megosztják a közösségi felületeiken. Yasmin közös témát talált Kate-tel, amikor kiderült, hogy a nő biológiailag lebomló kutyafekhelyeket készít, én pedig egy pillanatra tudtam beszélni a fiúkkal a tetoválásukról. Állításomat alátámasztandó, kínos és zavarba ejtő internetes keresésbe kezdtünk, de mire Kylo abbahagyta a zokogást, a másik két fiú már lekaparta magáról a K betűt. Kiderült, hogy csak ideiglenes tetoválások voltak, mert a tűtől mindhárman rettegnek.

– Nem csoda, hogy az a kép csak tizenöt lájkot kapott – mondta Kyron, arcát kétségbeesetten a tenyerébe temetve.

– Igen, és ez megmagyarázza a későbbi privát üzeneteket is – helyeselt Kyle.

– Köszönjük, Ollie. Még csak most találkoztunk, de máris megmentetted a márkánkat – tette hozzá Kylo.

– És megismertük Irene-t – mondta Kyle, majd megmutatta neki, hogy a korábban vele készített közös képeik már több száz lájkot és tucatnyi kommentet kaptak. – Már majdnem annyi rajongója van, mint nekünk!

– Feltétlenül kell magának egy saját profil – kiáltotta Kyron.

Amikor elhoztam Joant a nyári táborból, és megmutattam neki, #IreneAKonyvtarosNeni már több mint ezer követővel rendelkezett.

– Tiszta diliház ez a világ – jelentette ki. – Ezért szeretem jobban a könyveket, mert a könyvekben legalább értelmes dolgok történnek.

Megnéztem, mit olvas éppen. A regény egy kaméleonemberekből álló csapatról szólt, akik visszamennek az időben, hogy megmentsék a dinoszauruszokat.

Tulajdonképpen egyetértettem vele.

* * *

Aznap este igazi kényeztetésben volt részünk. Ginger, a Hatherstone-kúria tulajdonosa, háromfogásos vacsorával lepett meg minket, ami – ha lehet – vetekedett az én egyszemélyes romantikus vacsorámmal, amit ugyanott ettem Sam váratlan felbukkanásakor.

Joan más véleményen volt.

– Ez furán néz ki. És gombadarabok vannak benne. Utálom a gombát. – Minden egyes aludobozba belenézett, és megszagolta. – A desszertet talán megkóstolom.

Betettem néhány halrudacskát a sütőbe, és átrohantam a szomszédba.

– Igen? – Ebenezer automatikusan a kezemre pillantott. Bizonyára arra számított, hogy ételt tartok benne.

– Helló, hogy van, Ebenezer? – kérdeztem, szándékosan kedves becenevén szólítva. Direkt úgy mosolyogtam, hogy még véletlenül se jusson eszébe elküldeni a francba.

– Voltam már jobban, de rosszabbul is – morogta. – Akar valamit azonkívül, hogy kirángatott a székemből, miután egész délután a rózsáinkat metszegettem?

– A mi rózsáinkat?

Morogva válaszolt:

– Tudja, azok a nagy, tüskés virágok, amik felkúsznak a kerítésen.

Nem mondtam semmit. Tudta, mire gondolok.

– Háromfogásos vacsorát kaptam a Hatherstone-kúriából, melegen tartom a felső sütőben. Joan inkább a halrudacskára és a sült krumplira szavazott.

– Megértem.

– Túl finom ez a vacsora ahhoz, hogy egyedül egyem meg.

– Milyen kár.

– Tíz perc múlva vacsora. Az én asztalomnál. Van egy nagyon drága üveg borom is.

Ebenezer arckifejezése továbbra is mogorva maradt, de a szakálla megrándult, amit jó jelnek vettem.

– A desszert fehér csokoládés-karamellás puding. – Joan megeheti az én adagomat. Ha ízlik neki, akkor én majd eszem kekszet. – Ebenezer becsukta az ajtót. Nem tudtam egyértelműen eldönteni, de úgy tűnt, lassabban, mint amikor becsapta, úgyhogy ezt egy igennek vettem.

* * *

Tizenöt perccel később a torkomban dobogó szívvel ültem otthon. Jobban izgultam, mint az első randimon. Ebenezer hátsó ajtaja megnyikordult. Amint kilépett, megláttam a késedelem okát, és könnyekig meghatódtam. Felvette a kifakult, gyűrött szmokingját és a fehér ingét, a hozzá illő paisley mintás díszzsebkendővel és nyakkendővel. Még a szakállát is rendbe szedte.

Joan füttyentett, mire Ebenezer felhúzta a szemöldökét, de én észrevettem azt a bizonyos szakállremegést, amit már máskor is, és olyan melegség öntött el, hogy meg kellett törölnöm a szemem a szalvétámmal.

– Még jó, hogy átöltöztem.

Meleg esténk volt, ezért a munkához viselt szettemet egy pántos, tüllszoknyás ruhára cseréltem.

Ő megint morogva válaszolt.

– Egy hölgy előtt illik elegánsan megjelenni.

– Csodásan néz ki.

Ezúttal már határozottan elmosolyodott.

Mivel udvarias, tapintatos felnőtt vagyok, eszem ágában sem volt Ebenezert a magánéletéről faggatni. A tizenegy éves lakótársamnak azonban nem voltak ilyen aggályai.

– Mióta lakik a Középső Házban?

– Ott születtem.

– Hűűű! – álmélkodott Joan. – Gondolom, az legalább száz éve lehetett.

– Nyolcvanegy. – Ebenezer egy nagy falat húst tett a szájába, mintha így akarná elkerülni a további kérdéseket. Joan nem vette a célzást.

– Mióta él itt egyedül? Úgy értem, volt valaha házas, vannak gyerekei, testvérei vagy más rokonai?

– Joan – figyelmeztettem, és Ebenezerre sandítottam.

– Semmi baj. A gyerekek már csak ilyen kíváncsiak. Sajnálatos, hogy a felnőttek olyan hamar kioltják belőlük ezt a kíváncsiságot. Nős voltam. A feleségem tizenöt éve halt meg. Volt egy fiunk, de ő is meghalt. A húgom tizenhét éves koráig itt élt, aztán férjhez ment. Néhány évvel később szülés közben meghalt.

– Ó, istenem. Annyira sajnálom.

Megdöbbentem.

Ebenezer vállat vont.

– Mindenki meghal. Remélem, nemsokára az én időm is eljön.

– Az én anyukám is meghalhat – tette hozzá Joan, és belemártotta a sült krumplit a ketchuptócsába. – Úgy értem, hamarosan meghalhat.

– Az nagyon szomorú.

– Joan, dr. Morgan azt mondta, hogy egyhamar nem fog meghalni. Lehet, hogy egy ideig rosszul lesz, de a gyógyszerek sokat segítenek az állapotán.

– Tényleg? – Joan rám nézett, arcán semmilyen érzelem nem látszott. – Mert ha nem kap új májat, a súlyos májzsugora miatt ötvenkét százalék az esélye, hogy két éven belül meghal. Évente több száz ember hal meg, mert nem találnak időben megfelelő donort. Attól tartok, dr. Morgan nem mondta el neked a teljes igazságot. Ja igen, és ez visszafordíthatatlan. Nem fog meggyógyulni.

– Minden eset más. Dr. Morgan őt egyénként kezeli, nem statisztikai adatként.

Megpróbáltam nyugodtnak tűnni, de a szívem úgy kalapált, hogy azt hittem, kiugrik a mellkasomból. Letettem a villámat, hogy ne látszódjon, mennyire remeg a kezem. Ötvenkét százalék? Leanne vajon tudja? És honnan tudja Joan? Jobban oda kell figyelnem, mit csinál a könyvtárban.

– Az édesanyád nagyon erős, harcos nő – mondta Ebenezer, és komolyan nézett Joanra. – A kalapomat tenném rá, hogy szembemegy az esélyekkel.

– Tudom. De holnap megkeressük a nagyszüleimet, és elmondjuk nekik, mi történt, biztos, ami biztos.

Ebenezer felvonta a szemöldökét.

– Sam is velünk jön, ő igazi vadonjáró a mostani munkahelyén, de előtte embereket vadászott, szóval segít nekünk. Ráadásul imádja Ollie-t, ezért le akarja nyűgözni, hogy meggondolja magát, és a barátnője legyen.

– Sam… – Ebenezer a homlokát ráncolta, úgy koncentrált. – Rövid hajú, széles vállú, úgy néz ki, mintha egész évben a napon lenne? És állandóan vigyorog?

– Ő az!

Ebenezer bólintott.

– Biztosan nagyon sokat segít, hogy veletek megy.

Ebenezer türelmesen viselte Joan főétel és desszert közbeni véletlenszerű csacsogását, majd a lány újra visszafordult hozzá a kérdéseivel.

– Miért nem jön ki soha a házából, és miért nem akar senkivel sem beszélni?

– Neked nincs olyan napod, amikor nyugalomra és csendre vágysz?

Joan elgondolkodva bólintott.

– De, van. De nem mindennap.

– Mindenkinek megvan a maga élete.

Joan még gondolkodott egy kicsit.

– Azért csinálja ezt, mert mindenki, akit szeretett, meghalt, és fél közel engedni magához másokat, nehogy őket is elveszítse?

Jó ég! Ha ez így megy tovább, Ebenezer soha többé nem nyitja ki az ajtaját.

– Joan, elég a személyes kérdésekből! Sajnálom. – Zavartan ingattam a fejem. – Rengeteget olvas.

Ebenezer bólintott.

– Észrevettem.

Én pedig azt vettem észre, hogy Ebenezer nem kérte ki magának Joan kérdéseit. Megjegyeztem magamnak, hogy óvatosan és lassan kell közelednem a szomszédomhoz. Mint egy szarvasra leselkedő vadász, először becserkészem, és egészen közel kerülök hozzá, mielőtt még leesne neki, mire megy ki a játék. Aztán, BUMM, barátok leszünk.


[image: img2.jpg]



26

               

 

 

 

Csütörtök reggel fél hét körül Joan végre abbahagyta a fel-alá járkálást a szobájában, és lecsörtetett a lépcsőn. Úgy döntöttem, én sem teszek úgy, mintha aludnék, inkább felkeltem. Izgatottan vártam, ugyanakkor aggódtam is az utazás miatt, és be kellett vallanom magamnak, hogy Sam társasága bonyolult hatással van az érzelmi állapotomra. Bár megkönnyebbülést jelentett, hogy egy másik felnőtt is részt vesz ebben, a gondolat, hogy egy egész napot vele kell töltenem, óhatatlanul tovább fokozta a bennem tomboló idegességet.

– Nem tudok enni! – nyögte Joan az asztalra borulva. – Egy nagy gubanc a gyomrom.

– Értem, de valahogy ki kellene bogoznod.

– Uhh! – Undorodva rázta a fejét. – Majd eszem valamit a kocsiban.

– Még két óra van indulásig. Nem szeretnél felöltözni, és olvasni egy kicsit, hogy megnyugodj?

– Olvasni? Hogy tudnék koncentrálni egy könyvre, amikor először találkozom a nagyszüleimmel?!

– Remélhetőleg találkozol…

– Igen, tudom, tudom!

Felrohant az emeletre. Amikor negyven perc múlva megnéztem, hol van, láttam, hogy az összes ruháját felpróbálta, majd mindet félredobta.

– Nincs mit felvennem.

– Csak akad valami ebben a ruhakupacban…

– Ááááá! Te ezt nem érted! Nincs semmi, ami erre az alkalomra jó lehet! – Egyesével kapkodta fel a ruhákat, majd mindegyiket viszolyogva a háta mögé dobta. – Ez túl kicsi. Ez lyukas a térdénél. Ez foltos. Ez furán néz ki. Ebben úgy nézek ki, mint egy kilencéves. Ez nem illik semmihez…

– Joan. – Átléptem a ruhahalmot, és átkaroltam. – Ha ezek az emberek olyan nagyszülők, amilyennek gondoljuk őket, és az életed részei akarnak lenni, akkor nem fogja őket érdekelni, mi van rajtad.

– De lehet, hogy érdekelni fogja őket!

– Téged érdekel, hogy ők milyen ruhában lesznek?

Szipogott, és a vállamnak nyomta az arcát.

– Ha náci egyenruhában lennének, az zavarna. Vagy ha koszos nadrág és szűk póló lenne rajtuk. Vagy olyan póló, amilyen Ebenezernek is van, az UTÁLOK OLVASNI vagy a MINDEN ÉLET SZÁMÍT feliratú.

– Akkor szerintem a kék rövidnadrágodban és a csíkos pólódban remekül fogsz kinézni.

– Bárcsak lenne egy szép ruhám! Vagy… vagy valami rózsaszín, virágos. Olyan ruha, amit a szép, csinos lányok hordanak.

– Joan. – Hátraléptem, hogy a szemébe nézzek. – Te egy fantasztikus, érdekes, okos, bátor, gyönyörű lány vagy, és nem szereted a virágos, rózsaszín ruhákat. A lányok és a nők azt hordanak, amit akarnak. Nem attól függ, hogy mennyire szépek vagy csinosak.

Közömbösen vállat vont.

– Csak szeretnék úgy kinézni, mint egy normális gyerek.

– Jaj, édesem. Soha ne akarj normális lenni! Valójában egyikünk sem az. Szerinted a normális lányok megtalálják rég elveszett nagyszüleiket, és expedíciót szerveznek, hogy találkozzanak velük? Hazahozzák az erdőben talált félholt kiskutyát, és beidomítják, hogy táncoljon? Olyan bátor elhatározásra jutnak, hogy majd megváltoztatják a nevüket? Te minden vagy, csak normális nem, és éppen ettől vagy olyan hihetetlenül különleges. Frodó normális volt? Katniss Everdeen? Jeanne d’Arcnál őrültebb nő nem volt a világtörténelemben!

– Oké, oké, értem. – Joan sírva nevetett. – Furcsa vagyok, de jó értelemben, úgyhogy öltözzek úgy, amilyen vagyok, és akkor rögtön kiderül, hogy nagyi és papi elfogadnak-e.

– Tényleg nem a ruhád számít. – Adtam neki egy zsebkendőt az ágya melletti dobozból. – Egyetértek, az első benyomás fontos, de ígérem, hogy ebben az esetben nem az fog számítani. Ahogyan az sem, amit mondasz, vagy ahogy viselkedsz.

– Amikor először megláttál, mit gondoltál? – kérdezte, közömbös hangot erőltetve magára.

– Ez a kislány igazán jó ízléssel választ magának könyveket. Az lesz a legjobb, ha megveszem a kettővel mellettük lévő házat, és akkor barátok lehetünk. Ezt gondoltam.

– Ne már! – Joan morcosan ellökött, de amikor tíz perccel később rövidnadrágban és pólóban megjelent a lépcsőn, a korábban aggodalmas arckifejezése már izgatottságtól ragyogott.

Kinyitottam az ajtót. Eltartott pár pillanatig, mire felfogtam, hogy Sam áll előttem, és nem egy eltévedt, profi focista vagy egy hollywoodi színész.

A sötétkék öltönytől és a napbarnított nyakát megmutató, kigombolt fehér ingtől nemcsak a megjelenése, hanem az egész tartása és a viselkedése is megváltozott.

– Én szóltam – kezdte vigyorogva, amikor meglátta az arckifejezésemet, aztán komolyan, de együttérzően (vagy merjem azt mondani, hogy izzóan?) nézett a szemembe. – Helló, elnézést a zavarásért, Samuel Parker vagyok, a Parker és Fiai Ügyvédi Irodától. Olivia Tennysonnal szeretnék beszélni.

Itt vagyok!

A szája sarkában halvány mosoly játszott, el kellett fordítanom a fejem, hogy a térdem ne gyengüljön el a látványától.

– Joan, megjött Sam. Készen állsz?

Joan kirontott a nappaliból.

– Már órák óta készen állok!

– Csinos vagy – mondta Sam, Joan viszont dermedten lecövekelt.

– Te viszont furán nézel ki – válaszolta grimaszolva. – De értékelem az igyekezetedet. Hozom a cuccaimat, öt perc!

– Nem sietünk – kiáltottam utána a lépcső felé.

– Mellesleg te is nagyon csinos vagy – mondta Sam halkan a hátam mögött.

Lehajtottam a fejem, és reméltem, hogy a folyosó takarásában nem látja, ahogy fülig pirulok.

– A megbízhatóságra mentem rá a ruhaválasztásnál – mondtam, és leszedtem egy nem létező szöszt az olívazöld ingruhámról.

– Én rád bíznám az életemet is – felelte. A szája mosolygott, de amikor felpillantottam, a tekintetében semmi könnyedség nem volt. Egy hosszú pillanatig olyan nehéz volt köztünk a levegő, mint egy nyári vihar előtt.

– Gyertek már, mit álltok itt, és bámuljátok egymást? – kiáltotta Joan, egyik kezében a hátizsákját, a másikban a pulóverét tartva. Elrohant mellettünk, és kilépett az ajtón.

Jó kérdés. Ez Joan napja. Neki most egy olyan felnőttre van szüksége, aki teljes figyelmével a feladatra összpontosít, és nem zökkenti ki egy bók, amit az egyik ismerősétől kapott. Felkaptam a táskámat, és kimentem utána.

* * *

Egy rövid kitérővel lepasszoltuk Nesbitet Yasminhoz, majd elindultunk az autópálya felé. Sam a pick-uppal jött, egyszerűen azért, mert nem akart bepréselődni a kis Fiatomba. Kényelembe helyeztem magam az anyósülésen, a rádióban pont olyan lélekemelő klasszikus slágerek szóltak, amilyeneket Sam ízléséből és stílusából kinéztem, a légkondi pedig kellemes, hűvös levegőt árasztott – nem volt okom panaszra.

Joan ideges WC-szüneteinek köszönhetően majdnem három óra telt el, mire lehajtottunk az M53-asról Chester felé. Sam kikapcsolta a zenét, a nagy csendben pedig egyre tapinthatóbbá vált a feszültség. Visszafojtott lélegzettel figyeltük, ahogy Sam a GPS-t követve rátér a főútra, majd befordul egy kis kertvárosba, ami esztétikus kialakítású, ‘50-es években épült sorházakból állt, rendezett kertekkel és a középosztálybeli, tisztes jólét légkörével.

– Az lesz az – mondta Sam, miután bekanyarodtunk egy zsákutcába, és az előttünk álló ház felé biccentett. Körülbelül három házzal odébb parkoltunk le, és Sam leállította a motort.

Egy hosszú pillanatig csak ültünk az autóban, és a fehér homlokzatra, az ablakok mögötti függönyökre és a gondozott pázsitra meredtünk, mintha ezek mindent elárulnának az ott lakókról, amire mi kíváncsiak vagyunk.

– Szépnek tűnik – mondta Joan kissé elcsukló hangon.

– Igen – értett egyet Sam. – Nincs elnyűtt, koszos matrac a kertben, sem szögesdrót, hogy távol tartsa a betolakodókat. Eddig minden rendben.

Miután ismét hosszabb csend következett, rájöttem, hogy Sam arra vár, hogy én lépjek valamit. Csak az volt a gond, hogy miután órákon át gondolkodtam ezen a pillanaton, most, hogy itt voltunk, nem tudtam, mit tegyek.

– Két autó áll a felhajtón, szóval jó eséllyel van valaki otthon – mondtam, de a hangom körülbelül egy oktávval magasabban szólt, mint szokott.

– Igen – válaszolta Sam, és bátorítóan bólintott.

– Akkor nincs más dolgunk, csak megnézni. Hacsak… nem maradunk inkább itt egy kicsit, és figyelünk egy darabig, ha egyetértetek. Vagy bekopoghatnánk a szomszédhoz, és megkérdezhetnénk, hogy a tízes szám alatt lakók nem erőszakos pszichopaták-e.

– Jóságos ég! Valaki csengessen már be, mielőtt megszegem az ígéretemet, és én megyek oda! – kiáltotta Joan. A hangjából áradó feszültség elég volt ahhoz, hogy kiszálljak a kocsiból.

Sam utánam jött a felhajtón, és megnyugtatásképpen a hátamra tette a kezét. A maradék néhány lépést már együtt tettük meg.

– Tudom, megegyeztünk, hogy csak körülnézünk, bekukucskálunk az ablakokon, vagy ilyesmi, de nekem ezt most meg kell tennem – suttogtam.

Sam helyeslően bólintott, majd megnyomta a rézcsengőt, egyik kezével hátrasimította a haját, a másikkal pedig bátorítóan megszorította a kezem.

– Várjatok! – A szívem majdnem kiugrott a helyéről, amikor Joan ott termett mellettem, ott, ahol az előbb még Sam keze volt. – Nem tudok várni. Sajnálom, tudom, hogy megígértem, de nem tehetek róla, a lábaim maguktól szálltak ki a kocsiból.

Mielőtt leszidhattam vagy visszakísérhettem volna a felhajtóra, hogy meg ne lássák, az ajtó kinyílt. Ösztönösen megragadtam Joan kezét, és magamhoz húztam.

Egy nő állt előttünk. Hamuszínűre festett haja volt, és azonnal felismertem a zöldesszürke szempárt. Arcát nem a sok mosolytól, hanem inkább a bánattól elmélyült ráncok barázdálták. Csíkos pulóvert és bokáig érő, sötétkék nadrágot viselt. A nyakláncán lógó pillangó láttán reménykedni kezdtem.

– Carole Armitage-Brown? – kérdezte Sam.

– Igen? – válaszolta a nő, és gyanakodva ráncolta a homlokát. Valószínűleg hittérítőknek vagy szektásoknak gondolt minket.

Joan nagy levegőt vett, amitől még jobban kirajzolódtak a ráncok a homlokán.

Sam bemutatkozott, majd rögtön a tárgyra tért.

– Gyémántpillangó Brown ügyvédje vagyok. Vagy Joané, mert ezt a nevet ő jobban szereti. – Joan vállára tette a kezét. – Tudom, hogy amit most mondok, váratlanul fogja érni, de úgy véljük, hogy Joan az ön unokája. Leanne kislánya.

Carole Armitage-Brown testének minden molekulája megdermedt. Úgy állt ott, mint a fájdalom jégszobra, majd élesen megrázta a fejét, és becsapta az ajtót, mintha csak a képzelete szüleményei lennénk, vagy szellemek egy elfelejtett rémálomból.

Joan felém fordult, és könyörögve nézett, hogy csináljak valamit. Abban a pillanatban, amikor vékony ujjai az enyémbe fonódtak, hirtelen rájöttem, mit jelent szülőnek lenni, és rám nehezedett a felelősség súlya.

Nagy levegőt vettem, és megpróbáltam elhessegetni magamtól minden olyan mondatot, ami akár csak távolról is hasonlított az „én megmondtam”-ra, hogy valami őszinte, vigasztaló szót találjak. Az ajtó ismét kinyílt.

– Peter, nézd meg! – suttogta Carole, egyik kezével a nyakában lógó láncot szorongatva, a másikkal a mellette álló férfi karjába kapaszkodva. – Ő Leanne kislánya.

Peter Armitage-Brown 190 centiméter magas volt. A válla olyan széles, mint a pajtaajtók, amiket régen épített, az arcán a kemény munka és a megbízhatóság ráncai feszültek. Az a férfi volt, aki még nyugdíjasként is nyakkendőt viselt. Most könnyekben tört ki.

Carole előrelépett, és remegve magához szorította Joant. A férjével együtt ő is sírni kezdett, könnyektől nedves arcát unokája fejéhez nyomta.

– Ó, kislányom, drága kicsi lányom! – zokogta, és elhalmozta Joant a puszijaival, majd eltávolodott tőle, alaposan megnézte az arcát, aztán újra magához vonta. – Nem hiszem el, hogy ránk találtál. Fogalmad sincs, milyen régóta vártuk ezt a pillanatot.

Peter, aki óvatosan behajlította merev térdeit, hogy ő is odaférjen az ölelésbe, csak a fejét csóválta. Egyik karjával átölelte a feleségét, a másikkal gyengéden megsimogatta Joan remegő vállát.

– Tudtam! – mondta Joan végül, amikor elhúzódott tőlük, és a Petertől kapott zsebkendővel megtörölte az arcát. – Tudtam, hogy egész idő alatt vártatok ránk. Azt mondták, ne reménykedjek, de én éreztem. A DNS-em azt súgta, hogy jók és kedvesek vagytok, és ti is kíváncsiak vagytok, hol lehetünk.

– Mi? – kérdezte Carole, szeme hirtelen megtelt reménnyel. Előbb Samre és rám pillantott, majd kinézett mögénk, az utca irányába. – Itt van? Az anyukád?

– Beszélhetnénk erről bent? – kérdezte Sam.

Carole ránézett, elsápadt, és papucsba bújtatott lábai egy pillanatra meginogtak.

– Életben van – tettem hozzá.

Peter felegyenesedett, és elhúzta a száját.

– Nos, ha ez a legjobb, amit mondani tud, akkor szerintem jobb, ha bemegyünk.

Bekísértek minket a nappaliba, amin látszott, hogy Leanne távozása óta nem sok mindent változtattak rajta. De egyikünk sem törődött a rózsaszín szőnyeggel vagy a mahagónibútorokkal. Mereven ültünk a csíkos kanapén, és nem tudtuk levenni a szemünket a kandalló párkányán, az asztalkákon és a polcokon sorakozó tucatnyi fényképről.

– Ez Anya – suttogta Joan csodálkozva.

– Ha akarod, közelebbről is megnézheted – mondta Carole. Megvárta, amíg Peter megmutatja a képeket Joannak, majd Samhez fordult. – Készítek valamit inni, de ha nem bánják, előbb mondják el, mi történt.

Sam felém bólintott.

– Ollie fogja elmagyarázni.

– Joan és Leanne szomszédja vagyok – kezdtem a megfelelő szavakat keresve. – Jelenleg én vigyázok Joanra, mert Leanne kórházban van. Nincs közvetlen életveszélyben, de elég súlyos az állapota, és a hosszú távú prognózis bizonytalan, ezért Joan szerette volna, ha megkeresem önöket, hogy tudjanak róla, és… nos, erről majd később beszélünk.

Miután Carole behozta a teát, Joannak pedig egy pohár narancslevet („Sajnálom, nincs itthon szörp, amióta… amióta anyukád elment”), elmagyaráztam, mi történt, és mit tudunk most. Türelmesen vártam, hogy Peternek és Carole-nak legyen ideje feldolgozni a hallottakat.

– Ezek szerint ő nem tudja, hogy megtaláltak minket? – kérdezte Peter.

– Nem tudja, hogy kerestük magukat.

Peter bólintott.

– Megvárták, hogy egyáltalán sikerül-e.

– Valahogy úgy.

– És mi a következő lépés?

– Azt hiszem, a következő lépés magukon múlik.

Carole elgondolkodott.

– Mit szólnának egy kis ebédhez? Van halas pite a hűtőben.

Az ott-tartózkodásunk utolsó néhány órájában Sammel csendben a háttérbe húzódva figyeltük, ahogy Joan beszélget a nagyszüleivel, mintha csak pár hónap telt volna el az utolsó találkozásuk óta, nem pedig egy egész élet. Szürreális élmény volt látni, hogy Carole pontosan ugyanúgy engedte hátra a fejét, mint a lánya – és az unokája –, és miközben kérdéseket tett fel Joan életéről, és sokkal több kérdésre válaszolt Leanne múltjával kapcsolatban, a hanghordozásuk és a beszédritmusuk is lenyűgözően hasonlónak tűnt.

Megkönnyebbülésemre Peter és Carole kerülték az érzékeny témákat, például hogy Leanne miért költözött el otthonról, vagy mi történt vele a Bigley Bottombe költözés előtti években. Sokszor küzdöttek a könnyeikkel, és láttam, hogy mennyire szeretnék megsimogatni Joant, vagy csak gyönyörködni benne. De inkább nyaralásokról, hobbikról és Leanne kedvenc tantárgyairól esett szó. Peter imádta a könyveket, és valószínűleg szívesen beszélgetett volna egész délután Tolkienről és C. S. Lewisról, ha nem ragaszkodtam volna hozzá (harmadszor is), hogy most már tényleg indulnunk kell.

– Megadnátok a telefonszámotokat? – kérdezte Joan. – Tudom, hogy talán nem akartok találkozni anyával, és ő sem biztos, hogy látni akar titeket, de még ha azt is mondja, hogy nem találkozhatok veletek, telefonon azért még beszélhetünk. Annyi mindent szeretnék még elmesélni nektek. És annyi mindent szeretnék még kérdezni. Például volt anyának legjobb barátnője? Sok barátja volt? Vagy nem is voltak barátai Ollie előtt?

– Joan, drágám. – Carole remegő kézzel szorította meg Joan kezét. – Ez volt életünk legboldogabb napja. És olyan nincs, hogy mi nem látogatjuk meg az anyukádat. Felejtsd el! Ha kezünk-lábunk el lenne törve, mi akkor is elgurulnánk vagy elmásznánk valahogy a Sherwoodi-erdőig.

– Szerintem taxival jobban járnátok.

– Igen, az sokkal jobb ötlet, azt fogjuk választani. Viszont… Amit mindenképp el szeretnék neked mondani: most, hogy megtaláltatok minket, többé nem csinálunk semmit anyukád tudta nélkül. De ma, ohh, találkoztunk veletek, és megtudtuk, hogy a lányunk él, és biztonságban van, még ha nincs is jól, és ez több, mint amiről valaha álmodtunk. Soha nem felejtjük el. Ez egy csodálatos ajándék, és hihetetlen teljesítmény, hogy így ránk találtatok!

– Nem akarok elmenni. – Joan elsírta magát a feszültségtől és a kimerültségtől. – Nem akarom, hogy ne találkozzunk többé. Nem igazságos, most találtalak meg titeket. Anyának szüksége van rátok. A zuhany nem működik, Ollie mosógépét használjuk, nincs pénzünk, és Anya most még dolgozni sem tud, nem tud pénzt keresni, és szükségünk van rátok. Ezért kerestelek meg. Nem azért, hogy eltöltsünk egy napot együtt. Nem akarom, hogy rám gondoljatok. A segítségetekre van szükségünk!

Amikor csüggedten hozzám bújt, lopva Carole-ra és Peterre pillantottam, hogy megnyugtassam őket. Carole közelebb lépett, és egy cetlit nyomott a kezembe, amire ráírta a telefonszámát, és amikor Sammel lassan a kocsihoz kísértük Joant, jelezte, hogy később hívjam fel.

Joan addig sírt az autóban, míg végül elaludt.

* * *

– Itt maradjak egy kicsit? – kérdezte Sam, amikor végre megérkeztünk az Utolsó Házhoz.

Közeledett a vacsoraidő, és a lelkem egy része semmi másra nem vágyott az este hátralévő részében, csak Sam megnyugtató jelenlétére. Tudtam, hogy segítene a vacsorafőzésben, ott ülne mellettem, amikor felhívom Carole-t, hogy elmondjam neki azokat a részleteket, amelyekről délután még nem akartunk, vagy nem mertünk beszélni. Töltene egy pohár bort, és talán meg is fogná a kezem, amikor kiülnénk, és megnéznénk a naplementét.

De ma este Joanra kellett koncentrálnom, nem pedig arra, hogy egyre jobban vágyom Sam társaságára. Ráadásul megígértem, hogy felhívom Leanne-t, hogy megnyugtassam: Joan jól van. Úgy éreztem, nem tudnék hihető hazugságot rögtönözni, ha Sam ott ülne mellettem, és figyelne. Észrevettem a fáradtság apró ráncait a szeme sarkában, és eszembe jutott, amit mesélt: egy idő után nyomasztónak érezte, hogy mindig ott kellett lennie a volt barátnője, Carrie mellett. Valami azt súgta, hogy Sam ma este senki más társaságára nem vágyik, csak a kutyáiéra.

Megkértem Piát, hogy ne küldjön vacsorát, de miután a kimerült (és Yasmin, a Kutyamami mellett töltött nap után határozottan fegyelmezettebb) Nesbitet kiengedtük a hátsó kertbe, egy kosarat találtam a kinti asztalon, tele csillogó fekete szederrel.

– Meg ne edd az összeset! – nevettem Joan lila szája és ujjai láttán, amikor kihoztam a vacsorára sütött sajtos melegszendvicseket. – A maradékból holnap pitét sütünk. Vihetünk egy szeletet anyukádnak.

Joan röviden beszélt Leanne-nel, de kitért a kérdések elől, és semmitmondó csevegéssel kerülte el a felesleges hazudozást. Utána alig tudott felmenni a lépcsőn az ágyáig. Miután néhány perc múlva ellenőriztem, hogy biztosan elaludt – és több mint irigy voltam, hogy én még nem tehetem ugyanezt –, lementem a lépcsőn, és felhívtam Carole-t. Ő azonnal odahívta Petert is, és kihangosította a telefont.

Nem volt hosszú beszélgetés. Őrlődtem, mert szerettem volna válaszolni záporozó kérdéseikre, de nem akartam kiteregetni Leanne magánéletének titkait. Röviden összefoglaltam az állapotát, de semmilyen részletet nem árultam el arról, hogyan fertőződött meg hepatitis C-vel, vagy mitől van ilyen rossz állapotban a mája. Elmondtam, hogyan és miért került hozzám Joan, és beszámoltam az aggodalmairól is, hogy mi lesz vele hosszú távon. Amikor megkérdezték, meddig tudok még gondoskodni róla, határozottan, szinte magától bukott ki belőlem az utóbbi időben megérlelt válaszom: ameddig csak szüksége van rám. Attól, hogy megtaláltuk Leanne szüleit, nem változott a döntésem. Csak az aggodalmam erősödött fel: mi van, ha haza akarják vinni Joant Chesterbe? Ha így alakulna, természetesen nem állnék az útjukba – de Joan magával vinné a szívem egy darabját.

Nem lepett meg, hogy már lefoglaltak egy szállodai szobát a következő éjszakára. Megegyeztünk, hogy reggel a kórházban találkozunk. Carole egyszerűen csak oda akart állni Leanne ágya mellé, hogy a lányának esélye se legyen kibújni a találkozás alól, de Peter lebeszélte erről.

– Ő a mi lányunk, szerelmem. Bármi is történt korábban, tudja, hogy mindig szerettük. Nincs oka, hogy ne akarjon látni minket.

– Akkor korábban miért nem jött? Ott maradtunk az emlékekkel teli házban, és bármikor jöhetett volna. Megtartottuk a vezetékes telefont, hogy fel tudjon minket hívni. Tizenöt év alatt egyszer sem jelentkezett. Miért feltételeznénk, hogy időközben megváltozott a hozzáállása?

– Mert kapott egy súlyos diagnózist, a gyerekének pedig családra van szüksége – válaszolta Peter határozottan. – Soha nem kerestük őt, mindig hagytuk, hogy ő döntsön. És ehhez most is tartjuk magunkat, még akkor is, ha fáj. Ez róla szól, és arról, amire neki van szüksége. Ezúttal nem fogjuk elrontani.

– Csak nem tudom, hogy kibírom-e – mondta Carole könnyek közt.

Peter megpróbált válaszolni, de a ziháló zokogásától egy szavát sem értettem. A velük folytatott telefonbeszélgetés előtt fogalmam sem volt, milyen az igazi szívfájdalom.

Megbeszéltük a találkozó időpontját, letettem a telefont, és azért imádkoztam, hogy ne ez legyen életem legnagyobb hibája.

* * *

Kilenc óra elmúlt, mire ágyba bújtam. Ekkor kaptam egy üzenetet.

 

Hogy bírod?

 

Csak két szó, de ugyanazt a hatást váltotta ki belőlem, mintha elmerültem volna egy kád gőzölgő, forró vízben.

Habár egész testemben remegtem a fáradtságtól, az arcizmaimat sikerült valahogy mosolyba rendeznem.

 

Kifacsarva, de jól vagyok, köszi.

 

Egy másodperc múlva jött a válasz:

 

Annyira, hogy beszélni sem tudsz?
Vagy pötyögni?

 

Mosolyom egyre szélesebb lett, végtagjaimban szétáradt az energia, és felhívtam Samet. Körülbelül egy órával később, még mindig a telefont szorongatva, végre elaludtam. Sam halk nevetése és kellemes hangszíne altatóként hatott rám, és az összes „mi lesz, ha” gondolatomat elcsendesítette.


[image: img2.jpg]



27

               

 

 

 

A reggel csak a kutyasétáltatás, a pitekészítés és Joan ötlete miatt volt elviselhető, aki ragaszkodott hozzá, hogy rendet rakjunk a házban, hátha Carole és Peter meg akarja nézni. De a látogatási idő kezdetekor úgy szálltunk be a kórházi liftbe, mint két reszkető idegroncs.

– Rosszabbul vagyok, mint tegnap – mondta Joan.

– Én is – értettem egyet. – Nem tudom, miért.

– Mert ha nagyi és papi undok és ijesztő emberek lettek volna, akkor egyszerűen csak hazamegyünk, és elfelejtjük őket. Ha Anya dühös lesz, lehet, hogy többé nem akar a barátod lenni. – Joan rám nézett, és döbbenten vette tudomásul a végkövetkeztetést. – És lehet, hogy nem engedi, hogy veled maradjak.

Nehéz szívvel nyeltem egy nagyot, de valahogy sikerült egy megnyugtató mosolyt erőltetnem az arcomra.

– Arról szó sem lehet. Elsőre sokkoló lesz, és lehet, hogy egy kis időre lesz szüksége, de biztos vagyok benne, hogy meg fogja érteni, hogy csak segíteni akartunk.

Joan gúnyosan felnevetett.

– Én nem vagyok benne olyan biztos, és jobban ismerem őt, mint te. Szerintem jobb, ha felkészülsz, hogy ez katasztrófa lesz, Ollie.

– Köszönöm, Joan, ez aztán a biztató tanács, főleg amikor épp arra készülünk, hogy közöljük vele a hírt.

– Sajnálom, de szerintem reálisan kell látnunk. Csak minimális esély van rá, hogy nem fog teljesen kiborulni.

– Akkor miért csináljuk? – kérdeztem, amikor kinyílt a liftajtó. – Miért kezdtünk egyáltalán bele?

– Mert a minimális esély is esély. És ezért megéri. – Kilépett, és elindult a kórterem bejárata felé. – Na, te mondod meg neki, vagy én?

Mielőtt eldönthettük volna, megcsörrent a telefonom. Azt hittem, Carole, úgyhogy elővettem a táskámból, de Steph volt. Steph nem szokott hétköznap délután hívni, ezért felvettem.

– Szia, minden rendben? – kérdeztem.

– Igen, minden rendben. Jól vagy? Nyúzott a hangod.

– Azt hittem, valami vészhelyzet van.

– Ó, nem, szabad a délutánom, orvosnál voltam. Most egy kicsit magam alatt vagyok, ezért kerestem valamit, ami felvidíthatna, és akkor eszembe jutott a bulid.

– Az én bulim? – Joanra pillantottam, aki türelmetlenül intett a kórterem felé.

– Igen. Hogy állsz a tervezéssel? Megvan már a dátum? Mert arra gondoltam, hogy akár tarthatnád a születésnapodon is. Mármint, hányszor esik szombatra az ember harmincadik születésnapja? De hamarosan el kell döntened, hogy senki ne szervezzen magának programot arra a napra, és bár még van idő, nekünk bőven elég…

– Ja.

– Hogy?

– Ja, remek ötlet. A születésnapomon tartom.

– Fantasztikus! Akkor… beírom a naptáramba. Szóval. Mi lesz a téma? Gondolom, a Harry Potter és a részeg Jenga felejtős… Mármint, augusztus van, tarthatnád abban a csodás kertben, és csinálhatnánk valamit a szabadban.

Joan már mindkét kezével a haját tépte, és az arca eltorzult a dühtől.

– Jó, rendben. Akkor… legyen mondjuk grillezés?

– Aha, az jó ötlet. De ennél azért több kell, hogy méltó legyen az Álomlistádhoz. Van még más ötleted?

– Ööö, őszintén szólva, Steph, most épp dolgom van. Visszahívlak.

Tizenhárom éves voltam, amikor saját telefont kaptam, és most először fordult elő, hogy egyszerűen csak leraktam. Mire eltettem a telefont, Joan már a kórterem ajtajának csengőjét nyomogatta.

* * *

Végül egyikünk sem merte felhozni a témát. Amint meglátta Joant, Leanne gyanakodva és aggódva méregette.

– Mi újság, Gyémántpillangó? – kérdezte, és előrehajolt a kórházi fotelben.

Joan egyenesen rám nézett.

– Jól nézel ki ma. Hogy érzed magad? Örülök, hogy kikelhettél az ágyból – motyogtam, mire Leanne szeme résnyire szűkült.

– A májam nem működik rendesen, nem az agyam. Ne fecsegj, és mondd meg, mi a baj!

Ó, istenem. Kezdődik.

Az összes bevezető, előzmény és félkész magyarázat, ami a fejemben kavargott, elpárolgott.

– Itt vannak a szüleid.

Leanne megdermedt, és olyan erősen szorította meg Joan kezét, hogy a kislány összerezzent. Aztán hirtelen úgy tűnt, mintha minden sejtjéből kiment volna az élet. A szék háttámlájának dőlt, elsápadt, majd üres tekintettel és tátott szájjal bámult maga elé.

Visszatartottam a lélegzetemet, fogalmam sem volt, hogy Leanne sokkja dühbe fordul-e át, vagy meghatottságba. De a lánya valóban sokkal jobban ismerte az anyját, mint én. Néhány másodperc múlva Joan megfogta a kezét.

– Igen, Anya. Tényleg itt vannak, és tényleg látni akarnak téged.

– Te találtad meg őket? – suttogta Leanne, még mindig a semmibe bámulva.

– Ollie barátja, Sam segített nekünk. Ő erdőőr.

– És itt vannak?

– Igen.

– Látni akarnak?

– Nagyon szeretnének látni – tettem hozzá. – El sem tudod képzelni, mennyire hiányoztál nekik.

– Nem – mondta Leanne lassan. – Nem tudom elképzelni. – Megállt, megrázta a fejét, végül sikerült fókuszálnia, és rám nézett. – Tényleg itt vannak?

– Igen! – kiáltotta Joan, az anyja kezét rángatva. – Menjünk, hozzuk ide őket!

Leanne megfordult, és zavartan nézett a lányára.

– Oké.

Amikor tíz perccel később visszaértünk, Leanne egy kapucnis pulóvert húzott a pizsamája fölé, és a kócos haját a füle mögé tűrte. Úgy nézett ki, mint az a tizenhat éves lány, aki eljött a szüleitől.

Amikor Carole és Peter megjelentek a kórterem előtt, hátraléptem, és az egyik karommal átöleltem Joant.

– Ó, ó! – Amint Carole meglátta, hol ül Leanne, azonnal nekilódult, és a hátralévő néhány métert a két ágy mellett szinte futva tette meg, a táskája pedig közben valahogy kinyílt, és minden kiszóródott belőle.

A szék előtt megállt, lassan térdre ereszkedett, majd óvatosan kinyújtotta a kezét, hogy megsimogassa lánya sápadt, könnyekkel borított arcát.

– Édes kislányom.

– Anya. – Leanne megszorította az anyja kezét, és szorosan az arcához simította.

Ekkor Peter is odaért, gyorsan az ágyra dobta a táskából kihullott tárgyakat, majd lehajolt, és magához ölelte a tizenöt évnyi várakozás és remény után végre megtalált lányát.

– Apa.

– Itt vagyok, itt vagyok, minden rendben, itt vagyunk – hangzott a válasz.

Csendben behúztam a függönyt az ágy körül, és Joannal elindultunk, hogy vegyünk valami italt és harapnivalót a büfében.

* * *

A muffinokat majszoltuk, amikor Steph üzent:

 

Letetted a telefont! Sherwoodi Ollie
soha nem lett volna ilyen határozott.
Büszke vagyok rád, csak így tovább! xxx

 

Egy másodperccel később újabb üzenet érkezett:

 

Drew azt mondja, hozza a grillsütőt.

 

Nem maradtunk sokáig a kórházban. Leanne alig tudta nyitva tartani a szemét, és Joan is nagyon kimerült volt. A nagymamája és a nagypapája megkérdezték, elvihetik-e vacsorázni, én pedig az újonnan megszerzett határozottságommal ragaszkodtam hozzá, hogy Joan előbb pihenjen pár órát.

Furcsa érzés volt két hét után először egyedül lenni otthon. Attól a pár hónaptól eltekintve, amikor tényleg a magam ura voltam, hamar átbillentem, és elkezdtem másokhoz igazítani a napirendemet. És bármi is erről Steph véleménye, engem jó érzéssel töltött el, hogy van kihez igazíthatom a döntéseimet. Legalábbis a legtöbbször.

Miután elbúcsúztam Joantól, egy unalmas órát szántam az e-mailjeimre és egyéb adminisztratív feladataimra, de többször gondolkodtam az elmúlt két nap jelentős eseményein, mint az OlvasOK-csapatomban dolgozó tanárok támogatásán.

Aztán becsuktam a laptopot, felvettem a telefont, és felhívtam anyámat.

Nem számítottam könnyekre (legalábbis nem örömkönnyekre) vagy a délutánihoz hasonló reakcióra. Először is, csak három hónap telt el. Másodszor, anyámról volt szó; egy kiváló pszichológus sem tudná megjósolni, hogyan fog reagálni, nemhogy a saját lánya.

– Halló?

Hát, kezdetnek nem rossz.

– Szia, Anya. Én vagyok.

– Azt tudom.

– Gondoltam rád. Vagyis, mindig gondolok rád. De… Szóval… Csak szerettem volna köszönni neked, és megkérdezni, hogy vagy.

Szipogott egyet.

– Azt hittem, a kémeid rendszeresen jelentenek.

– Már pár hete nem beszéltem Linda nénivel és Karinával.

– Ó, szegények. Két egész hét anélkül, hogy beszéltetek volna… Biztosan kétségbe vannak esve.

Becsuktam a szemem, kényszerítettem magam, hogy ellazítsam az állkapcsomat, és folytattam.

– Láttalak a Gomblyuk weboldalán. Nagyszerű, hogy visszamentél tanítani.

– Nagyszerű, mert így nem kell bűntudatot érezned, amiért nem hívtál?

Rossz ötlet volt. Ránéztem az órára. Adtam neki még pár percet, hogy kiadja magából, és elhatároztam: ha nem javul a helyzet, leteszem.

– Nagyszerű, mert nagyon örültem, hogy azt csinálod, amit szeretsz.

– Ha te örülsz, akkor minden rendben, nem?

– Csodás a frizurád.

Olyan hosszú szünet következett, hogy azt hittem, letette.

– Köszönöm.

– És te csináltad azokat a leveles párnahuzatokat?

– Igen.

– Gondoltam, hogy az a te munkád. – Jóságos ég, el is felejtettem, milyen kínos volt fenntartani a hamis vidámságot, amikor Anya áldozatüzemmódba kapcsolt. – Linda néni is profi, de ő nem tudja úgy életre kelteni a hímzéseket, mint te.

– Hát. – Anya megint szipogott. – Mindig is úgy gondoltam, hogy én vagyok a tehetségesebb testvér, ha tűről és cérnáról van szó.

– Ez egyértelmű. De el ne mondd Linda néninek, hogy ezt mondtam! – tettem hozzá, bár pontosan tudtam, hogy Linda néni még aznap értesül róla, és azt is tudtam, hogy érteni fogja, miért mondtam. – Na mindegy, azért említettem a párnákat, mert gondoltam, talán belefér az idődbe, és nekem is tudnál készíteni párat. – Megálltam, és megpróbáltam figyelmen kívül hagyni a hangot a fejemben, amely azt súgta, hogy ez a legbutább dolog, amit valaha mondtam. – Szívesen fizetnék érte. Vagy… gondoltam, lehetne ez a születésnapi ajándékom.

– Á, most már értem! – kacagott Anya. – A te nagy, különleges születésnapodról van szó, és rájöttél, hogy ha nem beszélsz velem, nem kapsz ajándékot. Stephet leköti az igazi családja? Attól félsz, hogy egyedül maradsz otthon, és gondoltad, jobb, ha előrángatod az anyádat?

– Nem, Anya. Kérlek, hallgass meg. – Először az életemben. – Születésnapi bulit rendezek, és ha szeretnél eljönni, nagyon szívesen látlak. Ha nem akarsz párnákat készíteni, akkor is örülnék, ha eljönnél.

Körülbelül ezer viharos szívverést számoltam meg, mire válaszolt.

– Bulit rendezel?

– Igen.

– És azt akarod, hogy én is elmenjek rá?

– Ha szeretnél. Kérlek, ne érezd kötelezőnek. – Lehajtottam a fejemet, néztem a lecsukott laptopot, és visszafogtam magam, hogy ne kezdjem el csapkodni a fedelét.

– Miért?

– Miért szeretném, hogy elgyere?

– Igen.

Kihúztam magam. Anyám hangja ismét teljesen megváltozott.

Még soha nem hallottam ilyennek. Szégyenlősnek tűnt. Bűntudatosnak. Majdnem hálásnak.

– Mert nem akarom, hogy egy olyan fontos mérföldkő, mint a harmincadik születésnapom, az anyám nélkül teljen el. Egy kis szabadságra volt szükségem, igazából még mindig szükségem van rá, és tudom, hogy nem érted, miért, és hogy ez fáj neked, amit őszintén sajnálok. De hiányoztál, Anya. Soha nem volt még születésnapom nélküled, és furcsa lenne, ha nem lennél ott.

Újabb csend.

– Ahol most laksz?

– Igen.

– Megint letiltasz, miután letettük?

A lehető leghalkabban sóhajtottam.

– Nem. Hacsak nem bombázol üzenetekkel.

– Mikor lesz a buli?

– A születésnapomon.

– Emlékeztetnél a dátumra? – Lélegezz, Ollie!

– Szeptember 19-én, szombaton. Egy hónap múlva. Ha el akarsz jönni, elküldöm a részleteket, ha már kitaláltam. Te vagy az első, akit meghívtam.

– Tényleg? Stephet nem hívtad még?

– Még nem. – Ha szigorúan vesszük.

– Megnézem a naptáramat. Mostanában rengeteg dolgom van.

És letette. Most hosszabb ideig tartott, mire eloszlott a fejem felett lebegő, komor felhő. Máris megbántam, hogy meghívtam. Csak az a baj, hogy biztos voltam benne: ha nem hívtam volna meg, azt idővel még jobban bánnám.

Úgy döntöttem, hogy majd szombaton, a következő közös reggelink alkalmával beszélek Stephfel anyáról, így egyelőre félretettem a dolgot. Csakhogy miközben egyedül tébláboltam a házban, ezt könnyebb volt mondani, mint megtenni. Nagyon vágytam társaságra, hogy eltereljem a figyelmemet. Ahhoz túl feszült voltam, hogy üzenjek Samnek – péntek este volt, biztosan jobb programja is akadt, mint hogy itt üljön, és lelki életet éljen velem. Inkább bekopogtam Ebenezer ajtaján.

Ma este üdvözlés helyett felhúzott szemöldökkel fogadott.

– Joan elment, én pedig felöltöztem, és nincs hova mennem. – Ez igaz volt; átöltöztem az overallomba, és reméltem, hogy ezzel talán rá tudom venni, hogy elfogadja az ajánlatomat. Sőt, még sminkeltem is, és rendezett fürtökbe igazítottam a hajam.

– Megtenné, hogy megtisztel a társaságával vacsorára?

– Már megint? – Fél szemmel, gyanakodva méregetett. – Megint pletykálni fognak.

Sejtelmesen, de eltökélten néztem rá.

– És az miért érdekelne?

– Mert nem akarja, hogy egy bizonyos erdőőr azt higgye, hogy már foglalt.

Az az átkozott vörös hajam! Éreztem, hogy az arcom hasonló árnyaltot ölt, még úgy is, hogy nevetéssel próbáltam hárítani a feltételezést.

– Ó, ugyan, egyikünk sem akar többet. Csak barátok vagyunk.

– Ha egy férfi úgy néz egy nőre, ahogy ő néz magára – morogta –, akkor nem a barátság jár a fejében.

– Jó, mindenesetre ma este teljesen szabad vagyok, és azzal vacsorázom, akivel csak akarok. Nem aggódom a falubeli pletykák miatt. Csatlakozik hozzám, vagy más programja van?

– Mi a menü?

– A másoktól kapott vacsorák maradéka. Ja, és desszertnek szedres pite.

Beleegyezően bólintott.

– Felveszem a cipőmet.

Joan állandó fecsegése nélkül a beszélgetés nem volt éppen sziporkázó, de kitárgyaltuk Leanne-t és a szüleit, valamint Ebenezer kertben végzett munkáját.

– Most, hogy barátok vagyunk, napközben, amikor itt vagyok, kertészkedhetne, és én is tanulhatnék magától. Joan is szívesen besegít.

Összeszorította az ajkát.

– Szeretek korán kelni.

– És télen, amikor még sötét van?

– Télen kevesebb a dolgom. – Ivott egy korty vizet. – Mostanában nem alszom túl jól. Képtelen vagyok megszokni, hogy üres az ágy. Ha kijövök ide a madarakhoz és a kis állatokhoz, nem tűnik olyan… – Vártam egy hosszú pillanatig, amíg a tányérját bámulta. – Legalább van egy kis társaságom. Olyanok, akik nem tesznek fel tolakodó kérdéseket arról, hogy vagyok.

– Én személy szerint nagyon hálás vagyok. De ha időnként egy étellel vagy egy itallal hálálhatom meg, akkor igyekszem nem kérdezni semmi tolakodót. Joan nevében viszont nem nyilatkozom.

Ismét gyönyörű nyári esténk volt. Fülledt és édes, a lonc és a levágott fű illata keveredett az egyik szomszédos ház kertjében rakott tábortűz illatával. A madarak csivitelésébe bebeszűrődött egy traktor távoli zümmögése. Az ég halvány liláskék árnyalatban borult fölénk.

Elégedetten megmozgattam csupasz lábujjaimat, anyám árnyképe pedig eltűnt az esti napfényben. Pokoli hét volt, de itt, a szomszédommal kávézgatva, átadtam magam a mindent átható békének és nyugalomnak.

Még Samre sem gondoltam.

Joan nem sokkal kilenc után ért haza, és jó negyedórán át mesélte az élményeit – még arról is beszámolt, hogy milyen színű nyakkendő volt a pincéren, és hány darab Malteser csokigolyó volt a fagylaltkehelyben. Az ágyához kísértem, azután visszasiettem Ebenezerhez, remélve, hogy időközben nem csoszogott vissza a házába. Most, hogy lement a nap, szívesen megkínáltam volna még egy itallal. De a kopasz fej és a morcos póló helyett napszítta haj és kockás ing fogadott.

– Szia! – Megtorpantam. Nesbit egy pillanatig sem tétovázott, azonnal nekiiramodott, és rég nem látott barátként üdvözölte a collie-kat, Scoutot és Willow-t.

– Szia!

Sam felém kapta a fejét, és zavartan beletúrt a hajába.

– A szomszédod megkínált egy itallal. De hozzáteszem, ennek már jó tíz perce. – Az órájára pillantott.

– Nem túl gyors.

– Hát nem.

– Ráadásul elég fura figura. Talán jobb, ha inkább velem iszol egyet.

Fészkelődni kezdett a székén. Lehet, hogy csak képzelődtem, de mintha tényleg kissé zavarban lett volna.

– Oké, köszi. Az remek lenne.

– Tea, kávé? Sör?

– Amit te iszol.

Mielőtt meghoztam volna ezt a súlyos döntést, kinyílt a Középső Ház ajtaja, és Ebenezer lépett ki rajta egy tálcát egyensúlyozva, amin egy üveg bor és két pohár volt.

– Ó, ez pompás. Épp azon gondolkodtunk, mit igyunk.

– Itt hagyom – mondta Ebenezer, és letette a tálcát az asztalomra. Aztán olyan mozdulattal ráncolta a homlokát, ami annyira nem illett hozzá, hogy néhány másodpercbe telt, mire rájöttem, hogy valójában kacsintott.

– Csak két pohár van.

– Csak két pohár van – mondta.

– Semmi baj, hozok még egyet.

– Ne, ne fáradjon! Élvezzék az estét!

– Ebenezer, alig tíz lépés, nem nagy ügy.

– Nagyon fáradt vagyok. Le kell feküdnöm – mondta, és önmagát meghazudtoló gyorsasággal surrant vissza a házba, annyi időt sem hagyva, hogy tiltakozzunk.

– Bocsánat. Mint mondtam, tényleg egy kicsit fura fickó.

– Nem kell bocsánatot kérned. Ez egy jó bor – mondta Sam, felvette, és tanulmányozta a címkét, majd felém tartotta. – Kinyissuk?

– Igen, de… te engem kerestél, vagy…? – kérdeztem, és mellé ültem.

– Ó, igen, sétáltam a kutyákkal, és rájöttem, hogy pont a hátsó sövényednél járok, aztán meghallottam Joan hangját, amiből arra következtettem, hogy valószínűleg fent vagytok, úgyhogy gondoltam, beugrom, és megkérdezem, milyen napod volt.

– Vagy úgy.

De igazság szerint tudtam, hogy Sam most találta ki ezt a jól hangzó mesét arról, hogy miért jön át hozzám péntek este. Amikor elkezdtem kitölteni a bort, annyira remegett a kezem, hogy leöntöttem az asztalt.

– Nyilván akkor érkeztem, amikor bementél. De ahogy mondtam, a szomszédod meghívott egy italra.

Elvett egy papírszalvétát a halomból, amit a vacsorához hoztam, és elkezdte feltörölni a foltot.

– Remélem, nem zavarom a péntek esti terveidet.

– Az volt a tervem, hogy itt ülök, és iszom valamit egy barátommal, amíg fel nem jönnek a csillagok. Mivel a barátom lemondta, nem bánom, ha te vagy az a barát.

– Csodás.

Csak ültünk ott, és úgy tettünk, mintha a kertben és a tájban gyönyörködnénk, de az esti nyugalmat valójában furcsa vibrálás és kimondatlan sejtések töltötték be. Nem tudtam, mire véljem. Ha Ebenezer így akart romantikus helyzetbe hozni minket, lehet, hogy épp az ellenkező hatást váltotta ki.

Egy idő után Sam törte meg a csendet.

– Hogy ment a kórházban?

– Jobban, mint bármelyikünk remélte. Kivéve Joant, persze.

Fokozatosan oldódott a fura feszültség, ahogy átbeszéltük az utóbbi napok eseményeit. Sam megkérdezte, mi a terv, miután Leanne-t kiengedik a kórházból, és amikor elakadt a hangom, ahogy arról beszéltem, hogy talán mindannyian visszamennek Chesterbe, meg sem várta, hogy befejezzem a mondatot, átnyúlt a sötétben, és megfogta a kezem.

Pár másodperc múlva egy dallam szűrődött felénk.

– Ez véletlen, vagy szeret kukkolni? – kérdezte Sam. Elengedte a kezem, és hátranézett Ebenezer nyitott konyhaablaka felé.

– Vagy csak kikukucskált, megállapította, hogy bejött a terve, és továbblépett a második szakaszra.

– A terve? – Sam visszanézett rám, vidáman mosolyogva.

– Azt hiszi, hogy a barátságnál talán többet akarsz tőlem – motyogtam. – Mondtam neki, hogy szó sincs ilyesmiről.

– Ah. Oké. – Sam hangja mély volt. Hátradőltem a székemben. Nem tudtam eldönteni, hogy zavarban legyek, vagy úgy kezeljem ezt a helyzetet, mint egy baráti tréfát, esetleg reménykedjek, hogy Ebenezer mégis jól gondolta.

Sam felvonta a szemöldökét, jelezve, hogy felkér, és kinyújtotta a kezét. Közben szólt a zene. Mosolyogva ráztam meg a fejem, amikor rájöttem, hogy Ebenezer Ed Sheeran Perƒect című dalát indította el. Amikor eljutottunk ahhoz a sorhoz, hogy táncolunk a sötétben, mezítláb a ƒűben, a bor és a vonzalom hatására úgy döntöttem, hogy udvariatlanság lenne visszautasítani.

Hányszor kínálkozik alkalom arra, hogy egy nő a csillagok alatt táncoljon egy elképesztően jóképű férfival? Esetemben ez egyetlen alkalmat jelentett, és valami azt súgta, hogy nem lesz második. Hülye lennék kihagyni.

Sam a derekamra tette az egyik kezét, a másikkal pedig megfogta az enyémet, és a mellkasunk közé szorította, így ringatóztunk. A vállára hajtottam a fejem, éreztem nyakának puha bőrét, és a bőre alatt lüktető pulzusát. Már-már tökéletes este volt.

Amikor a dal véget ért, Sam suttogva megkérdezte:

– Most jön a taps és a pontozás?

Erre mindketten elnevettük magunkat, ezért teljesen váratlanul ért, hogy Sam hátralépett, és mélyen a szemembe nézett. Halálosan komoly és átható volt a tekintete. Semmi könnyedség vagy vidámság nem volt benne. Még soha nem volt ennyire nehéz a szívem olyan érzelmektől, amelyeknek semmi köze nem volt a barátsághoz.

A szája kissé megrándult, és az ajkamra siklott a tekintete.

– Nagyon szeretnélek megcsókolni – suttogta rekedt hangon.

Be kellett hunynom a szemem, hogy legyőzzem az egyre erősebben rám törő vágyat és szenvedélyt, és az utolsó szikrányi józan eszembe kapaszkodjak.

Ez itt Sam, a jóbarátom, én mégis nagyon, nagyon szeretném, hogy megcsókoljon.

De ez itt Sam. A jóbarátom. És nem akarok olyan hülyeséget csinálni egy mámoros nyári estén, ami örökre tönkretenné a barátságunkat.

Ha egy másodpercre is el tudtam volna gondolkodni a csókon, mögé láthattam volna, és megjósolhattam volna, mi fog történni. Márpedig minden lehetséges forgatókönyv azzal végződött, hogy ő elmondja, az elejétől fogva őszintén kimutatta, mik a szándékai, én pedig összetört szívvel véget vetek a barátságunknak.

– Ez… nem tudom… – dadogtam. – A Férfitilalmi…

Kissé lehajtotta a fejét, a homlokunk szinte összeért.

– Te találtad ki a Férfitilalmi Egyezményt. Ha nem akarsz megcsókolni, semmi baj, nem fogom újra kérni. De ez a te szabályod, Ollie. Megszegheted, ha akarod.

Csak ingattam a fejem, és a megfelelő szavakat kerestem. Őszintén szólva, rettegéssel töltött el, hogy mennyire meg szeretném csókolni ezt a férfit, amiből ezernyi csók, csillagfényes tánc, együtt töltött napok és éjszakák lennének, hogy azután már soha többé ne kelljen ilyen lehetetlen döntéshelyzetbe kerülnöm.

Ez önmagában elég ok volt arra, hogy kimondjam, amit ki kellett mondanom. Még úgy is, hogy közben teljesen nyilvánvaló volt: leginkább csak magamat bántom vele.

– Nem szeretném… – Megálltam, kapart a torkom. – Sajnálom. – Aztán megfordultam, és amilyen gyorsan csak tudtam, beszaladtam a házba.

Ha ez nem lett volna elég ahhoz, hogy úgy érezzem, mintha az egész bensőmet szétcincálná a fájdalom, akkor a következő napok eseményei már nemcsak megsebeztek, hanem valósággal kitépték a szívemet.

Amikor Leanne három nappal később hazatért, vegyes érzések töltötték be az Utolsó Házat. Joannal természetesen örültünk, hogy Leanne elég jól volt ahhoz, hogy kiengedjék a kórházból. Egyetlen gyermeknek sem szabadna szembesülnie azzal a tartós traumával, hogy az egyetlen szülője kórházba kerül – az ilyen élményből egy nap is sok. Csodálatos volt látni, hogy Leanne sápadt arcát immár halvány rózsaszín pír teszi élettelibbé, és a szemébe is visszatért a rá jellemző acélos csillogás. De ettől eltekintve még mindig rettenetesen le volt gyengülve.

Magáról sem tudott gondoskodni, nemhogy egy gyerekről. Nem gondolkodtunk azon, hogy ez csak átmeneti állapot, vagy örökre így marad. Minden figyelmünket lekötötte, hogy végigcsináljuk egyik napot a másik után. A kórházban egyértelműen megmondták, hogy csak azért engedik haza Leanne-t, mert a szülei minden szükséges támogatást készek és hajlandók megadni neki.

Leanne egy penészes, két hálószobás házban lakott, és minden háztartási eszköze rossz volt. A szülei viszont egy három hálószobás házban éltek, ahol még jakuzzi is volt. A megoldás magától értetődőnek tűnt.

Joan többször is rámutatott, hogy annak a háznak csak egy nagyon kicsi hátsó kertje van, nincs mögötte erdő, és még kutya sincs ott. Amikor Leanne a kórházban töltött időszak után bejelentette, hogy költöznek, Joan kiborult.

– Nem érdekel, hogy új hálószobát kapok, és menő iskolába járhatok – nyafogott, arcát Nesbit nyakába temetve. – Ha a hálószobámban vagyok, sötét van, és alszom, nem is látom, milyen színűek a falak.

– Nem tudom, mit szólna az anyukád ahhoz, hogy a kutyát választod helyette – mondtam, és megsimogattam a haját.

– Nem erről van szó – felelte, felegyenesedett, és zavartan nézett. – Olyan lesz, mint amikor a kórházba megyünk: emberek mindenhol, beton, zebrák és túl sok zaj. Csakhogy onnantól mindig így lesz, bárhová megyek. Már attól is megfájdul a fejem, ha csak rágondolok.

Bólintottam, hogy megértem. Amikor pár héttel ezelőtt be kellett mennem Nottinghambe egy megbeszélésre, úgy éreztem magam a városban, mintha egy idegen bolygóra tévedtem volna. Tömeg volt, és nyüzsgés, és túl szűknek éreztem. Fullasztó volt.

– Én leszek a fura lány.

– Biztosan nem.

– De igen! Olyan leszek, mint egy vadnyúl, amit egy apró ketrecbe zárnak száztizennyolcezer háziasított nyúl közé, akik szerint ez teljesen normális, és rendben van, és nem értik, miért nem tudok rendesen lélegezni abban a büdös, koszos, ocsmány ketrecben.

– Megkérhetjük nagyit és papit, hogy vigyenek ki a szabadba, ahányszor csak tudnak. Valószínűleg van buszjárat is, amivel egyedül is közlekedhetsz.

Megpróbáltam visszafogni magam, és nem soroltam a közhelyeket, hogy majd hozzászokik, és hamar meg fogja szeretni a boltokat, az éttermeket és a város minden más előnyét. Hogy élvezni fogja az életet abban a szép házban, ahol minden működik, és mindennap láthatja a nagyszüleit. Arról sem szóltam, hogy egy nagy, új iskola előnye, hogy elég sok „fura” gyerek jár oda, akiknek bejön, ha valaki különc, és talán több barátja lesz, akikkel együtt lóghat.

Egy szót sem szóltam arról, hogy milyen „normális” tinédzsernek lenni.

Joan, mint mindannyian, igazi egyéniség volt. A legtöbbünkkel ellentétben azonban ő pontosan tudta, kicsoda – és teljesen elégedett volt vele.

Arról nem beszélve, hogy mégis mivel lehetne megvigasztalni egy gyereket, akinek el kell hagynia a kutyáját?

Hagytam volna, hogy magával vigye – még ha én bele is haltam volna, hogy egyszerre veszítem el Joant és Nesbitet –, de Peter allergiás volt a kutyaszőrre, és ha tíz másodpercnél hosszabb ideig tartózkodott Nesbittel egy légtérben, ijesztő roham tört rá.

– Megbeszélem anyukáddal, hogy milyen gyakran jöhetsz látogatóba, és megígérem, hogy Nesbitet is elviszem, amikor én megyek hozzád.

– Utálna Chesterben lenni.

Nem bírtam kimondani, hogy mindez talán nem örökre szól, csak átmeneti állapot – csak addig tart, amíg az anyukája talpra nem áll. Leanne lezárta a takarítói vállalkozást, felmondta az albérletet, a bérleti díj hátralékát pedig Peter kifizette. Carole egy délutánt töltött azzal, hogy megmutatta Joannak az egyik magánlányiskola honlapját, amely a legfontosabb értékeinek az önálló gondolkodást és az önbizalmat tartotta.

– Nézd, a Papa közreműködött az új művészeti központ építésében! Hát nem csodálatos?

Joan udvariasan bólintott, de nem felelt.

– Tudom, hogy szomorú, hogy el kell mennie – mondta Leanne egy este, amikor a kertben ücsörögtünk, és hallgattuk a madarakat, Joan pedig segített a nagyszüleinek összepakolni a holmiját. – Én is szomorú vagyok. Nem akarom kisebbíteni ennek a nagy és ijesztő változásnak a jelentőségét. De megesik, hogy egy gyerek sokat költözik. Joan korábban Liverpoolban lakott, és jól viselte az ideköltözést. Tudom, hogy nehéz megválni a kutyájától, de csak pár hónapig volt mellette, és vehetünk egy tengerimalacot, ami a kertben élhet, ahol nem zavarja Apát. Megígértem, hogy utánanézek a kutyakölcsönzési programnak, miután letelepedtünk.

– Jól hangzik – válaszoltam.

Leanne sóhajtott.

– Francokat hangzik jól, pont úgy hangzik, mintha csak magamat áltatnám vele! A sok nehézség után még el is akarom szakítani mindattól, amit szeret, és egy idegen helyre költöztetem, ahol nincsenek fák, patakok. Nincs ott semmi, amit ő szeret. Egy pillanatig se hidd, hogy nem készülök ki ettől az egésztől!

– Ez nem igaz.

– Tessék? – Leanne rám sandított. – Csak azért nem látszik, mert nem mutatom ki neki, vagy anyának és apának.

– Az nem igaz, hogy elszakítod őt mindentől, amit szeret. – Meglöktem. – Nem csak rólad beszélek. Családra lelt, ami a legnagyobb álma volt. Ráadásul északon is vannak könyvtárak, nem?

Leanne keserűen elmosolyodott.

– Szerintem Apa egy egész könyvesboltot venne neki, ha attól boldog lenne.

– Rendbe fog jönni. Lehet, hogy időbe telik, de rendbe fog jönni. – Joanról ezt el is hittem. De hogy én rendbe jövök-e, az már egészen más kérdés volt. Valószínűleg ez késztetett arra, hogy kimondjam, ami motoszkált bennem. – De ha tényleg nem jön rendbe, és… nagyon nem találja önmagát, akkor… Ezzel valószínűleg átlépek egy határt, de tudod, hogy mindig szívesen látjuk itt. Úgy értem, nyáron, szünetekben, vagy amíg meg nem halok végelgyengülésben. Segítek, ahogy tudok.

Leanne lassan, óvatosan megfordult, és rám nézett.

– Ollie, azok után, amit értem tettél, te nem tudsz átlépni semmiféle határt. Soha. Ki tudja, mennyivel rosszabb lett volna ez az egész, ha te nem léped át azt a hülye határt, amit azért húztam, hogy mindenkit távol tartsak magamtól? Te fogadtad be őt. – Egyenesen a szemembe nézett. – Köszönöm. Hálás vagyok a felajánlásért, de már így is túl sok időt töltöttem távol tőle, nem küldhetem ide nyaralni. Bár… – elhúzta a száját – pár hét a szüleimnél, és lehet, hogy nekem lesz szükségem egy kis nyaralásra. Lehet, hogy mindketten hozzád jövünk majd pihenni.

– Mindig szívesen látlak benneteket.

– A legtöbb embernél ez a „mindig” valójában korlátozott időt jelent, és azt is csak akkor, amikor nekik megfelel. De te más vagy, tudom, hogy te tényleg így gondolod. – Megrázta a fejét. – Tisztára gyagyás vagy.

Persze hogy így gondoltam. Tartottam magam, amennyire csak tudtam, mindenki kedvéért. De amint elmentek, darabokra hullottam.

Egyikünk sem tudta visszatartani a könnyeit, megöleltük egymást, és töltöttünk magunknak egy újabb alkoholmentes koktélt. Leanne témát váltott.

– Na mindegy, elég az én szomorú életemből. Mi újság veled? Valami fejlemény a jóképű erdőőrrel?

Majdnem félrenyeltem a virgin mojitót. Ez volna hát a falusi élet? Beköltözik egy új nő, és mindenki azt feltételezi, hogy összejön a legközelebbi elérhető pasival? Gyorsan ki kellett találnom valamit, hogy ne Sam legyen a téma.

– Születésnapi bulit rendezek. Harmincéves leszek.

– Mi? – Leanne megpróbált előrehajolni, de aztán belátta, hogy ez túl megerőltető mozdulat. – Joan nem is említette.

Vállat vontam.

– Joannak nem mondtam. Nem mintha titok lenne, vagy ő és te nem lennétek meghívva. Csak mostanában más dolgok jártak a fejemben, bármennyire furán is hangzik.

– És? Mikor tartod?

– Szeptember 19-én.

– Három hét múlva?

Elhúztam a számat, rájöttem, hogy igaza van. Fogalmam sem volt, mennyi idő kell egy ilyen buli megszervezéséhez, de nekem a következő hetekre semmi egyéb tervem nem volt, csak bebújni a takaróm alá, sírni, és dobozból falni a jégkrémet.

– Ha van kedvetek ideutazni, nagyon örülnék, ha eljönnétek.

Ha Leanne és Joan is jönnek, akkor tényleg lesz okom rákészülni.

– Egy hadsereg és a szüleim sem tudnának megállítani. – Fájdalmas grimaszt vágott. – Vagyis, de, jelenlegi állapotomban nem lenne nehéz dolguk. De Joant nem tudnák, és neki szüksége lesz valakire, aki majd vissza is viszi Chesterbe.

* * *

A hétfői munkaszüneti nap miatt az az augusztusi hétvége hosszabbra nyúlt. Az Armitage-Brown család szombaton költözött. Peter bérelt egy kis furgont Leanne és Joan holmijának szállítására, bár mire az összes limlomot átválogattuk, csak annyi cuccuk maradt, amennyit valószínűleg egy biciklivel is el tudtak volna szállítani. Joan udvariasan megkért, hogy pénteken még utoljára hadd aludjon nálam, aztán amikor a nagyszülei hezitáltak, inkább már határozottan követelte.

Előtte – bár legszívesebben egész nap a kanapén fetrengtem volna önsajnálatban vergődve, a szomorú és magányos életemen keseregve –, délután OlvasOK-órát tartottam, és mivel az elmúlt hetekben már annyiszor átszerveztem, ezúttal nem akartam lemondani.

Kissé meglepődtem, amikor Yasmin és Trev a szokásos asztalnál vártak rám. Először azt gondoltam, ez a logikus következménye annak, hogy Trev minden héten egyre korábban jön, és így egyszer csak végig ott lesz Yasmin valamelyik foglalkozásán, de hamar rájöttem, hogy nem erről van szó.

– Úgy gondoltuk, így hatékonyabb lesz – mondta Yasmin, és kinyitotta a munkafüzetét. – A kétórás foglalkozás, még ha meg is osztjuk, jobb, mint az egyórás. Trev ötlete volt – tette hozzá, és leeresztett szempillája mögül a férfira nézett.

Trev köhintett.

– Hát, igen, a Szerdai Cápaklub után beszélgettünk a kávézóban.

– Te akkor már elmentél, de Irene kiparancsolt minket a könyvtárból, amikor lejárt az időnk, pedig rajtunk kívül senki sem volt itt – morogta Yasmin.

– Nos, a Tripla Trükkk folyamatosan elvonta a figyelmét az öltözködésével kapcsolatos kérdésekkel, és újabb és újabb közös fotókat akartak vele – idéztem fel mosolyogva az emléket.

– Szerintem akkor lett igazán ideges, amikor rávették, hogy álljon be az új, Könyvtáros Néni című perfomranszukba – mondta Yasmin. – Na mindegy, még nem fejeztük be a Kutyamamiról szóló beszélgetést. Ollie, tudtad, hogy Trev régen buldogokat tenyésztett? Úgy döntöttünk, hogy a kávézóban folytatjuk, és mielőtt észbe kaptunk, arról beszélgettünk, milyen jó érzés, hogy magabiztosan el tudjuk olvasni a menüt. Aztán arról, hogy még milyen dolgokat tudunk megtenni a OlvasOK-nak köszönhetően, például rendezzük a számlákat, vagy létrehozunk magunknak egy e-mail-fiókot. Aztán Trevnek támadt az az ötlete, hogy ha együtt tartjuk az óráinkat, kétszer olyan gyorsan haladhatunk.

– Logikusnak tűnt. – Trev vállat vont.

– Aztán rájöttünk, hogy nem kell péntekig várnunk, hanem a hétköznapokon is találkozhatunk, és segíthetünk egymásnak.

– Ez igazán remek ötlet!

Trev arca olyan piros színt öltött, mint Jaxx NemParája.

– Ezek szerint együtt gyakoroljátok az olvasást?

Yasmin kinyitotta az új munkafüzet utolsó oldalát, és folyékonyan felolvasta az utolsó bekezdést.

– Yasmin, ez elképesztő! Szép munka!

– Elképesztő nő, az biztos – motyogta Trev.

– Szerinted ez elképesztő? Mi van Trevvel? – kérdezte Yasmin izgatottan. – Volt még egy zseniális ötlete, amit meg kellene valósítanunk… egy könyvklub!

Trev idegesen fészkelődni kezdett a székén.

– Ahol legutóbb laktam, ott volt. Persze én akkor nem jártam…

Yasmin elővett egy Roald Dahl-könyvet.

– A Rossz Olvasók Könyvklubja! Azoknak, akik nem tudnak jól olvasni, így nem kell szégyellniük magukat, nem kell bűntudatot érezniük, és nem kell másokkal vitatkozniuk. Csak barátságos emberek, akik bátorítják egymást, és nem nézik le azokat, akik még nem olvasták Jane Austent vagy Charles Dickenst.

– Ez zseniális ötlet! – Szinte szégyelltem magam, hogy nem nekem jutott eszembe. – Hányan csatlakoztak?

– Ó, hát. – Most Yasmin pirult el. – Egyelőre csak mi ketten vagyunk. De Irene azt mondta, hogy létrehozhatunk egy nagyobbat itt, a könyvtárban, ha betartjuk a szabályokat, csak suttogva beszélünk, és ügyelünk rá, hogy senki ne érezze jól magát, bla-bla-bla. Ó, és megkérdezte, nem tudnám-e leszoktatni a miniatűr pudliját a kanapérágásról. Amíg ő dolgozik. Ez könnyű feladat. Gondolj bele, mit érez egy intelligens, érzékeny lény, ha egész napra egyedül hagyják?! Szóval, egy újabb ügyfél a Kutyamami Napközijében! – Yasmin előrehajolt, és mindkét kezét a szájára tapasztotta. – Te elhiszed, hogy Irene-nek van egy kutyája? Misszösz Veronica a neve!

A foglalkozás végül többnyire csevegéssel telt, és csak akkor tanultunk egy kicsit, amikor Irene ránk nézett.

Indulás előtt eszembe jutott, hogy őket is meghívom a bulimba, ami azért is volt fontos pillanat, mert úgy döntöttünk, hogy az OlvasOK-tanfolyam elérte a célját, és ez lesz az utolsó foglalkozásunk. Jaxx éppen akkor érkezett, amikor ők indulni készültek, ezért őt is meghívtam, és mivel igazán barátságos kedvemben voltam, Irene-nek is adtam egy kinyomtatott meghívót. Most, hogy tudtam, a kutyáját Misszösz Veronicának hívja, már nem éreztem olyan félelmetesnek Irene Jenkinst.

– Mi ez? – mustrálta gyanakodva, mintha egy használt zsebkendőt nyomtam volna a kezébe.

– Meghívó a harmincadik születésnapi bulimra. – Irene szája elkerekedett a csodálkozástól.

– Nem hívok sok vendéget, meglehetősen informális lesz, de Jaxx, Trev és Yasmin ott lesznek, és remélhetőleg néhány másik Cápa is. Sajnálnánk, ha nem tudna eljönni. Annyit tett azért, hogy a könyvtár sokféle programnak helyet adjon.

– A vezetők örülnek, ha növekszik a látogatószám – motyogta. – Úgy vagyok vele, hogy ha ezzel elkerüljük a következő költségcsökkentést, akkor megéri.

– Hallottam, hogy a Könyvtáros Néni Mesedélutánja nagy sikert arat. – A gyereksarok felé mutattam, ahol már egy kisebb tömeg gyülekezett.

– Kezd kezelhetetlenné válni. A gyerekek elözönlik a helytörténeti részleget. Már hétfőn is kell foglalkozást tartanom. Már ha a maga társasága nem talál ki valami ürügyet, hogy aznap is itt lógjon. Az ember azt hinné, nincs is más dolguk.

– A legtöbbjüknek jelenleg tényleg nincs. Ezért fejlesztik az irodalmi ismereteiket. De most már menjen vissza nyugodtan. Remélem, el tud jönni a buliba. Gondoltam, bemutatom az anyukámnak és a nagynénémnek. Sherwoodban van egy kézművesboltjuk, és biztosan tudnak kedvezményt adni párnákra, hogy legyen mire leülniük a gyerekeknek. Talán még színes függönyökre is.

– Nem tudom, mi köze van a függöny színének a gyerekirodalomhoz.

– Kérdezze meg a nagynénémet, ő szívesen elmagyarázza, hogy a meleg és barátságos környezet hogyan segíti a tanulást. Ja, és nyugodtan hozza magával Veronicát is!

– Misszösz Veronica a neve – szólt utánam, amikor az ajtó becsukódott mögöttem.

* * *

Hazaérve alig vártam, hogy pólóra és rövidnadrágra cseréljem a párás levegőtől összegyűrt ruhámat, amikor megpittyent a telefonom, mert üzenet érkezett. A konyhaasztalra dobtam a táskámat, és futva a kijelzőre pillantottam. Megállt bennem az ütő.

Anyám.

Egész héten erre vártam. Minden alkalommal lélegzet-visszafojtva vettem kézbe a telefonomat. Gyakran hallottam pittyenést, de csak a képzeletem játszott velem.

Rövid és velős üzenetet küldött:

 

Hány párnára van szükséged?

 

Ugyanolyan röviden válaszoltam, és haboztam, hogy csatoljak-e egy képet a meghívóról, rajta a buli időpontjával és helyszínével, de végül lebeszéltem magam róla, hátha ez most csak egy trükk a részéről, amivel hamis biztonságérzetbe ringat, amíg meg nem szerzi a címemet. Aztán felhívtam Linda nénit, hogy megerősítse, Anya nem lesz a Gomblyukban vasárnap, de ő igen, és szívesen lát, ha beugrom egy kis csevegésre és panaszkodásra, avagy terápiás sírásra.

Nem csak Anya miatt ellenőriztem folyamatosan a telefonomat. Már egy hét eltelt azóta, hogy elszalasztottam a lehetőséget a kertben, hogy megcsókoljam Samet. Egyszerre találtam lenyűgözőnek és szánalmasnak, hogy milyen sokszor eszembe jutott az az este, figyelembe véve, mennyi minden történt azóta.

Steph türelmesen meghallgatta, míg én másodpercről másodpercre felidéztem neki ezt az emléket, majd erősködött, hogy egy frappánsan megfogalmazott üzenettel tisztázhatom a helyzetet, és akkor biztosan nem lesz kínos.

– Vagy ő is ugyanannyira zavarban van, mint te. Talán még jobban, hiszen ő kezdeményezett. Ha így van, akkor elég, ha megnyugtatod, hogy nincs semmi gond. Vagy már tudja, hogy nincs semmi gond. Ő kezdeményezett, te reagáltál, ennyi történt. Akkor valószínűleg csak elfoglalt, vagy most hagy egy kis időt neked, ha netán te éreznéd magad kellemetlenül. Akárhogy is, üzenhetsz neki, például: „Szia, Joan holnap Chesterbe költözik, szóval ha a mi erdőrészünkön sétálsz a kutyákkal, ugorjatok be, hogy felvidítsátok Nesbitet.” Ezzel biztosítod, hogy részedről, ahogy mondtam, ez nem nagy ügy.

Steph csak azt az egyet hagyta figyelmen kívül, hogy természetesen számomra ez igenis nagy ügy.

Ugyanakkor megértettem, hogy egy elviselhetetlenül megalázó pillanat nem ok arra, hogy véget vessünk egy jó barátságnak. Ráadásul, ha Anya valóban eljön erre a bulira, akkor nekem annyi szövetségesre lesz szükségem, ahányat csak mozgósítani tudok.

Nagy levegőt vettem, erősen koncentráltam, és elküldtem Samnek a buli meghívóját.

Egy percig szorongtam, és amikor nem érkezett válasz, rájöttem, hogy ha személyes választ szeretnék kapni, akkor talán nem ártana valamilyen személyes üzenettel kísérni a meghívót. Nehogy azt higgye, hogy csak egy sablonüzenetben értesítem. Jobb később, mint soha, ezért aztán újabb tíz percet töltöttem azzal, hogy megfogalmaztam a szöveget, majd kitöröltem, mire sikerült elküldenem a kiegészítést:

 

Szia, Sam! Nagyon remélem, hogy el tudsz jönni.

Amint meglátta a sátrat, Joan kiszaladt a kertbe.

– Aludhatunk itt kint? – kérdezte, de az egész testéből sütött a lehangoltság, mintha még a sátrazás gondolata sem tudná felvidítani.

– Igen. Ebenezer megengedte, feltéve, hogy reggel első dolgunk lesz lebontani.

– Első dolgunk? – fintorgott. – Neki az első dolog hajnali négy órát jelent. Mi addigra el sem alszunk!

– De, egészen biztos, hogy elalszunk addigra. Azt mondta, hogy fél kilencig maradhatunk, ami tökéletes, mert holnap sok dolgotok lesz.

– Igen, például fogni Nesbitet, és elrejtőzni az erdőben, hogy senki ne találjon ránk, aztán építeni egy menedéket, tábortüzet rakni, és segíteni Nesbitnek mókusokat fogni, majd bogyókat és gombákat szedni, hogy legyen vitaminunk.

– Csakhogy te utálod a gombát, és Nesbitnek még a csiga is nehezen megy, nemhogy a mókus.

– Akkor csigát eszünk! – Rám nézett, de láttam rajta, hogy gondolatban máshol jár.

– Gyere már! – Átkaroltam a vállát. – Ne feledd a szabályt: ma este nem szomorkodunk, és nem sajnáljuk magunkat. Kihasználjuk az együtt töltött időt, és remekül fogunk szórakozni.

Felállítottuk a sátrat, beletettük a hálózsákokat és a többi szükséges holmit, tábortüzet raktunk egy tűzrakó helyen – ami egyszer csak ott termett a gyepen, miután megkérdeztem Ebenezert, hogy nem bánja-e, ha felverjük a sátrat. Miután Joan átvette tőlem a tűzgyújtást, hamarosan elég szép tüzünk lett, és meg tudtuk sütni a kolbászokat. A biztonság kedvéért azért elősütöttem őket a benti sütőben.

Pirított hagymával, mustárral és ketchuppal ízesítettük a hot dogot, és nem fáradtunk a tányérokkal, hagytuk, hogy csupa zsír legyen a kezünk, és a grillezett kukoricáról az állunkra csöpögjön a vaj. Ezután következett az elmaradhatatlan pillecukornyárs, és egy-egy bögre forró csokoládé tejszínnel és csokoládédarabkákkal a tetején.

Nem sikerült teljesen betartanunk a szomorkodásra vonatkozó szabályt. Volt pár pillanat, amikor Joan elhallgatott, és csak bámulta a lángokat. Nekem pedig többször is el kellett fordítanom a fejem, hogy elnyomjam a könnyeimet, és összeszedjem magam. Miután Nesbit felfalta a kolbászt, Joanhoz bújt, mintha megérezte volna a szomorúságát.

Ekkor megszólalt a zene – az Uptown Funk első hangjai szinte berobbantak a kertbe, és a lehető legjobb módon zúzták szét a búskomor hangulatot.

– Jaj, ne! – kiáltottam. Felálltam, és Ebenezer nyitott ablakához léptem. – Ha táncolunk, magának is csatlakoznia kell.

– Ebenezer nem tud táncolni, nyolcvanegy éves – kuncogott Joan.

– Ha tud füvet és sövényt nyírni, és esővédőt építeni, akkor két lépést is tud tenni a saját zenéjére – válaszoltam, elég hangosan ahhoz, hogy Ebenezer is hallja.

– Jogos.

Ott álltunk egymás mellett, kezünk a csípőnkön, mire végre kinyílt az ajtó, de olyan lassan, hogy a dal addigra elkezdődött elölről.

– Maga ezt csinálja otthon egész nap? – kérdeztem. – Diszkóklasszikusokra táncol?

Joan odalépett Ebenezerhez, megfogta és bátorítóan megrázta a kezét.

Elhessegettem magamtól az emléket, amikor utoljára táncoltam ebben a kertben, és minden igyekezetemmel azon voltam, hogy lazán és önfeledten táncoljak azzal a tizenegy éves kislánnyal, aki az édesanyja súlyos betegsége miatt hamarosan kénytelen lesz maga mögött hagyni az addig megszokott életét.

Néhány pillanattal később kinyílt az Új Ház ajtaja, és lassan kilépett rajta Leanne, Peter támogatta a könyökénél fogva. Carole közvetlenül utánuk jött, széttárta a karját, és úgy énekelt, mintha az elmúlt tizenöt év fájdalma csupán egy rég elfeledett rémálom lenne.

Ahogy Ebenezer lejátszási listája átváltott a következő számra, partnereket cseréltünk: Leanne és Ebenezer együtt ringatóztak, Peter és Carole valami bonyolult jive koreográfiával próbálkoztak, én pedig Joan kezét szorongatva forogtam, ugráltam és táncoltam, amíg le nem ment a nap, és a denevérek el nem kezdtek cikázni a fejünk felett.

– Jól van, elég volt – lihegte végül Carole. – Holnap hosszú napunk lesz. Hagyjuk, hadd bulizzanak tovább!

Eltakarítottuk a vacsora maradványait a konyhából, és lefekvéshez készülődtünk. Aztán bebújtunk a sátorba, és lefeküdtünk a hálózsákjainkra. A tánctól még ki voltunk melegedve, ezért nyitva hagytuk a sátor bejáratát, hogy lássuk a fák lombja fölé kúszó holdat. Azt terveztük, hogy az előre megbeszélt lámpaoltásig mindenki a saját könyvét olvassa, de Joan a kezembe nyomta a Hobbit ütött-kopott példányát.

– Felolvasnál nekem?

Muszáj volt várnom egy kicsit, hogy elmúljon a gombóc a torkomból.

– Hol tartasz? – kérdeztem végül.

– A Váratlan vendégségnél. – Mosolygott. – Amilyen a miénk volt az előbb.

– Joan, sejtelmed sincs, milyen sokszor olvastam ezt a könyvet. Tudom, hogy ez a legelső fejezet címe.

Tágra nyílt, ártatlan szemekkel nézett rám.

– Nem fogom felolvasni az egész könyvet.

– Csak kezdd el, és meglátjuk, hogy tetszik. Ha unalmas részhez érünk, abbahagyhatod.

– Úgy érted, az üres oldalra a végén?

Elmosolyodott, és elégedett sóhajjal hátradőlt.

Bilbó éppen felkerekedett a nagy kalandra, amikor észrevettem, hogy Joan elaludt. Közelebb kúszott, hogy jobban lássa az illusztrációkat, és a felkaromhoz dugta a fejét, és ez olyan megnyugtatóan hatott rám, hogy úgy maradtam, és olvastam még néhány oldalt. Óvatosan becsuktam a könyvet, kényelmesebb pozícióba helyezkedtem, ellenőriztem, hogy Nesbit még mindig ott kuporog-e a bejáratnál, és lekapcsoltam a lámpát.

Joan felsóhajtott, és megfordult álmában, nekem pedig eleredtek a könnyeim. Elöntött a hála, amiért megismerhettem ezt a rendkívüli gyermeket. Olyan űrt töltött ki a szívemben, amelynek a létezéséről nem is tudtam.

Mi a ƒenét ƒogok csinálni nélküle?

* * *

Miután összecsomagoltam a sátrat, szombat reggelre már csak egyetlen feladatom volt: nyugodtnak és higgadtnak maradni. Vagyis nem sírni, amíg a bérelt furgon el nem tűnik a Hatherstone Lane-ről.

Talán egy könnycseppet hullajtottam, legfeljebb kettőt, de Joan merev, keserű arckifejezése elég volt ahhoz, hogy visszafogjam az érzelmeimet, miközben segítettem bepakolni az utolsó holmikat, majd búcsúzásként megpusziltam a barátaimat. Ebenezer is kilépett az ajtón, és átadott Joannak egy könyvet.

– Szerintem ezt még nem olvastad.

– Nem olvastam – mondta, és kinyitotta a Kisasszonyok című könyvet. – Köszönöm… – Megállt, és aznap először mosoly kúszott az arcára. – Barry.

– Ebenezer, ha nem bánod.

– Dehogy! Nem is tudtam, hogy a Barry valódi név.

Megláttam a könyv elején található üzenetet:

 

Az én drága Adámnak, a legcsodálatosabb nőnek. Örökké a tiéd. Barry.

 

Jaj, ne! Nekem, ugye, most nem szabadna sírnom.

Joan csak tovább tetézte a bajt, amikor átölelte Ebenezer derekát.

– Soha nem felejtelek el.

Ebenezer esetlen mozdulattal megsimogatta a fejét.

– Ígérd meg, hogy vigyázol Ollie-ra, amíg vissza nem jövök!

Ebenezer valamit motyogott arról, hogy megtesz minden tőle telhetőt, de ezer fontosabb dolga akad ennél, aztán visszabotorkált a házba.

– Jól van, indulnunk kell – jelentette ki Peter, és becsapta a furgon ajtaját.

Egy utolsó ölelés, egy kínos mosoly és egy integetés, és már el is mentek.

Steph, ahogy megígérte, felhívott, de egy rövid beszélgetés után biztosítottam róla, hogy jól vagyok, és nem, nem kell átjönnie. Azzal mentettem ki magam, hogy nem akarok udvariatlan lenni, de ma szívesebben maradnék egyedül.

Ez az érzés körülbelül fél óráig tartott.

De nem akartam Stephet iderángatni. Egy napig egyedül is meg tudok birkózni a szomorúságommal. A baj az volt, hogy nem is szomorúságot éreztem; úgy éreztem, mintha a világ minden színét magával vitte volna az a furgon.

Aztán amikor elegem lett a szánalmas, búvalbélelt önmagamból, belebújtam a túrabakancsomba, füttyentettem a kutyámnak, és egy olyan dühös, sietős sétára indultam a bigley-i erdőben, ami lehetetlenné tette, hogy agyaljak.

Háromnegyed óra múlva már izzadtam az intenzív mozgástól, a verejték végigfolyt a hátamon. Nesbit valamilyen hangra hegyezni kezdte a fülét, majd szélsebesen berontott a bozótba, és néhány másodperc múlva „zsákmányát” büszkén mutatva szaladt vissza hozzám.

– Sziasztok, lányok! – nyögtem nagy nehezen, ösztönös mozdulattal beletúrtam a kócos, göndör hajamba, és felkészültem Scout és Willow gazdájának megjelenésére.

– Szia! – mondta, és meglepetten felvonta a szemöldökét, amikor befordult a sarkon, és én ott álltam előtte. Bárcsak lett volna annyi eszem, hogy lecseréltem volna a pólót, amit még a dobozok pakolásához vettem fel!

– Szia!

Nehéz szívvel nyeltem egy nagyot, és arra fókuszáltam, hogy lehajoljak, és megsimogassam a kutyákat. A józan eszem pontosan tudta, hogy több mint kínos lenne, ha könnyekben törnék ki Sam láttán, de annyira örültem, és megkönnyebbültem a találkozástól, hogy alig tudtam visszafogni magam, hogy ne ugorjak a karjába, ahol biztonságban összeomolhatnék.

– Épp hozzád tartok.

– Tényleg?

– Gondoltam, Nesbitnek ma szüksége van egy kis vidámságra, úgyhogy úgy döntöttünk, személyesen válaszolunk a meghívásra.

– Hát nem felejtetted el?

Egyszerre ráncolta a homlokát, és mosolygott, ami nem kis teljesítmény.

– Persze hogy nem felejtettem el. Szerettem volna korábban jönni, de volt egy újabb erdőtűz.

– Sajnálom. – A gát átszakadt, és kitört belőlem a zokogás.

– Semmi baj, senki sem sérült meg. Talán pár rovar megégett, de sikerült megfékeznünk. – Egy kicsit közelebb jött, majd pár méterre tőlem megállt, hogy én döntsem el, mi legyen a következő lépés. – Ha megkérdezem, hogy szeretnél-e egy ölelést, megint elrohansz?

Sírás közben elnevettem magam.

– Egy ölelés nagyon jólesne, köszönöm.

– Természetesen tisztán plátói értelemben – tette hozzá, és magához húzott.

A magad nevében beszélj! – gondoltam, a mellkasához bújtam, és homlokomat a kulcscsontja fölötti mélyedésbe simítottam. Meleg, földes illatát olyan ismerősen fogadta be az orrom, mintha hazatértem volna.

* * *

Sam ötlete volt, hogy együnk fish and chipset.

– Ideje, hogy megmutassam neked Bigley Bottomöt – mondta, ahogy visszasétáltunk a falu felé, a kutyák pedig mellettünk rohangáltak a bozótban.

– Több mint három hónapja élek itt, ismerem a környéket.

Sam kissé lesajnálóan megrázta a fejét.

– Ismered a boltokat és a könyvtárat. A kutyaparkot. De a valódi Bigley Bottomből jóformán még semmit sem láttál.

– Ez egy falu, ami alig egy mérföld hosszú, és feleolyan széles.

– Igen, de ha tudnád, mit rejt a mély! – Felhúzta az egyik szemöldökét, és megpróbált titokzatosnak tűnni, de természetesen nem jött össze neki. – Vagy fogalmazzak inkább úgy, hogy mit rejt a „fenék”?

Amikor így oldalról nézett rám, és szája sarkában megjelent az a kacér félmosoly, komolyan elgondolkodtam, miért is vitatkozom vele. A Bigley Bottom titkairól és mélységeiről szóló túra végül Sam régi általános iskoláját jelentette. Hátul, a hatalmas játszótér mögött átbújtunk egy kerítésrésen, amiről minden gyerek tudott, a tanárok meg úgy tettek, mintha nem vették volna észre – annak ellenére, hogy a nagy részük maga is ebbe az iskolába járt. Sam büszkén mutatta, hol csattant el az első csókja – amit rögtön követett az első pofon is, mivel akkoriban még nem tanulta meg, hogy előbb illik engedélyt kérni.

– Ha már a csókokról van szó… – mondta, és beleszúrta a favillát a tőkehalszeletbe. – Tartozom neked egy bocsánatkéréssel.

A szememet a sült krumplira szegezve próbáltam figyelmen kívül hagyni a gyomromban kavargó izgalmat. Egymás mellett ültünk a fűben, és hirtelen nagyon egyértelműen éreztem, hogy a karja csak pár centiméterre van az enyémtől.

– Nem, nekem kell bocsánatot kérnem. Udvariatlanság volt, hogy faképnél hagytalak.

– Teljesen őszintén megmondtad, hogy addig egyedülálló maradsz, amíg be nem fejezed a listádat. Én nem tartottam ezt tiszteletben azzal, amit mondtam.

Bólintottam. Nem azért, mert egyetértettem vele, hanem mert könnyebb volt, mint megszólalni.

– Szörnyen éreztem volna magam, ha miattam szeged meg a fogadalmadat. Én… – Elhallgatott, kissé megrázta a fejét, majd gyorsan elfordította a tekintetét. – Ha őszinte vagyok, elragadtattam magam a zenétől, a bortól, és a csillagfényben olyan gyönyörű volt minden. – Keserédes mosolyt erőltetett az arcára. – Ez sem teljesen igaz. Tőled. Te voltál gyönyörű. Úgy értem… mindig gyönyörű vagy… gyönyörű vagy. Tudtam, hogy csak barátságra vágysz, de úgy éreztem… azt hittem… hogy van valami köztünk. Hogy nem csak én érzem így. Ami nyilván csak ábránd volt, valószínűleg Ebenezer bora is közrejátszott benne. Szóval, ahogy mondtam, nagyon sajnálom. Többé nem fordul elő.

Nagyon reméltem, hogy Sam nem veszi észre, mennyire csalódott vagyok. Pedig tudtam, hogy ez az egyetlen módja annak, hogy elkerüljem a még nagyobb csalódást a későbbiekben.

– Köszönöm. Elfogadom a bocsánatkérésedet. – Mély levegőt vettem. Az esti árnyékok biztonságában könnyebbnek tűnt enyhíteni a bűntudatát a saját őszinteségemmel. – És nem csak ábránd volt. Én is éreztem.

Hirtelen felkapta a fejét, és látszott rajta, hogy nagyon meglepődött. Gyorsan hozzátettem:

– De akkor sem csókoltalak volna meg, ha már az Álomlista végére értem volna. Az egésznek az a lényege, hogy megtanuljam, hogyan legyek önmagam, hogyan találjam meg a boldogságot a saját életemben, hogy egy nap majd megoszthassam valakivel. Rájöttem, hogy nem kell komoly kapcsolat ahhoz, hogy boldog legyek, vagy teljesnek érezzem magam, de arra is rájöttem, hogy szeretnék kapcsolatot. A szerelem az, amire még nem vagyok kész. Te azt mondod, soha nem leszel kész rá. Nagyon kedvellek, Sam, de nem érdekelnek az alkalmi randik vagy a barátság extrákkal, amiből semmi nem lesz.

Nem tettem hozzá, hogy a szívem sem bírna elviselni még egy csapást Joan távozása után, és hogy lehetetlennek tartom, hogy megcsókoljam, vagy randizzak vele – és ne legyen köztünk több az alkalmi kapcsolatnál.

– Igen, persze. Nem, teljesen… Teljesen megértem. Én sem akarom. Normális esetben nem… Mármint, még soha… Te vagy az első ember, akit meg akartam csókolni Carrie óta. Nem szokásom a barátaimat becserkészni.

– Nem az én dolgom, hogy kiket cserkészel be – mondtam. Habár minden idegszálam vigyázzba vágta magát a szavaira, azért sikerült lazán válaszolnom. – Csak a jövőben ne én legyek az.

– Egyértelmű. – Felállt, és összegyűrte az üres sült krumplis papírt. – Bár, ahogy mondtam…

– Ennyi volt a híres bigley-i túra? – kérdeztem.

Sam zavartan pislogott, mintha így akarná összeszedni magát a hirtelen témaváltás után.

– Van még egy hely, amit meg szeretnék mutatni, ha nem gond.

Kissé habozott, szinte idegesnek tűnt, amikor a falu túlsó végére sétáltunk. Amikor megálltunk a hatalmas, György korabeli ház előtt, megértettem, miért.

– A Parker és Fiai család négy generációja született és nőtt fel itt. Abban a szobában jöttem a világra. – Megfordult, és az egyik melléképületre mutatott. – Az pedig az iroda.

– Szóval a dédapád alapította az ügyvédi irodát?

A hatalmas kertet határoló fehér kerítésnek támaszkodtunk. Sam nem aggódott, hogy a szülei meglátnak minket, mert nyaralni voltak.

– Azóta minden férfi leszármazott ügyvéd lett, sőt az unokatestvérem, Kitty is.

– Vajon közülük hányan utálták, és hányan gondolták, hogy bárcsak lenne bátorságuk feladni és erdőőrnek állni?

– Amennyire én tudom, egyikük sem kapott ideg-összeroppanást. – Eltávolodott a kerítéstől, tovább akart menni. – De minden családban van egy gyenge láncszem, és ezt apám rendszeresen az orrom alá is dörgöli.

– De tudod, hogy ez hülyeség, ugye? – kérdeztem halkan, hogy ne látszódjon rajtam a haraggal vegyes megvetés.

– Többnyire igen.

Nem tűnt meggyőzőnek.

– De legalább nincs gyerekem, így ez a harc kimarad az életemből. – Elindultunk vissza a faluba. – Tom és Megan tizennégy éves fia, Ethan, divattervező akar lenni.

– Aha, apád biztosan repes az örömtől.

– Még nem árulták el neki.

– Talán rólad lekerül a nyomás, ha egyszer megtudja.

Csendben sétáltunk vissza a faluba, egészen a Hatherstone Lane-ig.

– Tudom, hogy nem kellene foglalkoznom vele. Ha higgadtan végiggondolom, nem is zavar. De ebben a faluban lépten-nyomon szembejön velem a családunk története. Időnként eszembe jut, hogy apámnak talán igaza van, és a felmenőim valóban csalódottak lennének.

– Még úgy is, hogy Tom és Chris az ügyvédi irodánál dolgozik? Nem a te feladatod a családi hagyomány életben tartása. De ha még az is lenne, semmi sem tart örökké. Azért biztosan nincs értelme belekényszeríteni magadat, mert állítólag csalódottak lennének azok az ősök, akik már rég a föld alatt pihennek.

– Ahogy mondtam, ha higgadtan végiggondolom…

– Tökéletesen átérzem – mondtam egy pillanat múlva. – Bár nem ugyanaz a helyzet, de mindazok ellenére, amit tett, továbbra is nagyon vágyom anyám elismerésére. – Odaértünk a házhoz, és megálltam, hogy elővegyem a kulcsokat a rövidnadrágom zsebéből. – Meghívtam a bulimba.

Sam rám nézett, és felvonta a szemöldökét.

– Hűha. Ez nagy lépés.

– Megígéred, hogy figyelsz majd rám? Steph is jön, és azonnal ugrik, ha kell, de ha anyámról van szó, mindig jól jön az extra támogatás.

– Persze. – Sam szeme olyan volt, mint a lágy karamella, mosolya pedig meleg takaróként burkolta körbe meggyötört szívemet. – Mi másért vannak a barátok?

A következő három hét a legnehezebb, egyszersmind a legreménytelibb időszak volt a beköltözésem óta. Joan és Leanne távozása után másnap, ahogy megbeszéltük, elmentem a Gomblyukba, és egy ideig elmélyülten hímeztem. A finom öltések minden figyelmemet lekötötték. Linda néni megerősítette, hogy anyám szemmel láthatóan fejlődik. Együtt ebédelt a Gomblyuk melletti pékség vezetőjével, és amikor a férfi elárulta neki, hogy a fájdalmas válása óta nem beszélt a fiával, az nagyon megérintette.

– Karinával kétfrontos támadást indítottunk – mondta Linda néni. – Ismételten elmagyaráztuk neki, hogy azzal, hogy magához akart láncolni téged, végül elüldözött, és hogy a megbékélés csak kölcsönös tiszteleten és bizalmon alapulhat. Ugyanakkor rengeteg lehetőséget kínáltunk neki, hogy más dolgokban találjon értelmet és örömöt, hogy ne függjön annyira tőled.

– El sem tudom képzelni, hogy valaha is megbízom benne, és nem attól rettegek, hogy hirtelen rátör valami betegség, vagy kiborul, vagy valami más módon manipulál.

Linda néni felsóhajtott.

– Szerintem ez egyikőtöknek sem lesz egy egyszerű menet. Anyád is a bizalom miatt aggódik. Hogyan nyíljon meg neked újra, ha állandóan attól kell tartania, hogy ha nem a te szabályaid szerint játszik, akkor majd megint minden kapcsolatot megszakítasz vele.

Hátradőltem. Olyan harag kavargott bennem, hogy hányingerem lett.

– Nem azért szakítottam meg vele a kapcsolatot, mert nem tartotta be a szabályaimat. – Megráztam a fejem, mert annyira felháborított a gondolat. – Nem is voltak szabályaim. Sőt, az egyetlen szabályom az volt, hogy ő boldog legyen!

– Tudom. – Linda néni rátette a kezét az enyémre. – Tudom. De ő nem érti ezt az új Ollie-t, aki igenis meghúzta a saját határait. Nem ítélkezem fölötte, drágám. Te kérdezted, hogy ő hol tart. Én csak azt mondom, hogy fél és zavarodott, és hatalmas változáson megy keresztül, de közben azon töri a fejét, hogyan hozhatná rendbe a dolgokat. Azt hiszem, csak azt akartam mondani, hogy ez egy nagyon bonyolult helyzet. Mindkettőtök részéről türelemre és megfelelő kommunikációra lesz szükség.

– Nem akarom elveszíteni. De nem kockáztathatom meg, hogy feladjam a boldogságomat, amiért megdolgoztam – mondtam elcsukló hangon. – Most már én vagyok a legfontosabb magamnak, nem ő.

– Nincs hozzáfűznivalóm – válaszolta Linda néni, majd felajánlott még egy brownie-t.

Pár naponta írtam Anyának egy-egy üzenetet – persze nem kicsit izgultam közben, és szinte pattanásig feszültek az idegeim, hogy minden apró jelet észrevegyek, ami anyám régi manipulációs trükkjeit idézi, és ha úgy alakul, visszavonulót fújjak. Könnyed és egyszerű hangnemben recepteket kértem tőle, küldtem neki fotót egy szarvasról, amit az erdőben láttam, és röviden pletykáltunk az unokatestvéremről, aki hat héttel korábban az interneten ismerkedett meg egy lánnyal, és már el is jegyezték egymást. Néha azonnal válaszolt, máskor több óra telt el, mire valamilyen reakció érkezett tőle. Távolságtartóan és visszafogottan fogalmazott, amiért hálás voltam, és megkönnyebbüléssel töltött el, ugyanakkor bosszantott, és felerősítette bennem a magány érzését is.

Linda néni jól mondta, hogy ez bonyolult lesz.

De ez csak a kezdet volt.

Az üzenetek között fogadtam néhány új OlvasOK-tanítványt, akik Yasmin és Trev helyébe léptek, és különböző problémákat oldottam meg a tanárokból álló csapatomban. Részt vettem a Szerdai Cápaklub találkozóin, amelyek hétről hétre egyre bizarrabbak lettek. Rávettem Irene-t, hogy beszélgessünk, és találkoztam Yasminnal a parkban, hogy együtt tréningezzük Nesbitet, és játsszunk vele. Egy napsütéses szombaton Stephfel reggeliztem, azután kimentünk Nickyvel biciklizni az erdőbe.

Megpróbáltam megszervezni az Álomlistához méltó bulit – egy olyan bulit, amilyet egy belém őrülten szerelmes férfi szervezne nekem –, de közben folyton le akartam mondani az egészet, küszködtem a rám törő érzésekkel, és azzal a gondolattal, hogy ha egyszer utálom a bulikat, akkor miért kényszerítem bele magam, hogy így töltsem a saját születésnapomat.

Bolyongtam az üres házban, kutyasétáltatásokkal és hosszú, álmatlan éjszakákkal gyógyítottam sebzett lelkemet. Csak bámultam a mennyezetet, és magamra parancsoltam, hogy sorra vegyem a jó dolgokat, amelyekből – ebben biztos voltam – rengeteg van az életemben. Ahogy ígértem, Joant rendszeresen tájékoztattam a Nesbittel kapcsolatos hírekről, és arról, mi minden történik a lassan őszbe öltöző erdőben. Folyamatosan kérdésekkel bombázott, ugyanakkor elengedte a füle mellett az én kérdéseimet, amikor megpróbáltam kiszedni belőle, hogyan érzi magát. Félresöpörtem a fel-felbukkanó aggodalmamat, emlékeztettem magam, hogy szerető család veszi körül, és inkább a buliszervezésre koncentráltam. Körülbelül tíz nappal azután, hogy elmentek, Carole felhívott, hogy szerinte nem jönnek vissza a születésnapomra. Először Leanne egészségi állapotára fogta, de amikor felajánlottam, hogy inkább én megyek el hozzájuk, beismerte, hogy Joan nehezen alkalmazkodik, és úgy gondolja, jobb, ha még várnak. Majdnem lemondtam a bulit.

Mindezek tetejébe úgy tűnt, hogy mindent elrontottam Sammel is, pedig azt hittem, elég éretten és okosan kezeltem a helyzetet, hogy ne jussunk idáig. Valahányszor akkora túrát tettem az erdőben, hogy végül összefutottam vele, inkább udvariasan, mint barátságosan viselkedett. Nem vette a célzásaimat, hogy igyunk valamit, vagy sétáljunk egyet, és zavartan – már-már elutasítóan – viselkedett, mintha csak az idejét rabolnám a csevegéssel. Ez annyira felkészületlenül ért, hogy az egyébként is keszekusza érzéseim közepette fogalmam sem volt, mire véljem – és természetesen órákon át gyötörtem magam, hogy értelmezzem a gesztusait és a megjegyzéseit.

– Valószínű, hogy csak egy könnyű kalandot látott bennem – panaszkodtam Stephnek, aki már biztosan unta ezt a témát, de kedvesen és megértően úgy tett, mintha most hallaná először. – Vagy csak így akarta megtörni az ellenállásomat? Lehet, hogy csak egy kis egósimogatásra vágyott?

– Mi van, ha az exéről és a szingliségéről szóló történet csak egy trükk, hogy behálózzon? – vetette fel, mire úgy összerándult a gyomrom, mint a sóba tett csiga. – Talán nem is azért hagyta ott a családi vállalkozást, mert utálta, és ideg-összeroppanást kapott, hanem mert egy lúzer volt, és kirúgták. Ez is csak az áldozatszerep része, manipulációs technika, hogy ágyba vigyen.

– Ne mondd ezt! – kiáltottam. – Először is, miért tenne valaki ennyi erőfeszítést azért, hogy pont engem vigyen ágyba? Másodszor, ha még mindig ennyire sebezhető vagyok, akkor minden félelmem beigazolódott, amit a költözés előtt gondoltam magamról, és ennyi erővel akár haza is mehetnék, mert ott legalább kiszámíthatóan zajlik az élet.

– Vagy ezt is beteszed a többi tapasztalat mellé, és gratulálsz magadnak, hogy egyértelműen meghúztad a határaidat, ami azt jelenti, hogy bármi is volt az ok, amiért visszakozott, nem neked kell bűntudatot érezned. Ez bizonyítja, hogy valóban az a menő csaj vagy, akinek mindig is tartottalak. Ráadásul megkönnyebbülten nyugtázhatod, hogy megértette az üzenetet, és továbblépett. – Steph hangosan felszisszent a telefonban. – Ez győzelem, Ollie!

– Hacsak nem hazudott. Ő tényleg a legkedvesebb férfi, akivel valaha találkoztam, és miután megismert, rájött, hogy unalmas, szánalmas liba vagyok, akinek rengeteg problémája van, és úgy döntött, hogy mégsem akar velem barátkozni.

– Na jó, én ezt nem hallgatom tovább. Olyan unalmas és szánalmas, hogy már azon tűnődöm, miért is törtem magam, hogy ilyen sokáig barátok legyünk. Találkoztál egy férfival, aki kedvesnek tűnt, aztán lehet, hogy kiderült, hogy seggfej. Na bumm! Vagy, ne adj’ isten, talán tényleg csak elfoglalt. Mi van, ha a szeptember az erdőőrök életében tényleg ennyire zsúfolt időszak? Akárhogy is, nem kell ekkora feneket keríteni neki. Rátérhetünk végre a bulidra?

Tudtam, hogy Steph csak bosszantani akar, de elég jól ismert ahhoz, hogy lássa, mikor süppedek bele az önsajnálat szánalmas bugyraiba.

Persze ettől még csúcsra járattam az önsajnálatot. Még mindig zavart és fájt, hogy megváltozott Sam viselkedése. Rengeteget agyaltam azon, hogy mi lett volna, ha megcsókolom. Lehet, hogy akkor is ugyanolyan magányos lennék, amiért nem kellettem neki, de legalább smároltunk volna.

Körülbelül egy héttel a buli előtt, szeptember közepén, az egyik hajnalon úgy döntöttem, nem bírok már álmatlanul feküdni az ágyamban, és egyetlen nyomorúságos másodpercet sem várok tovább, hogy a madarak csiripelni kezdjenek.

Felkeltem, felvettem a leggingsemet, a kapucnis pulcsimat és a flip-flop papucsomat, és Nesbittel a nyomomban kiléptem a kertbe. A házak teteje és az ég között keskeny, kék sáv húzódott, fölötte szikrázó ezüst ruhában ragyogott a hold. Jéghideg harmatcseppek nyaldosták a lábamat, és ahogy beleszippantottam a friss levegőbe, megéreztem az ősz illatát.

A köhögés hangjára összerezzentem, pedig azért jöttem ki, mert reméltem, hogy itt találom. Ebenezer egy apró ülőkén kuporgott, egy kerti villát nyújtva felém. Hálásan elfogadtam, letérdeltem mellé, és munkához láttam.

– Holnap vegyen fel rendes cipőt – utasított, amikor szuszogva-nyögve felállt az ülőkéről.

Bólintottam, bementem, vettem egy forró zuhanyt, és ittam egy csésze teát. Három órát aludtam – hónapok óta most először igazán jól.

Miután több napja pánikoltam a parti miatt, és megállás nélkül kavarogtak a gondolataim, úgy döntöttem, hogy a buli az Álomlista befejezésének ünnepe lesz – bár Stephen kívül senki sem fogja tudni, miről van szó.

Eleinte gőzöm sem volt, mindez mit jelent majd az ételek, a dekoráció és az egyéb bulikellékek szempontjából, de miután a szokásosnál lényegesen hosszabb sétát tettem Sam házával ellentétes irányban, arra jutottam, nem stresszelek azon, hogy másoknak mi tetszene. Szívesebben szervezem aköré a bulimat, ami engem boldoggá tesz. Már ha végre sikerül kitalálnom, mi az.

* * *

Egy nappal a nagy esemény előtt azonban még egy ennél is fontosabb dolog történt. Amikor hazaértem a munkából, egy furgon állt az Új Ház előtt. Egy férfi egy hatalmas kartondobozt cipelt a bejárati ajtó felé.

– Esetleg segítsek? – kérdeztem.

Nagy puffanással a járdára ejtette a dobozt, így előbukkant sápadt arca, megdöbbentően kék szeme, kócos, fekete haja, és az egész lényéből sugárzó ziláltság. Nem volt kimondottan jóképű… De határozottan volt benne valami érdekes. Volt benne valami, amitől nem tudtam levenni róla a szememet.

– Az jó lenne – válaszolta, és gúnyosan felvonta az egyik szemöldökét.

– Ollie vagyok – válaszoltam, mert attól tartottam, hogy még a végén azt hiszi, csak véletlenül jártam arra. Nem mintha ez zavarta volna. – Két házzal odébb lakom, az Utolsó Házban.

– Aha, értem – bólintott. – Leon.

Fél órába telt, mire a maradék dobozokat és egyéb tárgyakat becipeltük a furgonból a házba. Az elmúlt hetekben a főbérlő átfestette a koszos, bézs falakat friss fehérre, felszedette a gusztustalan linóleumot, és felcsiszoltatta az alatta lévő padlót. A karcos és foltos bútorok helyén egy fekete bőrkanapé és egy fém könyvespolcokból álló fal állt. Nem tudtam nem felháborodni az új konyhai eszközök láttán, amelyek olyan jól jöttek volna Leanne-nek.

Leon angoltanár volt, a hónap elején kezdett a helyi középiskolában, de egy rövid ideig máshol bérelt lakást, amíg költözhetővé nem vált az Új Ház. Vékony volt, és kissé görnyedten tartotta magát, szakadt fekete farmer viselt, és csuklóján fekete gyöngyös karkötők sorakoztak. Átható tekintete és kissé barátságtalan modora alapján olyan angoltanárnak tűnt, akinek kopott jegyzetfüzetei tele vannak komor és nehezen értelmezhető versekkel – egy kudarcra ítélt szerelem bizonyítékaival.

Nem vitte túlzásba a hálálkodást, amiért segítettem neki, de azért meghívott egy italra. Nem tudtam elképzelni, hogy komoly kapcsolatba keveredjek vele. Túlságosan elmélyültnek tűnt, és nem igazán láttam magam előtt, ahogy a térdemet csapkodva röhögök a poénjain. Ugyanakkor tipikusan az a férfi volt, aki az Álomlista összeállításakor járt a fejemben. A tizenhat éves énem félelmetesen titokzatosnak és szexinek találta volna.

Az új szomszédom tökéletesnek tűnt arra, hogy újra elkezdjek randizni.

– Valójában – mondtam – holnap este születésnapi bulit rendezek a közös kertünkben…

A harmincadik születésnapom reggelén két percig teljesen magam alatt voltam attól, hogy valaha is jó ötletnek tartottam meghívni egy csomó embert a házamba, majd további öt percig furán éreztem magam, és emésztett a magány, mert egyedül ébredtem, és senki sem köszöntött fel, ölelt meg, vagy főzött nekem teát.

Aztán egy teljes órán át ünnepeltem, hogy a saját házamban ébredtem, azt eszem reggelire (a legkényelmesebb pizsamámban), amit csak akarok, és egyáltalán, hogy a magam ura vagyok, és nem kell minden energiámat arra fordítanom, hogy anyámnak hálálkodjak minden (nem kért és nem kívánt) erőfeszítésért, amit egyébként azért tett, hogy a saját elképzelései szerint alakítsa az én születésnapomat.

Eszembe jutott, amikor felajánlotta, hogy megrendezi az Álomlistáról lelesett tematikus bulit – vodkás zselével és Harry Potterrel –, és beleborzongtam. Ugyanakkor elégedett sóhajjal nyugtáztam, hogy a mai nap pontosan úgy fog alakulni, ahogy én elképzeltem.

És így is lett. Nesbittel elsétáltam a kedvenc patakunkhoz és vissza, majd segítettem Ebenezernek felakasztani a lampionokat, és borostyánnal befedni a nyitott pavilont, amelyet az utóbbi napokban épített. Azután fényfüzéreket tekertünk a fatörzsek köré és az ágak közé. Ebenezer őszi virágokat is ültetett különböző méretű cserepekbe, teraszdekoráció gyanánt.

Ebédidőre a partikellék-kölcsönző cég is leszállította a harminc főre megrendelt asztalokat, székeket, poharakat és tányérokat. Nem sokkal később megérkezett Steph is, és együtt díszítettük fel a hosszú asztalt befőttesüvegekből készült lámpásokkal, apró vadvirágcsokrokkal és színes terítőkkel, amelyeket Linda néni külön erre az alkalomra varrt nekem.

Drew grillszettjétől biztos távolságban felállítottuk az italos asztalt is (a grillsütő kezelését és felügyeletét ő vállalta Nickyvel), majd olcsó linóleummaradékból ideiglenes táncparkettet varázsoltunk a fűre. Már csak az ételek voltak hátra. Hosszas tanakodás után a legegyszerűbb megoldást választottam. Vagyis: egy kisebb hadseregnek elegendő ételt rendeltem a Hatherstone-farm boltjából: húsokat, salátákat és kenyeret, ami mellé rágcsálnivalókat, köreteket, mártásokat és egyéb finomságokat válogattam össze, hogy mindenki összeállíthassa a saját hot dogját és hamburgerét. Az összes extrát délutánra ígérték a szupermarketből, az italokkal együtt.

Majdnem öt óra volt, amikor visszatértünk a farmboltból a megrendelt ételekkel. Már kezdtem idegeskedni, mert úgy éreztem, még millió dolgom van, és a vendégek hétkor érkeznek – köztük az anyám is.

De ez semmi sem volt ahhoz képest, hogy észrevettem: Nesbit eltűnt.

Kint hagytam a kertben. Ebenezer megígérte, hogy rendet rak a virágágyásokban, és megnézi, nem lepték-e el a gyomok a kertet a nagy napomra. A kert ráadásul teljesen körbe volt kerítve. Nesbit nem szaladt oda elénk, amikor visszaértünk a boltból, ezért az első gondolatom az volt, hogy ellopták. Milyen ostoba, meggondolatlan dolog volt kint hagyni ezt a gyönyörű, barátságos kiskutyát, hogy valami barom elcsalhassa magával!

– Valószínűleg összezavarodott ettől a sok fura és új dologtól, és keresett magának egy csendes helyet, ahol elbújhat – mondta Steph, és aggodalmasan ráncolta a homlokát.

– Ötven kolbász van nálunk, Steph. Ha a közelben lenne, már rég iderohant volna, és megpróbált volna meggyőzni, hogy legalább egy jár neki.

A hűtőládákat letettem a grillsütő melletti asztalra, és megnéztem a kaput, ami – ahogy általában – be volt csukva, de nem volt bezárva.

– Az nem lehet, hogy kiszaladt, aztán behúzta maga mögött a kaput. – Átrohantam Ebenezer házához. Azt mondta, aludt, és nem látta Nesbitet, amióta mi elmentünk.

– Valaki elvitte a kutyámat – mondtam egyszerre rémülten és dühösen, és leroskadtam az egyik székre. – Ma van a harmincadik születésnapom, és valaki ellopta a kutyámat!

– Hívd fel Samet! – szólt Steph határozottan. – Ő majd tudja, mit kell tenni.

A következő másfél órában jóformán levegőt sem vettem, annyira szorongtam.

Sam kevesebb mint tíz perccel a hívás után már ott volt a háznál. A vérem lüktetett, de a szívem jégtömbként ült a mellkasomban. Míg Steph felhívta a rendőrséget, akik kedvesnek és segítőkésznek mutatkoztak ugyan, de nem sok reménnyel kecsegtettek, Sam Nesbit takaróját, valamint a saját kutyasuttogó képességeit felhasználva igyekezett rávenni Scoutot és Willow-t, hogy keressék meg spániel barátjukat.

– Akárki vitte is magával, biztosan nem sétálgat vele csak úgy az erdőben – mondtam. Persze a világ végére is elmentem volna azzal a két kutyával, ha ez azt jelentette volna, hogy megtaláljuk Nesbitet.

– Lehet, hogy nem, de csak az erdőn keresztül juthatott be a kertbe, és ha hétvégi kutyasétáltatónak álcázza magát, akkor bizonyos szempontból zseniális menekülési taktikát választott.

A többi erdőőr is a csokoládébarna spánielt kereste: megállították a fő parkolóból kihajtó autókat, és mindenkit kikérdeztek, aki gyanúsnak tűnt. Steph a házban maradt, hogy értesítse a vendégeket a történtekről, mi pedig Sammel elindultunk az egyetlen nyom után.

Egy hosszú órán át követtük kétségbeesetten a kutyákat, akik orrukat a földhöz szorítva járták végig a kisebb, bozótosabb ösvényeket, és csak néhány percenként álltak meg, hogy bevárjanak minket.

Ezernyi rémisztő kérdés kavargott a fejemben, de annyira lihegtem, hogy képtelen lettem volna megszólalni. Már így is eléggé hátráltattam a keresőcsapatot.

Miből tudhatjuk, hogy jó a nyom?

Hogy ƒogjuk utolérni a tolvajt?

És ami még ƒontosabb: mit csinálunk, ha utolérjük?

Sam szerint ez tényleg jó ötlet, vagy csak megy a kutyái után az erdőben, hogy hülyét csináljon belőlem?

Végül egyik kérdést sem hangosítottam ki, csak arra koncentráltam, hogy fáradt lábaim bírják az iramot.

Aztán Scout és Willow hirtelen rohanni kezdett az aljnövényzetben. Egy pillanatig kétségbeestem, hogy talán egy mókus terelte el a figyelmüket, de aztán vidám csaholást, majd további ugatásokat hallottam.

Az ugatás elnyomta a mellkasomban a szúró érzést, és minden erőmet összeszedve, a kutyám nevét kiabálva szaladni kezdtem a hang irányába.

Végtelenül hosszúnak tűnő másodpercek után kiértem az apró tisztásra, ahol Nesbit önfeledten ugrándozott két megmentője társaságában.

Felcsatoltam a pórázát, adtam neki egy darab sajtot, majd leültem mellé a földre, és magamhoz szorítottam. Ki akarta szabadítani magát, hogy visszamehessen játszani a barátaihoz. Sam közben átfésülte a tisztást.

– Nincs itt senki.

– Gondolod, hogy aki elvitte, meggondolta magát, és elengedte? Vagy egyszerűen csak elcsatangoltál, és már éppen indultál volna haza? – fordultam a kutyámhoz, és megvakargattam a füle tövét. Ő csak lihegve, kilógó nyelvvel nézett rám.

– Vagy valaki nyitva hagyta a kaput, és ő magától kiment – mondta Sam egy vállrándítással. – Ebenezer pedig meglátta, hogy nyitva van, és azonnal visszacsukta.

– Leon hagyhatta nyitva – tűnődtem. – Elfelejtettem szólni neki, hogy mindig be kell csukni a kaput.

– Leon?

Teljességgel nem helyénvaló, kellemetlen bizsergést éreztem.

– Az új szomszéd. Tegnap költözött be.

– Tényleg? – Sam furán nézett rám.

– Igen.

– Milyen?

– Csak pár szót beszéltünk. Tanár a Brooksby Akadémián. Normálisnak tűnt.

– Csak ő? Nincs párja? Gyereke?

– Nincs. – Felálltam, és elmélyülten söpörtem le a farmeremről a faleveleket, mert képtelen voltam további kérdésekre válaszolni. – Na mindegy – tettem hozzá, amikor úgy éreztem, hogy lezártuk a témát. – Nem tudom eléggé megköszönni, hogy megtaláltad Nesbitet. Teljesen el lettem volna… nos… – Vállat vontam, hirtelen elöntött az érzelem, amikor rájöttem, hogy majdnem elveszítettem a társamat. – Neked is van kutyád, érted.

vCsak a munkámat végeztem. – Sam visszaváltott udvarias parkőrüzemmódba, de aztán talán kapcsolt, milyen ridegen is hangzott, amit mondott. Leguggolt Nesbithez, aki a póráz végét rángatta, de amikor rájött, hogy ebből akár hasvakarás is lehet, azonnal a hátára fordult. – Bele se merek gondolni, mi lett volna, ha elveszítjük. Bármi is történt, nagyon megkönnyebbültem, hogy ilyen gyorsan megtaláltuk, és úgy tűnik, jól van.

Felállt, és jelezte a collie-knak, hogy indulhatnak.

– De talán ideje lenne zárat szerelni arra a kapura. Vagy legalább egy reteszt.

– Hidd el, mire visszaérünk, Ebenezer már rég megoldja.

– És szólj ennek a Leon nevű fickónak, hogy zárja be a kaput. Legközelebb akár egy juhnyáj is erre kóborolhat.

Azzal elindult. Megpróbáltam utánamenni, mivel fogalmam sem volt, hol vagyunk, de Nesbit megmakacsolta magát, lehajtotta a fejét, és úgy döntött, nem mozdul.

– Ez most komoly? – pillantottam a telefonomra. – Fél óra múlva kezdődik a buli!

Határozottan meghúztam a pórázt, de miután pár lépést tett előre, hirtelen megfordult, és a lendületével visszahúzott a tisztásra, mielőtt meg tudtam volna állítani.

– Mi ütött beléd? Szagot fogtál, ezért jöttél ide?

Egy újabb eredménytelen pórázráncigálás után, amitől én még jobban kimelegedtem, és még idegesebb lettem, Nesbit viszont továbbra is izgatottan nyüszített és ugatott, feladtam. Felvettem a földről, és a karomban vittem addig, amíg már közelebb voltunk a házhoz, mint a tisztáshoz. Bármit is talált, nem lehetett izgalmasabb, mint Drew grillsütőjének az illata.

– Na végre! – kiáltotta Steph, amikor beléptünk a kapun. – Minden meghívottat értesítettem, hogy inkább fél nyolcra jöjjenek, persze ha valaki hamarabb ideér, annak itt leszek én társaságnak. De ami a legfontosabb… – Amikor elég közel ért Nesbithez, hogy elvegye tőlem a pórázt, kissé undorodva elhúzta az orrát. – Zuhany.

– Meggondoltam magam. – Lerogytam az ágyra, a térdem közé hajtottam a fejem, és reméltem, hogy nem ájulok el. De ha elájulnék, azzal talán véget vetnék ennek az őrületnek, mielőtt még elkezdődne. – Rémes ötlet volt, nem akarom végigcsinálni. Mondd le! Találj ki valami kifogást, hogy túl zaklatott vagyok Nesbit elvesztése miatt, vagy valami ilyesmi.

A csengő másodszor is megszólalt.

– Már késő – vigyorgott Steph. – Az étel készen van, a kert csodás, te pedig még szebb vagy. Ne feledd, négy óra múlva az utolsó pontot is kipipálhatod az Álomlistádon, véget ér a Férfitilalmi Egyezmény, hátradőlhetsz, és megünnepelheted, hogy elérted a kitűzött célodat!

Megfogta és megszorította a kezem.

– Büszke vagyok rád, Ollie. Most menj, és mutasd meg mindenkinek, milyen teljes értékű, független, felnőtt nő vagy.

Nyolc órára nagyjából újra rendesen tudtam lélegezni. A kert tele volt vendégekkel, az OlvasOK önkénteseitől és tanítványaitól kezdve Piáig, aki önfeledten csevegett anyámmal és Karinával a helyi színházról. Joan és Leanne ugyan hiányzott, de velük videohívást beszéltem meg másnapra, és a könyv, amit Joan küldött, az éjjeliszekrényemen várt rám. Nem tudtam nem észrevenni, hogy Sam még nem érkezett meg. Sejtettem, hogy Nesbit keresése miatt késik, de nem igazán tudtam megnyugodni, fél szemmel folyamatosan a hátsó kaput lestem, a másikkal pedig a konyhaajtót, és vártam, hogy egyszer csak felbukkanjon. Miközben mosolyogva üdvözöltem a vendégeket, és mindenkivel csacsogtam egy kicsit, a belső hang megállás nélkül kérdezgette a fejemben, hogy miért nincs még itt, és vajon el fog-e jönni…

Ahogy telt az idő, magamra parancsoltam, hogy ne fixírozzam a kaput, és inkább végigjárattam a tekintetemet a nevetgélő, beszélgető, finom ételekkel teli tányérokkal lavírozó vendégeken. Yasmin és Trev Jaxxszel viccelődött, aki ragaszkodott hozzá, hogy magával hoz egy vödör NemParát, valamint az új barátnőjét. A lány határozottan beolvasott neki, hogy a terméke undorító, és legfeljebb művérnek lehetne használni, és különben is, sokkal jobb lenne, ha észhez térne végre, és mentősnek állna.

Linda néni és Geoff bácsi Ebenezerrel beszélgetett, aki kurtán-furcsán még válaszra is méltatta őket. Az egyik asztalt Steph népes családja foglalta el, köztük az anyja és Nicky, akik boldogan játszottak Nesbittel, és megakadályozták, hogy valami bajt csináljon.

Ezt mind én valósítottam meg. Én szerveztem és rendeztem a partit, és legnagyobb megdöbbenésemre úgy tűnt, hogy minden jól megy. A kertben elkaptam Leon pillantását, ő pedig válaszul felhúzta a szemöldökét, mire lassan melegség vándorolt végig a testemen a gyomromtól a kipirult arcomig.

Oké, Ollie – ideje beƒejezni a nyavalygást amiatt, aki nincs itt. Inkább vegyülj el, és örülj azoknak, akik eljöttek!

* * *

Mielőtt odaléptem volna Leonhoz, akivel hosszabb beszélgetést terveztem, megálltam egy kicsit Anya mellett.

– Szia! – mondtam.

– Ollie! – viszonozta a köszönésemet feszült mosollyal. – Boldog születésnapot!

– Annyira örülök, hogy itt vagy – mondtam, és megkönnyebbülten konstatáltam, hogy tényleg így is gondolom. – A párnák gyönyörűek.

A feszültség egy kicsit enyhült.

– Köszönöm. A házad is gyönyörű.

Még pár percig beszélgettünk a családról, a barátairól a Gomblyukból, és más biztonságos témákról, majd anyám hirtelen, a mondat közepén elhallgatott.

– Olivia. Nem akarlak elrabolni a barátaidtól. Nagyon örülök, hogy látlak. Hiányoztál, és… sajnálom. Majd máskor beszélgetünk hosszabban.

Nem akarlak elrabolni a barátaidtól.

Biztosan tátva maradt a szám. Gondolkodás nélkül megöleltem, és magamhoz szorítottam. Lehet, hogy egész este így maradtam volna, de ő megsimogatta a hátamat, és azt mondta:

– Menj csak, érezd jól magad! Én itt leszek.

– Köszönöm. – Néha egy szó többet mond, mint egy egész beszélgetés. – És, Anya… Februárban vettél két jegyet a szabadtéri színházba. Sok hűhó semmiért. Ha már szóltál valaki másnak, Karinának vagy egy másik barátnődnek, semmi baj, megértem. De ha nem… szívesen elmennék veled.

Most Anya álla esett le.

– Igen. Vagyis nem. Mármint, nem szóltam másnak. – Megállt, nagyot nyelt, és kimérten bólintott. – Nagyon jó lenne. A héten megírom a részleteket.

Elfordultam, és megpillantottam Irene-t, aki mereven állt egymagában a pavilon alatt.

– Megengeded, hogy bemutassalak valakinek?

* * *

Még néhány bemutatkozás, üdvözlés és születésnapi jókívánság után már alkonyodott, amikor az italos pultnál álló Leonhoz értem.

– Szia, örülök, hogy el tudtál jönni – mondtam. Igyekeztem lazára és flörtölősre venni, de a hangom inkább úgy szólt, mint egy óvónőé, amikor üdvözli a gyerekeket.

– Hát – fintorgott –, tanakodtam, hogy elmerészkedjek-e ilyen messzire, de aztán, tudod, ingyenkaja. Tessék. – Egy pohár rózsaszínű italt nyújtott felém, aminek a tetején mentalevelek úszkáltak a jégkockákon.

– Mi ez?

– Olivia-koktél.

Elvettem a poharat, de először nem tudtam eldönteni, hogy kínosan érezzem-e magam, vagy inkább bóknak tekintsem. Aztán észrevettem a játékos csillanást a szemében.

– Pink negroni. Egy elpazarolt nyár emléke, amikor koktélpincérként dolgoztam Ibizán.

– Hát – mondtam, és megkönnyebbülten belekortyoltam –, finom. Köszönöm.

– Akkor mondhatom, hogy mégsem volt elpazarolt nyár. Salut!

– A poharának pereme fölött a szemembe nézett, és éreztem, ahogy megremeg a gyomrom. Uralkodtam magamon, és nem sandítottam az órára, de számításaim szerint még körülbelül három óra volt hátra a Férfitilalmi Egyezményből. Bármikor is ér véget a buli, éjfélkor kijelentem, hogy teljesítettem az Álomlistát.

– Egyébként nagyon csinos vagy – tette hozzá Leon, én pedig egy fejbiccentéssel fogadtam a bókját, és fülig pirultam. Ha nem lett volna mellettem Steph, nem tudtam volna eldönteni, mit vegyek fel, de most örültem, hogy a sötétkék, alakot kiemelő ruhára esett a választásom, ami egyszerre volt elegáns, kényelmes és egy kicsit szexi – számomra pont eléggé szexi.

– Szia!

Hirtelen árnyék vetült a reményteljesnek ígérkező beszélgetésre.

Megfordultam, és megláttam Samet, aki ezúttal unott arckifejezést öltött magára – félő volt, hogy ez a maszk szétreped, amint megpróbálja magára erőltetni a megszokott, barátságos mosolyát.

– Szia, Sam! – csicseregtem, hogy kompenzáljam a belőle hiányzó kedvességet. – Hát itt vagy, ez fantasztikus! – Nem úgy hangzott, mintha meglepődtem volna. Inkább mintha zavarban lennék.

– Biztosan te vagy Leon – mondta Sam olyan hangon, ami bárki másnak normálisnak tűnhetett volna, de Samtől szinte fagyosnak hatott.

– Igen, szevasz! Örülök, hogy megismerhetlek. Ezek szerint Ollie mesélt rólam? – Samnek szánta a kérdést, de végig rám nézett.

– Sam erdőőr – mondtam, körülbelül háromszor gyorsabban, mint ahogy egyébként beszélek. – Ő találta meg Nesbitet ma délután.

– Valaki nyitva hagyta a kertkaput – jegyezte meg hűvösen Sam, aki már meg sem próbálta elrejteni a homlokát barázdáló ráncokat. – Ha egy parkerdő mellé költözöl, fontos, hogy tisztában legyél a vidéki élet alapvető szabályaival.

Á, vagy úgy. Sam szerint Leon hagyta nyitva a kaput.

Leon végre Sam felé fordult.

– Egy marhafarmon nőttem fel. Tisztában vagyok a nyitott kapuk és a szabadon kószáló kutyák veszélyeivel. Nem is tudtam, hogy van hátsó kapu.

– Biztosan nem arra céloz, hogy te voltál – motyogtam.

– Csak a rend kedvéért – mondta Sam, mire mindannyian kényelmetlen csendbe süllyedtünk.

Sam ivott egy nagy kortyot a söréből.

– Szóval egy farmon nőttél fel. Mesélj még magadról, Leon! Nős vagy? Van barátnőd? Barátod?

Meglepetten fordultam felé. Ezt már tőlem is kérdezte. Lehet, hogy akkor nem hallotta a válaszomat, de az sem magyarázza meg, hogy miért zavarja ennyire, és miért teszi fel újból a kérdést. Ha nem ismerném jobban, azt hinném, féltékeny.

Leon visszanézett rám.

– Nincs – mondta. – Határozottan egyedülálló vagyok.

– Tényleg? – Sam kiitta a sörét. – És jó neked, hogy egyedülálló vagy, vagy keresel valakit?

Leon az asztalnak dőlt, és úgy állt ott, mint akit inkább szórakoztat, mint megfélemlít ez a kihallgatásra emlékeztető beszélgetés.

– Nagyon jó, hogy egyedülálló vagyok. Nem keresek senkit, de remélem, hogy találtam valakit.

Ekkor vettem észre, hogy megváltoztatta a testhelyzetét, és közelebb húzódott hozzám.

Mi a ƒene ƒolyik itt?

Samre pillantottam, és gondolatban könyörögtem neki, hogy ne viselkedjen idiótán, legyen újra önmaga. A beszélgetés csak azért nem vált még kínosabbá, mert valahonnan a látómezőmön kívülről éles hang hasított az éjszakába:

– Hölgyeim, uraim, és mindenekelőtt Ollie Tennyson! Bigley Bottom, ha nem az egész univerzum legnagyobb showja következik! Sikítsatok, kiabáljatok, dobogjatok, és rázzátok a seggeteket, mert hamarosan érkezik a színpadra a fantasztikus, a lélegzetelállító… Tripla Trükkk!

Yasmin, Trev és Jaxx kiabált, Irene két ujját a szájába dugta, és fülsiketítően nagyot fütyült, a többiek pedig illedelmesen tapsoltak. Kyle, Kyron és Kylo átugrottak a hátsó sövényen, és elfoglalták a táncparkettet.

Miután az első tánc véget ért, és a vendégek ráadást követeltek, elslisszoltam a konyha irányába, mert megláttam, hogy Sam is oda igyekszik.

– Sam, várj! – suttogtam, mire ő megállt az ajtóban, és felém fordult. Egy kínos pillanatig vártam, hogy megszólaljon, majd folytattam. – Mi volt az Leonnal?

– Hogy érted?

Oké, ittam két koktélt és egy pohár proseccót, de nem képzelődtem.

– Durván beszéltél vele.

– Csak csevegni akartam.

– Nyilvánvaló, hogy olyasmit csináltam, ami tönkretette a barátságunkat, például, nem is tudom, azt mondtam, hogy nem akarok veled alkalmi kalandba keveredni, de ez még nem indokolja, hogy te meg úgy beszélj egy másik pasassal, aki hozzám mert szólni, mint egy tuskó!

– Hozzád szólt? Jó, hogy nem folyt a nyála. Ha nem avatkozom közbe, esélyed sem lett volna betartani a férfimentes tervedet.

– Szerintem pár órát még kibírtam volna – vágtam vissza, és könnyek szöktek a szemembe.

– Mi? – Sam a homlokát ráncolta.

– Ez az utolsó pont az Álomlistán. Éjfél után randizhatok, csókolózhatok, azt csinálhatok, amit akarok, akivel csak akarok.

Súlyos csend telepedett közénk. Sam mozdulatlanul állt.

– És ő az, akire vártál?

– És ha igen, miért érdekel?

Sam felhúzta a szemöldökét. Elmondhatatlan vágyat éreztem, hogy belerúgjak a lábszárába.

– Tisztességtelen figura. Miféle megjegyzés, hogy reméli, már talált valakit, öt perccel azután, hogy megismerkedtetek?! – Megvetően rázta a fejét. – Hidd el, nem érdekli az a fajta kapcsolat, amiről te álmodozol.

– Nagyon örülök, hogy itt voltál, és erre a következtetésre jutottál az alatt a két perc alatt, amíg mellettünk álltál, és szinte ledöfted a tekinteteddel – mondtam. Hálás voltam a ricsajért, amivel a Tripla Trükkk produkciója járt, mert így legalább senki nem hallotta, hogy felemeltem a hangomat. – És annak is örülök, hogy te legalább pontosan tudod, milyen kapcsolatra vágyom. Kérlek, világosíts fel!

– Te magad mondtad, hogy nem akarsz alkalmi kapcsolatot. – Sam hangja most már halkabb volt, és mélyen a szemembe nézett.

– Lehet, hogy azóta meggondoltam magam – vágtam vissza, és az övéhez hasonlóan az én hangom is lágyabbá vált. – Talán csak veled nem akartam alkalmi kapcsolatot.

Sam hátrahőkölt, mintha pofon vágtam volna. Hosszú másodpercekig mozdulatlanul állt, majd visszanyerte az önuralmát.

– Oké, akkor bocsánat, hogy beleszóltam. Csak jó barát akartam lenni. Meg akartalak védeni ettől a kéjsóvár perverztől, aki még akkor is a szomszédod lesz, miután te rájössz, hogy nem rá vágytál.

– Rendben, elfogadom a bocsánatkérést – mondtam, és alig tudtam visszatartani a könnyeimet. – Ha legközelebb barátként akarsz viselkedni, bizonyítsd is be! Engedd, hogy jól érezzem magam a saját bulimban, és ne tedd tönkre!

Megfordultam, és visszaszaladtam a kertbe, éppen időben, hogy lássam, ahogy a Tripla Trükkk emberpiramisa a magyalbokorba dől. Amikor ismét a konyha felé pillantottam, Sam már nem volt ott.

Helyes. Dühös voltam rá. Nem tartozik rá, hogy fel akarom-e szedni a szexi szomszédomat a születésnapomon. Ez az én bulim!

De mielőtt visszamehettem volna, Steph mellém lépett, és megragadta a karomat.

– Ollie, velem kell jönnöd.

– Nem akarok veled menni, bulizni akarok.

Mintha meg sem hallott volna, Steph berángatott a konyhába. Az ajtóban elém táruló látvány azonnal kijózanított.

Leanne a kabátját markolászta, az arcát pedig eltorzította a félelem és a pánik.

– Ollie, mondd, hogy itt van!

– Mi?

– Joan. Elszökött. Kérlek, mondd, hogy csak idejött, hogy meglepjen a szülinapodon.

Eltartott néhány percig, mire Leanne és Peter, akik addig parkolóhelyet kerestek a vendégsereg autói között, elmagyarázták a helyzetet. Úgy volt, hogy Joan az egyik iskolatársánál alszik, de amikor Leanne beugrott, hogy utánavigye a fogkeféjét, a lány szülei azt mondták, hogy Joan lemondta az ottalvós bulit.

– Azonnal kocsiba ültünk, és idejöttünk. Azóta tízpercenként hívtalak.

– Itt van a telefonom. Kint voltam.

– Próbáltuk Piát is, és pár másik, régi ügyfelemet, de senki sem vette fel. Nem akartam, hogy más is megtudja, mi történt.

Amikor megkérdeztük Leanne-t, hogy hívta-e a rendőrséget, az ismerős kifogást hozta fel.

– Ha felhívtam volna a rendőrséget, azonnal bevonják a családsegítő szolgálatot, és ha nem muszáj, nem akarom még egyszer átélni azt a rémálmot. Biztos voltam benne, hogy itt lesz. – Leanne arca elkomorodott. – Hol máshol lehetne?

És akkor rájöttem.

– Nesbit eltűnt. Nem tudtunk rájönni, hogyan szökhetett meg. Amikor megtaláltuk, furcsán viselkedett, mintha talált volna valamit a bozótban. Úgy kellett elrángatnom onnan.

Leanne és Peter felálltak.

– Honnan?

– Várjanak egy percet! Ha kimegyünk innen, tudnunk kell, mit keresünk.

Egy perc múlva összeraktam a képet: a kempingfelszerelésem is eltűnt.

– Nem vettem ki a konyhaajtó kulcsát.

Öt perccel később Leanne értesítette a rendőrséget, míg Steph összehívta azt a csekély számú, még józan vendéget, akik jól ismerték az erdőt, és biztonságban beállhattak a keresőcsapatba.

– Hol van Sam? – kérdezte tőlem. Ebenezer közben mindenkinek adott egy-egy lámpát a dekorációból, így pótolva ki a szegényes zseblámpakészletet. – Neki kellene ezt csinálnia, nem nekem.

– Megpróbálom még egyszer. – Már háromszor hívtam, de nem vette fel. Ezúttal hangüzenetet hagytam, és a biztonság kedvéért üzenetet is küldtem neki. Valaki felhívta a park ügyeleti számát, de Sam lett volna a legnagyobb segítség, hogy Joan nyomára bukkanjunk.

A buli résztvevői két csoportra szakadtak: azokra, akik maradtak, és azokra, akik csatlakoztak a kereséshez. Az eső is cseperegni kezdett. Már teljesen ránk sötétedett, és a felhők miatt hűvös is lett. Hiába, már az őszben jártunk, és félő volt, hogy hajnalban már talaj menti fagyok is lehetnek.

– A sátorban, a hálózsákban nem lesz baja – nyugtattam Leanne-t, de a szívem úgy vert, mintha ki akarna ugrani a mellkasomból.

Vastag leggingset, kapucnis pulóvert és esőkabátot vettem fel, megfogtam az egyik megmaradt lámpást, és felcsatoltam Nesbit pórázát.

– Kivel mész? – kérdezte Steph a kiürült kertre pillantva.

– Nesbittel.

– Kizárt.

Megnéztem, kik maradtak. Steph testvérei helybéliekkel álltak párba, Drew pedig hazavitte az anyját. Senki nem volt olyan fitt, hogy lépést tudjon tartani velem. Elhatároztam, hogy addig futok a kutyámmal, amíg meg nem találjuk Joant, vagy össze nem esünk a kimerültségtől. Mielőtt tovább vitatkozhattam volna, Irene megjelent mellettem.

– Majd én megyek.

– Irene, én futni fogok. Nem akarom, hogy feltartson.

– Valóban? Kevesebb mint öt és fél óra alatt lefutja a maratont? Mert én igen, és azóta csak fejlődtem!

A kezébe nyomtam az egyik zseblámpát, és kirohantunk a kapun.

Egyenesen odavittem Nesbitet, ahol aznap korábban találtam. Ha Joan el akart rejtőzni előlünk, akkor már biztosan továbbment, de remélhetőleg Nesbitnek eszébe jut, hogy itt van a legjobb barátja, szagot fog, és a nyomára vezet.

Ijesztőnek találtam azt az egy órát, amit Sammel a kutyám keresésével töltöttünk. De ez most maga volt a pokol. A hideg, nedves aljnövényzetben csörtettünk előre, csúszkáltunk, és pocsolyákon gázoltunk át, a poros ösvények sártengerré változtak, és az orrunkon folyt le az eső.

Nem akartam magam elé képzelni Joant, ahogy egyedül didereg az erdőben, ami ahhoz képest, amilyennek az erdei élet szabadságát képzelte, kegyetlen és félelmetes valósággá vált.

De csak futottam lehajtott fejjel az arcomba csapódó esőben, és lengettem magam előtt a lámpát, hogy semmilyen életjel ne kerülje el a figyelmem. Dübörgő léptekkel rohantam végig az erdei ösvényeken, és a vérem is ugyanilyen erővel dübörgött az ereimben.

Ahogy elértük a tisztást, újból felhívtam Samet. Megint nem vette fel, de alig volt térerőm, és ha épp úton van, lehet, hogy nem is veszi észre. Vártam, hogy Nesbit körbeszimatoljon, és amint felkapta a fejét egy nyomra, máris futásnak eredtünk.

Újabb, végtelennek tűnő percek következtek: bozóton és csalánon kellett átvágnunk, kiálló gyökereken botladoztunk keresztül a sötétben, az esőtől pedig lassan teljesen átázott a ruhánk, és az ujjaink zsibbadtak a hidegtől. Kimondhatatlanul hálás voltam, hogy Irene is ott jött mögöttem a kényelmes cipőjében – a csendje valahogy megnyugtatóbb volt, mint ha bármi vigasztalót próbált volna mondani.

A kanyargós ösvények teljesen összezavartak. A sötétben képtelen lettem volna megmondani, hogy jártam-e már valaha ezen a részen. Irene végül megszólalt, és arra biztatott, hogy pihenjünk pár percet, hogy helyreálljon a légzésem, és megtaláljam a jó irányt, de én csak menni akartam tovább, hogy megtaláljam és biztonságban tudhassam Joant.

Végül megérkezett a várt reakció. Nesbit vadul rángatni kezdte a pórázt, ugatott és nyüszített, és egy meredek lejtő felé rohant. A nedves levelek szőnyegén trappolva utánarohantam, és közben Joan nevét kiabáltam.

Amikor a zseblámpa fénye megvilágította a mélyedésben felállított sátrat, a póráz beleakadt egy alacsonyan lévő ágba, elestem, végigcsúsztam a lejtőn, Nesbit pedig a pórázával együtt elszabadult. A sátor bejáratáig gurultam.

Egyetlen karcolást vagy zúzódást sem éreztem, amikor megláttam ennek a rémült, tizenegy éves kislánynak a sápadt, didergő arcát, aki a karjaimba omlott, Nesbit pedig elhalmozta őt a puszijaival.

– Mit keres itt Irene? – kérdezte Joan, miután kibontakozott az ölelésemből.

– Téged keresett – válaszoltam, és úgy álltam, hogy ne érezzem a bokámban lüktető fájdalmat. – Sokan keresnek.

– Ó. – Joan elhúzta a száját, és lesütötte a szemét. – Anyu itt van?

– A nagypapával van a házban. Nagyon nehéz volt neki, hogy nem jöhetett utánad, de tudta, hogy nem juthattál messzire.

– Mindenki nagyon aggódik – tette hozzá Irene.

Joan letörölte az arcáról az esővel keveredő könnyeket.

– Azt kellett volna hinniük, hogy pizsamapartin vagyok.

– Ma este. És holnap, holnapután? Nem számít, hogy elhoztad Nesbitet. Azt hittem, valaki ellopta. – Nyugodt hangon beszéltem, mert látszott, hogy kezd tudatosulni benne, mit tett.

Mindkét kezével eltakarta az arcát, és ziháló sírásban tört ki, csak néha hagyta abba.

– Anyát akarom! – kiáltotta a szünetekben.

– Akkor gyere, menjünk haza! Csak a ma estére szükséges holmikat hozd magaddal, a többiért majd reggel kijövünk.

Mire Joan kimászott a sátorból a hátizsákjával, már világosan láttam, hogy a hazaút nem lesz valami egyszerű. Kibicsaklott a bokám, és még ha lett is volna erőm bicegni, hazáig semmiképpen sem bírtam volna elmenni.

Sem Irene-nek, sem nekem nem volt térerő a telefonunkon, ami persze az erdő mélyén nem is olyan meglepő. Fogalmunk sem volt, milyen messze vagyunk a főúttól vagy bármi mástól.

– Kisétálok addig, amíg térerőt találok, és értesítem a többieket, hogy Joan biztonságban van, de segítségre van szükségünk. – Irene elgondolkodva nézett Joanra. – Nem tudom, mi a jobb: ha velem jössz, vagy maradsz a sátorban, hogy legalább melegben és szárazon legyél.

– Ollie-val maradok. – Joan mindkét kezével megragadta a karomat. – És Nesbittel. Nem hagyhatjuk itt, nem tud járni. Mi van, ha a Bigley Bottom környékén ólálkodó szörny megtalálja?

– Talán jobb lenne, ha velem jönne. Amennyire tudom, a domb túloldalán van egy főút, és akkor autóval visszavihetik, nem kell mérföldeket gyalogolnia az esőben. – Ránéztem Irene-re, aki bőrig ázott, és reszketett a fáradtságtól és a hidegtől. Nem mondtam ki, amit gondoltam, hogy könnyen lehet, hogy csak körbe-körbe fog járni, mert a sötétben nem könnyű megtalálni az ösvényt.

– Biztosan megy? – kérdeztem, de nem tudtam, mit szeretnék hallani. – Maradhat velünk a sátorban, amíg kivilágosodik, és akkor sokkal gyorsabban haladna.

– És hagynánk, hogy az a szegény anyuka aggódjon a lányáért? – Irene határozottan megrázta a fejét. – Nem. Itt az ideje, hogy a Könyvtáros Néninek is legyen egy igazi kalandja. Vigyázzanak magukra, hamarosan találkozunk.

– Ki gondolta volna, hogy Irene Jenkinsből hős lesz? – kérdezte Joan, amíg néztük, ahogy eltűnik az éjszakában.

– Őszintén szólva, nem sok hős hord köpenyt, és a legtöbbnek nincsenek látványos izmai – válaszoltam. – A legtöbbjük egyszerű ember, aki nehéz pillanatokban is képes bátran és helyesen cselekedni.

– Sajnálom, hogy tönkretettem a születésnapodat, Ollie – suttogta Joan később, arcát a karjába temetve.

– Jelenleg egyetlen helyet sem tudok elképzelni, ahol szívesebben lennék – suttogtam, és megsimogattam a vállát.

– Aha, tudom, hogy ezt csak úgy mondod – morogta.

– Na jó. Nem tudok elképzelni senkit, akivel szívesebben lennék. – Vártam egy pillanatot, majd hozzátettem: – De legalább emlékezetessé tetted.

A végtelennek tűnő éjszaka egy pontján, amikor Joannal a hálózsákom alatt kuporogtunk, és próbáltunk nem arra gondolni, hogy Irene-nek biztosan valami baja esett, a zseblámpa fel-felvillant, aztán egy utolsó, dühös zizzenéssel kialudt. Nesbit kaparászni kezdett a sátor bejáratánál. Kikászálódtam a hálózsák alól, és a farokcsóválástól optimistán odamásztam, hogy kinyissam a sátor ajtaját.

Két fekete orr nyomult be, és óvatos szagolgatással üdvözölte Nesbitet. Mögöttük egy profi erdőőr zseblámpájának fénye ragyogott a sötétben.

Még soha nem láttam Samet ilyen komornak. A kapucnijáról csöpögött az eső, az arcán pedig egy karcolásból származó vérző seb húzódott. Néhány rövid mondattal felmérte a helyzetet, átvette az irányítást, felkapta Joant, és biztosított, hogy egy szolgálati autó és két kollégája vár minket innen negyed mérföldre.

Azonnal elöntött a pánik, amikor rájöttem, hogy egyedül hagynak, de amikor Sam utasította Scoutot, hogy maradjon, az segített elfojtani a késztetést, hogy átöleljem a lábát, és így kénytelen legyen velem maradni, vagy engem is magával vinni.

– Tudsz valamit Irene-ről? – kérdeztem, amikor megfordult, hogy Nesbittel és Willow-val a nyomában elinduljon.

– Még nem, de meg fogjuk találni.

A ƒrancba. Kényszerítettem magam, hogy ne boruljak ki. Arra aztán végképp senkinek nem volt szüksége, hogy én összetörjek. Reméltem, hogy sikerült megnyugtató mosolyt erőltetnem magamra, és bólintottam Samnek, hogy mehetnek.

Ideges álomba szenderültem, amikor Scout hegyezni kezdte a fülét. Sam felhúzta a sátor cipzárját, mire felültem, és kiugrottam. Erősen megfogta a karomat, és végigpásztázta az arcomat.

– Jól vagy?

– Igen. Igen, jól vagyok. Istenem, olyan jó, hogy visszajöttél.

Sam magához húzott, erős karjával szorosan átölelt. Éreztem, hogy megcsókolja a homlokomat, ahol félrecsúszott a kapucnim. A biztonságos meleghez simulva még el is mosolyodtam volna, ha lett volna rá erőm. Végül is kaptam egy születésnapi csókot, és ez csodálatosabb volt, mint bármi, amit el tudtam képzelni.

* * *

Alig egy órával később Sam kocsija megállt az Utolsó Ház előtt. Kiderült, hogy amikor az ember vaksötétben rohan át az erdőn, vagy egyedül bujkál egy sátorban, sokkal lassabban telik az idő, mint gondolná. Irene jól volt, takaróba burkolózott, és a második forró teáját kortyolgatta, amit bátran megküldött whiskey-vel. Még elég vendég maradt, hogy a sikeres keresés apropóján szinte ott folytassuk a bulit, ahol abbahagytuk.

Megkértem őket, hogy maradjanak, és várják meg, amíg gyorsan átöltözöm. Megláttam őket a nappaliban – a szomszédaimat és a barátaimat, a családomat –, és több se kellett, azonnal elsírtam magam.

Miután mindenkinek szívből köszönetet mondtam, különösen Irene-nek és Samnek, megtöröltem a szememet, kifújtam az orromat, és a késői óra és a kimerültség miatt egyből a lényegre tértem.

– Írtam egy beszédet erre az estére. Ígérem, hogy rövid leszek, de ha még néhány percet tudnátok rám szánni, szeretném befejezni ezt a négy emlékezetes hónapot azzal, hogy elmesélem, miről szólt ez az este. Ez volt a lényege. – Felemeltem az Álomlistát, amelyen minden pont ki volt pipálva. – Tizenhat éves koromban írtam egy listát a jövőre vonatkozó reményeimről és álmaimról. Pontosabban egy nagyon is konkrét jövőről, amelyben szerepelt álmaim férfija is. Egy férfi, akire tizenhárom évet vártam, hogy felbukkanjon, és valóra váltsa az álmaimat. Bár az elviselhetetlenségig őszinte legjobb barátnőm szerint ez a lista egyszerre bugyuta és unalmas, mégis ő győzött meg róla, hogy nincs szükségem másra az álmaim megvalósításához. Miközben erre a megfoghatatlan álomférfira vártam, csak magamat akadályoztam, hogy megtaláljam a saját életemet. Ezért úgy döntöttem, hogy egyedül fogok nekiállni a listának. És ma este befejeztem. Talán egyetértetek Stephfel, ez tényleg egy elég szánalmas lista volt.

– Soha nem mondtam, hogy szánalmas! – kiáltotta Steph.

– Jó, de ismerjük el: nem is valami vad és vakmerő kalandokkal teli lista. De számomra ez volt a legnagyobb kaland. Megtanulni, mi a legfontosabb számomra, mi számít igazán. Biztonságos, barátságos otthont teremteni magamnak, ahol együtt lehetek azokkal, akiket szeretek, megismerni önmagamat és azt, hogy nekem mi fontos – és persze időt találni mindezekre. Segíteni másoknak a tudásommal, és hagyni, hogy viszonozzák a kedvességemet. Bátran kilépni a komfortzónámból, még ha az csak a sövény másik oldala is. Nem akarom beutazni a világot, nem hajszolom az élményeket. Azt szeretném, ha a kalandjaim itt lennének, itt ereszthetnék gyökeret, és alkothatnék valami maradandót, ami kiállja az idő próbáját. Van annál nagyobb kockázat, mint önmagunkat választani, bármilyen unalmasnak vagy különcnek is tűnünk, és megengedni másoknak, hogy valóban megismerjenek, és elköteleződni, hogy mi is kitartunk majd mellettük? Ez a nyár megtanította, hogy képes vagyok erre – meg tudok állni a saját lábamon, és olyan életet élhetek, amire büszke lehetek. De azt is megtanította, hogy mindezt nem szeretném egyedül csinálni. Hogy az életben az a legszebb, amikor megosztjuk egymással az álmainkat – és az álmok megvalósításáig vezető kalandokat. Úgyhogy koccintsunk az új, kalandokban gazdag életemre, és azokra az emberekre, akikkel majd megoszthatom. Remélhetőleg veletek mind. Nagyon köszönöm, hogy itt maradtatok hajnalig ezen a fura éjszakán. Az eső elállt, úgyhogy ha nem bánjátok, most kimegyek, és elégetem ezt a listát.

Még hallottam a tapsot és az ujjongást, amikor meggyújtottam a gyufát.

* * *

Miután az összes vendég elment, Leanne kijött hozzám. Odahúzott egy széket az enyém mellé, kinyújtotta a kezét, és megfogta az enyémet.

– Alszik?

– A vendégágyban. Az ő ágyában, ahogy ő mondja. Apa Piánál alszik. A legrosszabb az egészben, hogy már eldöntöttük, hogy visszajövünk.

– Mi? – Megfordultam, hogy a szemébe nézzek, és éreztem, hogy olyan erősen szorítom a kezét, hogy elfehérednek az ujjvégei.

– Világossá vált, hogy nincs rá jó hatással, ha ott lakunk. Próbáltam azt gondolni, hogy idővel majd hozzászokik. De elviselhetetlen volt látni, ahogy egyre kedvetlenebb. Ahogy mondtad, nincs annál fontosabb, mint hogy önmagunk legyünk. Joan ott nem lehet önmaga. Tényleg olyan volt, amilyennek ő maga leírta: mint egy ketrecbe zárt vadnyúl. Nem tudtam, mit tegyek. Jelenleg csak annyi erőm van, hogy egyik lábamat tegyem a másik után. Aztán Anya és Apa is belátták, hogy ez így nem jó, és ők sem bírják. Ajánlatot tettek egy házra, ami itt van a falu túlsó végén, és két különálló lakrész van benne. Vártunk, hogy elfogadják, mielőtt elmondjuk Joannak, de ha nem jön össze, keresünk másikat. Még mindig nem látom tisztán a jövőt, de az biztos, hogy csak itt tudom elképzelni.

– Ez a legjobb születésnapom. És a legrosszabb is. De ez több mint ajándék. Annyira örülök, hogy visszaköltöztök. – Odahajoltam, hogy megöleljem. – Úgy értem, hogy te. – Szipogtam. – Meg Joan.

– Nem felejtettem el, hogy még tartozom neked egy alapos takarítással.

Nevettem.

– Mi másért is kívánnám, hogy költözz vissza Bigley-be?

A buli romjainak nagyját már feltakarították, amíg én Joant kerestem. Ebenezer segített feltekerni a táncparkettet, és egymásba pakolni a maradék bérelt székeket. Erősködött, hogy ő csak vigyáz a gyepre, azután visszabotorkált a Középső Házba.

Egyedül ültem a gyönyörű, kézzel faragott kerti székemben, kezemben egy pohár proseccóval, amiből már kiment a buborék, lábamon egy vastag takaróval, amit Linda néni kötött a születésnapomra.

– Csatlakozhatok?

Sam hangja rekedt volt a fáradtságtól. De még így is olyan vonzó volt, hogy borzongás járta át az egész testemet.

A lábammal kijjebb toltam a legközelebbi széket, jelezve, hogy foglaljon helyet.

– Azt hittem, már csak én vagyok ébren.

Sam felvett egy üres poharat a reggeli elszállításra összekészített kupacból.

Átnyújtottam neki a proseccós üveget, kitöltötte magának a maradékot, majd leült a székbe.

– Gondoltam, talán jól jönne egy kis segítség a rendrakásban.

– Azt hiszem, ma éjszaka már eleget segítettél. – Nem szóltunk egymáshoz, csak néztük a kertet. – Tudom, hogy nem akarod ezt hallani, de el kell mondanom…

Sam láthatóan felkészült.

– Most majd beolvasol, mert seggfejként viselkedtem a buliban?

Megráztam a fejem, és mosolyra húztam a számat.

– Csak meg akartam köszönni, hogy negyed mérföldet cipeltél a szakadó esőben.

– Addigra már elállt az eső.

– Ja, tényleg, akkor felejtsd el! Nem nagy ügy.

A sötétben találkozott a tekintetünk. A még világító lámpák fénye árnyékokat vetett az arcvonásaira. Hideg volt az éjszaka, engem mégis forróság járt át, amikor egymás szemébe néztünk. Amikor kicipelt az erdőből, valóban nem vettem észre, hogy elállt az eső, mert kinyitotta a kabátját, én pedig szorosan a pulóveréhez simultam, és a nyakába fúrtam az arcomat. Éreztem a mellkasának melegét, és teljes biztonságban voltam a karjában.

– Annyira sajnálom. Hogy tönkretettem a bulidat.

Mosolyogtam.

– Megbocsátok – mondtam. – Bár azon tűnődöm, hogy még mindig barátok vagyunk-e. Nem mintha nem akarnám – tettem hozzá sietve, amikor Sam közbe akart szólni. – Csak amióta táncoltunk, és én azt mondtam, hogy csak barátként tekintek rád, azóta úgy viselkedsz, mintha te már nem akarnád. Ez pedig elgondolkodtatott: vajon csak addig érdeklődtél irántam, amíg esélyes volt, hogy valami több legyen köztünk, de most már annak sem látod értelmét, hogy találkozzunk?

Sam sokáig hallgatott. A félelem lassan végigkúszott a hátamon, és próbáltam elképzelni, mi lehet olyan borzasztó, hogy ennyi ideig tart kimondania.

– Igazad van – mondta végül hirtelen, amitől összeszorult a szívem. – Tényleg nem akarok a barátod lenni. – Megállt, és ideges mozdulattal beletúrt a hajába. – Minél több időt töltöttem veled, annál inkább rájöttem, hogy nem tudok barátként viszonyulni hozzád.

– Értem – mondtam.

Hát. Nem pont így képzeltem el a születésnapom boldog befejezését. Túl késő már bekopogni Leon ajtaján?

– Vagyis… – Megköszörülte a torkát. Majdnem közbevágtam, hogy nem akarom hallani a „vagyis” részt, de mielőtt megszólalhattam volna, ő folytatta. – Hogy tisztázzuk, én soha nem akartalak… Hogy is fogalmaztál? Felszedni téged.

Oké. Ezt jó tudni.

Sam elfordította a székét, hogy szembeforduljon velem. Ez volt életem legkínosabb pillanata. Ha a bokám nem fájt volna annyira, hátralöktem volna a széket, és elrohantam volna, hogy örökre elbújjak valahol.

– Amit irántad érzek, az annál sokkal komolyabb.

Mi?

Mi?

– Amikor meséltél a listáról, azt akartam, hogy én legyek az, akivel valóra váltod az álmaidat. Próbáltam úgy tenni, mintha csak barátok lennénk, de évek óta most először én is elkezdtem gondolkodni a saját álmaimon. Hogy őszinte legyek, majdnem megőrültem, olyan sokat gondoltam rád. Megmagyarázhatatlan harag forrt bennem, hogy nem találkoztunk korábban, és nélkülem kezdtél bele ebbe az egészbe. Végül nem mondtam semmit, de nem azért, mert nem voltam biztos benne, hogy veled akarok lenni. Visszafogtam magam, mert féltem, hogy nem lehetek az a férfi, akiről álmodsz, és akit megérdemelsz. Akit te akarsz. Amikor legutóbb megpróbáltam valóra váltani valakinek az álmát, minden tönkrement. Ráadásul… – folytatta keserű mosollyal. – Ott volt a te Férfitilalmi Egyezményed. Tiszteletben akartam tartani, de amikor táncoltunk, és felnéztél rám, minden elhatározásom és óvatosságom semmivé foszlott. – Egy sóhajjal nyugtázta a saját hibáját, majd folytatta. – Mindegy. Amikor végre abbahagytam az önsajnálatot, és elegem lett a reménytelen, gyáva szerelmes szerepéből, rájöttem, hogy te nem olyan vagy, mint Carrie. Vagy az apám. Nem akartad, hogy én valósítsam meg a te álmaidat. Nem tőlem vártad, hogy mindent tökéletessé tegyek. Komolyan gondoltad, amikor azt mondtad, hogy neked nem kell partner a boldogsághoz. De… azt is mondtad, hogy szeretnél valakit, akivel megoszthatod az életed. Azért jöttem el a buliba, hogy megkérdezzem, nem próbáljuk-e ki, hogy működhet-e ez kettőnk között…

– Aztán megláttad, ahogy Leonnal flörtölök.

Sóhajtott.

– Teljesen elborult az agyam a féltékenységtől, Ollie. Ha komoly kapcsolatot keresel, teljes elkötelezettséget, közös életet, őrült szerelmet, amíg csak élünk, akkor én vagyok a te embered. Vagy legalábbis nagyon szeretném, ha megpróbálnánk.

– Hűha.

– És ha nem tévedek… – Sam színpadias mozdulattal megnézte az óráját. – A Férfitilalmi Egyezmény hatálya majdnem két órája lejárt. Szóval, lenne egy kérdésem.

– Igen – suttogtam, képtelen voltam levenni róla a szemem.

Úgy mosolygott, hogy a szívem ki akart ugrani a helyéről.

– Még fel sem tettem a kérdést.

– A válaszom igen.

– Biztos?

– Nem érdekel, hány óra van. Addig tart a születésnapom, amíg le nem fekszem, és szeretném egy nem alkalmi, hanem odaadó és őszinte csókkal megünnepelni.

Sam arca felragyogott. Lassan hajolt felém a sötétben, de amikor a szája már csak egy lélegzetnyire volt az enyémtől, megállt.

– Csak hogy tisztázzuk – suttogta –, velem szeretnél…

Nem hagytam, hogy befejezze a mondatot, előrehajoltam, és finoman az ajkához nyomtam az ajkamat. Így maradtunk egy édes pillanatig, aztán finoman elhúzódott.

– Hmm. Ez nekem egy kicsit alkalminak tűnt.

Szinte észrevétlenül az ölébe húzott, hátradőlt a székben, hogy mindketten kényelmesen elhelyezkedjünk, majd olyan hevesen csókolt meg, hogy minden porcikám vibrálni kezdett, és szinte beleszédültem. Ez a csók felébresztett valami mélyen bennem szunnyadó érzést, aminek a létezéséről nem is tudtam. Ezer ígérettel kecsegtetett – nevetéssel, szerelemmel és további csókokkal, amelyek elkísérnek életünk végéig. Erről a csókról álmodoztam azóta, hogy a szobámban ülve először papírra vetettem a listát.

Az a fajta csók volt, ami elhiteti egy nővel, hogy igenis valóra válhatnak az álmai.

Köszönet Ciarának, Josephnek és Dominicnek, akiktől mindig tanulok az életről és a szerelemről, és akik mindig megnevettetnek.

És George-nak – milyen csodálatos dolog szeretni és szeretve lenni úgy, ahogy vagyunk.

